Чудодейственная сила материнской молитвы

Составитель Павел Евгеньевич Михалицын

Чтобы показать силу молитвы, я скажу еще следующее. Молитва не только побеждает законы природы, не только является непреоборимым щитом против видимых и невидимых врагов, но удерживает даже и руку Самого Всесильного Бога, поднятую для поражения грешников. Трудно поверить этим словам, но поистине они находятся в истории Божественного Писания.

Свт. Иоанн Златоуст (347–407)

© DероsitPhоtоs.соm / раulmаlаiаnu, аrtfоtоss, уаrоsаnd75, сurарhоtоgrарhу, обложка, 2014

© Книжный Клуб «Клуб Семейного Досуга», 2014

© ООО «Книжный клуб “Клуб семейного досуга”», г. Белгород, 2014

* * *

Введение

Материнская молитва спасает от огня, потопа, болезней и всевозможных бедствий, она способна достать со дна моря и из глубины земли. Эти, ставшие уже во многом афористичными, слова не являются простой поговоркой или народным сказаньем, за ними стоит реальность, которая действует и проверена опытом разных людей вне зависимости от их веры, положения, возраста. Глубинное, природно-генетическое и духовное единство связывает мать и ее чадо настолько, что этот феномен трудно выразить и описать какими-либо категориями человеческого языка. Неслучайно материнскую любовь к своим детям сравнивают с любовью Бога к человеку. Как материнское сердце способно прощать самые дерзкие проступки и терпеть разнообразные выходки своих детей, так и Господь прощает все грехи человека при условии его искреннего покаяния и попытки изменить греховный образ своего существования.

Материнские молитвы звучат на разных языках, имеют различные формы и вероисповедания, но всех их объединяет искренняя и пламенная любовь к тем, за кого они приносятся. И эта любовь часто достигает своей цели, люди получают просимое: избавляются от бед и болезней, спасаются от катастроф, выходят из тупиковых ситуаций. Однако только в Православии эти молитвы и воздыхания способны помочь не только в земной, временной жизни, но, что наиболее ценно, в жизни вечной. Да и в условиях этого мира они не только спасают от беды, но и направляют человека к покаянию и вечному спасению. Примеры таких молитв вы найдете в этой книге. Здесь представлены и повседневные обращения, и просьбы в трудных обстоятельствах, и заупокойные молитвы.

Надеемся, что этот сборник будет полезным самому широкому кругу читателей как бесценная возможность непосредственного соприкосновения с самим таинством веры через возношение своих молений за наших близких ко Господу, Богородице и святым угодникам.

Молитвы о детях ежедневные

Утренние молитвы о чадах

Материнская молитва за чадо свое

Господи Иисусе Христе, Сыне Божий, молитв ради Пречистыя Твоея Матери услыши меня, грешную и недостойную рабу Твою (имярек).

Господи, в милости Твоей власти чадо мое (имярек), помилуй и спаси его имени Твоего ради.

Господи, прости ему вся согрешения, вольные и невольные, совершенные им пред Тобой.

Господи, наставь его на истинный путь заповедей Твоих и вразуми его и просвети светом Твоим Христовым во спасение души и исцеление тела.

Господи, благослови его в доме, около дома, в поле, работе и в дороге и на каждом месте Твоего владения. Господи, сохрани его под покровом Твоим Святым от летящей пули, стрелы, ножа, меча, яда, огня, потопа, от смертоносной язвы и от напрасныя смерти.

Господи, огради его от видимых и невидимых врагов, от всяких бед, зол и несчастий.

Господи, исцели его от всяких болезней, очисти от всякия скверны (вина, табака, наркотиков) и облегчи его душевные страдания и скорби.

Господи, даруй ему благодать Святаго Духа на многие лета жизни, и здравия, и целомудрия.

Господи, дай ему Свое благословение на благочестивую семейную жизнь и благочестивое деторождение. Господи, даруй и мне, недостойной и грешной рабе Твоей, родительское благословение на чадо мое в наступающие утра, дни, вечера и ночи, имени Твоего ради, ибо Царствие Твое вечно, всесильно и всемогуще. Аминь.

Молитвенное воздыхание матери о чадах своих

Боже! Создатель всех тварей, прилагая милость к милости, Ты создал меня достойной быть матерью семейства; благость Твоя даровала мне детей, и я дерзаю сказать: они Твои дети! Потому что Ты даровал им бытие, оживотворил их душой бессмертною, возродил их Крещением для жизни, сообразной с Твоей волей, усыновил их и принял в недра Церкви Своей. Господи! Сохрани их в благодатном состоянии до конца жизни; сподоби их быть причастниками Таинств Твоего Завета; освящай Твоею истиной; да святится в них и через них святое имя Твое! Ниспошли мне Твою благодатную помощь в их воспитании для славы имени Твоего и пользы ближнего! Подаждь мне для сей цели способы, терпение и силы! Научи меня насадить в их сердце корень истинной мудрости – страх Твой! Озари их светом Твоей Премудрости! Да возлюбят Тебя всею душою и помышлением своим; да прилепятся к Тебе всем сердцем и во всю жизнь свою да трепещут словес Твоих! Даруй мне разум убедить их, что истинная жизнь состоит в соблюдении заповедей Твоих, что труд, укрепляемый благочестием, доставляет в сей жизни безмятежное довольствие, а в вечности – неизреченное блаженство. Открой им разумение Твоего закона, да до конца дней своих действуют в чувстве вездеприсутствия Твоего; насади в их сердце страх и отвращение от всякого беззакония, да будут непорочными в путях своих, да памятуют всегда, что Ты, Всеблагий Боже, Ревнитель закона и правды Твоей! Соблюди их в целомудрии и благоговении к имени Твоему, да не порочат Церкви Твоей своим поведением, но да живут по ее предписаниям! Одушеви их охотою к полезному учению и соделай способными на всякое доброе дело, да приобретут истинное понятие о тех предметах, коих сведения необходимы в их состоянии, да просветятся познаниями благодетельными для человечества. Господи! Умудри меня напечатлеть неизгладимыми чертами в уме и сердце детей моих опасение содружеств с незнающими страха Твоего, внушить им всемерное удаление от всякого союза с беззаконными, да не внимают они гнилым беседам, да не совратят их с пути Твоего дурные примеры, да не соблазнятся они тем, что иногда путь беззаконных благоуспешен в сем мире. Отче Небесный! Даруй мне благодать всемерно беречься подавать детям моим соблазн моими поступками. Но постоянно имея в виду их поведение, отвлекать их от заблуждений, исправлять их погрешности, обуздывать упорство и строптивость их, воздерживать от стремления к суете и легкомыслию, да не увлекаются они безумными помыслами, да не ходят вслед сердца своего, да не возгордятся в помышлении своем, да не забудут Тебя и закона Твоего, да не погубит беззаконие ума и здоровья их, да не расслабят грехи душевных и телесных сил их. Отче щедрот и всякого милосердия! По чувству родительскому я желала бы детям своим всякого обилия благ земных, желала бы им благословения от росы небесной и от тука земного, но да будет с ними святая воля Твоя! Устрой судьбу их по Твоему благоволению, не лиши их в жизни насущного хлеба, ниспосылай им все необходимое во времени для приобретения блаженной вечности; будь милостив к ним, когда согрешат пред Тобою; не вменяй им грехов юности и неведения их; приведи в сокрушение их сердца, когда будут противиться руководству благости Твоей; карай их и милуй, направляя на путь благоугодный Тебе, но не отвергай их от лица Твоего! Принимай с благоволением молитвы их, даруй им успех во всяком добром деле, не отврати лица Твоего от них во дни скорби их, да не постигнут их искушения выше сил их. Осеняй их Твоей милостью, да ходит Ангел Твой с ними и сохранит их от всякого несчастия и злого пути. Всеблагий Боже! Соделай меня матерью, веселящейся о детях своих, да будут они отрадой моей в дни жизни моей и опорой мне в старости моей. Удостой меня, с упованием на Твое милосердие, предстать с ними на Страшном Суде Твоем и с непостыдным дерзновением сказать: «Вот я и дети мои, которых Ты дал мне, Господи!» Да совокупно с ними, прославляя неизреченную благость и вечную любовь Твою, превозношу пресвятое имя Твое, Отче, Сыне и Душе Святый, во веки веков. Аминь.

Молитва ко святому Ангелу-хранителю

Святый Ангеле хранителю моих чад (имена), покрый их твоим покровом от стрел демона, от глаз обольстителя и сохрани их сердце в ангельской чистоте. Аминь.

Молитвы в продолжении дня

Ежедневная молитва о чадах

Господи Иисусе Христе, буди милость Твоя на детях моих (имена), сохрани их под кровом Твоим, покрый от всякаго лукаваго похотения, отжени от них всякаго врага и супостата, отверзи им уши и очи сердечныя, даруй умиление и смирение сердцам их. Господи, все мы создание Твое, пожалей детей моих (имена) и обрати их на покаяние. Спаси, Господи, и помилуй детей моих (имена) и просвети им ум светом разума Евангелия Твоего, и настави их на стезю заповедей Твоих, и научи их, Спасе, творити волю Твою, яко Ты еси Бог наш.

Молитва матери

Сладчайший Иисусе, Боже сердца моего! Ты даровал мне детей по плоти, они Твои по душе; и мою, и их души искупил Ты своею неоцененной кровию. Ради крови Твоея Божественныя умоляю Тебя, сладчайший мой Спаситель, благодатью Твоею прикоснись к сердцам детей моих (имена) и крестников моих (имена), огради их страхом Твоим Божественным, удержи их от дурных наклонностей и привычек, направь их на светлый путь жизни, истины и добра. Укрась жизнь их всем добрым и спасительным, устрой судьбу их, якоже Ты сам хощеши, и спаси души их имиже веси судьбами! Господи, Боже Отцов наших! Детям моим (имена) и крестникам (имена) дай сердце правое, чтобы соблюдать заповеди Твои, откровения Твои и уставы Твои и исполнять все это! Аминь.

Молитва о детях преподобного Амвросия Оптинского

Господи, Ты Един вся веси, все можеши и всем хощешь спастись и в разум Истины прийти. Вразуми чад моих (имена) познанием истины Твоея и воли Твоея святыя и укрепи их ходити по заповедям Твоим и меня, грешную, помилуй. Аминь.

Вечерние молитвы о детях

Молитва первая

Отче Святый, Превечный Боже, от Тебя исходит всякий дар или всякое благо. Тебе прилежно молюсь о детях, которых благодать Твоя мне даровала. Ты дал им жизнь, оживотворил их душею бессмертною, возродил святым Крещением, дабы они сообразно с волею Твоею унаследовали Царство Небесное. Сохрани их по Твоей благости до конца их жизни, освяти их Твоею истиною, да святится в них имя Твое. Содействуй мне благодатию Твоею воспитать их во славу Твоего имени и на пользу ближним, дай мне для этого потребные средства: терпение и силу. Господи, просвети их светом Твоея Премудрости, да любят Тебя всею душею, всем помышлением, насади в сердцах их страх и отвращение от всякого беззакония, да ходят в заповедях Твоих, украси души их целомудрием, трудолюбием, долготерпением, честностию; огради их правдою Твоею от клеветы, тщеславия, мерзости; окропи росою благодати Твоея, да преуспевают в добродетелях и святости и да возрастают в благоволении Твоем, в любви и благочестии. Ангел-хранитель да пребывает с ними всегда и соблюдает их юность от суетных мыслей, от прельщения соблазнов мира сего и от всяких лукавых наветов. Если же когда согрешат пред Тобою, Господи, не отврати лица Твоего от них, но буди к ним милостив, возбуди в их сердцах покаяние по множеству щедрот Твоих, очисти согрешения и не лиши Твоих благ, но подай им все угодное для их спасения, сохраняя их от всякой болезни, опасности, бед и скорбей, осеняя их Твоею милостию во вся дни жизни сей. Боже, Тебе молюся, дай мне веселие и радость о моих детях и сподоби мне предстати с ними на Страшном Суде Твоем, с непостыдным дерзновением сказать: «Вот я и дети, которых Ты мне дал, Господи». Да прославим Всесвятое имя Твое, Отца и Сына и Святаго Духа. Аминь.

Молитва вторая

Милосердный Господи, Иисусе Христе, Тебе вручаю детей наших (имярек), которых Ты даровал нам, исполнив наши моления. Прошу Тебя, Господи, спаси их путями, которые Ты Сам знаешь. Сохрани их от пороков, зла, гордости и да не коснется души их ничто, противное Тебе. Но веру, любовь и надежду на спасение даруй им, и да будут они у Тебя избранными сосудами Духа Святаго, и да будет свят и непорочен пред Богом их жизненный путь. Благослови их, Господи, да стремятся они каждую минуту жизни своей исполнить волю Твою святую, дабы Ты, Господи, мог всегда пребывать с ними Духом Своим Святым. Господи, научи их молиться Тебе, дабы молитва была им опорой и отрадою в скорбях и утешением жизни их, и да молитвою их спаслись и мы, их родители. Ангелы Твои да охранят их всегда. Да будут дети наши чутки к горю ближних своих и да исполнят они Твою заповедь любви. И если согрешат они, то сподоби их, Господи, принести покаяние Тебе, и Ты по своей неизреченной милости прости их. Когда же окончится жизнь их земная, то возьми их в Свои Небесныя Обители, куда пусть ведут они с собою других рабов Твоих избранных. Молитвою Пречистыя Твоея Матери Богородицы и Приснодевы Марии и Святых Твоих (перечисляются все святые семьи), Господи, помилуй и спаси нас, яко препрославлен еси со Безначальным Твоим Отцем и Пресвятым, Благим и Животворящим Твоим Духом, ныне и присно, и во веки веков. Аминь.

Молитва третья

Боже и Отче, Создатель и Сохранитель всех тварей! Облагодатствуй моих бедных детей (имена) Духом Твоим Святым, да возжжет Он в них истинный страх Божий, который есть начало премудрости и прямое благоразумие, по которому кто поступает, того хвала пребывает вечно. Облаженствуй их истинным познанием Тебя, соблюди их от всякого идолослужения и лжеучения, сделай, чтоб возросли в истинной и спасающей вере и во всяком благочестии, и да пребудут в них постоянно до конца. Даруй им верующее, послушное и смиренное сердце и разум, да возрастают в летах и в благодати пред Богом и пред людьми. Насади в сердце их любовь к Твоему Божественному Слову, чтобы они были благоговейны в молитве и в богослужении, почтительны к служителям Слова и со всяким искренни в поступках, стыдливы в телодвижениях, целомудренны в нравах, истинны в словах, верны в делах, прилежны в занятиях, счастливы в исполнении обязанностей своих, разумны и праводетельны ко всем людям. Соблюди их от всех соблазнов злого мира, и да не развратит их худое сообщество. Не попусти им впасть в нечистоту и нецеломудрие, да не сократят сами себе жизни своей и да не оскорбят других. Буди защитой их во всякой опасности, да не подвергнутся внезапной погибели. Соделай, чтоб не увидели мы в них себе бесчестия и посрамления, но честь и радость, чтоб умножилось ими Царство Твое и увеличилось число верующих, и да будут они на небеси окрест трапезы Твоей, как небесные масличные ветви, и со всеми избранными да воздадут Тебе честь, хвалу и прославление чрез Иисуса Христа, Господа нашего. Аминь.

Молитва четвертая

Господи Иисусе Христе, буди милость Твоя на детях моих (имена), сохрани их под кровом Твоим, покрый от всякого лукаваго похотения, отжени от них всякаго врага и супостата, отверзи им уши и очи сердечныя, даруй умиление и смирение сердцам их. Господи, все мы создание Твое, пожалей детей моих (имена) и обрати их на покаяние. Спаси, Господи, и помилуй детей моих (имена), и просвети им ум светом разума Евангелия Твоего, и настави их на стезю заповедей Твоих, и научи их, Спасе, творити волю Твою, яко Ты есть Бог наш. Аминь.

Молитва пятая

Боже милостивый и небесный Отче! Помилуй детей наших (имена), о нихже смиренно молим Ти ся и ихже Твоему попечению и защите предаем. Вложи в сердца их веру крепку, научи благоговети пред Тобою и сподоби их крепце любити Тя, Создателя нашего и Спасителя. Настави их, Боже, на путь истины и доброделания, да во всех делех своих прославят имя Твое. Научи их жити благочестно и добродетельно, да будут не именем токмо, но и жизнию Христианы, и отечеству полезны. Даждь им здравие душевное и телесное и благопоспешение в трудех. Избави их от ловления диаволя, от множества соблазнов, от страстей скверных и от всяких человек нечестивых и лукавых. Молитвами Пречистыя Богородицы и всех святых приведи их к тихому пристанищу вечнаго Твоего Царствия, да выну со всеми праведники благодарят Тя со Единородным Твоим Сыном и Животворящим Твоим Духом. Аминь.

Молитвы о детях в трудных обстоятельствах

Молитвы о болящих детях

Тропарь и молитва святому великомученику и целителю Пантелеимону

Тропарь, глас 3

Страстотерпче святый и целебниче Пантелеимоне, моли милостиваго Бога, да прегрешений оставление подаст душам нашим.

Молитва

О преславный мучениче и доблий воине Небеснаго Царя, Пантелеимоне всеблаженне, Милостиваго Бога преизрядный подражателю, иже Христа на земли дерзновенно исповедав и многообразныя за Него муки претерпев, неувядаемый приял еси венец на небеси, идеже вечнаго наслаждаешися блаженства, и со дерзновением Престолу трисолнечнаго Божества предстоиши! К твоему христоподражательному состраданию по Бозе прибегаем вси мы, грешнии, и всеусердно молим тя, теплаго заступника и предстателя нашего: не престай призирати на нас, сущих в нуждах и скорбных обстояниих, и твоею молитвенною помощию и цельбоподательною силою избавляй нас присно от лютых зол, всегубительства и всякия иныя беды и болезни. Ты бо приял еси, святе, неоскудную благодать исцелений от Спаса нашего Иисуса Христа за твердую твою к Нему веру, при чистом и непорочном житии запечатленную муничеством и многопобедною твоею кончиною, в нейже по данной ти благодати и наименован от Христа Пантелеимоном, милости тезоименитым, милующим всех, притекающих к тебе в скорбех и болезнех. Сего ради, ведуще тя милостиваго ко всем помощника и целителя, с верою взываем к тебе: услыши нас и богоприятным ходатайством твоим подавай нам вся благопотребная в житии сем и нужная к вечному спасению. Мученическим же дерзновением твоим умоли милостиваго Бога, да помилует нас, грешных и недостойных, по велицей милости Своей, да избавит от труса, потопа, огня, меча и всякаго праведнаго гнева и прещения, благовременне подвизая нас к очистительному и умилостивительному во гресех наших покаянию, ради множества щедрот Своих, да подаст всем нам безбедное, тихое и богоугодное житие, православным же властем и воинству нашему на вся враги победу и одоление, и всех нас от враг видимых и невидимых да сохранит благодатию Своею и непобедимым ополчением Ангел Своих, имиже ограждаеми и наставляеми да поживем в веце сем в покаянии, чистоте и в творении богоугодных дел: да сподобимся же твоим теплым предстательством христианскую кончину улучити безболезненну, мирну, непостыдну, и избавитися от козней воздушных князей тьмы и вечныя муки, и тако быти наследниками безконечнаго, всеблаженнаго Царствия. Ей, угодниче Божий! Не престай молитися за ны, грешныя, да твоим ходатайством временных и вечных бед избавлени, величаем тебе, заступника нашего и молитвенника, и вечно прославляем общаго Владыку и Господа нашего Иисуса Христа, Емуже подобает всякая слава, честь и поклонение со Безначальным Его Отцем и Пресвятым Духом, ныне и присно, и во веки веков. Аминь.

Молитвы об успехах в учебе

Молитва о плохо обучающемся отроке

Господи Иисусе Христе Боже наш, вселивыйся в сердца двунадесяти Апостолов нелицемерно, благодатию Всесвятаго Духа, сошедшаго в виде огненных язык, и сих устне отверзый, и начата глаголати иными языки: Сам Господи Иисусе Христе Боже наш, ниспосли того Духа Твоего Святаго на отроча сие (имя): и насади во ушеса сердца его Священныя Писания, яже рука Твоя пречистая на скрижалех начерта законоположнику Моисею, ныне и присно, и во веки веков. Аминь.

Тропарь и молитва преподобному Сергию, игумену Радонежскому, чудотворцу

Тропарь, глас 4

Иже добродетелей подвижник, яко истинный воин Христа Бога, на страсти вельми подвизался еси в жизни временней, в пениих, бдениих же и пощениих образ быв твоим учеником; темже и вселися в тя Пресвятый Дух, Егоже действием светло украшен еси. Но яко имея дерзновение ко Святей Троице, поминай стадо, еже собрал еси, мудре, и не забуди, якоже обещался еси, посещая чад твоих, Сергие преподобне, отче наш.

Молитва

О священная главо, преподобне и Богоносне отче наш Сергие, молитвою твоею и верою, и любовию, яже к Богу, и чистотою сердца, еще на земли во обитель Пресвятыя Троицы душу твою устроивый, и ангельскаго общения и Пресвятыя Богородицы посещения сподобивыйся, и дар чудодейственный благодати приемый, по отшествии же твоем от земных наипаче к Богу приближивыйся, и небесныя силы приобщивыйся, но и от нас духом любве своея не отступивый, и честныя твоя мощи, яко сосуд благодати полный и преизливающийся, нам оставивый! Велие имея дерзновение ко Всемилостивому Владыце, моли спасти рабы Его, сущей в тебе благодати Его верующия и к тебе с любовию притекающия. Испроси нам от Великодаровитаго Бога нашего всякий дар, всем и коемуждо благопотребен, веры непорочны соблюдение, градов наших утверждение, мира умирение, от глада и пагубы избавление, от нашествия иноплеменных сохранение, скорбящим утешение, недугующим исцеление, падшим возставление, заблуждающим на путь истины и спасения возвращение, подвизающимся укрепление, благоделающим в делах благих преспеяние и благословение, младенцем воспитание, юным наставление, неведущим вразумление, сиротам и вдовицам заступление, отходящим от сего временнаго жития к вечному благое уготовление и напутствие, отшедшим блаженное упокоение, и вся ны споспешествующими твоими молитвами сподоби в день Страшнаго Суда шуия части избавитися, десныя же страны общники быти и блаженный оный глас Владыки Христа услышати: приидите, благословеннии Отца Моего, наследуйте уготованное вам Царствие от сложения мира. Аминь.

Молитвенное обращение к святому праведному Иоанну Кронштадтскому

Святой Иоанн Кронштадтский – помощник в учебе и освоении знаний.

Тропарь, глас 1

Православныя веры поборниче, земли Российския печальниче, пастырем правило и образе верным, покаяния и жизни во Христе проповедниче, Божественных Тайн благоговейный служителю и дерзновенный о людех молитвинниче, отче праведный Иоанне, целителю и предивный чудотворче, граду Кронштадту похвало и церкви нашея украшение, моли Всеблагаго Бога умирити мир и спасти души наша.

Кондак, глас 3

Днесь пастырь Кронштадтский предстоит Престолу Божию и усердно молит о верных Христа Пастыреначальника, обетование давшаго: «Созижду Церковь Мою и врата адова не одолеют ей».

Молитва

О великий угодниче Христов, святый праведный отче Иоанне Кронштадтский, пастырю дивный, скорый помощниче и милостивый предстателю!

Вознося славословие Триединому Богу, ты молитвенно взывал: «Имя Тебе Любовь: не отвергни меня заблуждающегося. Имя Тебе Сила: укрепи меня изнемогающего и падающего. Имя Тебе Свет: просвети душу мою, омраченную житейскими страстями. Имя Тебе Мир: умири мятущуюся душу мою. Имя Тебе Милость: не переставай миловать меня».

Ныне благодарная Твоему предстательству всероссийская паства молится тебе:

Христоименитый и праведный угодниче Божий! Любовию твоею озари нас, грешных и немощных, сподоби нас принести достойные плоды покаяния и неосужденно причащатися Святых Христовых Тайн. Силою твоею веру в нас укрепи, в молитве поддержи, недуги и болезни исцели, от напастей, врагов видимых и невидимых избави.

Светом лика твоего служителей и предстоятелей алтаря Христова на святые подвиги пастырского делания подвигни, младенцам воспитание даруй, юность настави, старость поддержи, святыни храмов и святые обители озари.

Умири, Чудотворче и Провидче преизряднейший, народы страны нашея, благодатию и даром Святаго Духа избави от междоусобныя брани; расточенныя собери, прельщенныя обрати и совокупи Святей Твоей Соборной и Апостольской Церкви.

Милостию твоею супружества в мире и единомыслии соблюди, монашествующим в делах благих преуспеяние и благословение даруй, малодушныя утеши, страждущих от духов нечистых свободи, в нуждах и обстояниях сущих помилуй и всех нас на путь спасения настави.

Во Христе живый, отче наш Иоанне, приведи нас к невечернему свету жизни вечныя, да сподобимся с тобою вечного блаженства, хваляще и превозносяще Бога во веки веков. Аминь.

Молитвенное обращение к святым равноапостольным Кириллу и Мефодию, первоучителем Словенским

Святые братья Кирилл и Мефодий по откровению Божию составили славянскую азбуку и перевели на славянский язык Евангелие, Апостол, Псалтирь и многие Богослужебные книги.

Тропарь, глас 4

Яко Апостолом единонравнии и Словенских стран учитилие, Кирилле и Мефодие богомудрии, Владыку всех молите, вся языки Словенския утвердите в православии и единомыслии, умирити мир и спасти души наша.

Молитва первая

О преславнии языков словенских учителие и просветителие, святии равноапостольнии Мефодие и Кирилле! К вам, яко чада ко отцем, светом учений и писмен ваших просвещеннии и в вере Христове наставленнии, ныне усердно прибегаем и в сокрушении сердец наших молимся: аще бо и завет ваших, яко чада непокоривыя, не соблюдохом, и о угождении Богу, якоже учисте, небрегохом и от единомыслия, и любве, юже словеном, яко братиям в вере и по плоти, добре завещасте, отпадохом: обаче, якоже древле в житии вашем неблагодарных и недостойных не отвращасте тщи, но благими за злая воздавасте, тако и ныне грешных и недостойных чад ваших молитвы не отвратите, но яко велие имущи дерзновение ко Господу, прилежно Того молите, да наставит и обратит нас на путь спасения; распри же и раздоры, посреде единоверных братий возникающия, да умирит, отпадшия паки во единомыслие приведет и всех нас единением духа и любве во Единей, Святей, Соборней и Апостольстей Церкви соединит.

Вемы бо, вемы, яко много может молитва преподобнича ко благосердию Владыки, аще и о грешных людех приносима бывает. Не оставите убо нас, унылых и недостойных чад ваших, их же грех ради паства ваша, вами собранная, враждою разделяема и соблазны от иноверных прельщаема, умалися, овцы же ея словесныя разсеяваемы от волков мысленных восхищаются: дадите нам, молитвами вашими, о православии ревность, да ею возгреваемы, отеческая предания добре сохраним, уставы и обычаи церковныя верно соблюдати потщимся, всяких лжеучений странных отбежим, и тако в житии Богоугоднем на земли пребывающе, жизни райския на Небеси сподобимся, и тамо с вами вкупе Владыку всех, в Троице Единаго Бога прославим во веки веков. Аминь.

Молитва вторая

О всехвальнии равноапостольнии Мефодие и Кирилле! Припадающе пред честною иконою вашею, усердно молим вы: воззрите милостивно на нас, ихже трудом вашим просветили есте, и оградите нас неусыпным предстательством вашим от злых козней вражиих!

Призрите убо на виноград сей, егоже насадили есте, и не предайте дивеему вепрю озобати его. Сохраните, святии угодницы Божии, Церковь нашу Православную, юже вы наздали есте на краеугольном камени, Христе, яко да будет недвижима, но да разсыпятся о камень сей волны всякаго маловерия. Укрепите пастырей наших во всех добродетелех и в подвизе проповедания, вразумите же пасомых, во еже послушати гласа их.

Сохраните вся страны словенския от всякаго оскудения, от огня и меча, от смертоносныя язвы и от всякого зла. Услышите и всякаго человека, с верою к вам приходящаго и благодатныя помощи вашея требующаго. В страшный же час смертный предстаните всем нам блазии ходатаи и темных зраков демонских прогонителие, да в мире и покаянии скончавше земное поприще, достигнем вечных благ наслаждения и купно с вами прославим Пресвятую Троицу – Отца и Сына, и Святаго Духа, ныне и присно, и во веки веков. Аминь.

Молитвы о путешествующих

Молитвенное обращение к Божией Матери перед иконой Ея «Смоленская», именуемой «Одигитрия»

Икона Божией Матери «Одигитрия» («Путеводительница») Смоленская принесена из Царьграда в 1046 году. По преданию, эта икона написана святым евангелистом Лукою.

Молитва

О Пречудная и Превысшая всех тварей Царице Богородице, Небеснаго Царя Христа Бога нашего Мати, Пресвятая Одигитрие Марие!

Услыши ны, грешныя и недостойныя, в час сей молящияся и к Тебе со воздыханием и слезами пред Пречистым Образом Твоим припадающия и сице умильно глаголющия: изведи нас от рова страстей, Одигитрие Благая, избави нас от всякия скорби и печали, огради от всякия напасти и злых клевет и от неправеднаго навета вражия.

Можеши бо, о Благодатная Мати наша, не точию от всякаго зла сохранити люди Твоя, но и всяким благодеянием снабдити и спасти: разве бо Тебе иныя предстательницы в бедах и обстояниях и теплыя Ходатаицы о нас, грешных, к Сыну Твоему, Христу Богу нашему, не имамы. Егоже умоли, Владычице, спасти нас и Царствия Небеснаго сподобити, да спасеннии Тобою славим Тя и в будущем веце, якоже спасения нашего виновницу, и превозносим Всесвятое и Великолепое Имя Отца и Сына, и Святаго Духа, в Троице славимаго и поклоняемаго Бога, во веки веков. Аминь.

Молитвенное обращение к святому праведному Иосифу Обручнику

Иосифу с Девой Марией и Богомладенцем самому пришлось бежать в Египет, спасаясь от Ирода. Ему молятся также и в том случае, когда потерялась дорога.

Молитва святому праведному Иосифу, обручнику Пресвятыя Девы Марии

О святый праведный Иосифе! Ты еще на земли сый, велие имел еси дерзновение к Сыну Божию, иже благоизволи именовати тя Отца Своего, яко обручника Своея Матери, и послушати тя. Веруем, яко ныне с лики праведных во обителех небесных водворяяся, услышан будеши во всяком твоем прошении к Богу и Спасителю нашему. Темже, ко твоему покрову и заступлению прибегающе, смиренно молим тя: якоже сам от бури сумнительных помышлений избавлен был еси, сице избави и нас, волнами смущений и страстей обуреваемых; якоже ограждал еси Всенепорочную Деву от клеветы человеческия, огради и нас такожде от всякия клеветы напрасныя; якоже хранил еси от всякого вреда и озлобления воплотившагося Господа, сице сохраняй твоим заступлением Церковь Его Православную и всех нас от всякаго озлобления и вреда.

Веси, святче Божий, яко и Сын Божий во днех плоти Своея в телесных потребах нужду имеяши, и ты послужил еси им. Того ради молим тя: и нашим временным нуждам благопоспеши твоим ходатайством, подая нам вся благая, в житии сем потребная. Изряднее же просим тя: исходатайствуй нас оставление грехов прияти от нареченнаго ти Сына, Единороднаго же Сына Божия, Господа нашего Иисуса Христа, и достойны быти наследия Царства Небеснаго нас предстательством твоим сотвори, да и мы, в горних селениих с тобою водворяющеся, прославим Единаго Триипостаснаго Бога, Отца и Сына, и Святаго Духа, ныне и во веки веков. Аминь.

Молитвы о работе и занятии для детей

Молитвенное обращение к святителю Митрофану, в схиме Макарию, Воронежскому

Когда святитель Митрофан уже носил архиерейский сан, то просил достопочтенных лиц о своем сыне Иване Михайлове, который служил подьячим, чтоб ему не было обид, чтоб было покровительство ему на должность и чтобы сын его держал себя подальше от худых людей.

Тропарь, глас 4

Правило веры и образ кротости словом и житием пастве твоей, отче смиренномудре Митрофане, был еси; темже и во светлостех святых солнца светлейше возсиял еси, венцем нетления и славы украшаем; моли Христа благочестивому народу нашему и граду твоему в мире спастися.

Молитва первая

Святителю отче Митрофане! Нетлением честных твоих мощей и многими благодеяньми, чудесно содеянными и содеваемыми тобою с верою к тебе притекающим, уверившеся, яко имаши велию благодать у Господа Бога нашего, всесмиренно припадаем вси и молимся тебе: моли о нас Христа Бога нашего, да ниспослет всем, чтущим святую память твою и усердно к тебе прибегающим, богатыя милости Своя; да утвердит во святей Своей Православной Церкви живый дух правыя веры и благочестия, дух ведения и любве, дух мира и радости о Дусе Святе, да вси члены ея, чисты от мирских искушений и плотских похотений и злаго действия злых духов, духом и истиною покланяются Ему и усердно пекутся о соблюдении заповедей Его ко спасению душ своих. Пастырем ея да даст святую ревность попечения о спасении людей, им вверенных, да неверующих просветят, неведущих наставят, сомневающихся вразумят и удостоверят, отпадших от Православныя Церкве обратят в святые недра ея, верующих соблюдут в вере, грешных подвигнут к покаянию, кающихся утешат и укрепят в исправлении жизни, раскаявшихся и исправившихся утвердят в святости жизни: и тако всех введут указанным от Него путем в уготованное вечное царство святых Его. Народу же нашему православному да дарует мужество, мудрость, одоление на вся враги, радость и долгоденствие; избранным от него для управления и суда да ниспослет усердие, прозорливость, мудрость и верность, да управляют и судят к спокойствию и радости всех; всем же людям да дарует мир, тишину, безмятежие, усердие в исполнении заповедей Его, установления святыя Церкве и закона гражданскаго, и изобилие в потребном для жизни сея; и да избавит царствующия грады, град сей и вся иныя грады и веси царства Его от глада, труса, потопа, огня, меча, нашествия иноплеменных, междоусобныя брани, смертоносныя язвы и от всякаго зла. Ей святителю Божий, да устроиши молитвами твоими вся благая душам и телесем нашим: да и мы прославим в душах и телесех наших Господа и Бога нашего Иисуса Христа, Емуже со Отцем и Святым Духом слава и держава во веки веков. Аминь.

Молитва вторая

О всехвальный святителю Христов и чудотворче Митрофане! Приими сие малое моление от нас, грешных, к тебе прибегающих, и теплым твоим предстательством умоли Господа и Бога нашего Иисуса Христа, яко да призрев на ны милостивно, дарует нам согрешений наших вольных и невольных прощение, и, по велицей Своей милости, избавит нас от бед, печалей, скорби и болезней душевных и телесных, обдержащих нас; да подаст земли плодоносие, и вся, яже на пользу настоящаго жития нашего потребная. Да дарует нам скончати житие сие привременное в покаянии, и да сподобит нас, грешных и недостойных, Небеснаго Царствия Своего и со всеми святыми славити Его бесконечное милосердие, со Безначальным Его Отцем, и Святым и Животворящим Его Духом, во веки веков. Аминь.

Молитвы в случае, когда от детей нет известий

Молитвенное обращение к преподобным Ксенофонту и супруге его Марии

Преподобные Ксенофонт и Мария потеряли своих сыновей Иоанна и Аркадия, долго отыскивали их, не ослабевали надеждою на Бога и наконец свиделись с любимыми детьми. Этим святым молятся при лишении и потере детей.

Тропарь, глас 8

В тебе, отче, известно спасеся еже по образу, приим бо крест, последовал еси Христу, и дея учил еси презирати убо плоть, преходит бо; прилежати же о души, вещи безсмертней; тем же и со Ангелы срадуется, преподобне Ксенофонте, дух твой.

Кондак, глас 4

В заповедех бодрствовал еси Владычних, нищим расточивый твое богатство, блаженне, тихо с супружницею и чады твоими, темже наследуете Божественное наслаждение.

Ин кондак, глас 4

Житейскаго моря избегше, Ксенофонт праведный с супружницею честною на Небесех веселятся с чады, Христа величающе.

Молитва преподобному Ксенофонту

О священная главо, преподобне отче, преблаженне авво Ксенофонте, не забуди убогих твоих до конца, но поминай нас всегда во святых и благоприятных молитвах к Богу: помяни стадо твое, еже сам упасл еси, и не забуди посещати чад твоих; моли за ны, отче священный, за дети твоя духовныя, яко имеяй дерзновение к Небесному Царю; не премолчи за ны ко Господу, и не презри нас, верою и любовию чтущих тя; поминай нас, недостойных, у Престола Вседержителева, и не престай молитися о нас ко Христу Богу, ибо дана тебе бысть благодать за ны молитися. Не мним бо тя суща мертва: аще бо телом и преставился еси от нас, но и по смерти жив сый пребываеши; не отступай от нас духом, сохраняя нас от стрел вражиих и всякия прелести бесовския и козней диавольских. Пастырю наш добрый, аще бо и мощей твоих рака пред очима нашима видима есть всегда, но святая твоя душа со ангельскими воинствы, со безплотными лики, с небесными силами у престола Вседержителева предстоящи, достойно веселится; ведуще убо тя воистину и по смерти жива суща, тебе припадаем и тебе молимся: молися о нас Всесильному Богу о пользе душ наших и испроси нам время на покаяние, да невозбранно прейдем от земли на небо, от мытарств же горьких, бесов, воздушных князей, и от вечныя муки да избавимся, и Небеснаго Царствия наследницы да будем со всеми праведными, от века угодившими Господу нашему Иисусу Христу, Ему же подобает всякая слава, честь и поклонение со Безначальным Его Отцем, и с Пресвятым и Благим и Животворящим Его Духом, ныне и присно, и во веки веков. Аминь.

Молитвы о счастии в браке

Молитвенное обращение к Божией Матери

Пресвятая Богородица вместе с Господом Иисусом Христом посетила брак в Кане Галилейской, где Спаситель явил свое первое чудо, претворив воду в вино.

Молитва первая

О Владычице моя Преблагословенная, Защитнице рода человеческаго, прибежище и спасение притекающих к Тебе! Вем, воистину вем, яко зело согреших и прогневах Тя, Премилостивая Госпоже, и Рожденнаго плотию от Тебе Бога Преблагаго. Но имам многия образы тех, иже прежде мене прогневаша Его благоутробие: мытари, блудницы и прочия грешники, имже дадеся прощение грехов их, покаяния ради и исповедания. Тыя убо образы помилованных очесем грешныя души моея представляя и на толикое Божие милосердие, онех приемшее, взирая, дерзнух и аз, грешный, прибегнути с покаянием к Твоему благоутробию, о Всемилостивая Владычице, да подаси ми руку помощи и испросиши у Сына Твоего и Бога тяжким моим грехом прощения. Верую и исповедую, яко Той, Егоже родила еси, Сын Твой, есть воистину Христос, Сын Бога Живаго, Судия живых и мертвых, воздаяй комуждо по делом его. Верую же паки и исповедую Тебе быти Истинную Богородицу, милосердия Источник, Утешение плачущих, Взыскание погибших, сильну и непристающую к Нему Ходатаицу, зело любящую род христианский и Споручницу моего покаяния: воистину бо несть человеком иныя помощи и покрова, разве Тебе, о Госпоже Премилостивая, и никтоже, уповая на Тя, постыдется, и Тобою, умоляя Бога, никтоже оставлен есть. Того ради молю Твою неисчетную благость: отверзи двери милосердия Твоего мне, заблудшему и падшему в тимении глубины, не возгнушайся мене, сквернаго, не презри грешнаго моления моего, не остави мене, окаяннаго, егоже в гибель злобный враг похитил есть, но умоли о мне Рожденнаго от Тебе Милосерднаго Бога, да простит великия моя грехи и избавит мя от пагубы моея, яко да и аз со всеми, получившими прощение, воспою и прославлю безмерное милосердие Рожденнаго от Тебе Бога и Твое непостыдное на мне заступление в жизни сей и в нескончаемом веце. Аминь.

Молитва вторая

Пресвятая Владычице моя Богородице, святыми Твоими и всесильными мольбами отжени от мене смиреннаго и окаяннаго раба Твоего уныние, забвение, неразумие, нерадение и вся скверная, лукавая и хульная помышления от окаяннаго моего сердца и от помраченнаго ума моего; и погаси пламень страстей моих, яко нищ есмь и окаянен, и избави мя от многих лютых воспоминаний и предприятий, и от всех действ злых свободи мя: яко благословенна еси от всех родов, и славится пречестное имя Твое во веки веков. Аминь.

Молитва третья

О Пресвятая Богородице! Призри с благосердием на моления нас, грешных и смиренных рабов Твоих, и умоли Бога, Сына Твоего, да ниспослет нам и всем, притекающим к Тебе, здравие душевное и телесное и вся, яже к вечной и временной жизни потребная; да простит нам всякое согрешение вольное и невольное; да избавит нас от всяких скорбей и болезней, и напастей и всякаго злаго обстояния. Ей, Царице наша преблагая, надеждо наша несокрушимая и Заступнице необоримая! Не отврати лица Твоего от нас за множество пригрешений наших, но простри нам руце матерняго милосердия Твоего, и сотвори с нами знамение во благо. Яви нам богатую помощь Твою и благопоспеши во всяком деле благом; от всякаго же начинания греховнаго и помышления лукаваго отврати нас, да выну славим Пречестное имя Твое и поклоняемся честному образу Твоему, и величаем Бога Отца и Единароднаго Сына Его, Господа нашего Иисуса Христа, и Святаго Духа со всеми святыми, во веки веков. Аминь.

Молитвенное обращение к Апостолу Симону Зилоту

Симон, по преданию, сам был женихом на галилейском браке в Кане, где Господь явил свое первое чудо.

Тропарь, глас 3

Апостоле святый Симоне, моли милостиваго Бога, да прегрешений оставление подаст душам нашим.

Молитва

Святый славный и всехвальный Апостоле Христов Симоне, сподобивыйся прияти в дом твой в Кане Галилейстей Господа нашего Иисуса Христа и Его Пречистую Матерь, Владычицу нашу Богородицу, и преславнаго чудесе Христова самовидец быти!

Молим тя с верою и любовию: умоли Христа Господа претворити грехолюбивыя душы наша в достойныя сосуды благодати; сохрани и соблюди нас молитвами твоими от искушений диавольских и падений греховных, и испроси нам свыше помощь во время уныния, да не преткнемся о камень соблазна, но неуклонно шествуем спасительным путем заповедей Христовых, дондеже достигнем оных блаженных обителей райских, идеже ты ныне водворяешися и веселишися.

Ей, Апостоле Спасов! Не посрами нас, крепце на тя уповающих, но буди нам помощник и покровитель во всем житии нашем, и помози нам благочестно и богоугодно житие сие временное скончати, благую же и мирную христианскую кончину получити и добраго ответа сподобитися на Страшном Суде Христове: да избежавше мытарств воздушных и власти лютаго миродержца, унаследуем Царство Небесное и прославим великолепое Имя Отца и Сына, и Святаго Духа, во веки веков. Аминь.

Молитвенное обращение к мученику Трифону

Святому Трифону, которому Бог даровал с юных лет благодать исцеления болезней, изгнания бесов, помощи в житейских делах, молятся и о счастии брака.

Молитва

О святый мучениче Христов Трифоне, скорый помощниче всем, к тебе прибегающим и молящимся пред святым твоим образом, скоропослушный предстателю! Услыши убо ныне и на всякий час моление нас, недостойных рабов твоих, почитающих святую память твою (во всечестнем храме сем, созданном на похвалу святому имени твоему, и на всяком месте). Ты убо, угодниче Христов, сам обещался еси прежде исхода твоего от жития твоего тленнаго молитися за ны ко Господу и испросил еси у Него дар сей: аще кто в коей-либо нужде и печали своей призывати начнет святое имя твое, той да избавлен будет от всякаго прилога злого. И якоже ты иногда дщерь цареву в Риме граде, от диавола мучиму, исцелил еси: сице и нас от лютых его козней сохрани во вся дни живота нашего, наипаче же в день страшный последняго нашего издыхания предстательствуй о нас, егда темнии зраки лукавых бесов окружати и устрашати нас начнут; буди нам тогда помощник и скорый прогонитель лукавых бесов, и к Царствию Небесному предводитель, идеже ты ныне предстоиши с лики святых у престола Божия; моли Господа, да сподобит и нас причастниками быти присносущнаго веселия и радости, да с тобою купно удостоимся славити Отца и Сына, и Святаго Духа во веки. Аминь.

Молитвенное обращение к Благоверному князю Петру, в иночестве Давиду, и княгине Февронии, в иночестве Евфросинии, Муромским чудотворцам

Тропарь, глас 8

Яко благочестиваго корене пречестная отрасль был еси, добре во благочестии пожив, блаженне Петре, тако и с супружницею твоею, премудрою Феврониею, в мире Богу угодивше и преподобных житию сподобитеся. С нимиже молитеся Господеви сохранити без вреда отечество ваше, да вас непрестанно почитаем.

Молитва

О велицыи угодницы Божии и предивнии чудотворцы, благовернии княже Петре и княгине Февроние, града Мурома предстателие и хранителие, и о всех нас усерднии ко Господу молитвенницы!

К вам прибегаем и вам с упованием крепким молимся: вознесите о нас, грешных, святыя молитвы ваша ко Господу Богу, и испросите у благости Его вся благопотребная душам и телесем нашим: веру праву, надежду благу, любовь нелицемерну, благочестие непоколебимо, в добрых делах преуспеяние, мира умирение, земли плодоносие, воздуха благорастворение, телесем здравие и душам спасение.

Исходатайствуйте у Царя Небеснаго церкви святей и всей державе Российстей мир, тишину и благостроение, и всем нам житие благополучное и добрую христианскую кончину. Оградите отечество ваше, град Муром и вся грады Российския от всякаго зла; и вся православныя люди, к вам приходящыя и святым мощем вашим покланяющияся, осените благодатным действом богоприятных молитв ваших, и вся прошения их во благо исполните.

Ей, чудотворцы святии! Не презрите молитв наших, со умилением вам днесь возносимых, но будите о нас приснии предстателие ко Господу и сподобите нас помощию вашею спасение вечное получити и Царствие Небесное унаследовати: да славословим неизреченное человеколюбие Отца и Сына, и Святаго Духа, в Троице покланяемаго Бога, во веки веков. Аминь.

Молитвы в печали о пропавших и заблудших детях

Молитвенное обращение к Божией Матери перед иконой Ея «Взыскание погибших»

Русский народ с незапамятных времен свято верит во всесильную помощь Пресвятой Богородицы и уповает на Нее как на последнюю надежду погибающих людей, усвоил название Ее иконы «Взыскание погибших». Последний владелец иконы овдовел и был на пороге нищеты. Усердная молитва к Пресвятой Богородице спасла его от отчаяния и устроила судьбу его дочерей-сирот.

Тропарь, глас 4

Взыщи нас, погибающих, Пресвятая Дево, не по грехом бо нашим наказуеши нас, но по человеколюбию милуеши: избави нас от ада, болезни и нужды, и спаси нас.

Молитва первая

О Пресвятая и Преблагословенная Дево, Владычице Богородице, Споручнице грешных и Взыскание погибших!

Призри милостивым Твоим оком на нас, предстоящих пред святою иконою Твоею и со умилением молящихся Тебе: воздвигни нас из глубины греховныя, просвети ум наш, омраченный страстьми, и уврачуй язвы душ и телес наших. Не имамы иныя помощи, не имамы иныя надежды, разве Тебе, Владычице. Ты веси вся немощи и согрешения наша, к Тебе прибегаем и вопием: не остави нас Твоею небесною помощию, но предстани нам присно и Твоим неизреченным милосердием и щедротами спаси и помилуй нас, погибающих. Даруй нам исправление греховныя жизни нашея и избави нас от скорбей, бед и болезней, от напрасныя смерти, ада и вечныя муки. Ты бо, Царице и Владычице, скорая помощница и заступница всем притекающим к Тебе, и крепкое прибежище грешников кающихся. Подаждь убо нам, Преблагая и Всенепорочная Дево, христианский конец живота нашего мирен и непостыден, и сподоби нас Твоим ходатайством вселитися в обителях небесных, идеже непрестанный глас празднующих радостию славит Пресвятую Троицу, Отца и Сына, и Святаго Духа, ныне и присно, и во веки веков. Аминь.

Молитва вторая

Заступнице усердная, Благоутробная Господа Мати!

К Тебе прибегаю аз окаянный и паче всех человек грешнейший: вонми гласу моления моего, и вопль мой и стенание услыши. Яко беззакония моя превзыдоша главу мою, и аз, якоже корабль в пучине, погружаюся в море грехов моих. Но Ты, Всеблагая и Милосердная Владычице, не презри мене отчаяннаго и во гресех погибающего, помилуй мя, кающагося во злых делех моих, и обрати на путь правый заблуждшую окаянную душу мою. На Тебе, Владычице моя Богородице, возлагаю все упование мое. Ты, Мати Божия, сохрани и соблюди мя под кровом Твоим, ныне и присно, и во веки веков. Аминь.

Молитва третья

О Пресвятая Владычице и Богородице, Высшая Херувим и Честнейшая Серафим, Богоизбранная Отроковице, погибших взыскание и всех скорбящих радосте! Подаждь утешение нам, в погибели и скорби сущим. Разве бо Тебе иного прибежища и помощи не имамы. Ты Едина еси Радость наша и Ходатаица и, яко Матерь Божия, Мати милосердия, предстоя у престола Пресвятыя Троицы, можеши нам помощи. Никто же бо притекаяй к Тебе посрамлен отходит. Услыши убо и нас ныне, в день погибели и печали пред Твоею иконою припадающих и со слезами Тебе молящихся: отжени от нас належащия на нас скорби и беды в сей временней жизни, не лишены же ны сотвори Твоим всесильным ходатайством и вечныя нескончаемыя радости в царствии Сына Твоего и Бога нашего. Аминь.

Молитвенное обращение к Божией Матери перед иконой Ея «Нечаянная радость»

Икона именуется так потому, что многие, с верой и любовью прибегающие к помощи Пресвятой Богородицы, получают через эту икону нечаянную радость прощения грехов и благодатного утешения. Эта икона будит в каждом верующем утешительную веру в помощь Царицы Небесной и чрез Нее в милосердие Господа во всех наших делах, а также в молитве за детей.

Тропарь, глас 4

Днесь, вернии людие, духовно торжествуем, прославляюще Заступницу усердную рода христианскаго, и притекающе к Пречистому Ея образу, взываем сице: о премилостивая Владычице Богородице, подаждь нам нечаянную радость, обремененным грехми и скорбьми многими, и избави нас от всякаго зла, молящи Сына Твоего, Христа Бога нашего, спасти души наша.

Молитва

О Пресвятая Дево, Всеблагаго Сына Мати Всеблагая, града и святаго храма сего Покровительнице, всех сущих во гресех, скорбех, бедах и болезнех верная Предстательнице и Заступнице! Приими молебное пение сие от нас, недостойных рабов Твоих, Тебе возносимое, и якоже древле грешника, на всяк день многажды пред честною иконою Твоею молившагося, не презрела еси, но даровала еси ему нечаянную радость покаяния и преклонила еси Сына Твоего многим и усердным к нему ходатайством ко прощению сего грешнаго и заблудшагося, тако и ныне не презри моления нас, недостойных рабов Твоих, и умоли Сына Твоего и Бога нашего, да и всем нам, с верою и умилением поклоняющимся пред цельбоносным образом Твоим, дарует нечаянную по коегождо потребе радость: пастырем церковным – святую ревность о спасении пасомых; грешником, погрязшим во глубине зол и страстей – вседейственное вразумление, покаяние и спасение; сущим в скорбех и печалех – утешение; обретающимся в бедах и озлоблениях – совершенное сих избытие; малодушным и ненадежным – надежду и терпение; в радости и довольстве живущим – непрестанное Благодетелю Богу благодарение; бедствующим – милосердие; сущым в болезни и долгонедужии и оставленныя врачами – нечаянное исцеление и укрепление; иждившим от недуга ум – ума возвращение и обновление; отходящим в вечную и нескончаемую жизнь – память смертную, умиление и сокрушение о гресех, дух бодр и твердую на милосердие Божие надежду. О Госпоже Пресвятая! Умилосердися ко всем, чтущим всечестное Имя Твое, и всем яви всемощный покров Твой и заступление; во благочестии, чистоте и честнем жительстве пребывающия до последнего их скончания во благости соблюди! Злыя благи сотвори; заблуждшия на путь правый настави, всякому делу благому и Сыну Твоему угодному споспешествуй; всякое дело злое и богопротивное разруши; в недоумении и трудных и опасных обстояниих обретающимся незримую помощь и вразумление с небесе низпосли; от искушений, соблазнов и погибели спаси; от всех злых человек и от врагов видимых и невидимых защити и сохрани; плавающим сплавай; путешествующим спутешествуй; сущим в нужде и гладе буди Питательница, неимущим крова и пристанища буди Покров и Прибежище; нагим подаждь одеяние; обидимым и от неправд страждущим – заступление; клевету, поношение и хуление терпящия незримо оправдай; клеветники и хулители пред всеми обличи; ожесточенно враждующим нечаемо подаждь примирение. И всем нам – друг ко другу любовь, мир и благочестие и здравие с долгоденствием. Супружества в любви и единомыслии сохрани; супруги, во вражде и разделении сущия, умири, соедини друг ко другу и положи им союз любве неразрушимый; матереем, дети родящим, скорое подаждь разрешение; младенцы воспитай, юныя уцеломудри, отверзи ум к восприятию всякаго полезнаго учения, страху Божию, воздержанию и трудолюбию настави; от домашния брани и вражды единокровных миром и любовию огради. Безматерних сирот буди Матерь, от всякаго порока и скверны отврати и всему благому и богоугодному научи; прельщенныя же и во грех и нечистоту впадшия, скверну греха отъявши, из бездны погибели изведи. Вдов буди Утешительница и Помощница; старости буди жезл. От внезапныя смерти без покаяния всех нас избави, и всем христианскую кончину живота нашего безболезненну, непостыдну, мирну и добрый ответ на Страшном Судище Христове даруй. Представльшияся в вере и покаянии от жития сего со ангелы и всеми святыми жити сотвори; скончавшимся внезапною смертию милостива быти Сына Твоего умоли, и о всех усопших, иже не имут сродников, о упокоении их Сына Твоего умоляющих, Сама буди непрестанная и теплая Молитвенница и Ходатаица; да вси на Небеси и на земли ведят Тя, яко твердую и непостыдную Предстательницу рода христианскаго, и, ведуще, славят Тя и Тобою Сына Твоего со Безначальным Его Отцем и Единосущным Его Духом, ныне и присно, и во веки веков. Аминь.

Молитвы о даровании младенца и беременным

Молитвенное воздыхание христианской супруги во время беременности (чтобы благополучно разрешиться)

О Преславная Матерь Божия, помилуй меня, рабу Твою (имярек), и прииди ко мне на помощь во время моих болезней и опасностей, с которыми рождают чад все блудные дщери Евы. Вспомни, о Благословенная в женах, с какою радостью и любовию Ты шла поспешно в горнюю страну посетить сродницу Твою Елисавету во время ее беременности и какое чудесное действие произвело благодатное посещение Твое и в матери, и в младенце. И, по неисчерпаемому благосердию Твоему, даруй и мне, униженнейшей рабе Твоей, разрешиться от бремени благополучно; даруй мне сию благодать, чтобы дитя, покоящееся теперь под моим сердцем, пришедши в чувство, с радостным взыгранием, подобно святому младенцу Иоанну, поклонялось Божественному Господу Спасителю, Который из любви к нам, грешным, не возгнушался и Сам стать Младенцем. Неизглаголанная радость, которою преисполнилось девственное Твое сердце при воззрении на новорожденного Твоего Сына и Господа, да усладит скорбь, предстоящую мне среди болезней рождения. Жизнь мира, мой Спаситель, рожденный Тобою, да спасет меня от смерти, пресекающей жизнь многих матерей в час разрешения, и да причтет плод чрева моего к числу избранных Божиих. Услышь, Пресвятая Царица Небесная, смиренную мольбу мою и призри на меня, бедную грешницу, оком Твоея благодати; не постыди моего упования на Твое великое милосердие и осени меня, Помощница христиан, Исцелительница болезней, да сподоблюсь и я испытать на себе, что Ты – Матерь милосердия, и да прославлю всегда Твою благодать, не отвергшую никогда молитвы бедных и избавляющую всех призывающих Тебя во время скорби и болезни. Аминь.

Молитвенное обращение к праведным Захарии и Елисавете, родителям святого Иоанна Предтечи

Праведный Захария был связан немотою и глухотою до того, как разрешилась его беременная супруга.

Тропарь первый святому пророку Захарии, глас 4

Священства одеждою обложен премудре, по закону Божию всесожжения приятна священнолепно приносил еси, Захарие, и был еси светильник и зритель тайных, знамения в тебе благодати нося явственно всемудре. И мечем убиен был в храме Божии, Христов пророче, с Предтечею моли спастися душам нашим.

Ин тропарь, глас 2

Праведных твоих Захарии и Елисаветы, Господи, память празднующе, теми молим Тя: спаси души наша.

Кондак, глас 3

Пророк днесь и священник Вышняго, Захариа предложи, Предтечев родитель, трапезу своея памяти, верныя питая, питие бо правды всем растворив, сего ради скончавается, яко Божественный таинник Божия благодати.

Молитвенное обращение к великомученице Анастасии Узорешительнице

Святая Анастасия была выдана замуж за знатного римлянина, но и в супружестве сохранила девственность, ссылаясь на мучившую ее болезнь. Ей молятся при трудных родах.

Тропарь, глас 4

Победоноснаго Воскресения истинноименитая наречена еси, мученице Христова, победы на враги поставила еси мук терпением, Христа ради, Жениха твоего, Егоже возлюбила еси. Того моли спасти души наша.

Молитва святей великомученице Анастасии, именуемой Узорешительница

О многострадальная и премудрая великомученице Христова Анастасие! Ты душею на небеси у престола Господня предстоиши, на земли же, данною тебе благодатию, различная совершаеши исцеления: призри убо милостивно на предстоящия люди и молящияся пред мощами твоими, просящия твоея помощи: простри ко Господу святыя молитвы твоя за нас, и испроси нам оставление согрешений наших, недужным исцеление, скорбящым и бедствующым скорую помощь; умоли Господа, да подаст всем нам христианскую кончину и добрый ответ на страшнем судищи своем, да сподобимся и мы, купно с тобою, славити Отца и Сына, и Святаго Духа во веки. Аминь.

Молитвенное обращение к преподобной Мелании Римляныни

Мелания сама мучилась в родах и едва не умерла.

Кондак, глас 3

Девства чистоты возлюбльши и обручника к благим увещавши, премножество богатства расточи, в пребывание иночествующим, Богоблаженная к обители воздвиже.

Темже в Небесная обители вселися, поминай нас, Мелание всечестная.

Молитвенное обращение к великомученице Екатерине

Святая Екатерина, приняв Святое Крещение, сподобилась видеть Божию Матерь с Младенцем Иисусом. Ей молятся при трудных родах.

Тропарь, глас 4

Добродетельми, яко лучами солнечными, просветила еси неверныя мудрецы: и якоже пресветлая луна ходящим в нощи, неверия тьму отгнала еси, и царицу уверила еси, вкупе же и мучителя обличила еси, богозванная невесто, блаженная Екатерино: желанием востекла еси в небесный чертог, к прекрасному Жениху Христу, и от Него царским венцем венчалася еси: Емуже со Ангелы предстоящи, за ны молися, творящия пречестную память твою.

Молитва первая

О святая великомученице Екатерино, избранный чистоты сосуде, столпе православия, надежная предстательнице наша, явившая нам сама вину умоляти тя, подвижнице законная, святая на святей горе свято почивающая!

Молим тя: приникши свыше, вонми гласу моления нашего, призри на бедствие рабов твоих, просвети омрачение ума нашего, сотвори нас горняя мудрствовати, а не земная. Поспеши нам молитвами твоими побеждати плотская похотения, пристрастия к миру и козни злых духов, на нас злобно воюющих: да твоим предстательством во дни жития сего свободни будем от враждебных их нападений и по исходе от воздушных их истязаний. О премудрая дево! Даруй нам вся, яже к пользе прошения: можеши бо многая испросити у возлюбленнаго Жениха, Христа Бога нашего. Мы вемы, яко много может молитва праведнаго, поспешествуемая благоутробием милосердаго Бога, Емуже слава, честь и благодарение всегда, ныне и присно, и во веки веков. Аминь.

Молитва вторая|

О святая Екатерино, дево и мученице, истинная Христова невесто! Молим тя, чрез особливую благодать, еюже предвари тя Жених твой, сладчайший Иисус, да якоже посрамивши прелести мучителя мудростию твоею, пятьдесят витий победила еси, и напоивши их небесным учением, к свету истинныя веры наставила еси: тако испроси и нам оную Божию мудрость, да и мы, расторгнувше вся козни адскаго мучителя и презревше мира и плоти соблазны, достойны явимся Божественныя славы, и к расширению святыя нашея православныя веры сосуды достойны соделаемся, и с тобою в небесней скинии Господа и Владыку нашего Иисуса Христа, со Отцем и Святым Духом, восхвалим и прославим во вся веки веков. Аминь.

Молитвы в трудных родах

Молитвенное обращение к Божией Матери перед иконой Ея «Феодоровская»

Тропарь, глас 4

Присшествием честныя твоея иконы, Богоотроковице, обрадованный днесь Богохранимый град Кострома, якоже древний Израиль к кивоту завета, притекает к изображению лица Твоего и воплотившагося от Тебе Бога нашего, да Твоим матерним к Нему предстательством присно ходатайствуеши всем, под сень крова Твоего прибегающим, мир и велию милость.

Молитва первая

К кому воззову, Владычице, к кому прибегну в печали моей; к кому принесу слезы и воздыхания моя, аще не к Тебе, Царица Небеси и земли; кто исторгнет мя из тины грехов и беззаконий, аще не Ты, о Мати Живота, Заступнице и Прибежище рода человеческаго?

Услыши стенание мое, утеши мя и помилуй в горести моей, защити в бедах и напастях, избави от озлоблений и скорбей и всяких недугов и болезней, от враг видимых и невидимых, умири вражду стужающих мне, да избавлен буду от клеветы и злобы человеческия; такожде от своея ми плоти гнусных обычаев свободи мя.

Укрый мя под сению милости Твоея, да обрящу покой и радость и от грехов очищение. Твоему Матернему заступлению себе вручаю: буди мне Мати и Надеждо, Покров и Помощь и Заступление, Радость и Утешение и скорая во всем Помощница.

О чудная Владычице! Всяк притекающий к Тебе, без Твоея всесильныя помощи не отходит: сего ради и аз недостойный к Тебе прибегаю, да избавлен буду от внезапныя и лютыя смерти, скрежета зубнаго и вечнаго мучения. Небесное же Царствие получити сподоблюся и Тебе во умиление сердца реку: радуйся, Мати Божия, Предстательнице и Заступнице наша усердная, во веки веков. Аминь.

Молитва вторая

О Пресвятая Владычице Богородице и Приснодево Марие, единая Надеждо нам, грешным! К Тебе прибегаем и Тебе молим, яко велие имаши дерзновение пред рождшимся от Тебе по плоти Господом Богом и Спасителем нашим Иисусом Христом. Не презри слез наших, не возгнушайся воздыханий наших, не отрини скорби нашея, не посрами упования нашего на Тя, но матерними молении Твоими умоли Господа Бога, да сподобит нас, грешных и недостойных, свободитися от грехов и страстей душевных и телесных, умрети миру и жити Ему единому во вся дни живота нашего. О Пресвятая Владычице Богородице, путешествующим спутешествуй и ограждай и охраняй оныя, избави пленных от пленения, свободи страждущих от бед, утеши сущих в печали, скорбех и напастех, облегчи нищету и всяко злострадание телесное, и даруй всем вся потребная к животу, благочестию и жизни временней. Православный народ наш укрепи и утверди, и подаждь ему здравие и спасение и на враги победу и одоление. Спаси, Владычице, вся страны и грады и сию страну, и сей град, имже сия чудотворная и святая икона Твоя дадеся в утешение и ограждение, избави я от глада, губительства, труса, потопа, огня, меча, нашествия иноплеменных, междоусобныя брани, и отврати всякий гнев, на ны праведно движимый. Даруй нам время на покаяние и обращение, избави нас от внезапныя смерти, и во время исхода нашего предстани нам явльшися, Дево Богородице, и избави нас от воздушных мытарств князей века сего, сподоби на страшнем судищи Христовем стати одесную и соделай нас наследники вечных благ, да славим во веки великолепое имя Сына Твоего и Бога нашего со безначальным Его Отцем и Святым и Благим и Животворящим Его Духом, ныне и присно, и во веки веков. Аминь.

Молитва третья

О Премудрая Госпоже, Царице Богородице, приими смиренное моление наше, и не отрини нас, заступление и прибежище наше, и не возгнушайся нас недостойных, но, яко милосердая, не престани молящи, Егоже родила еси, да дарует нам прощение многих согрешений наших, да спасет нас имиже весть судьбами. Помилуй нас, Владычице, помилуй нас, несть бо нам спасения от дел. Темже верно вопием Ти: помилуй рабы Твоя, и неплодное сердце наше покажи плодоносно благих дел. Призри на нас недостойных. Ты бо упование и покров наш, жизнь и свет сердцу нашему. Яко невечерний свет от чрева Твоего воздвигшая, озари душу нашу, чистая, и отжени всяку мглу сердца нашего. Даруй нам умиление, покаяние и сокрушение сердечное. Сподоби нас по вся дни живота нашего творити волю Сына Твоего и Бога нашего и во всем благоугождати Ему единому.

О Богомати, не престани молящи Рождшагося от Тебе за вся притекающия с верою к сему чудотворному образу Твоему и подавай им скорую помощь и утешение в скорбех и напастех, и злостраданиих, избави их от клеветы и злобы человеческия, от враг видимых и невидимых и всякия нужды и печали. Спаси отечество наше, царствующий град наш, град сей и вся грады и страны от всяких бед и нужд, и сотвори милостива нам быти Бога нашего, отврати всякий гнев Его, на ны движимый, и избави ны от належащаго и праведнаго Его прещения. О боголюбивая Владычице, Ангелов Украшение, мучеников Славо и всех святых Радосте! С ними моли Господа, да сподобит нас в покаянии скончати живота нашего течение. В смерти же час, Пресвятая Дево, избави нас от власти бесовския и осуждения, и ответа, и страшнаго испытания, и мытарств горьких, и огня вечнаго, да сподобльшеся славнаго царствия Божия, величаем Тя и славим воплощшагося от Тебе Христа Бога нашего, Емуже слава со Отцем и Святым Духом, ныне и присно, и во веки веков. Аминь.

Заупокойные молитвы

Молитва родителей за детей

Господи Иисусе Христе, Боже наш, Владыко живота и смерти, Утешителю скорбящих! С сокрушенным и умиленным сердцем прибегаю к Тебе и молюся Ти: помяни, Господи, во царствии Твоем усопшаго раба Твоего, чадо мое (имя), и сотвори ему вечную память. Ты, Владыко живота и смерти, даровал еси мне чадо сие, Твоей же благой и премудрой воле изволися и отъяти е у мене. Буди благословенно имя Твое, Господи! Молю Тя, Судие неба и земли, безконечною любовию Твоею к нам, грешным, прости усопшему чаду моему вся согрешения его, вольная и невольная, яже словом, яже делом, яже ведением и неведением. Прости, Милостиве, и наша родительская согрешения, да не пребудут они на чадех наших: вем, яко множицею согрешихом пред Тобою, множицею не соблюдохом, не сотворихом, якоже заповедал еси нам. Аще же усопшее чадо наше, нашея или своея ради вины, бяше в житии сем, работая миру и плоти своея, и не паче Тебе, Господу и Богу своему; аще возлюби прелести мира сего, а не паче слово Твое и заповеди Твоя, аще предавшеся сластем житейским, а не паче сокрушению о гресех своих, и в невоздержании бдение, пост и молитву забвению предавше, – молю Тя усердно: прости, преблагий Отче, чаду моему вся таковыя прегрешения его, прости и ослаби, аще и ино злое сотвори в житии сем. Христе Иисусе! Ты воскресил еси дщерь Иаира по вере и молитве отца ея, Ты исцелил еси дщерь жены-хананеянки по вере и прошению матери ея: услыши убо и молитву мою, не презри и моления моего о чаде моем. Прости, Господи, прости, вся согрешения его и, простив и очистив душу его, изми муки вечныя и всели со всеми святыми Твоими, от века благоугодившими Тебе, идеже несть болезнь, ни печаль, ни воздыхание, но жизнь безконечная, яко несть человек, иже жив будет и не согрешит, но Ты Един еси кроме всякого греха, да егда имаши судити мирови, услышит чадо мое превожделенный глас Твой: приидите, благословеннии Отца Моего, и наследуйте уготованное вам царствие от сложения мира. Яко ты еси Отец милостей и щедрот, Ты живот и воскрешение наше, и Тебе славу возсылаем со Отцем и Святым Духом, ныне и присно, и во веки веков. Аминь.

Молитва детей за родителей

Господи, Иисусе Христе, Боже наш! Ты – сирых хранитель, скорбящих прибежище и плачущих утешитель. Прибегаю к Тебе аз, сирый, стеня и плача, и молюся Тебе: услыши моление мое и не отврати лица Твоего от воздыханий сердца моего и от слез очей моих. Молюся Тебе, милосердый Господи, утоли скорбь мою о разлучении с родившим и воспитавшим мя, родителем моим (имя); душу же его, яко отшедшую к Тебе с истинною верою в Тя и твердою надеждою на Твое человеколюбие и милость, приими в Царство Твое Небесное. Преклоняюсь пред Твоею святою волею, еюже отъят бысть у мене, и прошу Тя, не отыми точию от него милости и благосердия Твоего. Вем, Господи, яко Ты, Судия мира сего, грехи и нечестия отцев наказуеши в детях, внуках и правнуках даже до третьяго и четвертаго рода, но и милуеши отцев за молитвы и добродетели чад их, внуков и правнуков. С сокрушением и умилением сердца молю Тя, милостивый Судие, не наказуй вечным наказанием усопшаго незабвеннаго для мене раба Твоего, родителя моего (имя), но отпусти ему вся согрешения его вольная и невольная, словом и делом, ведением и неведением сотворенная им в житии его зде на земле, и по милосердию и человеколюбию Твоему, молитв ради Пречистыя Богородицы и всех святых, помилуй его и вечныя муки избави. Ты, милосердый Отче отцев и чад! Даруй мне во вся дни жизни моея, до последняго издыхания моего, не преставати памятовати о усопшем родителе моем в молитвах своих, и умоляти Тя, праведнаго Судию, да вчиниши его в месте светле, в месте прохладне и в месте покойне, со всеми святыми, отнюду же отбеже всяка болезнь, печаль и воздыхание. Милостиве Господи! Приими днесь о рабе Твоем (имя) теплую молитву мою сию и воздай ему воздаянием Твоим за труды и попечения воспитания моего в вере и христианском благочестии, яко научившему мя первее всего ведети Тя, своего Господа, в благоговении молитися Тебе, на Тебе единаго уповати в бедах, скорбех и болезнех и хранити заповеди Твоя; за благопопечение его о моем духовном преуспеянии, за тепле приносимыя им о мне моления пред Тобою и за все дары, им испрошенные мне от Тебе, воздай ему Своею милостию, Своими небесными благами и радостями в вечном царствии Твоем. Ты бо еси Бог милостей и щедрот и человеколюбия, Ты покой и радость верных рабов Твоих, и Тебе славу возсылаем со Отцем и Святым Духом, и ныне и присно, и во веки веков. Аминь.

Акафисты и молитвы перед чтимыми иконами Пресвятой Богородицы и святых угодников Божиих

Акафист Пресвятой Владычице нашей Богородице и Приснодеве Марии

Кондак 1

Взбранной Воеводе победительная, яко избавльшеся от злых, благодарственная восписуем Ти раби Твои, Богородице, но яко имущая державу непобедимую, от всяких нас бед свободи, да зовем Ти: радуйся, Невесто Неневестная.

Икос 1

Ангел предстатель с небесе послан бысть рещи Богородице: радуйся, и со безплотным гласом воплощаема Тя зря, Господи, ужасашеся и стояше, зовый к Ней таковая:

Радуйся, Еюже радость возсияет;

радуйся, Еюже клятва изчезнет.

Радуйся, падшаго Адама воззвание;

радуйся, слез Евиных избавление.

Радуйся, высото неудобовосходимая человеческими помыслы;

радуйся, глубино неудобозримая и ангельскима очима.

Радуйся, яко еси Царево седалище;

радуйся, яко носиши Носящаго вся.

Радуйся, Звездо, являющая Солнце;

радуйся, утробо Божественнаго воплощения.

Радуйся, Еюже обновляется тварь;

радуйся, Еюже покланяемся Творцу.

Радуйся, Невесто Неневестная.

Кондак 2

Видящи Святая Себе в чистоте, глаголет Гавриилу дерзостно: преславное твоего гласа неудобоприятельно души Моей является: безсеменнаго бо зачатия рождество како глаголеши, зовый: Аллилуиа.

Икос 2

Разум недоразумеваемый разумети Дева ищущи, возопи к служащему: из боку чисту Сыну како есть родитися мощно, рцы Ми? К Нейже он рече со страхом, обаче зовый сице:

Радуйся, совета неизреченнаго Таиннице;

радуйся, молчания просящих веро.

Радуйся, чудес Христовых начало;

радуйся, велений Его главизно.

Радуйся, лествице небесная, Еюже сниде Бог;

радуйся, мосте, преводяй сущих от земли на небо.

Радуйся, Ангелов многословущее чудо;

радуйся, бесов многоплачевное поражение.

Радуйся, Свет неизреченно родившая;

радуйся, еже како, ни единаго же научившая.

Радуйся, премудрых превосходящая разум;

радуйся, верных озаряющая смыслы.

Радуйся, Невесто Неневестная.

Кондак 3

Сила Вышняго осени тогда к зачатию Браконеискусную, и благоплодная Тоя ложесна, яко село показа сладкое, всем хотящим жати спасение, всегда пети сице: Аллилуиа.

Икос 3

Имущи Богоприятную Дева утробу, востече ко Елисавети: младенец же оноя абие познав Сея целование, радовашеся, и играньми яко песньми вопияше к Богородице:

Радуйся, отрасли неувядаемыя розго;

радуйся, Плода безсмертнаго стяжание.

Радуйся, Делателя делающая Человеколюбца;

радуйся, Садителя жизни нашея рождшая.

Радуйся, ниво, растящая гобзование щедрот;

радуйся, трапезо, носящая обилие очищения.

Радуйся, яко рай пищный процветаеши;

радуйся, яко пристанище душам готовиши.

Радуйся, приятное молитвы кадило;

радуйся, всего мира очищение.

Радуйся, Божие к смертным благоволение;

радуйся, смертных к Богу дерзновение.

Радуйся, Невесто Неневестная.

Кондак 4

Бурю внутрь имея помышлений сумнительных, целомудренный Иосиф смятеся, к Тебе зря небрачней, и бракоокрадованную помышляя, Непорочная; уведев же Твое зачатие от Духа Свята, рече: Аллилуиа.

Икос 4

Слышаша пастырие Ангелов, поющих плотское Христово пришествие, и текше, яко к Пастырю, видят Сего яко агнца непорочна, во чреве Мариине упасшася, Юже поюще реша:

Радуйся, Агнца и Пастыря Мати;

радуйся, дворе словесных овец.

Радуйся, невидимых врагов мучение;

радуйся, райских дверей отверзение.

Радуйся, яко небесная срадуются земным;

радуйся, яко земная сликовствуют небесным.

Радуйся, апостолов немолчная уста;

радуйся, страстотерпцев непобедимая дерзосте.

Радуйся, твердое веры утверждение;

радуйся, светлое благодати познание.

Радуйся, Еюже обнажися ад;

радуйся, Еюже облекохомся славою.

Радуйся, Невесто Неневестная.

Кондак 5

Боготечную звезду узревше волсви, тоя последоваша зари, и яко светильник держаще ю, тою испытаху крепкаго Царя, и достигше Непостижимаго, возрадовашася, Ему вопиюще: Аллилуиа.

Икос 5

Видеша отроцы халдейстии на руку Девичу Создавшаго руками человеки, и Владыку разумевающе Его, аще и рабий прият зрак, потщашася дарми послужити Ему, и возопити Благословенней:

Радуйся, Звезды незаходимыя Мати;

радуйся, заре таинственнаго дне.

Радуйся, прелести пещь угасившая;

радуйся, Троицы таинники просвещающая.

Радуйся, мучителя безчеловечнаго изметающая от начальства;

радуйся, Господа Человеколюбца показавшая Христа.

Радуйся, варварскаго избавляющая служения;

радуйся, тимения изымающая дел.

Радуйся, огня поклонение угасившая;

радуйся, пламене страстей изменяющая.

Радуйся, верных наставнице целомудрия;

радуйся, всех родов веселие.

Радуйся, Невесто Неневестная.

Кондак 6

Проповедницы богоноснии, бывше волсви, возвратишася в Вавилон, скончавше Твое пророчество, и проповедавше Тя Христа всем, оставиша Ирода яко буесловна, не ведуща пети: Аллилуиа.

Икос 6

Возсиявый во Египте просвещение истины, отгнал еси лжи тьму: идоли бо его, Спасе, не терпяще Твоея крепости, падоша, сих же избавльшиися вопияху к Богородице:

Радуйся, исправление человеков;

радуйся, низпадение бесов.

Радуйся, прелести державу поправшая;

радуйся, идольскую лесть обличившая.

Радуйся, море, потопившее фараона мысленнаго;

радуйся, каменю, напоивший жаждущия жизни.

Радуйся, огненный столпе, наставляяй сущия во тьме;

радуйся, покрове миру, ширший облака.

Радуйся, пище, манны приемнице;

радуйся, сладости святыя служительнице.

Радуйся, земле обетования;

радуйся, из неяже течет мед и млеко.

Радуйся, Невесто Неневестная.

Кондак 7

Хотящу Симеону от нынешняго века преставитися прелестнаго, вдался еси яко младенец тому, но познался еси ему и Бог совершенный. Темже удивися Твоей неизреченней премудрости, зовый: Аллилуиа.

Икос 7

Новую показа тварь, явлься Зиждитель нам от Него бывшим, из безсеменныя прозяб утробы, и сохранив Ю, якоже бе, нетленну, да чудо видяще, воспоем Ю, вопиюще:

Радуйся, цвете нетления;

радуйся, венче воздержания.

Радуйся, воскресения образ облистающая;

радуйся, ангельское житие являющая.

Радуйся, древо светлоплодовитое, от негоже питаются вернии;

радуйся, древо благосеннолиственное, имже покрываются мнози.

Радуйся, во чреве носящая Избавителя плененным;

радуйся, рождшая Наставника заблудшим.

Радуйся, Судии праведнаго умоление;

радуйся, многих согрешений прощение.

Радуйся, одеждо нагих дерзновения;

радуйся, любы, всякое желание побеждающая.

Радуйся, Невесто Неневестная.

Кондак 8

Странное рождество видевше, устранимся мира, ум на небеса преложше: сего бо ради высокий Бог на земли явися смиренный человек, хотяй привлещи к высоте Тому вопиющия: Аллилуиа.

Икос 8

Весь бе в нижних и вышних никакоже отступи неописанное Слово: снизхождение бо Божественное, не прехождение же местное бысть, и рождество от Девы Богоприятныя, слышащия сия:

Радуйся, Бога невместимаго вместилище;

радуйся, честнаго таинства двери.

Радуйся, неверных сумнительное слышание;

радуйся, верных известная похвало.

Радуйся, колеснице пресвятая Сущаго на Херувимех;

радуйся, селение преславное Сущаго на Серафимех.

Радуйся, противная в тожде собравшая;

радуйся, девство и рождество сочетавшая.

Радуйся, Еюже разрешися преступление;

радуйся, Еюже отверзеся рай.

Радуйся, ключу Царствия Христова;

радуйся, надеждо благ вечных.

Радуйся, Невесто Неневестная.

Кондак 9

Всякое естество ангельское удивися великому Твоего вочеловечения делу; неприступнаго бо яко Бога, зряще всем приступнаго Человека, нам убо спребывающа, слышаща же от всех: Аллилуиа.

Икос 9

Ветия многовещанныя, яко рыбы безгласныя видим о Тебе, Богородице, недоумевают бо глаголати, еже како и Дева пребываеши, и родити возмогла еси. Мы же, таинству дивящеся, верно вопием:

Радуйся, премудрости Божия приятелище;

радуйся, промышления Его сокровище.

Радуйся, любомудрыя немудрыя являющая;

радуйся, хитрословесныя безсловесныя обличающая.

Радуйся, яко обуяша лютии взыскателе;

радуйся, яко увядоша баснотворцы.

Радуйся, афинейская плетения растерзающая;

радуйся, рыбарския мрежи исполняющая.

Радуйся, из глубины неведения извлачающая;

радуйся, многи в разуме просвещающая.

Радуйся, кораблю хотящих спастися;

радуйся, пристанище житейских плаваний.

Радуйся, Невесто Неневестная.

Кондак 10

Спасти хотя мир, Иже всех Украситель, к сему самообетован прииде, и Пастырь сый, яко Бог, нас ради явися по нам человек: подобным бо подобное призвав, яко Бог слышит: Аллилуиа.

Икос 10

Стена еси девам, Богородице Дево, и всем к Тебе прибегающим: ибо небесе и земли Творец устрои Тя, Пречистая, вселься во утробе Твоей, и вся приглашати Тебе научи:

Радуйся, столпе девства;

радуйся, дверь спасения.

Радуйся, начальнице мысленнаго наздания;

радуйся, подательнице Божественныя благости.

Радуйся, Ты бо обновила еси зачатыя студно;

радуйся, Ты бо наказала еси окраденныя умом.

Радуйся, тлителя смыслов упраждняющая;

радуйся, Сеятеля чистоты рождшая.

Радуйся, чертоже безсеменнаго уневещения;

радуйся, верных Господеви сочетавшая.

Радуйся, добрая младопитательнице девам;

радуйся, невестокрасительнице душ святых.

Радуйся, Невесто Неневестная.

Кондак 11

Пение всякое побеждается, спростретися тщащееся ко множеству многих щедрот Твоих: равночисленныя бо песка песни аще приносим Ти, Царю Святый, ничтоже совершаем достойно, яже дал еси нам, Тебе вопиющим: Аллилуиа.

Икос 11

Светоприемную свещу, сущим во тьме явльшуюся, зрим Святую Деву, невещественный бо вжигающи огнь, наставляет к разуму Божественному вся, зарею ум просвещающая, званием же почитаемая сими:

Радуйся, луче умнаго Солнца;

радуйся, светило незаходимаго Света.

Радуйся, молние, души просвещающая;

радуйся, яко гром враги устрашающая.

Радуйся, яко многосветлое возсияваеши просвещение;

радуйся, яко многотекущую источаеши реку.

Радуйся, купели живописующая образ;

радуйся, греховную отъемлющая скверну.

Радуйся, бане, омывающая совесть;

радуйся, чаше, черплющая радость.

Радуйся, обоняние Христова благоухания;

радуйся, животе тайнаго веселия.

Радуйся, Невесто Неневестная.

Кондак 12

Благодать дати восхотев, долгов древних, всех долгов Решитель человеком, прииде Собою ко отшедшим Того благодати и, раздрав рукописание, слышит от всех сице: Аллилуиа.

Икос 12

Поюще Твое Рождество, хвалим Тя вси, яко одушевленный храм, Богородице: во Твоей бо вселився утробе содержай вся рукою Господь, освяти, прослави и научи вопити Тебе всех:

Радуйся, селение Бога и Слова;

радуйся, святая святых большая.

Радуйся, ковчеже, позлащенный Духом;

радуйся, сокровище живота неистощимое.

Радуйся, честный венче людей благочестивых;

радуйся, честная похвало иереев благоговейных.

Радуйся, церкве непоколебимый столпе;

радуйся, Царствия нерушимая стено.

Радуйся, Еюже воздвижутся победы;

радуйся, Еюже низпадают врази.

Радуйся, тела моего врачевание;

радуйся, души моея спасение.

Радуйся, Невесто Неневестная.

Кондак 13

О Всепетая Мати, рождшая всех святых Святейшее Слово! Нынешнее приемши приношение, от всякия избави напасти всех, и будущия изми муки, о Тебе вопиющих: Аллилуиа.

Этот кондак читается трижды; затем икос 1 и кондак 1.

Молитвы ко Пресвятой Богородице

Молитва первая

О Пресвятая Госпоже Владычице Богородице, вышши еси всех Ангел и Архангел, и всея твари честнейши, помощнице еси обидимых, ненадеющихся надеяние, убогих заступнице, печальных утешение, алчущих кормительнице, нагих одеяние, больных исцеление, грешных спасение, христиан всех поможение и заступление. О Всемилостивая Госпоже, Дево Богородице Владычице, милостию Твоею спаси и помилуй святейшия патриархи православныя, преосвященныя митрополиты, архиепископы и епископы и весь священнический и иноческий чин, и вся православныя христианы ризою Твоею честною защити; и умоли, Госпоже, из Тебе без семене воплотившагося Христа Бога нашего, да препояшет нас силою Своею свыше на невидимыя и видимыя враги наша. О Всемилостивая Госпоже Владычице Богородице! Воздвигни нас из глубины греховныя и избави нас от глада, губительства, от труса и потопа, от огня и меча, от нахождения иноплеменных и междоусобныя брани, и от напрасныя смерти, и от нападения вражия, и от тлетворных ветр, и от смертоносныя язвы, и от всякаго зла. Подаждь, Госпоже, мир и здравие рабом Твоим, всем православным христианом, и просвети им ум и очи сердечнии, еже ко спасению; и сподоби ны, грешныя рабы Твоя, Царствия Сына Твоего, Христа Бога нашего, яко держава Его благословенна и препрославлена со Безначальным Его Отцем, и с Пресвятым и Благим и Животворящим Его Духом, ныне и присно, и во веки веков. Аминь.

Молитва вторая

О Пресвятая Дево, Мати Господа, Царице Небесе и земли! Вонми многоболезненному воздыханию души нашея, призри с высоты святыя Твоея на нас, с верою и любовию покланяющихся пречистому образу Твоему. Се бо грехми погружаеми и скорбьми обуреваемии, взирая на Твой образ, яко живей Ти сущей с нами, приносим смиренныя моления наша. Не имамы бо ни иныя помощи, ни инаго предстательства, ни утешения, токмо Тебе, о Мати всех скорбящих и обремененных. Помози нам немощным, утоли скорбь нашу, настави на путь правый нас, заблуждающих, уврачуй и спаси безнадежных, даруй нам прочее время живота нашего в мире и тишине проводити, подаждь христианскую кончину, и на страшнем суде Сына Твоего явися нам милосердая Заступница, да всегда поем, величаем и славим Тя, яко благую Заступницу рода христианскаго, со всеми угодившими Богу. Аминь.

Акафист Пресвятой Богородице перед иконой Ея, именуемой «Владимирская»

Кондак 1

Взбранной Воеводе, Заступнице нашей, взирающе на первописанный образ Твой, хвалебное пение воспеваем Ти, раби Твои, Богомати. Ты же, яко имущая державу непобедимую, сохрани и спаси благодарне Тебе вопиющия: Радуйся, Пречистая, от иконы Твоея милости нам источающая.

Икос 1

Ангельския Силы на Небеси немолчно воспевают Тя, Пречистая, зряще Славу Пребожественную, еюже Сын Твой прослави Тя; но и нас, земных, не оставила еси, яко некую лучу, ниспославши нам икону Твою, святым Лукою первописанную. О ней бо некогда изрекла еси: «С сим образом благодать Моя и сила да пребудут». Темже вернии раби Твои, по вся дни и на всяцем месте сбытие словес Твоих зряще, ко образу Твоему цельбоносному притекаем и, якоже Самей Ти, с нами сущей, вопием:

Радуйся, Ангелов Царице;

радуйся, всего мира Владычице.

Радуйся, на Небеси присно славимая;

радуйся, и на земли величаемая.

Радуйся, благодать Твою иконе Твоей сей даровавшая;

радуйся, на спасение человеков тую поставившая.

Радуйся, Божия благости скорая Подательнице;

радуйся, молений наших усердная Послушнице.

Радуйся, Пречистая, от иконы Твоея милости нам источающая.

Кондак 2

Видя чудес множество, от принесенныя в Вышград святыя иконы Твоея бываемое, благоверный князь Андрей возгореся духом и умоляше Тя, да скажеши святую волю Твою и да благословиши его в пределы Ростовския отъити. Темже, улучив желаемое и икону Твою взем, идяше в путь свой, радуяся и поя Богу: Аллилуиа.

Икос 2

Разумеша вси людие дивное шествие Твое, Царице Небесная, от Киева в землю Ростовскую, болящии бо исцеляхуся и ина знамения и чудеса бываху всем, с верою притекающим ко образу Твоему. Сего ради воспеша Тебе:

Радуйся, чудесы шествие иконы Твоея знаменавшая;

радуйся, многи немощныя исцелившая.

Радуйся, воздыхания наша не отвергающая;

радуйся, недостойныя молитвы наша приемлющая.

Радуйся, Матерния щедроты Твоя на нас изливающая;

радуйся, иконою Твоею нам благодеющая.

Радуйся, во обстоянии сущим скорую помощь дарующая;

радуйся, отчаянным надежду возвращающая.

Радуйся, Пречистая, от иконы Твоея милости нам источающая.

Кондак 3

Силою Твоею ограждаем, благоверный князь Андрей предел Владимирских достиже и зде благую волю Твою, Владычице, позна. В нощном бо видении тому явльшися, повелела еси от места сего не отходити и чудотворную икону Твою зде, во граде Владимире, поставити, да будет Северней стране нашей в благословение и людем Твоим в покров, вопиющим Богу: Аллилуиа.

Икос 3

Имея в себе благодатное сокровище, икону Твою Владимирскую, преуспеваше от силы в силу Отечество наше. Во дни бо обстояний и напастей не оставила еси род наш, Владычице, и во благовремении близ была еси, всесильным предстательством Твоим верныя люди Твоя заступающи, поющия Ти:

Радуйся, гнев Божий, праведно на ны движимый, утоляющая;

радуйся, на милость к нам, грешным, Господа преклоняющая.

Радуйся, яко смиренным мольбам рабов Твоих внемлеши;

радуйся, яко утешение Твое нам подати поспешаеши.

Радуйся, яко иконою Твоею от всяких нас бед ограждаеши;

радуйся, яко тою козни вражия разрушаеши.

Радуйся, в час скорби люди Твоя укрепляющая;

радуйся, тихое и безмятежное житие тем дарующая.

Радуйся, Пречистая, от иконы Твоея милости нам источающая.

Кондак 4

Бурю помышлений сумнительных пройде благоверный князь Андрей, от множества врагов некогда обстоим: Ты же, Всепетая, дивным от иконы Твоея знамением славную победу тому предвозвестила еси. Темже верою обновився и о имени Твоем дерзая, воспе Богу: Аллилуиа.

Икос 4

Слышавше мятежницы убиение благовернаго князя Андрея, град Владимир расхитити устремишася, но икону Твою чудотворную, на стогна града изнесенную, внезапу узревше, умилишася сердцем и на колена падше, во гресе своем покаяшася. Благочестивии же людие, таковому от иконы Твоея благодатному явлению радующеся, песнь благодарственную воспеша Тебе:

Радуйся, междоусобных браней утоление;

радуйся, ожестевших сердец умягчение.

Радуйся, яко заблуждшия на путь правый возвращаеши;

радуйся, яко от соблазнов суетных нас ограждаеши.

Радуйся, пагубы вседушевныя низлагающая;

радуйся, душевредная научения обличающая.

Радуйся, к Царствию Небесному путь невозбранный нам указующая;

радуйся, мир вечный и радость нам подающая.

Радуйся, Пречистая, от иконы Твоея милости нам источающая.

Кондак 5

Боготечная звезда отцем нашим бысть икона Твоя, Владычице, еяже светом ведоми, многажды побеждаху царствия, возмогаху от немощи, обращаху в бегство полки чуждих и путь к земному преуспеянию и небесному спасению обретаху. Сего ради по долгу славит Тя земля Российская, поющи Богу: Аллилуиа.

Икос 5

Видевше некогда людие владимирстии в чуднем видении град свой на воздусе вознесен и икону Твою верху его, якоже солнце, сияющу, со умилением разумеша, Владычице, неотступный покров Твой граду их и, Твое милостивое промышление о них славяще, воспеша Ти:

Радуйся, Мати милосердия;

радуйся, Источниче чудес.

Радуйся, бодрая наша Хранительнице;

радуйся, граду нашему Покрове.

Радуйся, горе к Небесным сокровищем ум наш возводящая;

радуйся, любовь к Богу в сердцах верных насаждающая.

Радуйся, маловерныя вразумляющая;

радуйся, неверных смыслы просвещающая.

Радуйся, Пречистая, от иконы Твоея милости нам источающая.

Кондак 6

Проповедник неизреченных чудес Твоих, Владычице, явися соборный храм Твой во граде Владимире, святою иконою Твоею украшенный. Попущением бо Божиим все благолепие его некогда во огни погибе, икона же святая Твоя, якоже купина неопалима пребысть, да и видевше и осязавше присутствие Твое, вернии воспоют: Аллилуиа.

Икос 6

Возсия паки свет иконы Твоея, Богородице, во дни лютаго нашествия Батыева. Аще бо нечестивии агаряне и пожгоша огнем соборный храм Твой и святителя Владимирскаго и люди, молящияся в церкви, умертвиша и вся конечному истреблению предаша, обаче икона Твоя и паки невреждена обретеся, подвизающи пети Тебе:

Радуйся, Купино Неопалимая;

радуйся, Сокровище неиждиваемое.

Радуйся, Стено несокрушимая;

радуйся, Прибежище всем, уповающим на Тя.

Радуйся, икону Твою и во пламени целу сохранив-шая;

радуйся, нам во утешение и спасение тую оставившая.

Радуйся, Ты бо еси наше Защищение;

радуйся, Ты бо еси всех благочестивых непрестанное радование.

Радуйся, Пречистая, от иконы Твоея милости нам источающая.

Кондак 7

Хотя великий князь Василий защищение стяжати стольному граду своему, повеле Владимирскую икону Твою в Москву пренести. И во сретение ея усердно исшедше князь и святитель Московский Киприан со освященным Собором и всем множеством людей, до земли пред нею поклонишася, якоже бо Самую Тя, Пречистая, к ним приходящую сретаху, зовуще Тебе: «О Мати Божия, спаси землю Русскую», вкупе же и поюще Богу: Аллилуиа.

Икос 7

Новое знамение сотворила еси, Пренепорочная, в день празднования сретения иконы Твоея Владимирския в Москве: в грозном бо видении, яко всемогущая Царица, множеством воинств Небесных обстоима, со святители Московскими явилася еси нечестивому агарянскому хану и от предел земли Русския отъити повелела еси. Тогда вернии людие Твои, врага видевше посрамлена и бежаща, с веселием пояху Тебе:

Радуйся, победо непобедимая;

радуйся, Царице Небесных Сил.

Радуйся, врага грозное посрамление;

радуйся, рабов Твоих Радосте нечаянная.

Радуйся, Надеждо всех лишенных надежды;

радуйся, спасение во дно адово нисшедших.

Радуйся, пришествием иконы Твоея Москву возвеселившая;

радуйся, заступлением Твоим и град Владимир не оставившая.

Радуйся, Пречистая, от иконы Твоея милости нам источающая.

Кондак 8

Странную победу всесильною помощию Твоею, Владычице, без брани совершившуюся, и до ныне Церковь Православная светло прославляет. Сретение иконы Твоея Владимирския празднующи и вся верная чада Своя созывающи милости Твоя благодарне исповедати, Сыну же Твоему и Богу пети: Аллилуиа.

Икос 8

Всю Тя Бог освяти, Пренепорочная, и яко Матерь Свою в готовое прибежище и теплый покров всем нам дарова. Темже от меньших земли и незнаемых возвеличися благословенный Тобою град Москва, благочестно икону Твою почитаяй; вся бо племена русская воедино собра и область свою над окрестными языки от моря и до моря и даже до конец земли распростре, всем веру Христову возвещаяй, Тебе же вопия:

Радуйся, земли нашея забрало;

радуйся, Церкве утверждение.

Радуйся, молитвенников наших похвало;

радуйся, людей Твоих спасение.

Радуйся, враги наша устрашающая;

радуйся, полки чуждих далече отгоняющая.

Радуйся, яко Тобою Русь Православная содержится;

радуйся, яко Тобою род христианский хвалится.

Радуйся, Пречистая, от иконы Твоея милости нам источающая.

Кондак 9

Всякое естество ангельское восхваляет Тя, Богородительнице, у престола Сына Твоего предстоящую и за страну нашу и вся христианы молящуюся. Мы же, людие Твои, молитв Твоих действо разумевающе, к чудотворней иконе Твоей с любовию притекаем и Богу прилежно вопием: Аллилуиа.

Икос 9

Витий земных художество не довлеет по достоянию благохвалити Тя, Пресвятая Всенепорочная, и иконы Твоея чудеса исчислити, имиже Церковь Православная величается, грады наша утверждаются и вси христиане Божественне веселятся. Темже за премногую любовь Твою к нам и вся милости Твоя приими от нас сие хвалебное пение:

Радуйся, Собором святых, в стране нашей просиявших, окружаемая и славимая;

радуйся, предстателей наших, чудотворцев российских, моления приемлющая.

Радуйся, ходатайством Твоим о нас Бога умилостивляющая;

радуйся, честным покровом Твоим нас присно осеняющая.

Радуйся, страны нашея преславная Защитнице;

радуйся, призывающим Тя скорая Помощнице.

Радуйся, труждающихся благодатное укрепление;

радуйся, кающихся грешников несумненное спасение.

Радуйся, Пречистая, от иконы Твоея милости нам источающая.

Кондак 10

Спасения ищуще, к Тебе прибегаем, Милосердная Мати, и, чудотворную Твою икону ныне обстояще, вся милости Твоя, тою отцем нашим явленныя, с любовию воспоминаем. Да не тщетна будет, Владычице, и наша надежда на Тя, на немощь нашу умилосердися и спаси вопиющия Богу: Аллилуиа.

Икос 10

Стена еси и заступление всем с верою прибегающим к Тебе, Всеблаженная Отроковице, всегда бо милости Твоя роду христианскому являла еси и отцем нашим многочастне и многообразне благодеяла еси, от нашествия иноплеменных и от всякия беды и нужды тех избавляющи. Не оскудей и ныне, Владычице, утоляющи лютыя на ны возстания греховныя и облак искушений отжени, Тебе бо навыкохом пети:

Радуйся, Мати Божия, Матернюю любовь к нам, грешным, простирающая;

радуйся, силою Твоею нашу немощь восполняющая.

Радуйся, милосердие Божие разумети нас научающая;

радуйся, к делом милосердия и нас возбуждающая.

Радуйся, страх Божий в сердца верных влагающая;

радуйся, грешники к покаянию призывающая.

Радуйся, невниманию нашему долготерпящая;

радуйся, от сна лености нас возставляющая.

Радуйся, Пречистая, от иконы Твоея милости нам источающая.

Кондак 11

Пение похвальное воспеша московстии людие, спасение Твое некогда улучивше: верху бо явльшися, светозарною одеждою одеяна, храм Твой и град Москву от запаления огненнаго ризою Твоею защитила еси. Неотступна пребуди, Всемощная, от места сего и ныне и нам избавление Твое видети даруй, да веселящеся воспоем: Аллилуиа.

Икос 11

Свет радости возсияла еси, Владычице, и во дни тыя, егда смотрением Божиим древняя красота церковная к нам паки возвратися и Священный Собор граду Москве Патриарха, всей же стране нашей единаго пастыря и молитвенника утверди. Ты же, Пречистая, от иконы Твоея Владимирския жребий первосвятительства сего избраннику Твоему даровала еси, да расточенныя овцы словеснаго стада Церкве Российския паки воедино соберет. Сего ради вопием Тебе:

Радуйся, скорбящих радосте;

радуйся, обуреваемых Пристанище.

Радуйся, в напастех нас не оставившая;

радуйся, во уничижении нашем свет надежды нам возсиявшая.

Радуйся, на смиренныя призревшая;

радуйся, низшедшия возвеличившая.

Радуйся, Церкве нашея Похвало;

радуйся людей Твоих веселие.

Радуйся, Пречистая, от иконы Твоея милости нам источающая.

Кондак 12

Благодать Твою не отыми от нас, милости Источниче, якоже во дни лихолетия святителей наших Иова и Ермогена услышала еси и землю Русскую от конечного расхищения, Православную же веру в ней от истребления спасла еси, да избавленнии Тобою Богу воспоем: Аллилуиа.

Икос 12

Поюще неисчетныя милости Твоя, от лет древних роду нашему явленныя и доныне не оскудевающия, хвалим Тя, Пречистая, яко неусыпную Хранительницу нашу и заступление, и Матернюю любовь Твою к стаду Сына Твоего ведуще, со дерзновением, аще и раби неключими есмы, вопием Тебе:

Радуйся, Русь Православную возлюбившая;

радуйся, веру истинную в ней утвердившая.

Радуйся, отцы наша во благочестии сохранившая;

радуйся, и наше неможение не отринувшая.

Радуйся, Утверждение наше незыблемое;

радуйся, Надеждо наша непостыдная.

Радуйся, Молитвеннице наша теплая;

радуйся, Заступнице усердная.

Радуйся, Пречистая, от иконы Твоея милости нам источающая.

Кондак 13

О Всепетая Мати, Заступнице Всемилостивая, Дево Богородице, обычным Твоим милосердием малое моление сие наше приемлющи, якоже древле, тако и ныне помилуй землю нашу Русскую и от всяких бед рабы Твоя избави, о Тебе вопиющия: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Владимирская»

Тропарь, глас 4

Днесь светло красуется славнейший град Москва, яко зарю солнечную восприимши, Владычице, чудотворную Твою икону, к нейже ныне мы притекающе и молящеся Тебе, взываем сице: о Пречудная Владычице, Богородице, молися из Тебе Воплощенному Христу Богу нашему, да избавит град сей и вся грады и страны христианския невредимы от всех навет вражиих, и спасет души наша, яко Милосерд.

Молитва

Всемилостивая Госпоже Богородице, Небесная Царице, Всемощная Заступнице, непостыдное наше Упование! Благодаряще Тя о всех великих благодеяниях, в роды родов людем российским от Тебе бывших, пред пречистым образом Твоим молим Тя: сохрани град сей (или: весь сию; или: святую обитель сию) и предстоящия рабы Твоя и всю землю Русскую от глада, губительства, земли трясения, потопа, огня, меча, нашествия иноплеменных и междоусобныя брани. Сохрани и спаси, Госпоже, Великаго Господина и отца нашего (имя рек), Святейшаго Патриарха Московскаго и всея Руси, и Господина нашего (имя рек), Преосвященнейшаго епископа (или: архиепископа; или: митрополита) (титул), и вся Преосвященныя митрополиты, архиепископы и епископы православныя. Даждь им Церковь Российскую добре управити, верныя овцы Христовы негиблемы соблюсти. Помяни, Владычице, и весь священнический и монашеский чин, согрей сердца их ревностию о Бозе и достойно звания своего ходити коегождо укрепи. Спаси, Госпоже, и помилуй и вся рабы Твоя и даруй нам путь земнаго поприща без порока прейти. Утверди нас в вере Христовой и во усердии ко Православней Церкви, вложи в сердца наша дух страха Божия, дух благочестия, дух смирения, в напастех терпение нам подаждь, во благоденствии – воздержание, к ближним любовь, ко врагом всепрощение, в добрых делех преуспеяние. Избави нас от всякаго искушения и от окамененнаго нечувствия, в страшный же день суда сподоби нас ходатайством Твоим стати одесную Сына Твоего, Христа Бога нашего, Емуже подобает всякая слава, честь и поклонение со Отцем и Святым Духом, ныне и присно, и во веки веков. Аминь.

Акафист Пресвятой Богородице перед иконой Ея, именуемой «Казанская»

Кондак 1

Избранной от всех родов Заступнице рода христианскаго, покровом Своея благости покрывающей страну нашу Православную, благодарственная пения приносим Ти, Богородице, о явлении чудныя Твоея иконы. Ты же, яко Всемилостивая, всех притекающих к Тебе Помощнице, заступай нас во всех скорбех и нуждах, бедах и напастех, да зовем Ти: Радуйся, Заступнице усердная рода христианскаго.

Икос 1

Ангел предстатель послан бысть рещи Богородице «Радуйся», егда Бог Слово воплощашеся во утробе Ея: и мы, грешнии, прославляюще явление чудныя Ея иконы и Божественнаго Младенца Спаса Христа, со умилением вопием Благодатней:

Радуйся, Богоизбранная Отроковице;

радуйся, Мати Божия.

Радуйся, Царице Небесе и земли;

радуйся, светлое Церкве Небесныя и земныя украшение.

Радуйся, Ангелы чтимая;

радуйся, певаемая от Серафим.

Радуйся, светлое пророческое сбытие;

радуйся, апостолов похвало.

Радуйся, мученическое исповедание;

радуйся, преподобных венче.

Радуйся, праведных веселие;

радуйся, грешных упование.

Радуйся, Заступнице усердная рода христианскаго.

Кондак 2

Видящи, Всенепорочная, с высоты Небеснаго жилища Своего, идеже с Сыном Твоим в славе пребываеши, скорбь рабов Твоих в новопросвещеннем граде, яко гневнаго ради Божия посещения вера Христова поругаема бывает агарянским зловерием, благоволила еси явити икону Свою, чудесы ю прославляющи, да утверждаемии знаменьми Твоея благодати, христолюбивии людие верно вопиют Богу: Аллилуиа.

Икос 2

Разумение трикратнаго явления Богоматере мудрая отроковица ищущи, тече ко властем, поведающи им дивное явление и грозное прещение: мы же дивящеся свыше данному отроковице вразумлению, благоговейно вопием к Преблагословенней:

Радуйся, устнами чистыми хвалу Богови совершающая;

радуйся, тайны благодати Божия верным открывающая.

Радуйся, неверных сумнительное слышание.

Радуйся, верных известная похвало;

радуйся, молние, неверных устрашающая.

Радуйся, славою чудес Твоих верных разум озаряющая;

радуйся, агарянскаго зловерия обличение.

Радуйся, гордыни их низложение;

радуйся, веры христианския утверждение.

Радуйся, почитания святых икон освящение;

радуйся, скорбь нашу в радость претворяющая.

Радуйся, несумненною надеждою нас увеселяющая.

Радуйся, Заступнице усердная рода христианскаго.

Кондак 3

Сила Вышняго благодатию Богоматере умудри и укрепи отроковицу к исканию многоценнаго Божия дара, и та, с верою дерзающи о Господе, приступи к труду и, скрытое в земли обретши сокровище святыя иконы Богоматери, радостно возопи к Богу: Аллилуиа.

Икос 3

Имеющи благоутробное промышление о новопросвещенных людех града Казани, от пречестныя Твоея иконы токи чудес источила еси, Владычице, слепым телесныма очима зрение подавающи, омраченных же душевно светом богопознания и благочестия озаряющи, девствующим под осенением Твоея иконы пристанище небурное дарующи. Сего ради зовем Ти:

Радуйся, явлением иконы Твоея тьму лютых обстояний отгоняющая;

радуйся, лучами чудес всех просвещающая.

Радуйся, слепых прозрение;

радуйся, омраченных смыслом просвещение.

Радуйся, славо Православия;

радуйся, тихое пристанище ищущих спасения.

Радуйся, Мати целомудрия;

радуйся, покрове и ограждение девства.

Радуйся, Еюже ликовствует все множество верных;

радуйся, Еяже ради рыдает демонское полчище.

Радуйся, всех христиан вожделенная Помощнице;

радуйся, всех скорбящих Радосте.

Радуйся, Заступнице усердная рода христианскаго.

Кондак 4

Бурю смятений и крамолы врагами воздвигнутую в стране нашей утолити тщащься блаженный Ермоген, списатель чудес Твоея, Богомати, иконы, слезно пред нею моляшеся и видев, яко воинству православному в щит и победное знамение Твоя икона даровася, верою укрепляемый до конца живота своего, вопияше Богу: Аллилуиа.

Икос 4

Слышавше православнии воини откровенную Преподобным Сергием святителю Арсению тайну, яко предстательством Богоматере суд об Отечестве нашем преложен на милость, икону Богоматерню, яко знамя победное, приимше, исхитиша матерь градов русских из рук супостат и возопиша Заступнице христиан:

Радуйся, Мати Бога Вышняго;

радуйся, яко за всех молиши Сына Твоего, Христа Бога нашего.

Радуйся, яко всем твориши спастися в державный Твой покров прибегающим;

радуйся, Заступнице всех сущих в скорбех и болезнех.

Радуйся, всем молящимся сокрушенным сердцем пред пречистым Твоим образом полезная дарующая;

радуйся, избавление зол всем, невозвратно надежду имущим на Тя.

Радуйся, тихое и доброе пристанище;

радуйся, скорая Помощнице.

Радуйся, готовый и теплый покрове спасения;

радуйся, источающая нам неоскудныя милости.

Радуйся, предваряющая на помощь;

радуйся, избавляющая от всех бед.

Радуйся, Заступнице усердная рода христианскаго.

Кондак 5

Боготочная звезда явися Твоя, Богомати, икона, всю страну Российскую обтекающая, лучами чудес Твоих осиявающая всех блуждающих по морю страстнаго жития, мрак печалей и мглу всяких недуг и скорбей прогоняющая и наставляющая на путь спасения с верою к Тебе притекающих и вопиющих к Богу: Аллилуиа.

Икос 5

Видев царь Петр, яко от святыя иконы Богоматерни благодатию Божиею содеваются многия чудеса, приемлет ю в путеводительницу воинству своему и в день брани на свеев в щит и покров, и победив до конца врага с помощию Богоматере, тем камень совершенный во основание новаго царствующего града положи, икону же Твою чудную, яко освящение, яко щит и ограждение, в сердце града постави. Сего ради вопием Пречистей:

Радуйся, жилище и доме Христа Бога нашего;

радуйся, вместилище неизреченныя Его славы.

Радуйся, граде одушевленный, присно царствующий;

радуйся, палато преукрашенная.

Радуйся, Радосте градов и весей;

радуйся, непобедимое христиан в бедах хранилище и предградие.

Радуйся, Церкве Православныя похвало;

радуйся, Русской земли утверждение.

Радуйся, христолюбиваго воинства Помощнице;

радуйся, врагов одоление.

Радуйся, от бед избавление;

радуйся, Матерними Твоими щедротами всех посещающая.

Радуйся, Заступнице усердная рода христианскаго.

Кондак 6

Предстояще пред пречистым Твоим образом архиереев сословии и вси людие, монаси и мирстии, проповедуют, Госпоже Богородительнице, великия Твоя милости, яко грады ограждаеши, обители покрываеши, веси защищаеши, и, ведуще Тя воистинну Помощницу сильну и непобедиму, со слезами приносят Ти молитвы, да простреши к Сыну Твоему Богоносныя руки за люди Твоя, во еже избавити нас от всех бед и напастей, да благодарне вопием Богу: Аллилуиа.

Икос 6

Возсиявши просвещение истинное и отгнавши древле лесть агарянскую во новопросвещенней стране Казанской, ныне во всех градех российских светиши светом чудес и милостей: притекающий бо с верою ко Твоей иконе цельбоносней скорбей избавление, недугов исцеление и радости всякия исполнения приемлют, вопиюще Тебе усердно:

Радуйся, неистощимый источниче святыни;

радуйся, многотекущая реко Божественная благодати.

Радуйся, грешных с Богом примирение;

радуйся, грехов наших очищение.

Радуйся, благочестия Наставнице;

радуйся, в добрых делех утверждение и помоще.

Радуйся, добрыя обеты приемлющая;

радуйся, благим намерениям способствующая.

Радуйся, злыя начинания разрушающая;

радуйся, вражия козни расторгающая.

Радуйся, скорая человеком Помощнице;

радуйся, милость сугубо нам подающая.

Радуйся, Заступнице усердная рода христианскаго.

Кондак 7

Хотящу народу православному исповедати милости Преблагословенныя Царицы Неба и земли и по силе благодарственная принести о избавлении его от нашествия иноплеменных, дивному храму, созданному в честь пречудныя иконы, победная в дар принесе, да вси памятующе милость Богоматере, спасшия град сей и страну, выну воспевают Богу благодарными усты: Аллилуиа.

Икос 7

Стольному граду России святая икона Твоя, Богомати, воистину явися благая Одигитрия, якоже древле Цареграду: к Тебе бо прибегают людие, помощи Твоея на начало пути и дел своих просяще и благодарственная приносяще моления пред пречистою иконою Твоею за избавление от скорбей и напастей, Тебе Помощницу и Заступницу крепкую ведают. Темже благодарственно вопием Ти:

Радуйся, Российския страны покрове;

радуйся, Православия в ней ограждение и утверждение.

Радуйся, несокрушимый щите воинов наших;

радуйся, броне их неуязвимая.

Радуйся, козни врагов обличающая;

радуйся, яко паучину их растерзающая.

Радуйся, нечестия обличение;

радуйся, крамолы разрушение.

Радуйся, юных от заблуждений исправление;

радуйся, старцев утешение.

Радуйся, душевредных учений низложение;

радуйся, душеполезных знаний дарование.

Радуйся, Заступнице усердная рода христианскаго.

Кондак 8

Странно и сумнительно неверующим слушати, како от иконы Твоея токи благодати истекают, воня животная благоухает: мы же, верующе слову, реченному Тобой, Владычице, к первонаписанней иконе: «С тобой Моя благодать и сила», уповаем, яко и с сею иконою благодать Твоя выну: темже, благоговейно предстояще, лобызаем ю, поклоняемся ей, яко Тебе Самей сущей, честь бо иконы на первообразное восходит, и Твоя благодать сею иконою знамения и чудеса содевает всем, с верою притекающим к Тебе и вопиющим Богу: Аллилуиа.

Икос 8

Вся бывши горе, к Небесным взята, и земных не оставляеши, Богомати, священным Твоим предстательством: имаши бо матернее дерзновение ко Христу Богу нашему. Темже утверди в мире глубоце православных житие и вся полезная всегда даруй рабом Твоим, да величающе воспеваем Ти:

Радуйся, Невместимаго вместилище;

радуйся, осененная силою Вышняго.

Радуйся, прозябшая Клас Небесный;

радуйся, мир весь душепагубнаго глада избавльшая.

Радуйся, выну ходатайствующая за род наш;

радуйся, яко много может молитва Твоя пред Сыном Твоим и Богом.

Радуйся, всех нас при Кресте Сына Твоего усыновившая;

радуйся, всегда Матернюю любовь к нам являющая.

Радуйся, Ходатаице вечных благ;

радуйся, и во временней жизни полезная нам подающая.

Радуйся, известное прибежище наше во всех скорбных обстояниих;

радуйся, несомненное утешение в печалех.

Радуйся, Заступнице усердная рода христианскаго.

Кондак 9

Всякаго естества ангельскаго превышшая явилася еси, Пресвятая Дево: Бога бо зачала еси плотию, Невместимаго всеми вместила еси во утробе Твоей, на руках носила еси Носящаго весь мир дланию: темже, яко Честнейшую Херувим и Славнейшую без сравнения Серафим величающе Тя, вопием о Тебе Богу: Аллилуиа.

Икос 9

Вития многовещанныя, яко рыбы безгласныя, видим о Тебе, Богородице: недоумеет бо всяк язык благохвалити Тя по достоянию, изумевает ум пети Тя, Богородице; обаче Благая сущи, приими и от нас архангельский глас, Тебе вопиющих:

Радуйся, Благодатная;

радуйся, яко Господь с Тобою.

Радуйся, Благословенная в женах;

радуйся, обретшая благодать у Бога.

Радуйся, родившая Спасителя миру;

радуйся, Мати Сына Божия.

Радуйся, Родительнице Вечнаго Царя;

радуйся, израстившая нам плод живота.

Радуйся, освященная Духом Святым;

радуйся, осененная силою Всевышняго.

Радуйся, верная Рабо Господня;

радуйся, яко Тя блажат вси роди.

Радуйся, Заступнице усердная рода христианскаго.

Кондак 10

Спасти хотящи многия от находящих зол, скорбей и болезней, чудную икону Твою, Богомати, даровала еси, еяже ради слепии прозирают, хромии ходят, разслабленнии возстают, беснующиися исцеляются, земли плодоносие подается, людие от смертоносныя язвы избавляются, грады и домы от огня спасаются: темже прославляюще Бога, дающаго нам таковыя милости, вопием Ему усердно: Аллилуиа.

Икос 10

Стена еси, Богородице, стране Российстей, градом ограждение и слава, православному воинству на враги укрепление. Темже, благодаряще Тя, вопием:

Радуйся, прославляющих Тя прославляющая;

радуйся, не чтущих Тя посрамляющая.

Радуйся, врагов устрашение;

радуйся, от нашествия иноплеменных избавление.

Радуйся, воинов крепосте;

радуйся, в дни брани забрало и ограждение.

Радуйся, в дни мира живоносный саде, увеселяющий сердца верных;

радуйся, оружие, егоже трепещут демони.

Радуйся, спасительный елей, умащающий греховныя раны кающихся;

радуйся, теплое наше упование.

Радуйся, несумненная наша Надеждо;

радуйся, тихое и доброе пристанище.

Радуйся, Заступнице усердная рода христианскаго.

Кондак 11

Пение хвалебное и благодарственное приносят Тебе, Владычице, припадающе ко иконе Твоей и любезно лобызающе ю, дев лицы, под державным покровом Твоим тихое и мирное иноческое житие провождающии, и возложивше на Тя все упование, радостно вопиют Богу: Аллилуиа.

Икос 11

Яко светоприемную свещу, зрим Твою честную икону, Пресвятая Владычице: та бо невещественный огнь благодати Твоея восприемши, и в подобиих ея новы возжигает светильники, причастны тояжде силы благодатныя, и озаряет чудесы, наставляющи на путь спасения всех вопиющих Ти сице:

Радуйся, Невесто Неневестная;

радуйся, Богоизбранная Отроковице, Мати Дево.

Радуйся, добрая Наставнице непорочнаго девства;

радуйся, Хранительнице ревнующих о чистоте.

Радуйся, жен похвало;

радуйся, дев величание.

Радуйся, вдов заступление;

радуйся, сирот призрение.

Радуйся, нищих Питательнице;

радуйся, нагих одеяние.

Радуйся, печальных утешение;

радуйся, скорбящих веселие.

Радуйся, Заступнице усердная рода христианскаго.

Кондак 12

Благодать дати восхотевши почитающим Тя с любовию, Богородительнице, присущего Ти силу благодатную оставила еси во святых Твоих иконах, ибо Божественная благодать, спребывающи тем (иконам), знамения и чудеса выну содевает и душевных и телесных недуг исцеление всем с верою приходящим подает Твоими Богоматерними непрестанными к Богу молитвами о вопиющих Ему: Аллилуиа.

Икос 12

Поюще Твоя чудеса, бывшая в древняя и настоящая времена, хвалим Тя, яко Живоносный Источник благодати, яко неистощимую реку чудес, яко бездну милости и щедрот, и все упование по Бозе возлагающе на Тя и в сей и в будущей жизни, прославляюще Тя, вопием:

Радуйся, христиан непостыдное упование;

радуйся, верных спасительное прибежище.

Радуйся, ненадежных надеяние;

радуйся, отчаянных спасение.

Радуйся, бане, омывающая совесть;

радуйся, росо, оживляющая души.

Радуйся, болезней врачевство скорое и безмездное;

радуйся, от всех бед быстрое избавление.

Радуйся, Утешительнице во всякой скорби;

радуйся, из глубины погибели спасающая.

Радуйся, отрадо в день смерти;

радуйся, единая Надеждо и по смерти.

Радуйся, Заступнице усердная рода христианскаго.

Кондак 13

О Всепетая Мати, рождшая всех святых Святейшее Слово, приими ныне малое сие моление и, величия ради благости Твоея и бездны щедрот Твоих, не помяни множества грехов наших, но исполни во благих прошения наша, подавающи телу здравие, души спасение, избавляющи от всякия нужды и печали и Царствия Небеснаго наследники сотворяющи всех верно вопиющих Богу: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Казанская»

Тропарь, глас 4

Заступница усердная, Мати Господа Вышняго! За всех молиши Сына Твоего, Христа Бога нашего, и всем твориши спастися, в державный Твой покров прибегающим. Всех нас заступи, о Госпоже, Царице и Владычице, иже в напастех, и в скорбех, и в болезнех обремененных грехи многими, предстоящих и молящихся Тебе умиленною душею и сокрушенным сердцем пред пречистым Твоим образом со слезами, и невозвратно надежду имущих на Тя, избавления всех зол, всем полезная даруй, и вся спаси, Богородице Дево: Ты бо еси Божественный Покров рабом Твоим.

Молитва первая

О Пресвятая Госпоже Владычице Богородице! Со страхом, верою и любовию припадающе пред честною иконою Твоею, молим Тя: не отврати лица Твоего от прибегающих к Тебе, умоли, милосердая Мати, Сына Твоего и Бога нашего, Господа Иисуса Христа, да сохранит мирну страну нашу, Церковь Свою Святую да незыблему соблюдет от неверия, ересей и раскола. Не имамы бо иныя помощи, не имамы иныя надежды, разве Тебе, Пречистая Дево: Ты еси всесильная христиан Помощница и Заступница. Избави всех, с верою Тебе молящихся, от падений греховных, от навета злых человек, от всяких искушений, скорбей, бед и от напрасныя смерти: даруй нам дух сокрушения, смирение сердца, чистоту помышлений, исправление греховныя жизни и оставление прегрешений, да вси благодарне воспевающе величия Твоя, сподобимся Небеснаго Царствия и тамо со всеми святыми прославим пречестное и великолепое имя Отца и Сына, и Святаго Духа. Аминь.

Молитва вторая

О Пресвятая Владычице Богородице, Царице Небеси и земли, вышшая ангел и архангел и всея твари честнейшая, чистая Дево Марие, миру благая Помощнице, и всем людем утверждение, и во всяких нуждах избавление! Призри и ныне, Госпоже Всемилостивая, на рабы Твоя, Тебе умиленною душею и сокрушенным сердцем молящияся, со слезами к Тебе припадающия и покланяющияся пречистому и цельбоносному образу Твоему, и помощи и заступления Твоего просящия. О Всемилостивая и Премилосердая Дево, Богородице Чистая! Воззри, Госпоже, на люди Твоя: мы бо, грешнии, не имамы иныя помощи, разве Тебе и от Тебе рождшагося Христа Бога нашего. Ты еси заступница и предстательница наша. Ты еси обидимых защищение, скорбящим радование, сирым прибежище, вдовам хранительница, девам слава, плачущим веселие, больным посещение, немощным исцеление, грешным спасение. Сего ради, о Богомати, к Тебе прибегаем, и на Твой Пречистый образ с Предвечным на руку Твоею держимым Младенцем, Господем нашим Иисусом Христом, взирающе, умиленное пение Тебе приносим и вопием: помилуй нас, Мати Божия, и прошение наше исполни, вся бо суть возможна ходатайству Твоему: яко Тебе слава подобает ныне и присно, и во веки веков. Аминь.

Акафист Пресвятой Богородице перед иконой Ея, именуемой «Тихвинская»

Кондак 1

Взбранной Воеводе, Владычице нашей Богородице, благодарственная пения восписуем о явлении чудныя Ея иконы, к Нейже притекающии присно избавляются от враг видимых и невидимых. Ты же, Госпоже Неба и земли, яко милосердная Мати, приими ныне малое сие моление наше и неотступну никогда же сотвори милость Твою от нас и заступление, охраняющи от всех бед и напастей нас, зовущих Ти: Радуйся, Владычице, милостивая о нас пред Богом Заступнице.

Икос 1

Ангелов лицы ликовствующе служат Тебе, Владычице, и почитающе Тя, на руку Твоею носившую Творца видимыя и невидимыя твари, икону Твою с места на место преносят. Мы же, земнороднии, дивящеся чудному явлению иконы Твоея, Ангелы носимыя, вопием Ти сице:

Радуйся, всех Небесных Сил высшая;

радуйся, вся ангельския чины превосходящая.

Радуйся, Честнейшая Херувим;

радуйся, Славнейшая без сравнения Серафим.

Радуйся, радование Ангелов;

радуйся, похваление ликов небесных.

Радуйся, от Ангелов воспеваемая;

радуйся, от Серафимов прославляемая.

Радуйся, от Архангел поклоняемая;

радуйся, от воинств небесных почитаемая.

Радуйся, в иконе Твоей от Ангел чтимая;

радуйся, в видимем образе Твоем от невидимых сил носимая.

Радуйся, Владычице, милостивая о нас пред Богом Заступнице.

Кондак 2

Видяще рыбарие над пучиною вод носимую невидимою силою и светом подобно солнцу сияющую Твою, Богомати, икону с Предвечным Младенцем, рыбарей призвавшим на уловление мира в сети спасения, возопиша: Аллилуиа.

Икос 2

Разум недоразуменный дивнаго явления иконы Твоя разумети людие ищуще, уведеша, яко чтимая в Цареграде пречестная икона в наследие российскому роду даровася. Темже мы, благодаряще за милость Твою к роду нашему, вопием Ти:

Радуйся, Мати истинныя жизни;

радуйся, послушанием Твоим преслушание Евы исцелившая.

Радуйся, затворенный Эдем отверзшая;

радуйся, миру явившая Сокрушителя главы змиевой.

Радуйся, ковчеже Умирителя мира носивший;

радуйся, мир спасшая от потопления греховнаго.

Радуйся, лествице, еюже сниде Бог;

радуйся, земных возводящая на небо.

Радуйся, море фараона мысленнаго потопившее;

радуйся, купино, неопалившаяся всельшимся в Тя огнем Божества.

Радуйся, скрижале Богописанная;

радуйся, каменю, воду жизни источивший жаждущим.

Радуйся, Владычице, милостивая о нас пред Богом Заступнице.

Кондак 3

Сила Вышняго осеняше страну Тихвинскую, егда икона Пречистыя Богоматере, многочастне являющися и временным пребыванием освящающи землю, к воздвизанию храмов святых возбуждаше, да славится имя Владычицы во славу Триипостаснаго Бога, Емуже вопием: Аллилуиа.

Икос 3

Имуще благоутробное изволение, да людие страны Тихвинския вожделеют пребывания Твоего с ними, да памятуют выну покров Твой, икону Твою являла еси многочастне, дондеже указала еси богоизбранное место вселения ея. Темже, чудящеся, вопием Ти:

Радуйся, скиние, в нейже вселися Божество телесне;

радуйся, святая святых, в неюже единою вниде вечный Архиерей.

Радуйся, кивоте позлащенный Духом, Законодателя носивший;

радуйся, светильниче, огнем Божественным возженный.

Радуйся, стамно, носившая манну жизни Христа;

радуйся, трапезо, хлеб животный вместившая.

Радуйся, кадильнице, угль Божества имущая, мир весь облагоухавшая;

радуйся, жезле цвет, прозябший Христа.

Радуйся, столпе, к вечному наследию руководяй;

радуйся, облаче, от враг видимых и невидимых покрываяй.

Радуйся, земле обетования;

радуйся, руно, на негоже Христос, яко дождь сниде с небесе.

Радуйся, Владычице, милостивая о нас пред Богом Заступнице.

Кондак 4

Бурю смущения и скорби утолити тщашеся, благовернии людие взываше ко Господу: яви нам Божественный дар, егоже человеколюбне стране Российстей послал еси, не скрый сокровища, имже душевную нищету нашу обогатити надеяхомся, претвори печаль нашу в радость, отри слезы и рыдания. И улучивше желаемое, возопиша: Аллилуиа.

Икос 4

Слышав пастырь паствы своея радостное обретение и Матерь Пастыреначальника упасшуюся в странах Тихвинских, устрояет храм в честь новоявленныя иконы Ея, и пресвитеры учреждает, да выну прославляя Богоматерь, вопиют Ей:

Радуйся, Дщи, приклонившая ухо ко гласу Отца Небеснаго;

радуйся, яко праматернее сетование разрушися рождеством Твоим.

Радуйся, Невесто, Еяже доброты вожделе Царь Небесный;

радуйся, Царице, одесную Царя представшая.

Радуйся, рясны златыми украшенная и всю славу внутрь имущая;

радуйся, вводящая многих в чертог Царства Небеснаго.

Радуйся, яблоко, егоже благовоние обоняет весь мир;

радуйся, крине чистоты, блистанием светящийся.

Радуйся, миро благовонное, всему миру излиянное;

радуйся, царскую порфиру, плоть Творца всех, из девственных кровей Твоих исткавшая.

Радуйся, живый запечатленный источниче, источивший воду жизни;

радуйся, мысленный винограде, гроздь Божественный возрастивший.

Радуйся, Владычице, милостивая о нас пред Богом Заступнице.

Кондак 5

Боготечная звезда явися икона Твоя, Богомати, вся страну Тихвинскую обтекающи, и сущих во тьме невежествия светом боговедения озаряющи, скорбящих радостию осиявающи, заблуждающих же на путь делания заповедей Сына Твоего и Бога наставляющи. Ему же благодарственне вопием: Аллилуиа.

Икос 5

Видев Георгий на кладе древа седящу Жену, жезл червленный в руках имущу и светом неизреченным сияющу, Ейже предстоя беседоваше дивный Святитель, позна чрез благоухание благодати Тя, Богородицу, чувственный зрак приимшую и Святителя Николая предстояща Тебе, и возопи со трепетом:

Радуйся, доме, егоже созда Себе для вселения Премудрость Божия;

радуйся, Дево, Еммануила родившая.

Радуйся, жезле Иессеов, от негоже прозябе цвет Христос Бог;

радуйся, Неневестная Невесто, осенением Духа заченшая Сына.

Радуйся, свитче, в немже перстом Отчим написася Слово;

радуйся, книго девства запечатленная, Иосифу на хранение врученная.

Радуйся, клеще таинственная, угль Божества во чреве приемшая;

радуйся, престоле превознесенный, на немже плотию возседе Христос.

Радуйся, облаче легкий, на немже прииде Господь славы;

радуйся, врата затворенная, имиже един Христос пройде.

Радуйся, горо несекомая, от неяже краеугольный камень отсечеся, Христос;

радуйся, огнеросная пеще, неопально приимшая огнь Божества.

Радуйся, Владычице, милостивая о нас пред Богом Заступнице.

Кондак 6

Проповедник быв видимаго Твоего пребывания в стране Тихвинстей и дивнаго промышления о ней, благочестивый Георгий явление Твое и волю Твою людем возвести, ейже неповинующиися чудесы вразумляются славити Тя, Владычице, и пети Богу: Аллилуиа.

Икос 6

Возсияти свету Богопознания явлением иконы Твоей изволившая, и свет иноческия жизни возжещи благоволила еси, Богомати, на месте явления Твоея иконы, да иноков лицы вопиют Ти непрестанно:

Радуйся, неплоднаго корене благоплодное прозябение;

радуйся, от младенчества Богу посвященная.

Радуйся, во святем храме воспитавшаяся;

радуйся, Богу уневестившаяся.

Радуйся, всеми добродетельми преукрашенная;

радуйся, светоносная палато, Владыце уготованная.

Радуйся, благодатию Божию предочищенная;

радуйся, от начала веков во главизну нашего спасения предызбранная.

Радуйся, Невесто Архитектона небеснаго, земному тектону на хранение врученная;

радуйся, малый Назарет Своим пребыванием возвеличившая.

Радуйся, горних сил похвало;

радуйся, всех земнородных слава.

Радуйся, Владычице, милостивая о нас пред Богом Заступнице.

Кондак 7

Хотящим преподобным Мартирию и Кириллу во уединении подвизатися и труды и подвиги иноческими Богу угождати, путь в место вожделеваемаго подвига в столпе огненнем и гласе указала еси. Они же, познавше Тя, яко Одигитрию благую, спутешествующую им, возопиша Богу: Аллилуиа.

Икос 7

Новый источник чудес в стране северней явися икона Твоя Тихвинская, Пресвятая Владычице, независтно точащий исцеления всем, притекающим с верою: слепии бо прозирают, немии благоглаголиви бывают, глусии слышат, разслабленнии возстают, бесноватии от уз демонских свобождаются. Темже, славяще Тя, возопием:

Радуйся, яко на Тебе почи благоволение Отчее;

радуйся, Духом Святым осененная.

Радуйся, яко в Тебе воплотися Сын Божий, Спас миру;

радуйся, совета неизреченнаго Таиннице.

Радуйся, от Ангела благовестие приимшая;

радуйся, ангельским, еже радуйся, весь мир обрадовавшая.

Радуйся, яко Господь с Тобою;

радуйся, яко Тобою вси земнороднии Богу приближишася.

Радуйся, Благословенная в женах;

радуйся, всем женам благословение даровавшая.

Радуйся, Мати до рождества и по рождестве пребывши Девою;

радуйся, начаток чести и славы девства.

Радуйся, Владычице, милостивая о нас пред Богом Заступнице.

Кондак 8

Странно чудо явления образа Твоего, Владычице, и несказанно удивляет премирная и ужасает земная, вкупе же и просвещает благодатию рождшагося от Тебе Христа Бога нашего. Странно и заступление обители от врагов, хвалившихся разорити достояние Твое. Сего ради вопием Богу: Аллилуиа.

Икос 8

Вся еси в вышних, Владычице, но и нижних не оставляеши, защищающи, аки стеною и забралом, честною иконою Твоею обитель Твою. Рекла бо еси, егда бысть нашествие вражие, да возьмут людие икону Мою и обыдут по стенам окрест, и узрят милость Божию. Темже, избавленнии Тобою от враг, возопиша Тебе:

Радуйся, Мати Творца и Господа Своего;

радуйся, Еяже ради младенец Иоанн взыграся во чреве Елисаветы.

Радуйся, от всех родов ублажаемая;

радуйся, смирением возвышенная.

Радуйся, небесным радование и земным мир рождением Твоим даровавшая;

радуйся, от Ангелов славословие, от пастырей величание, от волхвов поклонение о рождении Твоем приимшая.

Радуйся, млеком питавшая горняя и дольняя благодатию Своею Питающаго;

радуйся, пеленами повившая Одевающагося светом, яко ризою.

Радуйся, носившая на руку Твоею Носящаго весь мир дланию;

радуйся, во храм принесшая священие храма.

Радуйся, Симеоном благословенная;

радуйся, Анною пророчицею возвеличенная.

Радуйся, Владычице, милостивая о нас пред Богом Заступнице.

Кондак 9

Всякаго естества ангельскаго чистейши сущи, Владычице, обитель, ради пришествия Твоея иконы созданную, от нечистоты греховныя близ погибели бывшую, но покаянием очистившуюся, яко общая Молебница о роде христианском, избавила еси от врагов, по подобию нечистых животных подкопати ю трудившихся. Темже вопием Богу: Аллилуиа.

Икос 9

Вития многовещанныя недоумеют воспети по достоянию множество чудес Твоих, Владычице, и тайны Твоего строения спасения человеков: ово бо благостию, ово же посещением наказаний руководиши людий на путь спасения. Зане необориму обитель сохранивши от врагов видимых, огненным очищением благоволила еси очистити от уязвлений врага невидимаго, вразумляя, яко чистота, воздержание и молитвы сердечныя угоднее Тебе паче хвалы единых точию уст. Темже вопием Ти:

Радуйся, Египет освятившая пришествием Твоим;

радуйся, Галилейскую страну прославившая пребыванием Твоим.

Радуйся, по всему Иерусалиму искавшая Отроча Твое, Егоже возлюби душа Твоя;

радуйся, в дому Отца Его обретшая Его.

Радуйся, вся глаголы о Сыне Твоем слагавшая в сердце Своем;

радуйся, в Сыне Твоем прежде всех познавшая Бога.

Радуйся, Сыну Твоему послужившая в земнем житии Его;

радуйся, страданием Его спострадавшая.

Радуйся, при Кресте Сына Твоего усыновление Иоанна Апостола и всех верующих приимшая;

радуйся, матерински возлюбившая искупленных кровию Его.

Радуйся, первее всех уразумевшая тайну воскресения Сына Твоего;

радуйся, премногой радости насладившаяся в вознесении Сына Твоего на небеса.

Радуйся, Владычице, милостивая о нас пред Богом Заступнице.

Кондак 10

Спасти хотящи многия люди от обдержащих их скорбей и болезней и веру их утвердити во всесильное заступление Твое, Владычице, во многих градех, обителех, весех православныя страны силу чудотворения даровала еси изображением честныя иконы Твоея, да видяще являемую Тобою милость, вопиют со умилением Богу: Аллилуиа.

Икос 10

Стена и щит была еси, Владычице, православному воинству, под знамением Твоея иконы противу двадесяти язык воинствовавшему, сохраняя его от стрел вражиих. Темже буди стена и покров от всех врагов видимых и невидимых и нам, ко пречестней иконе Твоей с верою и любовию припадающим и вопиющим Тебе:

Радуйся, утешение верным по вознесении Сына Твоего;

радуйся, Учительнице и Споспешнице Апостолом.

Радуйся, извещением Твоего к Богу отшествия обрадованная;

радуйся, лик ученический облаком к погребению Ти совокупльшая.

Радуйся, от земли дланьми Сына Твоего восприемлемая;

радуйся, от всех ангельских чиноначалий провождаемая.

Радуйся, земное небо к горнему селению возвышенное;

радуйся, престоле Господень, от земли вознесенный в Царствие Небесное.

Радуйся, воздух освятившая восхождением Твоим;

радуйся, чрез Фому уверившая Твое на небо с плотию преселение.

Радуйся, ученическому лику обещание хранити его исполньшая;

радуйся, присещением Твоим от Сына Твоего и Бога мир тому подавшая.

Радуйся, Владычице, милостивая о нас пред Богом Заступнице.

Кондак 11

Пение всякое побеждается, спростретися тщашеся ко множеству чудес, присно бываемых от святыя Твоея и чудотворныя иконы. Якоже бо скорая Помощница, недуги исцеляеши, от бед избавляеши, от мучения демонов свобождаеши, на всяком месте с верою Тя призывающих и вопиющих Богу: Аллилуиа.

Икос 11

Светоприемную свещу зрим святую икону Твою, Богомати, во странах Тихвинских благодатию Твоею возженную, всю страну просвещающую и многих ко свету своему привлекающую на спасение душ. Темже вопием Ти:

Радуйся, сохраняти и спасати всех призывающих Тя обещавшая;

радуйся, прославляющих Тя прославляющая.

Радуйся, к Сыну Твоему и Богу молитвы верных приносящая;

радуйся, и Сама непрестанно у престола Сына Твоего и Бога молящаяся о всех.

Радуйся, благодать Твою иконам Твоим честным даровавшая;

радуйся, всю вселенную лучами Твоея благодати озарившая.

Радуйся, Честнейшая Херувим и Славнейшая Серафим;

радуйся, всея твари высшая.

Радуйся, Царице Неба и земли;

радуйся, яко много может молитва Твоя пред Сыном Твоим.

Радуйся, всего рода христианскаго скорое заступление;

радуйся, всех верных твердое упование.

Радуйся, Владычице, милостивая о нас пред Богом Заступнице.

Кондак 12

Благодати Твоея новое знамение дати восхотев, Петрову граду источник чудес отверзла еси, Богомати, в иконе Твоей, да верующии вразумляются, труждающиися и скорбящии обретают готовое прибежище и заступление, прославляющи Бога, даровавшаго таковая, вопиют Ему: Аллилуиа.

Икос 12

Поюще чудеса Твоя и милости, роду нашему явленныя, умильно припадаем к пречистому образу Твоему, Владычице, и лобызающе, со страхом и любовию молим Тя: настави нас на путь спасения, да достойни будем выну Твоего милостиваго заступления, буди присно Заступница и Ходатаица о нас, вопиющих Ти:

Радуйся, верных утверждение и защищение;

радуйся, неверных вразумление и просвещение.

Радуйся, отчаянных Надеждо;

радуйся, грешных спасение.

Радуйся, печальных утешение;

радуйся, больных изцеление.

Радуйся, вдов и сирот покрове;

радуйся, обидимых прибежище.

Радуйся, царей укрепление;

радуйся, святителей удобрение.

Радуйся, девствующих похвало;

радуйся, всех благочестивых веселие.

Радуйся, Владычице, милостивая о нас пред Богом Заступнице.

Кондак 13

О Всепетая Мати, рождшая всех святых Святейшее Слово, нам покров и защищение в жизни сей от врагов видимых и невидимых, от бед и скорбей, сохрани от искушений и грехопадений, и в будущей жизни, на суде Сына Твоего и Бога нашего, буди Заступница и Ходатаица, избавляющи нас от вечнаго осуждения, да спасеннии Тобою, с лики ангельскими вопием Богу: Аллилуиа.

Этот кондак читается трижды; затем икос 1 и кондак 1.

Тропарь, кондак и молитва перед иконой Пресвятой Богородицы «Тихвинская»

Тропарь, глас 4

Днесь, яко солнце пресветлое, возсия нам на воздусе всечестная икона Твоя, Владычице, лучами милости мир просвещающи, юже великая Россия, яко некий дар Божественный свыше благоговейне восприемши, прославляет Тя, Богомати, всех Владычицу, и от Тебе рождшагося Христа Бога нашего величает радостно. Емуже молися, о Госпоже Царице Богородице, да сохранит вся грады и страны христианския невредимы от всех навет вражиих, и спасет верою покланяющихся Его Божественному и Твоему пречистому образу, Дево Неискусобрачная.

Кондак, глас 8

Притецем, людие, к Деве Богородице Царице, благодаряще Христа Бога, и к Тоя чудотворней иконе умильно взирающе припадем, и возопием Ей: о Владычице Марие! Присетивши страну сию Твоего честнаго образа явлением чудесно, спасай в мире и благовременстве вся христианы, наследники показующи небесныя жизни. Тебе бо верно зовем: радуйся, Дево, мира спасение.

Молитва перед иконой Пресвятой Богородицы «Тихвинская»

О Пресвятая Дево, Мати Господа Вышних Сил, небесе и земли Царице, града и страны нашея Всемощная Заступнице! Приими хвалебно-благодарственное пение сие от нас, недостойных раб Твоих, и вознеси молитвы наша ко Престолу Бога, Сына Твоего, да милостив будет неправдам нашим и пробавит благость Свою чтущим всечестное имя Твое и с верою и любовию покланяющимся чудотворному образу Твоему. Несмы бо достойни от Него помиловани быти, аще не Ты умилостивиши Его о нас, Владычице, яко вся Тебе от Него возможна суть. Сего ради к Тебе прибегаем, яко к несомненней и скорой Заступнице нашей: услыши нас, молящихся Тебе, осени нас вседержавным покровом Твоим и испроси у Бога Сына Твоего пастырем нашим ревность и бдение о душах, градоправителем мудрость и силу, судиям правду и нелицеприятие, наставником разум и смиренномудрие, супругам любовь и согласие, чадам послушание, обидимым терпение, обидящим страх Божий, скорбящим благодушие, радующимся воздержание: всем же нам дух разума и благочестия, дух милосердия и кротости, дух чистоты и правды. Ей, Госпоже Пресвятая, умилосердися на немощныя люди Твоя: разсеянныя собери, заблуждшия на путь правый настави, старость поддержи, юныя уцеломудри, младенцы воспитай, и призри на всех нас призрением милостиваго Твоего заступления, воздвигни нас из глубины греховныя и просвети сердечныя очи наша к зрению спасения, милостива нам буди зде и тамо, в стране земнаго пришельствия и на Страшнем Суде Сына Твоего: преставльшиися же в вере и покаянии от жития сего отцы и братию нашу в вечней жизни со Ангелы и со всеми святыми жити сотвори. Ты бо еси, Госпоже, слава небесных и упование земных, Ты по Бозе наша Надежда и Заступница всех, притекающих к Тебе с верою. К Тебе убо молимся, и Тебе, яко Всемогущей Помощнице, сами себе и друг друга и весь живот наш предаем, ныне и присно, и во веки веков. Аминь.

Акафист Пресвятой Богородице перед иконой Ея, именуемой «Целительница»

Кондак 1

Избранной от всех родов Пресвятей Деве Богородице, явившейся иногда клирику болящу во еже исцелити его от болезни лютыя, похвальныя приносим пения: Ты же, Всемилостивая Владычице, яко имущая державу непобедимую, от всяких бед и скорбей и болезней свободи ны, зовущия Ти: Радуйся, Благодатная Целительнице душ и телес наших.

Икос 1

Архангел Гавриил, возвещая Пресвятей Деве Марии безсеменное зачатие от Нея Сына Божия, рече: Радуйся, Благодатная, Господь с Тобою, благословенна Ты в женах, мы же, грешнии, гласу Архангелову подражати дерзающе, с верою, любовию и благоговением вопием пения сицевая:

Радуйся, от начала веков во главу нашего спасения предызбранная;

радуйся, многообразне от пророков предвозвещенная.

Радуйся, Невесто Неневестная, заченшая Сына от Духа Святаго;

радуйся, Мати в рождестве и по рождестве пребывшая Дево.

Радуйся, одеющего светом яко ризою пеленами повившая;

радуйся, млеком питавшая горняя и дольняя благодатию Своею питающаго.

Радуйся, на руку Твоею носившая Вседержителя;

радуйся, о Промыслителе всея твари попечение имевшая.

Радуйся, паче всех от Него превознесенная;

радуйся, честнейшая и славнейшая без сравнения всех небесных сил.

Радуйся, Благодатная, Целительнице душ и телес наших.

Кондак 2

Видяще, Пресвятая Владычица, усерднаго и благоговейнаго клирика Викентия, на всяк день преклоняющаго колена пред честным Твоим образом и Архангельское приветствие Тебе приносящего, приняла еси таковое его благоугождение и даровала еси ему во дни болезни внезапное и дивное со одра восстание. Темже и мы преклоняем колена душ и телес наших пред цельбоносным Твоим образом, Госпоже наша Богородице, и поминающе чудное явление болящему клирику, вопием Сыну Твоему и Богу нашему: Аллилуиа.

Икос 2

Разумев чудесное исцеление от тяжкого недуга, клирик Викентий, восста с убогого ложа своего, иде в церковь и тамо песньми хвалебными прослави Тя, Целительницу всех болящих; приими убо и от нас, Мати Божия, сии благохваления:

Радуйся, от врат смертных неисцельно болящих к жизни возвращающая;

радуйся, сострадания к страждущим преисполненная.

Радуйся, пораженных различными недуги чудесно исцеляющая;

радуйся, во всяких скорбех и печалех небесную отраду в сердца наша изливающая.

Радуйся, любовию к Богу и ближним нас воодушевляющая;

радуйся, от растлевающих душу и тело соблазнов мира сего сохраняющая.

Радуйся, скорая Услышательница усердно Тебе молящихся;

радуйся, источающая великия милости и щедроты любящим Тя.

Радуйся, уповающим на Тя вся потребная в животе сем дарующая;

радуйся, ублажающих Тя в грозный час смерти не оставляющая.

Радуйся, Благодатная, Целительнице душ и телес наших.

Кондак 3

Силою, данною от Тебе, Госпоже Царице и Владычице, святая икона Твоя источает неоскудно исцеления страждущим от недуг многоразличных и несумненною верою к Ней притекающим, Богу же вопиющим: Аллилуиа.

Икос 3

Имущи премногую любовь к роду христианскому и матернее о нем попечение всем просящим у Тебе помощи и заступления, всякое благое прошение скоро исполняеши; сего ради Тебе, Всемощней Заступнице и скорой Помощнице нашей, приносим похвалы сия:

Радуйся, скорбящих утешение;

радуйся, безнадежных надежде.

Радуйся, труждающих помощь и укрепление;

радуйся, нищих одеяние.

Радуйся, алчущих питательнице;

радуйся, обидимых и гонимых заступление.

Радуйся, обидящих устрашительнице;

радуйся, в христианской вере наставнице.

Радуйся, взыскание погибших;

радуйся, споручнице спасения грешных.

Радуйся, от лукавых бесов мощное защищение.

Радуйся, Благодатная, Целительнице душ и телес наших.

Кондак 4

Бури страстей и похотей искушений бесовских избави нас, Премилосердная Богородице, укрепи и сохрани в нас до конца жизни нашея веру православную и преданность святей Церкви, да возможем невозбранно пети Господу Богу: Аллилуиа.

Икос 4

Слыша Господь на небеси Твоя о нас моления, Преблагая Владычице, исполняет скоро всякое прошение Твое; ведуще таковое матернее дерзновение к Сыну Твоему Иисусу Христу, вси к Тебе прибегаем и усердно молим Тя: предстательствуй за нас, многогрешных рабов Твоих, пред Всемогущим Создателем нашим, да не погубит нас со беззаконьми нашими, но да подаст нам оставление прегрешений, вопиющих Тебе из глубины души:

Радуйся, предстательнице пред Богом, мир от бед спасающая;

радуйся, Сына Твоего на милость к нам недостойным преклоняющая.

Радуйся, от запаления огненнаго росою молитв Твоих избавляющая;

радуйся, удары молнии и грома от главы нашея отводящая.

Радуйся, юродивую мудрость века сего посрамляющая;

радуйся, пути спасения заблудшим показующая.

Радуйся, грешным к Богу дерзновение дарующая;

радуйся, изнемогающим в напастех, скорбех и искушениях скоро помогающая.

Радуйся, в посте и молитве и Богомыслии пребывающим присно спребывающая;

радуйся, блага земная, суетная и скоро преходящая презирати нас научающая.

Радуйся, к небесным и вечным сокровищам умы и сердца наша возводящая.

Радуйся, Благодатная, Целительнице душ и телес наших.

Кондак 5

Свет небесный озари храмину болящего клирика, егда предстала еси, Преблагая Владычице, даровати ему исцеление от лютого недуга. О Пресвятая Госпоже Богородице, просвети помраченныя многими грехми души наша и подаждь исцеление болезнующим телесем нашим, да прославляя Твоя милости, вопием радостно Богу: Аллилуиа.

Икос 5

Видяще Тя, Владычицу Богородицу, пред огнезрачным престолом Пресвятыя Троицы стоящу и за христиан молящуюся, небесныя силы и вси святии, от века Богу угодившии, немолчными славословиями ублажают Тя. Мы же, грешнии, на земле любовию к Тебе подвизаеми, дерзаем воспевати Тебе сице:

Радуйся, матернею любовию весь мир христианский объемлющая;

радуйся, всех верных благая Заступнице.

Радуйся, изрядная Споборнице ведущим брань противу искушений мирских и душевредных;

радуйся, от всякия злобы и вражды миром и любовию ограждающая.

Радуйся, всех прибегающих под кров Твой приемлющая;

радуйся, наставнице целомудрия и воздержания.

Радуйся, подвижников благочестия к горнему Иерусалиму Путеводительнице;

радуйся, душепагубных ересей и расколов искоренительнице.

Радуйся, душеполезных знаний подательница;

радуйся, скорая в бедах и печалех утешительница.

Радуйся, Молитвенница наша пред Сыном Твоим и Богом.

Радуйся, Благодатная, Целительнице душ и телес наших.

Кондак 6

Проповедует святая Православная Церковь множество чудес Твоих, великия Твоя милости, Преблагая Владычице, яко грады и веси ограждаеши, обители иноческия и жилища благочестивых рабов защищаеши, обидимых заступаеши, и вся благая и душеполезная ниспосылаеши всем прославляющим Тя и поющим Сыну Твоему: Аллилуиа.

Икос 6

Светло красуется зде, Госпоже Богородице, чудотворная Твоя икона, именуемая Целительница, прогоняющи от всех верных тьму искушений и напастей и обильно Светло Богоисточая исцеления. Сего ради во умилении зовем Ти:

Радуйся, от неисцельных болезней скорое исцеление подающая;

радуйся, от всяких бед и скорбей избавляющая.

Радуйся, греховныя страсти укрощающая;

радуйся, колеблющихся в вере православней укрепляющая.

Радуйся, утешение благодатное изливающая в сердца боголюбивыя;

радуйся, надеждою небесных благ верных души услаждающая.

Радуйся, в добрых делех преуспевати нам помогающая;

радуйся, от видимых и невидимых враг нас защищающая.

Радуйся, благодатию Твоею падших восставляющая;

радуйся, страх Божий в сердца наша вселяющая.

Радуйся, вся благая прошения наша скоро исполняющая.

Радуйся, Благодатная, Целительнице душ и телес наших.

Кондак 7

Хотящи явити милосердие Твое неизреченное, даровала еси нам, преблагая Богородице Дево, чудотворную Твою икону, именуемую Целительницею, да вси притекающии к ней с верою от болезней свобождаются и всякаго утешения сподобляются, сего ради вопием о Тебе Богу: Аллилуиа.

Икос 7

Дивна и преславна дела Твоя, Пренепорочная Владычице, всем бо богатым и нищим, здравым и болящим, и с прилежною молитвою пред цельбоносною иконою притекающим вся благая по коегождо потребе и в меру веры и любве подаеши, темже и мы не таим Твоих благодеяний, но благодарственно прославляя милости Твоя, глаголем Ти сице:

Радуйся, глухих слышание;

радуйся, слепых прозрение.

Радуйся, немых глаголание;

радуйся, хромых хождение.

Радуйся, прокаженных очищение;

радуйся, расслабленных укрепление.

Радуйся, от злых и лукавых духов свобождение;

радуйся, по Бозе наше прибежище и заступление.

Радуйся, от нужд, печалей и бед непреложное избавление;

радуйся, пристрастие к тленному богатству искореняющая.

Радуйся, искати богатство нетленное на небеси научающая.

Радуйся, Благодатная, Целительнице душ и телес наших.

Кондак 8

Странники и пришельцы в мире сем скорбнем и многомятежнем, вечнаго небеснаго отечества взыскуем и Тебе всемошную Царицу, Приснодеву Богородицу, смиренно просим: путеводствуй нас по стезям спасительных заповедей Сына Твоего, Христа Бога нашего, да избежим сетей невидимаго врага, возможем невозбранно воспевати Вседержителю Богу песнь: Аллилуиа.

Икос 8

Весь мир христианский ублажает Тя, Пренепорочную Деву, гласы хвалебными; всем верным, наипаче же болящим, утешительно есть взирати на всечестную икону Твою, Целительница именуемую. О Пречудная Госпоже Богородице, приими и наша умиленная благохваления таковая:

Радуйся, Радосте наша;

радуйся, доброто несказанная.

Радуйся, высото добродетелей;

радуйся, глубино смиренномудрия.

Радуйся, неистощимый источниче милостей и щедрот;

радуйся, благоуханный цвете девства и чистоты.

Радуйся, веры христианския утверждение;

радуйся, нечестия обличение.

Радуйся, горних сил похвало;

радуйся, всех праведных славо.

Радуйся, Благодатная, Целительнице душ и телес наших.

Кондак 9

Все упование на Тя возлагаем, Мати Божия, и в скорбех и болезнех ко святой иконе Твоей с благоговением и верою притекаем, чающе от нея скоро утешение и исцеление получити. О Пресвятая Царице Богородице, воззри милостивно на нас, смиренных рабов Твоих, и ускори исполнити вся яже на пользу нам в сей жизни и в будущей. Да прославляя Твое благоутробие, воспеваем Творцу Богу: Аллилуиа.

Икос 9

Ветии многовещаннии не возмогут достойно восхвалити Тя, Пречистую Деву, честнейшую Херувим и славнейшую без сравнения Серафим, безсеменно рождшую Спаса душ наших. Мы же, аще и немощнии, обаче любовию к Тебе побеждаеми, отверзаем недостойныя уста своя на похвалу Тебе сицевая:

Радуйся, чудес Христовых начало;

радуйся, исполнение всех пророчеств.

Радуйся, чистотою Ангелов превосшедшая;

радуйся, девство и рождество в себе чудно сочетавшая.

Радуйся, в обою непорочно и свято себе сохраньшая;

радуйся, Мати Сына Божия и Бога Вышняго.

Радуйся, падшему человечеству отверзшая вход в Царствие Горнее;

радуйся, тихое пристанище от бурь плавающих по морю житейскому.

Радуйся, Богом дарованная отрадо страждущим;

радуйся, сияющая благодатию и славою предивных знаний и чудес.

Радуйся, Благодатная, Целительнице душ и телес наших.

Кондак 10

Спасти хотя весь род человеческий от беззаконий и вечныя муки, человеколюбец Господь Тя, Матерь Свою, дарова в помощь, покров и защиту верующим в Него. Прославляя таковое милосердие о нас, грешных, благодарственным сердцем и устны вопием Ему: Аллилуиа.

Икос 10

Стена еси необоримая и заступление крепкое, Богородице Дево, всем с молитвою к Тебе прибегающим. Темже убо и нас, недостойных, огради от лютых болезней и от всякаго злаго обстояния и подаждь в делех благовременную помощь и укрепление взывающим Ти:

Радуйся, Заступнице наша и похвало;

радуйся, хранительнице наша и утверждение.

Радуйся, Отрадо наша и дивное о нас попечение;

радуйся, известное прибежище наше во всех скорбных обстояниях.

Радуйся, младенцев воспитание;

радуйся, юных наставнице целомудрия.

Радуйся, супругам любовь и согласие подавающая;

радуйся, благоговейных старцев к мирной кончине жития приводящая.

Радуйся, верных пастырей святыя Церкви укрепляющая и вразумляющая;

радуйся, в иноческом образе подвизающимся Ходатаице вечнаго радования.

Радуйся, в мире благочестиво живущих не оставляющая Своим заступлением.

Радуйся, Благодатная, Целительнице душ и телес наших.

Кондак 11

Пения и мольбы всеумиленныя наши, приносимыя пред цельбоносным Твоим образом, приими, Приснодево Богородице, и сподоби до конца жизни нашея Единому Богу воспевати: Аллилуиа.

Икос 11

Светозарне сияет чудотворная икона Твоя, Мати Божия, источая верным токи исцелений благодатных, наставляя блуждающих во тьме грехов на светлый путь добродетелей и спасения. Сего ради вопием Ти хвалебныя песни таковая:

Радуйся, осенением Твоея иконы силу вражию от всех прогоняющая;

радуйся, всем, прибегающим в скорбех, нуждах и болезнех, скорое утешение и исцеление подавающая.

Радуйся, чудо чудес, Одигитрие Владычице, на путь спасения наставляющая;

радуйся, мирное устроение обуреваемым напастьми дарующая.

Радуйся, чистотою Твоею чистоте жития нас научающая;

радуйся, лукавых, гордых и гневливых людей вразумляющая.

Радуйся, правую веру и страх Божий в нас вселяющая;

радуйся, светом Христова учения тьму неверия прогоняющая.

Радуйся, смущение помышлений сумнительных удаляющая;

радуйся, всех духовных даров щедрая Подательница.

Радуйся, Благодатная, Целительнице душ и телес наших.

Кондак 12

Благодатию и щедротами Твоими, Премилосердная Владычице, не оставляеши христиан православных, даруя скорбящим утешение, обидимым заступление, болящим и всем сущим в бедах многоразличных избавление, сего ради, прославляюще Тя, благодарственно вопием Богу: Аллилуиа.

Икос 12

Поюще Твоя неизреченныя милости и чудеса, являемыя нам, недостойным, преклоняем колена перед цельбоносным Твоим образом, Богородице Приснодево, молим Тя усердно: подаждь нам мир, тишину и благую кончину и не остави без Твоея помощи и заступления во втором пришествии Сына Твоего и Бога нашего всех, приносящих Ти со умилением сия похвалы:

Радуйся, в уныние и отчаяние впадших надеждою спасения укрепляющая;

радуйся, узы греховныя разрешающая.

Радуйся, праведный на нас гнев Божий на милость прелагающая;

радуйся, земное житие наше добре устрояющая.

Радуйся, от опасных обстояний нас избавляющая;

радуйся, в час кончины всем верным скорая Помощнице.

Радуйся, чтущих Тя на мытарствах воздушных заступающая;

радуйся, любовь к Тебе имущим врата райская отверзающая.

Радуйся, прославляющих Тя вечнаго блаженства в Царствии Небесном сподобляющая;

радуйся, не чтущих Тя перед всеми посрамляющая.

Радуйся, державная скоропомощница наша во дни тяжких испытаний.

Радуйся, Благодатная, Целительнице душ и телес наших.

Кондак 13

О Всепетая Мати Сладчайшего Господа нашего Иисуса Христа, милостивно приими сие малое моление наше, избави нас от всякия напасти, болезни и внезапныя смерти и сподоби нас наследниками быти Царствия Небеснаго и со всеми святыми воспевати Сыну Твоему и Богу нашему: Аллилуиа.

Этот кондак читается трижды; затем икос 1 и кондак 1.

Молитвы перед иконой Пресвятой Богородицы «Целительница»

Молитва перед иконой Пресвятой Богородицы «Целительница»

О Пресвятая Госпоже, Царице Богородице, Высшая всех небесных сил и Святейшая всех святых. Припадаем и покланяемся Тебе пред всечестным и цельбоносным образом Твоим, воспоминающе дивное явление Твое болящему клирику Викентию, и усердно молим Тя, Всесильную рода нашего Заступницу и Помощницу: якоже древле подала исцеление тому клирику, так и ныне исцели наша души и телеса, болезнующия ранами грехов и страстей многоразличных, избави нас от всяких напастей, бед, скорбей и вечнаго осуждения. Сохрани от душепагубных учений и безверия, от льстивых и наглых нападений невидимых врагов. Подаждь нам христианскую кончину безболезненну, мирну, непостыдну, Святых Тайн причастну. Сподоби нас на нелицеприятном судище Христове стати одесную Всеправеднаго Судии и блаженный глас Его услышати: Приидите благословеннии Отца Моего, наследуйте уготованное вам Царствие от сложения мира. Аминь.

Молитва другая

Приими, о Всеблагословенная и Всемощная Госпоже Владычице Богородице Дево, печальныя сия молитвы, со слезами Тебе приносимыя от нас, недостойных рабов Твоих, к Твоему цельбоносному образу пение возсылающих со умилением, яко Тебе Самой сущей и прислушающей моления наша и подающей с верою просящим. По коемуждо бо прошению исполнение твориши, скорби облегчаеши, немощным здравие даруеши, расслабленных и недужных исцеляеши, от бесных бесы прогоняеши, обидимыя от бед избавляеши, прокаженных очищаеши и малых детей милуеши, еще же, Госпоже Владычице Богородице, от уз и темницы свобождаеши и всякия многоразличныя страсти врачуеши: вся бо суть возможна ходатайством Твоим к Сыну Твоему Христу Богу нашему. О Всепетая Мати, Пресвятая Богородице! Не престай молитися о нас, недостойных рабех Твоих, славящих Тя и почитающих Тя, и поклоняющихся со умилением пречистому образу Твоему, и надежду имущих невозвратну и веру несумненну к Тебе, Приснодеве Преславней и Непорочней, славящих и чтущих Тя и вопиющих во веки веков. Аминь.

Акафист Пресвятой Богородице перед иконой Ея, именуемой «Иверская»

Кондак 1

Взбранной Воеводе, Владычице нашей Богородице, похвальная пения приносим Ти, раби Твои, яко пришествием честнаго образа Твоего стяжавшии щит крепкий, стену необоримую и стража неусыпна. Ты же, яко имущая державу непобедимую, покрый и защити нас, Владычице, от всех врагов видимых и невидимых и избави от всякаго вреда, душевнаго и телеснаго, да зовем Ти: радуйся, благая Вратарнице, двери райския верным отверзающая.

Икос 1

Ангел предстатель послан бысть рещи Богородице, егда паде Ей жребий апостольскаго служения в земли Иверстей: не разлучайся Иерусалима, жребий же, Тебе падший, просветится в последния дни, Ты же имаши потрудитися в земли, юже Тебе Бог изволит. Темже зовем Ти:

Радуйся, Еюже Евангелие благовестится;

радуйся, Еюже идольская прелесть упразднится.

Радуйся, Еюже власть князя тьмы разрушится;

радуйся, Еюже Царство Христово утвердится.

Радуйся, падших во тьму идолослужения к свету Евангелия воззвание;

радуйся, от рабства диаволу, в свободу славы чад Божиих приведение.

Радуйся, готовая Служительнице Сына Своего и Бога;

радуйся, послушанием преслушание Евы исцеляющая.

Радуйся, высото добродетелей;

радуйся, глубино смиренномудрия.

Радуйся, Еюже невернии познают Творца;

радуйся, Еюже вернии усыновляются Отцу.

Радуйся, благая Вратарнице, двери райския верным отверзающая.

Кондак 2й

Видящи Святая Дева дивное и новое о Себе промышление Божие, яко Раба Господня, присно готовая творити волю Его, возопи: Аллилуиа.

Икос 2

Разум недоразумеваемый глагола ангельскаго разумен Тебе, Пречистая, творя Господь, управи шествие Твое к горе Афонстей, идеже проповедася Тобою Евангелие, и тако явися жребий Твой. Мы же радостно вопием:

Радуйся, освятившая Афон Своим пришествием;

радуйся, низложившая тамо идолов.

Радуйся, насадившая тамо веру истинную;

радуйся, неверие отгнавшая.

Радуйся, в жребий Себе гору сию избравшая;

радуйся, благодать сему месту обещавшая.

Радуйся, верным, живущим в ней, Подательнице земных благ;

радуйся, Споручнице вечнаго их спасения.

Радуйся, теплая Ходатаице о живущих в жребии Твоем;

радуйся, всех врагов их устрашение.

Радуйся, милость Сына Своего до скончания века месту сему обещавшая;

радуйся, благодать Его неотступною быти предрекшая.

Радуйся, благая Вратарнице, двери райския верным отверзающая.

Кондак 3

Сила Вышняго заступлением Богоматере осени Святую гору и удолия и дебри ея яко село пространное показа всем, в иночестей жизни хотящим жати спасение, внегда пети сице: Аллилуиа.

Икос 3

Имущи промышление о жребии Своем, людех Иверския земли, устроила еси в месте, идеже Сама к Афону пристала еси, обитель роду их, в тихое пристанище ищущим спасения; хотящи даровати ей в щит и ограждение икону Свою, да вси взывают:

Радуйся, пославшая проповедницу Евангелия в землю Иверскую;

радуйся, обратившая сию страну от прелести идольстей к свету Христову.

Радуйся, отрасли неувядаемыя розго, дивную лозу Нине даровавшая;

радуйся, от нея произрастившая гроздие чудес и благия веры.

Радуйся, сад духовный на Афоне насадившая;

радуйся, струю из него просвещения духовнаго стране Иверстей источившая.

Радуйся, Евфимия златословесная уста;

радуйся, Торникия непобедимая крепосте.

Радуйся, всех благочестивых укрепление;

радуйся, иноков ограждение.

Радуйся, тихое пристанище ищущих спасения;

радуйся, вечный покой им уготовляющая.

Радуйся, благая Вратарнице, двери райския верным отверзающая.

Кондак 4

Бурю внутрь имущи помышлений сумнительных, честная вдовица, яже в Никеи, смятеся, зряще копием воина-иконоборца прободену святую и чтимую икону Богоматере и абие источившу кровь и, страхом обдержима, да не поругана будет святая икона, с молитвою слезоточащи, вверже ю в море. Увидевши же ю прямо верху воды путь творящу и текущу к Западу, возопи с веселием: Аллилуиа.

Икос 4

Видеша иноцы Святыя горы явльшийся в мори яко пламень, яко столп огнен, егоже верх досязаше небеси, яко солнце сияющее, и в нощи притекоша к краю моря и, видевше святую икону Богоматере, по морю носимую силою свыше, возопиша Благодатней:

Радуйся, Купино, законоположником предзримая;

радуйся, столпе огненный, наставляяй сущия во тьме.

Радуйся, лествице, досязающая до Небес, еюже сниде Бог;

радуйся, мосте, преводяй сущих от земли на Небо.

Радуйся, заре таинственнаго дне;

радуйся, Звездо, являющая Солнце.

Радуйся, Свет Неизреченный родившая;

радуйся, еже како ни единаго же научившая.

Радуйся, облеченная в солнце, сияющая благодатию и славою всей вселенней;

радуйся, молние, души просвещающая и верных смыслы озаряющая.

Радуйся, светлосте, во тьме светящая;

радуйся, яко многосветлое возсияваеши просвещение.

Радуйся, благая Вратарнице, двери райския верным отверзающая.

Кондак 5

Боготечную икону Свою дати хотящи Иверстей обители, рекла еси, Богомати, преподобному Гавриилу: иди с ликом иноков к брегу моря, сниди в пучину и приими икону Мою. Он же, верою и любовию окриляем, по воде, аки по суху, ходя, прият ю во объятия своя и, достиг сокровища, иным недостижимаго, в достояние иноков рода своего иверскаго, веселяся пояше: Аллилуиа.

Икос 5

Видеша иноцы иверстии многажды икону Богоматере из храма в верху врат монастырских на стену града незримою силою изнесенную, ужасахуся и стояху, зовуще к ней таковая:

Радуйся, святую икону дати нам изволившая;

радуйся, покров ея быти нам обещавшая.

Радуйся, любовь Твою к обители нашей показавшая;

радуйся, благое о ней промышление явившая.

Радуйся, помощь наша в чуждей стране;

радуйся, в странствии нашем утешение.

Радуйся, Божие к нам благоволение;

радуйся, наше к Богу дерзновение.

Радуйся, слез наших избавление;

радуйся, сирых нас Защитнице.

Радуйся, ограждение наше;

радуйся, едина Радосте наша.

Радуйся, благая Вратарнице, двери райския верным отверзающая.

Кондак 6

Проповедника творящи Гавриила воли Своея, рекла еси к нему, Владычице: не приидох хранима быти от вас, но да буду Аз Хранительница ваша не токмо в настоящем, но и в будущем веце. Се даю вам знамение: дондеже зрите в монастыре икону Мою, не оскудеет вам благодать Сына Моего и милость, да вопиют Ему вси: Аллилуиа.

Икос 6

Возсия радость велия слышавшим Твоя, Богомати, обетования, и Тебе, Небесней Вратарнице, храм на вратех обители с веселием иноцы воздвигоша и возопиша тако:

Радуйся, Хранительнице наша в настоящем веце;

радуйся, Предстательнице наша в будущем.

Радуйся, страху Божию нас научающая;

радуйся, на путь добродетели наставляющая.

Радуйся, дерзновение наше и надеждо;

радуйся, упование наше и покров.

Радуйся, благоутробие Сына Своего к нам преклонившая;

радуйся, благодать Его неоскудно пребывати с нами возвещающая.

Радуйся, святую икону залогом милости давшая;

радуйся, дар чудодействия ей даровавшая.

Радуйся, прилог всякаго зла от обители отражающая;

радуйся, всему благому вход отверзающая.

Радуйся, благая Вратарнице, двери райския верным отверзающая.

Кондак 7

Хотящу иногда злочестивому Амире обитель Иверскую разорити и стадо иноков, тамо собранное, разсеяти, скоро позна крепкое обители заступление от Богоматере, увидев корабли своя в пучине моря погрязшия и ратники изгибшия. И пришед со смирением, сребро и злато в обитель даяше, молитвы прося. Иноцы же, видевше сия, возопиша к Богу: Аллилуиа.

Икос 7

Новыя и безчисленныя чудеса показа Богоматерь, в обители оскудение вина, муки и елея восполняющи, бесныя исцеляющи, хромым хождение дарующи, слепым прозрение и всяк недуг врачующи, да видяще чудеса сия, воспевают Тебе:

Радуйся, Взбранная Воеводо, враги побеждающая;

радуйся, скорая на помощь призывающим Тя.

Радуйся, не презирающая моления нашего;

радуйся, обещания Своего не отступающая.

Радуйся, скорбь обители в радость претворяющая;

радуйся, оскудение обители восполняющая.

Радуйся, слепых прозрение;

радуйся, хромых хождение.

Радуйся, всех немощных Целительнице;

радуйся, всех скорбных Утешительнице.

Радуйся, яко не престаеши промышляющи и спасающи нас;

радуйся, яко от толиких бед избавляеши нас.

Радуйся, благая Вратарнице, двери райския верным отверзающая.

Кондак 8

Странно покрываемую от иконы Богоматере обитель Иверскую слышав Патриарх Никон, вожделе и Российстей стране благодати Ея стяжати причастие; сего ради, создав обитель в честь славнаго образа, со тщанием испроси изображение чудотворнаго образа Богоматере, да покровом Ея защищаеми, вопиют Богу: Аллилуиа.

Икос 8

Вся сущи в Вышних, но и нижних не отступающи, благоизволила еси, Богомати, якоже древле преподобному Антонию даровася благословение горы Афонския на утверждение обители Печерския, даровати и новой обители в стране Российстей благодать Свою, еюже благословила еси Афон, в подобии честнаго образа Твоего; темже взываем Ти:

Радуйся, страны Российския покрове, ширший облака;

радуйся, Православныя веры в ней ограждение и утверждение.

Радуйся, Православныя Церкве непоколебимый столпе;

радуйся, ересей и расколов обличение.

Радуйся, светлыми лучами чудотворных икон всю страну озаряющая;

радуйся, дары исцелений и милостей от них источающая.

Радуйся, врагов устрашение;

радуйся, святителей веселие.

Радуйся, иереев похвало;

радуйся, иноков Наставнице.

Радуйся, всего рода нашего спасение.

Радуйся, благая Вратарнице, двери райския верным отверзающая.

Кондак 9

Всяко тщание имуще о написании честнаго образа милостивыя Вратарницы, сонм постников иверских молебныя пения совершает; водою от чудныя иконы омывает дску, на нейже имать изобразитися честный образ, и преподобнаго Иамвлиха освящает, иже подвизався в посте, молитве и бдении со всею братиею, списа вапы, святою водою и мощами освященными, честное изображение Богоматере, выну моляся и вопия Богу: Аллилуиа.

Икос 9

Ветия многовещанныя, яко рыбы безгласныя, видим о Тебе, Богородице: недоумеют бо, како по достоинству похвалити вся чудеса Твоя, явленная роду нашему от святыя Твоея иконы: еще бо на пути в Российскую страну сия чудодействоваше, благочестивому Мануилу повелевая выкуп дати неверным, возбраняющим шествие святыя иконы в страну Русскую, и сугубо ему послежде отдавши. Мы же, дивящеся, верно вопием Ти:

Радуйся, источниче чудес неисчерпаемый;

радуйся, всякия милости Подательнице.

Радуйся, всегда теплая о нас Ходатаице к Богу;

радуйся, промышления Его о нас сокровище.

Радуйся, сущим в бедах прибежище;

радуйся, скорбящих утешение.

Радуйся, больных исцеление;

радуйся, немощных укрепление.

Радуйся, вдов заступление;

радуйся, сиротствующих милосердая Мати.

Радуйся, заблуждающих на путь истины обращение;

радуйся, грешников к покаянию воззвание.

Радуйся, благая Вратарнице, двери райския верным отверзающая.

Кондак 10

Спасти хотящи многия люди от бед и скорбей, источаеши, Богомати, неоскудный источник милости от Своея иконы роду нашему: се бо и в стольном граде Москве благая Вратарница являешися всем поклоняющимся Тебе, скорое вспоможение подавающи, и в новой обители Иверстей благодати струи от иконы Твоея испущаеши, и во иных градех, обителех и весех чтущим Тя полезное прошение исполняющи. Темже, прославляя Бога, давшаго нам благодать таковую, вопием Ему: Аллилуиа.

Икос 10

Стена еси иноческому чину, Богородице, и всем, к Тебе прибегающим, ибо Небесе и земли Творец, вселься в девственней утробе Твоей, научи всех чистоты и целомудрия ревнителей возглашати Тебе:

Радуйся, девства сосуде избранный;

радуйся, чистейший образе целомудрия.

Радуйся, чертоже безсеменнаго уневещения;

радуйся, Невесто Неневестная.

Радуйся, Сеятеля чистоты рождшая;

радуйся, верных Господеви сочетавшая.

Радуйся, в бури искушений скорая Помощнице;

радуйся, прилоги врага отражающая.

Радуйся, мглу душевредных страстей отгоняющая;

радуйся, помыслы очищающая.

Радуйся, земныя сласти презирати научающая;

радуйся, к горнему умы и сердца направляющая.

Радуйся, благая Вратарнице, двери райския верным отверзающая.

Кондак 11

Пение всякое побеждается, спростретися тщащееся ко множеству многих щедрот Твоих: равночисленныя бо песка песни аще приносим Ти, Владычице наша Богородице, ничтоже совершаем достойно, яже подаваеши нам, о Тебе вопиющим: Аллилуиа.

Икос 11

Светоприемную свещу, сущим во тьме бед явльшуюся, зрим святую икону Богоматере: невещественный бо огнь благодати приемлющи, лучами чудес всех озаряет, научающи сице взывати Благословенней:

Радуйся, во всяких нуждах скорое вспоможение;

радуйся, в печалех быстрое услышание.

Радуйся, от огня, меча и нашествия иноплеменных нас избавляющая;

радуйся, от глада и напрасныя смерти нас свобождающая.

Радуйся, от язвы и всегубительства смертнаго нас соблюдающая;

радуйся, бедствующим в пути, на суше и на водах внезапное вспоможение.

Радуйся, язв душевных и телесных врачевание;

радуйся, оставленных врачами в Свои руки приемлющая.

Радуйся, милосердая Утешительнице всех скорбящих и обремененных;

радуйся, не отвергающая всех презренных и отверженных.

Радуйся, самых отчаянных из рова погибели исхищающая;

радуйся, и мене, обнаженнаго добрых дел, не оставляющая Своим покровом и заступлением.

Радуйся, благая Вратарнице, двери райския верным отверзающая.

Кондак 12

Благодать дати восхотев долгов древних, всех долгов Решитель человеком, прииде Собою ко отшедшим Того благодати и, раздрав рукописание, дарова нам крепкое Богоблагодатныя ходатайство, да вопием вси молитвами Ея: Аллилуиа.

Икос 12

Поюще Твоя чудеса, являемая нам в жизни сей, хвалим Тя, Богородице, яко милости источник неисчерпаемый. Но, припадающе к Тебе пред чудотворною иконою Твоею, молим Тя смиренно: буди нам покров и защищение и в день кончины нашея, и егда имамы предстати на суд страшному престолу Сына Твоего, да вопием ти:

Радуйся, во славе приседящая престолу Сына Твоего и тамо нас воспоминающая;

радуйся, с Сыном Твоим и Богом вечно царствующая и о нас ходатайствующая.

Радуйся, уповающим на Тя конец живота непостыден дарующая;

радуйся, безболезненную и мирную кончину устрояющая.

Радуйся, мытарств горьких избавление;

радуйся, от власти князя воздушнаго свобождение.

Радуйся, грехов наших непоминовение;

радуйся, по Господе упование нам блаженныя жизни.

Радуйся, уповающим на тя одесную Сына Твоего стояние устрояющая;

радуйся, блаженнаго гласа Онаго, Небеснаго Царствия наследие обещающаго, слышати сподобляющая.

Радуйся, благая Мати, всех чтущих Тя жити с Собою вселяющая;

радуйся, крепкая надеждо вечнаго спасения всем христианом.

Радуйся, благая Вратарнице, двери райския верным отверзающая.

Кондак 13

О Всепетая Мати, Пресвятая Госпоже Дево Богородице! Призри на нас, приносящих смиренно со слезами малыя сия молитвы пред пречистым Твоим образом и все упование и надежду возложивших на Тя, и избави нас всех бед и напастей в животе сем и будущия изми муки, да спасаемии Тобою, вопием выну: Аллилуиа.

Этот кондак читается трижды; затем икос 1 и кондак 1.

Тропарь и молитвы перед иконой Пресвятой Богородицы «Иверская»

Тропарь, глас 1

От святыя иконы Твоея, о Владычице Богородице, исцеления и цельбы подаются обильно, с верою и любовию приходящим к ней. Тако и мою немощь посети и душу мою помилуй, Благая, и тело исцели благодатию Твоею, Пречистая.

Молитва

О Пресвятая Дево, Мати Господа, Царице небесе и земли! Вонми многоболезненному воздыханию душ наших, призри с высоты святыя Твоея на нас, с верою и любовию покланяющихся пречистому образу Твоему. Се бо, грехми погружаемии и скорбьми обуреваемии, взирающе на Твой образ, яко живей Ти сущей с нами, приносим смиренная моления наша. Не имамы бо ни иныя помощи, ни инаго предстательства, ни утешения, токмо Тебе, о Мати всех скорбящих и обремененных! Помози нам, немощным, утоли скорбь нашу, настави на путь правый нас, заблуждающих, уврачуй и спаси безнадежных, даруй нам прочее время живота нашего в мире и тишине проводити, подаждь христианскую кончину и на Страшном Суде Сына Твоего явися нам милосердая Заступница, да всегда поем, величаем и славим Тя, яко благую Заступницу рода христианскаго, со всеми угодившими Богу. Аминь.

Молитва, чтомая в часовне Иверской иконы Божией Матери перед Ея образом на молебне

О Пресвятая Госпоже Владычице Богородице! Приими недостойную молитву нашу и сохрани нас от навета злых человек и от внезапныя смерти, и даруй нам прежде конца покаяние. На моление наше умилосердися, и радость вместо печали даруй. И избави нас, Госпоже, от всякия беды и напасти, скорби и болезни, и от всякаго зла. И сподоби нас, грешных рабов Твоих, одесную стати во Втором Пришествии Сына Твоего, Христа Бога нашего, и наследники быти Царствия Небеснаго и жизни вечныя со всеми святыми в безконечныя веки веков. Аминь.

Акафист Пресвятой Богородице, перед иконой Ея, именуемой «Озерянская»

Кондак 1

Взбранной Воеводе, невечерняго Света Родительнице, Божественное знамение спасения – Христа Богомладенца на руку Своею держащи, молитвам Церкве земныя внемлющей, струи животворныя от явленныя иконы Своея Озерянския всем верным источающей, благодарственная восписуем Ти раби Твои, Богородице. Но яко имущая державу непобедимую, от всяких нас бед свободи и щедротами Сына Твоего души наша озари, да зовем Ти: Радуйся, благословенная в женах Богородице, светом любве Христовой нас озаряющая.

Икос 1

Архангел Гавриил, спасение наше предвозвещая, благословенную в женах пронарече Тя, Богородице. Мы же, благовестнику Бога Вышняго внемлюще, велию таинству дивящеся, радуемся; Тебе, знамение Лика Своего Озерянскаго нам даровавшую, Матерь Господа нашего исповедуем, и яко Матери милосердия и щедрот, со благоговением вопием Ти:

Радуйся, священное сокровище славы Божией, свещеносяще во Святая Святых светло введенная;

радуйся, благоволения Божия предображение и человеков спасения проповедание.

Радуйся, пророческих проречений сбытие многоценное, Христа всем предвозвестившая;

радуйся, о Тебе бо Небесная вся удивишася, зряще Духа Святаго в Тя всельшася.

Радуйся, Главизно нашего спасения, Триипостасное естество в Едином Божестве миру явившая;

радуйся, Отроча Младо, Отчее Сияние, мир просветившее, нам родившая.

Радуйся, Мати Пречистая, прежде рождества и по рождестве Дева пребывшая;

радуйся, яко о Рождестве Сына Твоего вси земнороднии, спасающеся, возвеселишася.

Радуйся, благословенная в женах Богородице, светом любве Христовой нас озаряющая.

Кондак 2

Видя благочестивый муж веси Озерянския, егда изыде на делание свое, святую икону Твою, Владычице, внезапу косою его разсеченную, со слезами умиления к Лику Твоему повержеся и со благоговением разсеченныя части в дом свой принесе, слезно прося умилостивления о гресе своем. Егда же воутрии сих не обрете, страхом и скорбию объят бысть, помысли бо гневу Божию на доме своем быти, со умилением возопи Богу: Аллилуиа.

Икос 2

Разумети хотя тайны сея силу, еюже сокрыся из дому его святая икона Твоя, Владычице, муж сей боголюбивый на место разсечения ея поспеши. И егда же паки сращенну сию обретше, знамение велие в сем уразуме, о нем же иерею Феодору поведа, и людем веси Озерянския о чудеси велие возвести. Тии же о Твоем, Богомати, милосердии слышавше, гласом радования благодарне возопиша: Откуду нам сие, да Мати Господа нашего к нам прииде! Сице умиляющеся, воспеваху Ти таковая:

Радуйся, Благодатная, Господь с Тобою, Имже мир от греха и смерти спасеся;

радуйся, благословен бо Плод чрева Твоего, Имже глава змиева сокрушися.

Радуйся, Церкве Христовы, седмию Вселенскими Соборы утвержденныя, присное украшение;

радуйся, веры Православныя, Духом Святым ограждаемыя, непоколебимое утверждение.

Радуйся, Препрославленная, во дни нашествия иноплеменник всемощно нас охраняющая;

радуйся, мольбы верных Своих, пред Пречистым Твоим образом приносимыя, милостиво приемлющая.

Радуйся, сращением святыя иконы Твоея мужа праведна зело возвеселившая;

радуйся, разсеченное диаволом естество наше Рождеством Сына Твоего паки с Богом соединившая.

Радуйся, благословенная в женах Богородице, светом любве Христовой нас озаряющая.

Кондак 3

Сила благодати неисповедимая не токмо от святыя иконы Твоея, Пречистая, верным источашеся, но и во источнице, на месте чуднаго явления ея, хромым хождение, глухим слышание, слепым прозрение обильно подавашеся. Тако бо Твоего Матерняго милосердия бездну неизследимую людие видевше, от недугов душевных и телесных исцеляхуся, сердца же своя в любви Божией утверждаху, с веселием поюще Ему: Аллилуиа.

Икос 3

Имея сие неописуемое сокровище веры – Твоего, о Богомати, Лика Пречистаго благословение, и в нем Твой Покров и земли нашея благодатное украшение, иерей Божий Феодор, умиляяся, все имение свое разда и в пределех веси Озерянския святую обитель – храмину Лику Твоему со пустыннолюбцем Севастианом воздвиже; себе же в жертву живую – иночествовати в ней, Сыну Твоему и Богу нашему приведе, идеже со инеми пустыннолюбцы о Тебе, Благодатная, радуяся, сынолюбно воспе таковая:

Радуйся, Мудрость, Слово и Силу – Сына Отча, из Тебе воплотившагося, миру явившая;

радуйся, Христа, Пасху нетленную, мертвым, живым и грядущим уготовившая.

Радуйся, Владычице милостивая, Свой Божественный Покров на нас простирающая;

радуйся, Голубице чадолюбивая, утешение благое в сердца наша низпосылающая.

Радуйся, Покрове ширший облака, явлением иконы Твоея милостивно нас посетившая;

радуйся, любвеобильная Мати, землю Харьковскую благодатно освятившая.

Радуйся, Божия Слова предивное Селение, град наш и люди от нашествия вражия охраняющая;

радуйся, незримая путеводительнице, к небесному Отечеству нас руководящая.

Радуйся, благословенная в женах Богородице, светом любве Христовой нас озаряющая.

Кондак 4

Бурю житейских скорбей и напастей в людех утолити хотящи, святую икону Твою на утешение нам даровала еси, Владычице, Юже аки Самую Тя с нами сущую зряще, недоумеюще, взываем: кую Ти похвалу принесем, Заступнице усердная, Яже источник благодатных исцелений пред Пречистым образом Твоим с верою молящимся и Твоея помощи просящим всещедро источаеши, и сице непрестанно нас милуеши, разве неисчерпаемыя щедроты Твоя величающе, благодарственно вопием Триединому Богу: Аллилуиа.

Икос 4

Слышавше ближнии и дальнии людие о пречудном явлении святыя иконы Твоея и о чудесех, от нея бываемых, со умилением в святую обитель Озерянскую притекаху, и во всяких скорбех житейских, и в дни нашествия иноплеменник, в надежде спасения своего, о Тебе, Всепетая Мати, уверяшася, и сице ликовствующе, Господа любовию прославляху. Темже и мы, надежду радости сея приемше, о Господе радуемся, Тебе же гласом хваления приносим таковая:

Радуйся, Агнице, рождшая Агнца, вземшаго грехи мира, небесе и земли Царице и Владычице;

радуйся, всех верных от зол ограждение и священное прибежище.

Радуйся, Благая Утешительнице, нечаянную радость в святей иконе Твоей нам принесшая;

радуйся, душ немощных Целительнице, благость любве Божия нам открывшая.

Радуйся, упование на милосердие Божие в сердца наша благодатно вселяющая;

радуйся, теплотою любве Божественныя сердца наша оживотворяющая.

Радуйся, одушевленный Храме, Великаго Царя Божественное жилище;

радуйся, Селение Небесное, Херувим пребольше и Серафим превыше.

Радуйся, благословенная в женах Богородице, светом любве Христовой нас озаряющая.

Кондак 5

Боготечней звезде икона Твоя, о Богомати, уподобися, егда святыя обители – Озерянскую, Куряжскую и Харьковскую обтекаше и цельбоносньми струи, неоскудно от нея источающимися, изобильно верных напаяше и, благодатию Святаго духа тех оживотворяющи, телесне и душевне, по вере их, исцеляше. Мы же душевныма нашима очима к Тебе, Первообразу Ея, возводимся, недугов наших исцеления, грехов прощения и Небесным Утешителем душ наших посещения умильно просим, с верою вопиюще о Тебе Богу: Аллилуиа.

Икос 5

Видевше икону Твою, Владычице, косою разсеченную и чудодейственно сращенную сущу, и токи чудес от нея изливаемыя, вси людие, со усердием к ней притекающе, Матерний Покров Твой и защищение, надежду и умилостивление в ней разумеваху. Сице и мы, стрелами врага разсекаеми и волнами страстей потопляеми, душевне изнемогающе, в Тебе, о Всеблагая, надежду нашего спасения имуще, дерзающе молимся: услыши нас, грешными усты глаголющих Ти сицевая:

Радуйся, Преблагая Покровительнице града нашего, Твоими бо молитвами роди христианстии спасаются;

радуйся, всех греховне блуждающих на путь жизни вечныя добре наставляющая.

Радуйся, безумства, лени и страстей силою любве Твоея нас милостивно спасающая;

радуйся, бедныя души наша, огнем Духа Святаго, на подвиг любве согревающая и укрепляющая.

Радуйся, всех под Твой покров и защищение Матернее приемлющая;

радуйся, в подвиге веры изнемогающих молитвам их внемлющая.

Радуйся, болящия и безнадежныя от одра болезни возставляющая;

радуйся, верная Спутнице, путешествующих и по морю плавающих от всяких бед избавляющая.

Радуйся, благословенная в женах Богородице, светом любве Христовой нас озаряющая.

Кондак 6

Проповедник немолчен благодатныя помощи Богоматере явися человек некий, суху руку имый, иже со слезами умиления к иконе Ея святей припадая, удобь исцеление прият, и о чудеси, на нем бывшем, с радостию и благодарением всей церкви поведа. Мы же, имуще сию источник благодатных исцелений, наипаче же пред Престолом Божиим Заступницы усердныя за всех нас Матернее заступление, со дерзновением вопием любящему нас Богу: Аллилуиа.

Икос 6

Возсия нам, паче лучь солнечных, святая икона Твоя, Владычице, в пределех Озерянских, егда губительная язва на страну нашу найде, и многи острием смерти изсече. Людие же, гнев Божий видяще, со слезами умиления ко святей иконе Твоей, о Богомати, повергахуся, и не токмо православнии, но и иновернии, к источнику Твоего милосердия притекавшии с верою, исцеляхуся. Сице бо милость Божию Твоими Матерними молитвами на себе видяще, со благодарением воспеваху Ти таковая:

Радуйся, в дни мора язвеннаго непреложная наша Надеждо и Спасительнице;

радуйся, всех, в неудобоисцельных недузех страждущих, премилосердная Целительнице.

Радуйся, ум наш, небрежением омраченный, благодатными струями, от иконы Твоея изливаемыми, озаряющая;

радуйся, близ смерти сущия и душевне изнемогающия милостивно к жизни возвращающая.

Радуйся, светлое благодати познание, о Тебе бо вся силы небесныя хвалятся;

радуйся, надеждо благ вечных, Тобою бо земнороднии к жизни вечней приуготовляются.

Радуйся, Мати Предвечнаго Бога, целебную радость верным источающая;

радуйся, Честною Кровию Сына Твоего грехи мира омывающая;

Радуйся, благословенная в женах Богородице, светом любве Христовой нас озаряющая.

Кондак 7

Хотящи явити людем страждущим Твоея Матерния любве неисчерпаемую щедрот бездну, аки студенцы в пустыни знойней, чудотворныя иконы Твоя и новая знамения от них, о Богомати, даровала еси, да вси в болезнех душевных и телесных неисцельно изнемогающи, и ко Твоему милосердию с верою притекающии, спасение обретают. Тако у иконы Твоея Озерянския немощнии и одержимии, исцеления душ и телес своих приемлюще, с веселием и благодарением воспеваша Богу: Аллилуиа.

Икос 7

Новую песнь хваления принесе Ти пажить Харьковская, Мати Врача душ и телес наших, егда некая слепая отроковица с материю своею слезныя молитвы у иконы Твоея Озерянския творящи, внезапну велиим гласом радования возопи: О, мати моя! Свет Божий вижу, тьму непроходную очес моих просвещающий! Людие же, видевше Твоего, о Богомати, благодатнаго врачевания силу, Твоему милосердию себе вверяху, с верою и любовию ко святей иконе Твоей припадающе, таковыми взываху похвалы:

Радуйся, Источниче милосердия неисчерпаемый, неисцельных болезней врачевание содержащий;

радуйся, всех оставленных врачами Твоею благодатною силою исцеляющая.

Радуйся, дев благочестивых невестительнице и усердная о нас молитвеннице;

радуйся, во искушениих и соблазнах житейских блуждающих ко спасению Путеводительнице.

Радуйся, Звездо неугасимая, зрети Бога Вышняго нас просвещающая;

радуйся, растления душевнаго и совести лукавства нас избавляющая.

Радуйся, о Тебе бо матери и дщери, и невесты Христовы надежду имуще, спасаются;

радуйся, божественную радость и вечное спасение уповающим на Тя приуготовляющая.

Радуйся, благословенная в женах Богородице, светом любве Христовой нас озаряющая.

Кондак 8

Страшное и ужасное видение людем Божиим бысть, егда у святыя иконы Твоея, Владычице, чудо велие и неизреченное совершися: дщерь бо некая, бесом томимая сущи, хулу страшную на Сию изрекаше, обаче молитв ради Святыя Церкве, наипаче же Твоего предстательства силою, от сего лукавства спасена бысть, и на славословие Твое, Пречистая, подвижеся. Мы же радуемся и веселимся, яко не посмеются о нас врази наши, ниже погубит нас Господь грех ради наших молитвами Твоими. Сего ради, благодаряще, о Тебе вопием Богу: Аллилуиа.

Икос 8

Вся в вышних пребывающи и нижних, к Лику Твоему святому припадающих, никакоже оставляеши, Богородице. Сице бо человек, духа злаго имый, с верою моляся пред Пречистым образом Твоим Озерянским, Владычице, исцелен бысть, и в радости душевней о благодеянии на нем бывшем, благодарение Тебе принесе. С ним же и на нас, о Всеблагая, во время благопотребно посети и от ловления диаволя души наша сохрани, да не постыдимся, ниже посрамимся, принося Ти сицевыя похвалы:

Радуйся, яко именем Твоим, паче всякаго имене, пленения диаволя и всея силы вражия человецы свобождаются;

радуйся, яко призывающий имя твое от клеветы человеческия и внезапныя смерти Тобою избавляются.

Радуйся, бедствующим на всяком месте всеусердная Предстательнице;

радуйся, за обидимых, озлобленных и уничиженных присная Ходатаице.

Радуйся, Ты бо кающихся грешников из челюстей духов злобы изымаеши;

радуйся, Ты бо всех на Тя уповающих в любовь Божию вводиши.

Радуйся, красотою девства Твоего воспевати величие Божие нас научающая;

радуйся, Рождеством Сына Твоего грозное смерти жало притупляющая.

Радуйся, благословенная в женах Богородице, светом любве Христовой нас озаряющая.

Кондак 9

Вси, сущии в бедах, болезнех и печалех, радостно восхвалим Святую Заступницу нашу, Богородицу, обретшую благодать у Бога, во еже недужныя исцеляти, немощныя укрепляти, плененныя свобождати и стражущия от духов нечистых и прочих бед избавляти. Темже, яко несомненней Предстательнице нашей, умильно глаголем: помози и научи нас, о Милосердствующая Мати, волю Божию всегда творити, и пребывати в любви Его, и яко кадило благовонное, непрестанно приносити Ему: Аллилуиа.

Икос 9

Витии многовещаннии недоумеют, что глаголати о Тебе, Мати Божия, видяще тайну необъемлемую и величие неописуемое святаго Лика Твоего, Дево Чистая, даром чудотворений сияющаго и всех, припадающих к нему с верою, цельбоносными дарами снабдевающаго. Мы же, неисчетная благодеяния сия ведуще, аще и от скверных устен наших, обаче умиленною душею и сердцем сокрушенным, дерзаем воспевати Тебе сия похвалы:

Радуйся, Отца Небеснаго благоволения предображение, кающихся грешников милосердием Божиим снабдевающая;

радуйся, Едина Мати милосердия, вдов и сирот милующая и питающая.

Радуйся, на горе Афонстей, Почаевстей и в иных обителех иконами Твоими преславно чудодействующая;

радуйся, новую купель Силоамскую в пустыне Озерянстей верным на утешение источившая.

Радуйся, иноков благоподвизающихся к Отечеству Небесному верная Предводительнице;

радуйся, супружеств христианских благословение и чад их Преблагая Покровительнице.

Радуйся, Церкве Небесныя присное радование, земныя же от всех козней вражиих непреодоленное избавление;

радуйся, в вечнем Царствии Сына Твоего радости неизреченныя верным уготовление.

Радуйся, благословенная в женах Богородице, светом любве Христовой нас озаряющая.

Кондак 10

Спасительное прибежище и Твоего Предстательства уверение, и милосердия Твоего явление – икона Озерянская нам, Владычице, показася, пред Нею же души наша в молитве изливаем и верою Тебе вопием: воззри, Милосердая, на люди Твоя, вся скорби наша и печали утоли, утешение благое в сердца наша низпосли, и спасение вечное душам нашим, Пречистая, испроси, да спасаеми Тобою, Сыну Твоему и Богу нашему благодарно зовем: Аллилуиа.

Икос 10

Стену тверду и от бед ограждение, противу козней вражиих спасительное прибежище, недугов исцеление и ины дары многи в святей иконе Твоей, Владычице, обильно даровала еси нам. Сию благоверный христолюбец, иже ушесы своими зело страдаше, в трикратном явлении видев, со умилением к Той припадая, благодатнаго исцеления сподобися. Тако видяще любве Твоея, Богомати, неисчерпаемое море, дерзающе, молимся: услыши нас убогих, грешными усты глаголющих Ти сицевая:

Радуйся, Предвечнаго Царя Родительнице, Церкве Православныя забрало и ограждение;

радуйся, народа нашего от бед Хранительнице, и от всех врагов избавление.

Радуйся, наша всеусердная Благодетельнице, паству Харьковскую матерински опекающая;

радуйся, Цвете Небеснаго благоухания, благодатным миром сердца наша растворяющая.

Радуйся, незримая Предстательнице, Ты бо воистину крепость наша и спасение;

радуйся, благоутробная и милостивая к человеком, болезней наших надежное исцеление.

Радуйся, благая хлебодательнице, дождями ранними и поздними землю нашу напояющая;

радуйся, от враг видимых и невидимых, возстающих на ны, нас избавляющая.

Радуйся, благословенная в женах Богородице, светом любве Христовой нас озаряющая.

Кондак 11

Пение всеумиленное приносим Ти, Всемилостивая Владычице! Не вемы бо, что сотворим, егда внезапу найде на нас страшный час смерти? На Тя все упование наше возлагаем, и к Твоей святей иконе, юже на утешение нам даровала еси, припадающе, просим: буди милостива к нам, грешным, и не презри молений наших, но всели в сердца наша печаль по Бозе, Спасителе нашем, да пламенною любовию зовем Ему: Аллилуиа.

Икос 11

Светозарную свещу, во мраце жития сущим неугасимую, зрим святую икону Твою, Всенепорочная, – Твоего милосердия источник, благодать всем источающий, у него же мнози грешницы, кающеся, спасение улучиша, и Твоим ходатайством Царствие Небесное обретоша. Помози и нам, Всемилостивая, да Твоими Матерними молитвами с мудрыми девами Царствию Христову приобщимся, идеже веселящеся вопием Ти таковая:

Радуйся, приятное молитвы кадило, за спасение мира у престола Святыя Троицы присно благоухающая;

радуйся, органе молитвы неумолкающия, милосердия Божия миру просящая.

Радуйся, равноапостолов и проповедников евангельския истины благодатное вдохновение;

радуйся, верных иерархов Церкве Христовы правило веры и от скорбей избавление.

Радуйся, храмов Божиих усердных строителей и верных в них служителей любовию Христовою обогащение;

радуйся, трудолюбивых земледельцев хлебом жизни вечныя насыщение.

Радуйся, Божественною красотою Сына Твоего и Бога нашего непрестанно наслаждающаяся;

радуйся, Его же, яко Судию и Бога, о спасении мира неотступно умоляющая.

Радуйся, благословенная в женах Богородице, светом любве Христовой нас озаряющая.

Кондак 12

Благодати Твоея земное знамение дати восхотевши, источник чудес неисчетных пажити Харьковстей в иконе Твоей Озерянской отверзла еси, Владычице. В ней же Божественная благодать, еюже Всевышний облагодатствова Тя, знамения и чудеса выну содевает, душевных и телесных недугов исцеление всем, с верою притекающим, подает. Темже и нам благодати сея помощь у Сына Твоего, Пречистая, испроси, да не погибнем люте без покаяния, но Тобою спасаемии, немолчно поем Единому Светозарному Богу: Аллилуиа.

Икос 12

Поюще любве Твоея бездну неизреченную, юже изливаеши роду христианскому, благодарно припадающе, молим Тя, Богородице: яко в животе сем, тако и в страшный час смерти не остави нас, но ускори на помощь и, яко воистину Матерь Божия и над всеми владычествующая, от лютых мытарств и руки бесовския души наша исхити и Сыну Твоему и Богу нашему спасены приведи, да якоже на земли, тако и на небеси, со всеми святыми воспеваем Ти таковыя похвалы:

Радуйся, щедрот бездно, от начала веков во главизну нашего спасения предъизбранная;

радуйся, источниче любве неизреченныя, Материю милостивою Страстотерпцем Голгофским миру указанная.

Радуйся, у Креста Сыну Своему сострадавшая, и с Ним мир возлюбившая;

радуйся, Церковь Сына Твоего от всех зол избавляющая, род христианский возвеличившая.

Радуйся, цвете девства неувядаемого, венец всех добродетелей в Себе сплетшая;

радуйся, радуго Божественнаго Знамения, небесныя и земныя у Престола Божия Собою совокупльшая.

Радуйся, всесвятый бо Лик Твой, благодатию и жизнию дышущий, яко рай Божественный, на Тя взирающим;

радуйся, превыше Небес Превознесенная, Отрадо и Утешение непрестанно Тя величающим.

Радуйся, благословенная в женах Богородице, светом любве Христовой нас озаряющая.

Кондак 13

О Преблагословенная Мати Христа Бога нашего, Церкве Небесныя предивное украшение, земныя же щит и утверждение, всем во всяких скорбех Матернее заступление, и среди соблазнов мира сего благодатное душ наших озарение! Приими, Всемилостивая, сие убогое моление наше, пред Пречистым образом Твоим Тебе приносимое, и умоли Всеблагаго Бога явити милость Свою на ны и на народы наша, во еже в силе и благодати Духа Святаго всякое зло препобеждая, николиже в любви Божией не насытитися, и тако чистым сердцем зде и в будущем веце воспевати святых Святейшему Слову: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Озерянская»

Тропарь, глас 3

Твоего предстательства уверение и милосердия Твоего явление икона Озерянская нам, Владычице, показася; пред неюже души наша в молитве изливаем и верою Тебе вопием: воззри, Милосердая, на люди Твоя, вся скорби наша и печали утоли, утешение благое в сердца наша низпосли и спасение вечное душам нашим, Пречистая, испроси.

Молитва

От суеты житейския возникше и ума своего помыслы во едино собравше, ко Твоей, Богородице, иконе очи душ и телес наших воздвизаем, и Тебе взываем сице: не остави, Пречистая, нас, немощных, во гресех наших растлетися, не попусти злому демону души наша от Сына Твоего в дебри страстей отгнати, но помози нам Того заповеди присно памятовати, да ниже блудным возбешением себе предаем, ниже друг друга злобою угрызаем, но якоже днесь, святыни Твоей предстояще, о исправлении жития нашего ревностию распаляемся, тако и от храма Твоего в дома своя отшедше, сие доброе намерение сохранити потщимся. По сих же и телесныя наша нужды утоли, и горести Твоею молитвою исцели, Всепетая. Вемы, яко подобаше нам паче вся сия благодушне претерпевати и точию о терпении в скорбех Господа просити: но понеже изнемогают в печалях душы наша и помыслы уныния нашу колеблют веру, сего ради в сокрушении сердец к Тебе сице взываем: якоже безчисленныя болящия страдальцы исцелила еси и скорбящия утешила еси, тако и нас, пред чудотворною Твоею иконою припадающих и в скорби Тебе молящихся, услыши и всех прошения во благое исполни, болящим здравие, скорбящим утешение подающи, во вражде сущим мир от Бога низпосылающи, сомнящимся же веры утверждение. Услыши грешныя рабы Твоя, Пречистая, воздвигни нас на благодарственное Ти славословие, да умножится вера людей Твоих, да прославится в них Твое заступление, да тако Царствие Сына Твоего посреди нас утвердится. Емуже подобает всякая слава, честь и поклонение, со Безначальным Его Отцем, и Пресвятым и Благим и Животворящим Духом, ныне и присно, и во веки веков. Аминь.

Акафист Пресвятой Богородице перед иконой Ея, именуемой «Песчанская»

Кондак 1

Взбранной Воеводе, всего мира Утешительнице и Надеждо спасения рода христианского, к Тебе припадаем во вся дни жизни нашей, яко к источнику всех духовных дарований, и молим Тя: услыши нас, вопиющих к Тебе в часы дневныя и нощныя, в болезнех и скорбех, в нуждах и напастях всегда в радости зовущих: Радуйся, Владычице мира, иконою Твоею Песчанскою сердца наша утешающая.

Икос 1

Ангелом Предстателем наченши, восхваляет Тя, Матерь Божию, вселенная вся, яко Ты еси свет просвещения разума нашего, Ты Посредница между нами и Богом, Твои матерния молитвы много могут пред престолом Вседержителя, Ты десницею Своею приводиши нас от земли к небеси, Ты неизглаголанное и непостижимое спасения нашего сокровище, и сего ради не веемы, грешнии, киими похвалами воспети благодарная Тебе, но приими от сердец наших величания сия:

Радуйся, в райской радости всегда пребывающая;

радуйся, таковую радость нам желающая.

Радуйся, любящих Сына Твоего чадами Своими именующая;

радуйся, в истинной вере нас сохраняющая.

Радуйся, от ереси и расколов нас защищающая;

радуйся, милосердия Божия нам Ходатаице.

Радуйся, о продлении жизни на земле Сына Своего умоляющая;

радуйся, за умерших всех без покаяния выну скорбящая.

Радуйся, с Ангелом-хранителем Хранительнице наша усердная;

радуйся, на Страшнем Суде Сына Твоего едина Надеждо на спасение наше.

Радуйся, Владычице мира, иконою Твоею Песчанскою сердца наша утешающая.

Кондак 2

Видеши, о Преблагословенная Мати Божия, како велико беззаконие рода человеческаго, и того ради попусти Господь на землю и живущих на ней глады, моры, трусы, сухости и потопления. Ты же, Всемилостивая, умоли Всеблагаго Бога, да удалит от рода сего фараонитское жестокосердие, и да будет он покорен деснице Господней, да приидет в совершенное покаяние, возопив Ему согласно: Аллилуиа.

Икос 2

Разум совершенный небеснаго вестника Гавриила, благовествующего Тебе волю Божию, яко Тебе единей быти блаженней в женах Матери Сына Божия. Яко Сам Бог Отец изрек сатане, искусившему наших прародителей: семя Жены сотрет главу змия, чесого ради обетования Тебе чаяша вси народы. Ты же Сама предрекла еси, яко ублажат Тя вси роди и от того часа вопиют Тебе святое хваление сицевое:

Радуйся, от Превечного Бога всего мира избранная Отроковице;

радуйся, Вместилище, Спасителя Бога во утробу Свою приемшая.

Радуйся, Материю Того от Господа наименованная;

радуйся, от того же времени весь мир Богоматернею любовию покрывающая.

Радуйся, неусыпающая Молитвеннице и Ходатаице наша пред престолом Божиим;

радуйся, живых Надеждо и усопших упование в страшный час Суда Божия.

Радуйся, к доброму ответу за жизнь нашу на Страшнем Суде нас приуготовляющая;

радуйся, от рождества до разлучения души от тела нашего нас не оставляющая.

Радуйся, в радость вечную богоизбранных приводящая;

радуйся, за скорби временныя в палатах вечных ликующая.

Радуйся, Владычице мира, иконою Твоею Песчанскою сердца наша утешающая.

Кондак 3

Сила Вышняго спасе мир от потопления греховнаго воплощением от Тебе Сына Божия, Царице Небесная, ибо враг рода нашего, диавол, восхоте погубити в отчуждении от истинного Бога весь род человеческий, в беззаконии и идолослужении ходити поучая. Господь же разрушил есть сети его посланием в мир Сына Своего Единороднаго и Тя, Матерь Чистую, дарова Ему, да побеждена будет сила вражия и да обратятся вси людие ко Творцу Своему и Богу, возопив Ему: Аллилуиа.

Икос 3

Имуще таковую Посредницу спасения рода нашего, молящеся непрестанне взывати к Тебе: буди же нам ограждение и стена крепка и необоримая, сохраняй нас в вере православной отеческой во вся дни жизни нашея. Научи нас быти покорными чадами Церкви Сына Твоего, юже стяжа Кровию Своею Честною. Сподоби нас благодарными быти Богу за великия милости Его, научи исполняти заповеди Его и уставы святоотеческия, направляй нас, Всеблагая Мати, на путь спасения. Избави нас от греха и гнева Божия, и наказания вечнаго, за еже воспевати Тебе благодарения таковая:

Радуйся, на небесех царствующая и нас доле не оставляющая;

радуйся, всех радостей неисчерпаемый Источниче.

Радуйся, горечь жизни нашея услаждающая;

радуйся, недремлющая Покровительнице, нас же спящих сохраняющая.

Радуйся, на труды дневные нас благословляющая;

радуйся, благодарения Богу приносити нас научающая.

Радуйся, во дни праздников на путь к храму Божию стопы наша направляющая;

радуйся, житейское попечение во дни святыя оставляти повелевающая.

Радуйся, за непочитание дней святых наказующая;

радуйся, сладчайшим учением Сына Твоего, яже есть едино на потребу, души насыщающая.

Радуйся, Владычице мира, иконою Твоею Песчанскою сердца наша утешающая.

Кондак 4

Бурю различных скорбей и страданий утоляти хотяще, людие Вознесенския церкви и вси окрест живущие слышаша о велицей силе благодатней, исходящей от иконы Богоматери во граде Изюме, притекоша и припадающе к ней с радостию великою, яко к Самой сущей Царице Небесной, град сей и живущих в нем зело возлюбившей и благодатным светом от иконы Своея Песчанския озарившей. Имуще же вси едину надежду на Тя, Пречистая, и в веселии сердец возопиша Богу: Аллилуиа.

Икос 4

Слышаша людие вси, яко верный Богу и Тебе, Богомати, служитель Твой святитель Иоасаф, узрев во сне икону Твою в неведомом храме в сорном месте лежащую, и лучезарное сияние из нея исходящее, потщася воспоминанием чудного видения, направити стопы своя на путь искания святыни сея во всей обширной епархии своей. Егда же града Изюма достиже, вшед в церковь, виде икону Твою, Богомати, в притворе угли кадильны ограждающую, и абие воспомяну есть нощное видение и благодать от нея исходящую ощути. Долго с умилением, взирая на лик Твой и осенив себя крестным знамением, смиренно пад на колени пред нею громогласно молящеся: «Царице Небесная! Прости небрежность Твоих служителей, не ведят бо, что творят». Тебе же Самой во умилении сердца возопи таковая:

Радуйся, икон Своих чудотворных Хранительнице усердная;

радуйся, в сонных видениях от икон Своих многим силу благодатную показующая.

Радуйся, ветхия иконы лучезарным сиянием обновляющая;

радуйся, христианам, в бедах сущим, ко святым иконам Твоим обращатися повелевающая.

Радуйся, святителя Иоасафа с ранней юности возлюбившая;

радуйся, первыя его моления пред святыней сей приявшая.

Радуйся, его же душу со всеми святыми на небо преселившая;

радуйся, его же святые мощи чудотворною силою обогатившая.

Радуйся, святителя Иоасафа, молитвенника за Русь Святую на небо избравшая.

Радуйся, Владычице мира, иконою Твоею Песчанскою сердца наша утешающая.

Кондак 5

Яко боготечную звезду восприимше людие изюмские икону Твою от рук святителя, потщашася новый храм Богу устроити, и бысть между создателями его распря на время некое. Но из загробного мира некая умершая жена Екатерина, трижды являяся своему богатому мужу в сонном видении с чудотворною иконою Богоматери Песчанскою, повелела ему оставити скупость свою, ея же ради погибель души его бысть, и соорудити храм на богатство свое. Он же, со страхом приняв вразумление свыше на сие, созда храм в честь Вознесения Сына Твоего, Пречистая, и в веселии сердца возопи Богу: Аллилуиа.

Икос 5

Видевши исполнение Промысла Божия на себе во обретении святыни Песчанския, пребысть святитель Иоасаф во граде Изюме три дня и три нощи, по всяк час вознося в церкви благодарственное молебное пение пред пречистым образом Богоматери, за еже удостоился чудного видения глас слышати от него: «Сею иконою Пресвятая Владычица являет особое знамение Своего заступничества для града сего и страны целыя»; сего ради возопи Богородице:

Радуйся, иконою Песчанскою, якоже и первонаписанною святым Лукою, благодатию Твоею и Рождшагося от Тебе обогатившая;

радуйся, сердца наша неизреченною радостию наполняющая.

Радуйся, во граде Изюме, аки втором Назарете, с нами незримо пребывающая;

радуйся, иконам Своим силу чудодействовати дарующая.

Радуйся, земных и малодушных нас не оставляющая;

радуйся, печаль житейскую от сердец наших прогоняющая.

Радуйся, безродных сирот Своим Покровом и благодатию сохраняющая;

радуйся, невинно осужденных и оклеветанных к вечной правде приводящая.

Радуйся, жизненный крест, данный нам волею Божею, нести нам помогающая.

Радуйся, Владычице мира, иконою Твоею Песчанскою сердца наша утешающая.

Кондак 6

Бысть некий учитель во граде сем Изюме, у него же младенцы друг за другом умираша. Егда же последний бысть одержим болезнью велией, вземше родители его и несоша к иконе Твоей, Богомати, имуще едину надежду на Тя. Еще же на пути сущу конец постиже младенца сего. Но родители его, имуще великую веру Тебе, Пречистая, положиша младенца умершаго пред иконою Твоею. Во время же пения молебнаго начаша со слезами и воплем горьким взывати: «Мати Божия, помози нам, спаси чадо наше». Ты же, Всемилостивая, видя твердую веру их и упование на Тя, возвратила жизнь маденцу, тогда же и людие, окрест стоящие, в радости неизреченной прославляху Тя, Пречистая, и Вседержителя Господа хваляху песней: Аллилуиа.

Икос 6

Новое чудо показа Царица Небесная, егда во время пения «О Всепетая Мати» воскресшему младенцу уста откры и повелела еси ему велиим гласом воздати хвалу Тебе. Вси же, зряще знамение сие, во умилении сердечнем возопиша Тебе таковая:

Радуйся, умерших оживление;

радуйся, рыдающих родителей увеселение.

Радуйся, чудесами от иконы Твоея к Себе призывающая;

радуйся, из пропасти неверия светом разума Евангелия восхищающая.

Радуйся, Подательнице утешения унывающим;

радуйся, Небесная Воспитательнице, детей наших страху Божию и целомудрию научающая.

Радуйся, у Сына Твоего и Бога нашего обилие всяких благ нам испросившая;

радуйся, во время страдания Сына Твоего оружие скорбное в душу Свою приявшая.

Радуйся, на умирающего Сына Твоего на Кресте за грехи мира взирающая;

радуйся, и нас на смертном одре не оставляющая.

Радуйся, Владычице мира, иконою Твоею Песчанскою сердца наша утешающая.

Кондак 7

Хотяще явити ко всем приходящим милосердие Свое и гнев Свой на служителя алтаря Господня, юже во искушение впадши, от врага рода человеческого завистию мучим, дерзнув запретити молебное пение Царице Небесной пред иконою Ея всем жителям в весех живущим, порази его Матерь Божия лютою болезнию. Он же, осознав грех свой и силу гнева Божия, егда принесоша его на одре и положиша пред чудотворным образом, начаша молити Богородицу: «Мати милосердная, прости ожесточение сердца моего и воздвигни от одра болезни». По окончании же пения молебнаго исцеление восчувствовав, восстав, облобыза честный образ Твой, со слезами благодарно вопия Богу: Аллилуиа.

Икос 7

Возсия светом знамений и чудес, егда принесена бысть икона Твоя чудотворная, Богомати, в новый созданный храм. Люди верныя стекахуся со всех окрест жилищ своих и наполняху не токмо храм, но и ограду церковную, и вси аки усты праведныя Елизаветы взываху: «Откуда нам сие, да прииде Мати Господа нашего во град Изюм», – да в радости духовной взываху Тебе сицевая:

Радуйся, первейшая Помощнице в создании храма нашего;

радуйся, обогатившая оный иконою Твоею чудотворною.

Радуйся, Небесная Госпоже граду Изюму, яко же и многим градовом страны нашея чудотворную икону давшая;

радуйся, многих жителей града сего и весей, унылых, скорбных и в бедах сущих, благодатию от иконы Твоея возвеселившая.

Радуйся, град наш Покровом Твоим присно покрывающая;

радуйся, маловерных и неверных чрез чудодейственную силу от иконы Песчанския к вере в Бога приводящая.

Радуйся, Богоматернею любовию нас согревающая;

радуйся, нас на Твой образ, яко на живую Матерь Бога нашего очима веры взирающих, сохраняющая.

Радуйся, приемлющая нас, яко едину надежду на Тя имущих на помилование у Бога и спасение Тобою чающих;

радуйся, по благодати, яко же и Сын Твой, везде Сущая и всякое прошение верных Своих исполняющая.

Радуйся, Владычице мира, иконою Твоею Песчанскою сердца наша утешающая.

Кондак 8

Странно и сумнительно неверующим слышати, о Преславная Мати Царя Небесного, како на Твой святый образ вернии людие очима своима и умиленными душами взираху, от всех скорбей избавляются и от бед сохраняются. Премилосердная Мати Божия, не точию телесныя недуги исцеляеши, но и беснующемуся лета многи от иконы Своея Песчанския вражию силу прогнала еси. Буди же нам, Всеблагая, Ходатаицей о спасении нашем, да вечно славим Тя со всеми небожителями, вопия Богу хвалебную песнь: Аллилуиа.

Икос 8

Вся бывши горе, и земных не оставляеши, о Всеблагая и Всемилостивая Мати Божия, Ты же, яко и Сын Твой, не хощеши смерти грешнику, но еже обратитися и живу быти ему. За таковую милость Твою взываем вси Тебе:

Радуйся, иереев Божиих вразумление;

радуйся, временно наказующая и вечно милующая.

Радуйся, в болезнех сущих к Себе призывающая;

радуйся, пастырям Церкви о величии благодати священства всегда напоминающая.

Радуйся, надежду имущих на Тя никогда не посрамляющая;

радуйся, расслабленным телесне и духовне скорое врачевание подавающая.

Радуйся, во всякой беде и нужде нас не оставляющая;

радуйся, исцелениями родителей детям радость возвращающая.

Радуйся, умирающим детям здравие дарующая и родителей от печали избавляющая;

радуйся, в конце мира всем деснаго стояния желающая.

Радуйся, Владычице мира, иконою Твоею Песчанскою сердца наша утешающая.

Кондак 9

Всякое естество ангельское удивися о неописуемом море чудес, изливаемом от икон Твоих, Богородице. Помазанием елея от лампады горящей пред святою иконою Твоею Песчанскою Ты некоторой болящей Анне исцеление руки даровала еси. Тя ублажают вси роди, Тя величают вся Небесныя силы, и мы, земнороднии, Тебе едину ограду и утешение в жизни сей временней прославляюще, Тебе и Сыну Твоему вопием: Аллилуиа.

Икос 9

Ветия многовещанныя не могут воспети достойно тайны Твоего, Владычице, строения спасения человеков, егда за беззакония людей Господь попусти велицей болезни во граде Изюме быти и во всех весех его, и множество людей погибоша. Страх же нападе на всяк возраст, темже взяша Пречистый образ Твой, несоша его освящения ради улиц и домов, с молитвою слезною взывающи: «О, Всеблагая Целительнице, спаси нас от смерти лютыя». Ты же, Всемилостивая, укротила бурю смертную, люди же научила благодарственно воспевати Богу славу подобающую, Тебе же Самой взывати сице:

Радуйся, покаянными слезами души наша от греховныя скверны очищающая;

радуйся, оставленных врачами с омертвением удес оживлением от иконы Песчанской радости велия сподобляющая.

Радуйся, радость в домы наша приносящая иконою Своею Чудотворною;

радуйся, родителей милующая и детей сохраняющая.

Радуйся, слепца из града Воронежа во град Изюм призвавшая и от иконы Своея чудотворныя зрение ему даровавшая;

радуйся, Врачебнице наша Всемилосердная, недуги наша туне исцеляющая.

Радуйся, нас ради Небо оставляющая и в скорби сущим на земли помогающая;

радуйся, и в самый час кончины страдания наша утоляющая.

Радуйся, Поборнице наша на рати злобных сил поднебесных;

радуйся, в адских мучениях томящихся о спасении их Сына Своего умоляющая.

Радуйся, Владычице мира, иконою Твоею Песчанскою сердца наша утешающая.

Кондак 10

Спасти хотя люди Своя от зол многих, даровала еси икону Твою, Владычице, слепым – в прозрение, хромым – в хождение, расслабленным – в восстание, беснующимся – в исцеление, гордым – в смирение, нераскаянным – в покаяние, всем коегождо недуга – исцеление, зол и скорбей, и болезней отгнание, градов утверждение, земли плодоносие, за няже от земнородных не возможет достойно восхваляти Тя по величеству милости Твоея к роду человеческому. Но мы, любовию понуждаеми, дерзаем взывати Богу, усыновившему нас Тебе при Кресте Своем и даровавшему нам таковую Путеводительницу на небо, поя Ему: Аллилуиа.

Икос 10

Стена еси всем, прибегающим к Тебе, Дево, всегда являющися и почитателю иконы Твоея Игнатию, имевшему благое намерение посетить святый град Иерусалим и святую Землю, юже освяти Господь стопы Своими, Помощницей явилася еси, егда он, падши пред образом Твоим, просяще на путь благословения и помощи Твоея. Ты же, Всещедрая, неотложно чрез рабу некую обильную помощь денежную подала еси ему, да исполнит благое желание свое. Он умиленною душею вознесе Тебе благодарственное хваление сицевое:

Радуйся, добрые намерения благословляющая;

радуйся, на путь к Царствию Небесному нас наставляющая.

Радуйся, в Небесном Иерусалиме жизни вечно всем желающая;

радуйся, к благочестию и целомудрию жизнь нашу наставляющая.

Радуйся, бракосочетающимся на верную супружескую жизнь иконами Своими благословляющая;

радуйся, непокорным и враждующим чадам Церкви, Страшным Судом грозящая.

Радуйся, благотворителей и украсителей святых храмов небесною красотою вознаграждающая;

радуйся, за ленивых и нерадивых о спасении своем зело скорбящая.

Радуйся, любящих Тя и Сына Твоего милостию Своею покрывающая;

радуйся, о Госпоже, Ты наша Мати Божия и Мати всех матерей и всего рода христианского.

Радуйся, Владычице мира, иконою Твоею Песчанскою сердца наша утешающая.

Кондак 11

Пение хвалебно благодарственное приносяще Тебе, Владычице, вемы каковую скорбь приносим мы, грешнии, Сыну Твоему отступствы своими, маловерием, суеверием и прочими грехами. Молити убо Тебе, Всемилостивая, не престанем. Своим предстательством и ходатайством пред престолом Божиим соедини нас во Святей Соборной и Апостольской Церкви, да будем вси едино, яко же Отец, Сын и Святый Дух, да в единстве веры воспеваем Богу: Аллилуиа.

Икос 11

Яко светоприемную свещу явила еси, Владычице, икону Твою во граде сем Изюме, источник благодатной воды открыла еси подле храма Сына Твоего, идеже икона Твоя чудотворная Песчанская пребывает. Слепорожденному младенцу прозрение от нея даровала еси, за еже людие от времене того почерпают благой дар сей на пользу душевную и телесную. Тебе же Самой Владычице от усердия своего взывают:

Радуйся, чудотворною силою водный источник доныне сохраняющая;

радуйся, воды кроплением вражию силу от домов и семейств наших отгоняющая.

Радуйся, яко же от иконы, тако и от источника великия щедроты верным дарующая;

радуйся, безматерних младенцев Сама Матерь их присносущная.

Радуйся, скитальцев, не имущих покрова земного, Обитель для них небесную приготовляющая;

радуйся, в лютых болезнех к Тебе вопиющих терпение им ниспосылающая.

Радуйся, гонимых, в темницах томимых за любовь к Сыну Твоему и Богу нашему, небесною радостию утешающая;

радуйся, за охлаждение веры, попрание славы Божией выну скорбящая.

Радуйся, к долготерпению и милосердию о грешном мире Господа Сил умоляющая;

радуйся, во время жизни земной все скорби мира сего познавшая.

Радуйся, Владычице мира, иконою Твоею Песчанскою сердца наша утешающая.

Кондак 12

Благодать исходит всегда, Пречистая, от иконы Твоея Песчанския, яко непобедимая Воевода на враги наша, видимыя и невидимыя, нечистыя духи прогоняеши, враждующих миром и любовию умудряеши, непокорных наказуеши, раздоры семейныя союзом любве связуеши, неведущих и неверующих на путь истинный наставляеши, мы же, прославляя Тя, Всеблагую Помощницу в жизни нашей, благодарно воспеваем Богу: Аллилуиа.

Икос 12

Поюще Твое из древних времен дивное защищение Отечества нашего, егда постигоша его глады и моры, огнь и опустошение, нашествия иноплеменных и междуусобныя брани, у Тебе, Владычице, отцы и матери и малыя дети со слезами помощи просяще. Ты же, Всеблагая, спасение даровала еси неотложно, покрывала Покровом Своим Отечество наше. Мы же Тебе, Избавительнице нашей, со умилением приносим сие благодарение и похвалы сия:

Радуйся, правоверных верная Хранительнице;

радуйся, правыя брани Споборнице.

Радуйся, христианских обителей и всех святынь Хранительнице;

радуйся, о Отечестве нашем пред Богом Молитвеннице.

Радуйся, во времена нашествия иноверных наша Освободительнице;

радуйся, во время глада наша Кормительнице.

Радуйся, и в радостях житейских Ты нас благоразумию научающая;

радуйся, Всемилостивая Молитвеннице, мира миру у Бога умоляющая.

Радуйся, Свете наш прекрасный и вечный.

Радуйся, Владычице мира, иконою Твоею Песчанскою сердца наша утешающая.

Кондак 13

О Всепетая Мати, прими от нас благодарное пение сие, Тебе возносимое. Прости нам, Всемилосердная, яко по немощем нашим не возмогохом изглаголати всех благодеяний от иконы Твоея Песчанской. Но буди с нами в жизни сей и Ходатаицей пред Богом о жизни вечной, да всегда благодарно восхваляем Тя и Богу вопием: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Песчанская»

Тропарь, глас 4

О Пречудная, Преблагословенная Мати Христа Бога нашего! Лучезарным небесным светом от иконы Своея Песчанской град Изюм и люди страны нашей Тебе присно озаряеши. Руце Свои Пречистыя к Тебе молящим простираеши. О Всеблагая, Ты многотекущая река божественной благодати. Ты нас под покровом Своим сохрани, Сына Своего о нас моли и в горний Иерусалим введи.

Молитва

О Премилостивая и Премилосердная Мати Божия, Покровительнице града нашего Изюма и страны нашея, купно же и всего мира Молитвеннице! Приими коленопреклонение ума и сердца нашего и услыши молитвы, во умилении душ наших Тебе возсылаемыя, якоже издревле приимала еси и молитвы любящих душ зде, пред иконою Твоею возносимыя. Помози нам в побеждении прелестей и соблазнов мира сего, не попусти нам отверженным быти вечнаго небеснаго блаженства. Ты едина наша радость и утешение в жизни сей временней, Ты едина наша надежда в жизни вечней. Веруем, яко Ты Своею Богоматернею любовию и снисхождением удостоиши нас с Собою вожделеннаго Царствия Сына Твоего. Тебе убо просим: не отступай от нас, Всеблагая, защищай от всех козней вражиих, не попусти нас чрез грехи наша лишитися милосердия Божия, изжени из нас леность в молитве и посещения храма Божия. Избави нас от малодушия, уныния, вражды, гнева, подозрения, зависти, клеветы, ненависти и гордости бесовския. Вразуми поправших заповеди Церкве Христовы. Сродником нашим даруй мир и любовь, да согласно поживут родители и дети. Да будет в стране нашей правда Божия, да сохранятся в народе нашем святоотеческия обычаи. Вознеси, о Всеблагая, усердныя молитвы пред Богом о всего мира умирении, да не погибнет род людский в пламени опустошения всемирнаго, да познают вси народи Отца своего Небеснаго и Тя, Матерь Божию, Заступницу рода христианскаго. Приведи вси народы к истинному покаянию и жизни греховныя исправлению, да не будет нам страшен день Страшнаго Суда Божия, но сподобит нас Господь с Тобою вечныя радости небесныя, Емуже подобает всякая слава, честь и поклонение, Отцу и Сыну, и Святому Духу, ныне и присно, и во веки веков. Аминь.

Акафист Пресвятой Богородице перед иконой Ея, именуемой «Ахтырская»

Кондак 1

Избранней от всех родов Божией Матери и Царице, предивно цельбоносную икону Свою явившей, на нейже у Креста Христова стоящую Заступницу нашу видяще, похвальное Той возглашаем пение; Ты же, Госпоже Всемилостивая, яко имущая милосердие неизреченное, теплым Твоим предстательством и заступлением от всяких нас бед и недугов свобождай, во умилении Тебе зовущих: Радуйся, Благодатная, непрестанно за нас Христу молящаяся.

Икос 1

Ангелов Царице и всея твари Владычице, Пречистая Дево Богородице, егда у Креста возлюбленнаго Сына Твоего предстояла еси, Того страдания, нас ради претерпенная, зрящи, тогда сердцем люте уязвлялася еси: воистину оружие скорбное пройде душу Твою. Темже и мы, многоболезненное Твое у Креста предстояние, на иконе изображенное, видящи, сице вопити Тебе дерзаем:

Радуйся, Отца Безначальнаго Невесто прекрасная;

радуйся, Сына Предвечнаго Родительнице неискусобрачная.

Радуйся, Духа Святаго палато непорочная;

радуйся, Троицы Живоначальныя Таиннице Божественная.

Радуйся, ангельских воинств удивление;

радуйся, рода человеческаго возвышение.

Радуйся, воспеваемая от Херувим;

радуйся, велегласно славимая от Серафим.

Радуйся, радость неизреченную в нетленнем рождестве Сына Твоего приявшая;

радуйся, скорбь велию Того в смерти крестней претерпевшая.

Радуйся, благодать, во еже скорбныя утешати, от Него приявшая;

радуйся, радость милосердаго Твоего заступления всему миру даровавшая.

Радуйся, Благодатная, непрестанно за нас Христу молящаяся.

Кондак 2

Видев Тя, Богородительнице чистая, на Кресте пригвожденный Сын Твой и Бог у Креста Его предстоящу и болезненному Тому состраждущу, возлюбленному ученику Своему Иоанну Тя в Матерь нарече и сим весь род христианский Тебе усынови, да будеши воистину Мати всем скорбящим, Сына Твоего Христа Бога призывающим и поющим Ему: Аллилуиа.

Икос 2

Разума неразуменна вольнаго Христова страдания не разумеша богоубийцы иудее и Тебе, Богоневесто, горце обезчадиша, мы же Тя, у Креста Сына Твоего и Господа на иконе изображенную, видяще, тепле веруем, яко скорбныя гласы молитвенник Твоих приемлеши и того ради благодарне глаголем:

Радуйся, о Христе Спасителе нашем и нам Благая Мати;

радуйся, всех нас в скорбный час страстей Его усыновившая.

Радуйся, нас, сирых и безпомощных, Твоею матернею любовию не оставляющая;

радуйся, милосердым ухом Твоим к нам приникающая.

Радуйся, крест скорбных испытаний сама добльственно понесшая;

радуйся, Твоим сострастием и нам несение его облегчающая.

Радуйся, в земней юдоли скорбей несумненная наша надежда и утешение;

радуйся, в будущем веце всех верных радость и защищение.

Радуйся, страхом смерти и суда Божия спящия совести пробуждающая;

радуйся, коснеющия во гресех к покаянию спасительному приводящая.

Радуйся, из рова погибельнаго отчаянныя исхищающая;

радуйся, в светлыя обители покоя вечнаго труждающихся возводящая.

Радуйся, Благодатная, непрестанно за нас Христу молящаяся.

Кондак 3

Силою Божиею, чрез святыя иконы Твоя являемою, спасати нас не престаеши, Всеблагая Владычице: тако и зде в малороссийстем граде нашем великия чудеса светоносным явлением многоцелебнаго образа Твоего показала еси; емуже поклоняющеся с любовию, вопием Христу Богу: Аллилуиа.

Икос 3

Имущи матернее попечение о людех, Честною Кровию Сына Твоего искупленных, Госпоже Пресвятая, благодатную икону Твою в былии травнем смиренномудрому иерею Даниилу явити благоволила еси и сию светоносным сиянием и чудесы многими прославила еси, да вси вернии похвальными песньми Тебе взывают:

Радуйся, многотекущий источник милости Божией нам даровавшая;

радуйся, залог Твоего матерняго о нас попечения пречудно преподавшая.

Радуйся, иерею благоговейному в травнем злаце икону Твою святую явившая;

радуйся, солнцеподобными лучами тую озарившая.

Радуйся, наш малый град чудесы великими прославльшая;

радуйся, незнамое дотоле имя его всем верным известно сотворившая.

Радуйся, всю Церковь Российскую явлением иконы Твоея духовно возвеселившая;

радуйся, всю страну нашу покровом Твоим святым осенившая.

Радуйся, верным исцеления от иконы Твоея подающая;

радуйся, неверныя чудесы Твоими посрамляющая.

Радуйся, скоропослушно молитвам смиренным внемлющая;

радуйся, скорбная воздыхания страждущих и печалию угнетенных незримо утоляющая.

Радуйся, Благодатная, непрестанно за нас Христу молящаяся.

Кондак 4

Буря недоумения смути Даниила иерея, святую икону Твою обретшаго, обаче со страхом молебно к Тебе возопи, да будеши ему в животе Помощница, в час смертный Заступница; сему убо и мы подражающе, таяжде моления Тебе, Мати Божия, возносити дерзаем, Владыце же живота и смерти, Христу Богу зовем: Аллилуиа.

Икос 4

Слышав иерей Даниил во сне повеление Твое, Пречистая Дева, да омыет водою лик Твой Святый на иконе и да украсит сию благолепно, потщася волю Твою благоговейно исполнити, Тебе же, Своим милосердием неизреченным его взыскавшей, благодарственно вопияше:

Радуйся, Мати Господа Вышняго;

радуйся, яко Господь присно с Тобою пребывает.

Радуйся, небес похвало и земли заступление;

радуйся, рода христианскаго непрестанное пение.

Радуйся, любящая смиренныя сердцем;

радуйся, богатящая нищия духом.

Радуйся, избранныя рабы своя благодатно посещающая;

радуйся, в сониих и видениих волю Свою им открывающая.

Радуйся, светлостию иконы Твоея мрак грехов прогоняющая;

радуйся, знаменми и чудесы от нея источаемыми в Православней вере всех утверждающая.

Радуйся, верным Путеводительница ко спасению;

радуйся, кающимся Утешительница и упование.

Радуйся, Благодатная, непрестанно за нас Христу молящаяся.

Кондак 5

Боготечная звезда святая и чудотворная икона Твоя, Владычице, явися, дивным сиянием храмину смиренномудраго иерея Даниила озарившая, вода же, икону Твою омывшая, целебную силу прияти сподобися: темже люди, с верою сию поюще и тою окропляеми, врачевство благодатное получиша и хвалу Богу сице воспеша: Аллилуиа.

Икос 5

Видев иерей Даниил в соннем видении Тя, Владычице, во образе Невесты прекрасныя явльшуюся и от омытия иконы Твоея воду слиянную недужным вкушати повелевшую, позна Тя, Преблагословенная Дево, Целительницу благодатную и, тою водою болящую исцелив, во умилении сердца вопияше Тебе:

Радуйся, в недузех страждущих врачевство благодатное;

радуйся, болезней многолетних исцеление скорое и совершенное.

Радуйся, единым прикосновением к иконе Твоей святей здравие недугующим подающая;

радуйся, водою и елеем, от нея освященным, смертне болящие возставляющая.

Радуйся, пред Сыном Твоим и Богом дерзновенная наша Предстательнице;

радуйся, гнев Его, праведно на нас движимый, на милость преклоняющая.

Радуйся, скорбию сокрушенных Утешительнице;

радуйся, печалию удрученных Ободрительнице.

Радуйся, радосте наша пресвятая;

радуйся, отрадо наша неизглаголанная.

Радуйся, премилосердая требующим Помощнице;

радуйся, рода христианскаго неусыпающая Попечительнице.

Радуйся, Благодатная, непрестанно за нас Христу молящаяся.

Кондак 6

Проповедник чудес, от иконы Твоея явленных, иерей Даниил явися, егда целебный Твой образ, Владычице, в храм Божий принесе и благоговейно постави, да всеми видим пребывает и, аки залог благодатный Твоего к людям благоволения, почитается, о немже радующеся, яко о сокровище Богом даннем, зовем дароподателю Христу: Аллилуиа.

Икос 6

Светом многоразличных чудес святую икону Твою, Богомати, прославивши и обретшаго ю, яко избранника Своего знаменовавши, сего путем скорбных лишений и напастей к блаженству райскому возвела еси, егоже и нас сподоби, Госпоже Всемилостивая, с верою и любовию Тебе взывающих:

Радуйся, поборников веры и благочестия к чертогом Отца Небеснаго приводящая;

радуйся, надеждою благ вечных скудость благ временных восполняющая.

Радуйся, слезами горести и лишений нечистоту греховную омывающая;

радуйся, попущением земных скорбей путь к радостям райским открывающая.

Радуйся, кроткия духом во уповании на Тя утверждающая;

радуйся, гонимым за правду Царствие Небесное уготовляющая.

Радуйся, иконою Твоею святою преславно чудодействующая;

радуйся, дивныя знамения тою совершающая.

Радуйся, служителей Церкви Христовой благодатная помоще;

радуйся, иереев благоговейных богомудрая Наставнице.

Радуйся, веры православныя утверждение;

радуйся, рода христианскаго возвышение.

Радуйся, Благодатная, непрестанно за нас Христу молящаяся.

Кондак 7

Хотящи паче прославити икону Твою святую, Богомати, и богатыя милости от нея людем низпослати, некия жены предсмертную мольбу о дщерех ея, пред иконою Твоею вознесенную, дивно услышала еси и, благочестивейшей царице Елисавете во сне явившися, осиротелыя отроковицы воспитати той повелела еси, яже до конца живота своего Твою милость памятующе, Всевышнему Отцу сирот благодарственно воспеваем: Аллилуиа.

Икос 7

Дивное повеление Твое исполняющи, благочестивейшая царица, обе юные отроковицы со тщанием воспита и сама на поклонение чудотворному Твоему образу прийти потщася, идеже храм благолепен соорудити повеле, в немже ныне предстояще, благоговейно вопием Ти:

Радуйся, безматерних сирот незримая Воспитательнице;

радуйся, юных и безпомощных дев благосердная Попечительнице.

Радуйся, матернею любовию Твоею всяк возраст верных объемлющая;

радуйся, во благих усердныя молитвы исполняющая.

Радуйся, царства российскаго благодатное утверждение;

радуйся, церкве святыя благолепное украшение.

Радуйся, Царице Небесная, от цариц земных благоговейное приемшая поклонение;

радуйся, благолепный храм аки жертву приятную, Тебе принесенную, благословившая.

Радуйся, в нем милостиво молитвы верных приемлющая;

радуйся, чудесы многими его святившая.

Радуйся, во храме земнем неизреченную красоту храма небеснаго показующая;

радуйся, молебные гласы земных с гласом сил небесных соединяющая.

Радуйся, Благодатная, непрестанно за нас Христу молящаяся.

Кондак 8

Странницы есмы и пришельцы на земли сей, скорбей и болезней исполненней, прелестьми мира сего и наветы духа злобы искушаемии: в Тебе же, Мати Божия, неисчерпаемый источник благодатных дарований обретающе, и Небеснаго отечества, достигнути уповаем, взывающе совершителю нашего спасения Христу Господу: Аллилуиа.

Икос 8

Весь мир преблагословенное имя Твое, Богородице, славит, и Твоего Божественнаго лика изображение чтит благоговейно, имже предивная чудеса во вселенней совершаеши. Темже и мы чудотворную икону Твою, Богомати, яко солнце лучами чудес сияющую, видяще, со умилением Тебе взываем:

Радуйся, яко от востока и до запада имя Твое ублажается;

радуйся, яко вси роди благоговейно Тя величают.

Радуйся, Православную Россию паче иных стран возлюбившая;

радуйся, чудотворными иконами Твоими сию обогатившая.

Радуйся, сиянием чудес Твоих мрак ересей и расколов прогоняющая;

радуйся, богатыми милостьми Твоими неверныя к вере приводящая.

Радуйся, ревнителей веры Христовой многопопечительная Наставнице;

радуйся, отпадающих от нея грозная Обличительнице.

Радуйся, ищущих Христова просвещения светом Боговедения озаряющая;

радуйся, хулителей веры православныя в пучину томления душевнаго ввергающая.

Радуйся, надежду имущих на Тя николиже оставляющая;

радуйся, моления верных присно исполняющая.

Радуйся, Благодатная, непрестанно за нас Христу молящаяся.

Кондак 9

Вся ангельская воинства служат Тебе, Владычице Мира, превознесенну в Сионе Небеснем Тя созерцающе, и неземными похвалами чествуют Тя с любовию. Единому же прославившему Тя Богу немолчно взывают: Аллилуиа.

Икос 9

Витийство человеческое не может достойно прославити Тя, Мати Господа вышних сил: изумевают бо и умы ангельстии пети Тя, Богородице, обаче мы грешнии, благодарне Тя чтуще, сицевыя песни, аки детей лепетание, Тебе приносити дерзаем:

Радуйся, лествице, небо и землю соединившая;

радуйся, стамно, благодати Божия преисполненная.

Радуйся, Бога Слова в плоть земнородных облекшая;

радуйся, дольнему миру Христа Спасителя породившая.

Радуйся, именем Матере Божия возвеличенная;

радуйся, превыше небес вознесенная.

Радуйся, пред Неюже силы ада и тьмы трепещут;

радуйся, Юже светлии лици небесных сил славословят непрестанно.

Радуйся, святых храмов благодатное освящение;

радуйся, иноческих обителей покров и снабдение.

Радуйся, христианских жилищ благодатное охранение;

радуйся, всего мира освящение.

Радуйся, Благодатная, непрестанно за нас Христу молящаяся.

Кондак 10

Спастися всем верным желающи, обильно на вся, притекающия к Тебе, Богородице Дево, дары Твоея благодатныя помощи изливаеши и Твоим матерним покровом от козней и ловления диавольскаго всяк возраст ограждаеши, верно вопиющих Богу: Аллилуиа.

Икос 10

Стена еси девам, Преблагословенная Дево, и всем верным от враг видимых и невидимых покров и защищение. Темже помощь Твою благую от святаго образа Твоего являти нам и доднесь не престаеши, к немуже припадающе, умильно взываем Тебе:

Радуйся, домы наша иконою Твоею благословляющая;

радуйся, нивы и пажити наша осенением ея освящающая.

Радуйся, возвеянием добрых ветров и росою благовременных дождей земли плодородие дарующая;

радуйся, всю тварь от щедрот Сына Твоего обильно питающая.

Радуйся, грады и веси наша от смертоносныя язвы спасающая;

радуйся, в годину бедствий на помощь к нам ускоряющая.

Радуйся, яко Твоя матерняя молитва много может к благосердию Владыки;

радуйся, яко Твоим предстательством от прещения за грехи наша бываемаго освобождаемся.

Радуйся, от жития временнаго отходящих державная Заступнице;

радуйся, в грозный час смертный верным изрядная Пособнице.

Радуйся, ключу Царствия Христова;

радуйся, двере райская.

Радуйся, Благодатная, непрестанно за нас Христу молящаяся.

Кондак 11

Пение благодарственное приносим Ти, Владычице Пречистая, яко многоцелебный Твой образ нам даровала еси, на немже плачущую Тя зрим со умилением: убо и наше окаменелое в беззакониих сердце слезами умиления напои обильно, о Всеблагая, да, ими от скверны греховныя очистившеся, сподобимся пети со святыми Царю Славы, Христу Богу: Аллилуиа.

Икос 11

Светоносная лампада, елеем милости преисполненная, явилася еси в Церкви Христовой, Владычице, вся концы земли светом истиннаго Боговедения просвещающая и к блаженству вечному приводящая зовущих Ти таковая:

Радуйся, суемудрие противников веры Христовы посрамляющая;

радуйся, чистоту догматов Православия чудесы Твоими охраняющая.

Радуйся, заблудшим от пути праваго Путеводительнице ко спасению;

радуйся, во прегрешения тяжкая впавшим Пособнице к покаянию и исправлению.

Радуйся, в сердца закоснелых грешников светлый луч надежды на прощение Божие вселяющая;

радуйся, тем от отчаяния и вечныя гибели души их спасающая.

Радуйся, благовестником учения Христова всегдашняя Помощнице;

радуйся, проповедником Царства Божия Богоглаголивая Споспешнице.

Радуйся, молитвы верных к престолу Небеснаго Царя возносящая;

радуйся, и Сама пред Сыном Твоим и Богом всегда о нас молящаяся.

Радуйся, мира Заступнице;

радуйся, милости и щедрот неоскудевающий источниче.

Радуйся, Благодатная, непрестанно за нас Христу молящаяся.

Кондак 12

Благодати залог, многоцелебный образ Твой даровала еси нам, Владычице, к немуже притекающие, прилежно молимся Тебе: приими, Госпоже Всеблагая, пред сим чудодейственным образом приносимое Тебе поклонение и в напастех наших помощь и защиту нам подаждь, да выну вопием даровавшему Тебе толикую силу благодати Христу Богу: Аллилуиа.

Икос 12

Поюще Твоя чудеса, Богомати Пречистая, проповедуем Твою к христианскому роду милость: се бо и многажды дивная знамения милосердия Твоего, от многоцелебнаго образа Твоего являемая, зде видехом, яже разум наш бренный превосходят и токмо верою постигаются, верных же вопити Тебе подвизают:

Радуйся, образ Твой честный во утешение и освящение нам даровавшая;

радуйся, сим милость многу людем Твоим явльшая и присно являющая.

Радуйся, неоскудный источник помощи и исцелений в нем открывающая;

радуйся, молитвы усердно пред ним возносимыя, благоутробне приемлющая.

Радуйся, о том освященному собору Церкве Российския усты раб Твоих поведавшая;

радуйся, граду нашему милосердие Твое иконы явлением запечатлевшая.

Радуйся, крестному поклонению ею нас научающая;

радуйся, силу спасительную распятия Христова на ней показующая.

Радуйся, руце Твои в помощь нам простирающая;

радуйся, всем верным двери милосердия Божия отверзающая.

Радуйся, Судию праведнаго о нас умоляющая;

радуйся, Царствия Небеснаго верныя сподобляющая.

Радуйся, Благодатная, непрестанно за нас Христу молящаяся.

Кондак 13

О Всепетая Мати, Сладчайшаго Господа нашего Иисуса Христа нетленно рождшая и спасительным страданием Его многоболезненно спострадавшая, приими милостиво сие малое моление наше, пред многоцелебным Твоим образом с любовию Тебе приносимое, и всемощным Твоим предстательством и заступлением избави нас от временныя напасти и муки вечныя, да сподобимся, по кончине жития нашего, со всеми святыми взывати Спасителю Богу: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Ахтырская»

Тропарь, глас 4

Преблагословенная Дево, Богородительнице Чистая, у Креста Сына Твоего и Бога нашего предстоящи, скорбь велию претерпела еси и благодать от Него прияла еси сущия в скорбех утешати; темже на пречистый образ Твой благоговейно взирающе, и изображенную Тя на нем пред Крестом Спаса нашего видяще, умиленно к Тебе вопием: Заступнице усердная, Благая и милостивая! Ускори избавити ны от всякия скорби, нужды и болезни, и спаси души наша, да Тя со благодарением славим во веки.

Молитва

О Преблагословенная и Многомилостивая Владычице мира! Се мы, грешнии, на святый образ Твой взирающе и на нем Тя в скорби и сострадании распятому за нас Христу Спасителю предстоящу видяще, усердно молим Тя, известную о нас к Сыну Твоему молитвенницу: не остави нас в день испытания и скорби, но во искушениих и напастех нам бываемых огради нас всечестным покровом Твоим от враг видимых и невидимых и даждь нам силу, во еже всесовершенную и благую волю Творца и мира Владыки творити. Зриши бо, милостивая Заступнице наша, колико грехам всяческим подвержени есмы: не токмо бо волею согрешаем, но и неволею в многоразличныя прегрешения впадаем. Сего ради к Тебе, державней устроительнице спасения христианскаго, прибегаем и умиленно вопием: ум наш познанием Божественныя истины просвети, сердце наше теплотою христианския любви и спасительных желаний согревай, волю же нашу в нелицемерном заповедей Господних исполнении утверди. Ей, Госпоже Премилостивая, приникни с высоты небесныя к воздыханиям и молитве нас, грешных: исцели болезни недужных, умири сердца озлобленных, даждь терпение страждущим, внуши страх Божий обидящим, укрепи гонимыя за правду, сироты и вдовы защити, подаждь утешение плачущим, испроси прощение кающимся, демонскую же бурю страстей во грешных душах утиши и в сердцах, чтущих Тя, Христову кротость и любовь вкорени и духом милосердия и сострадания сия утверди; отпадшыя же от веры еретики и отступники к познанию истины направи и уста нечестивых, хулящих Святую Церковь и веру православную поносящих, загради. Отшедшим от жития сего отцем и братиям и сестрам нашим, о Мати Божия, прощение грехов и предначатие блаженства вечнаго испроси. Егда же и нашея кончины час приближится, тогда убо, о Владычице, приими душу нашу и в сонме праведных сию упокой, идеже лици Ангел и святых угодник немолчно славословят державу и милость Отца и Сына, и Святаго Духа, и Твое матернее о нас предстательство и заступление, ныне и присно, и во веки веков. Аминь.

Акафист Пресвятой Богородице перед иконой Ея, именуемой «Почаевская»

Кондак 1

Взбранной Воеводе родов христианских и страны нашея известней Избавительнице хвалебныя песни принесем, вернии, на святей горе Ея собравшеся; Ты же, яко имущая милосердие неизреченное, О Владычице Богородице, моления нашего, пред чудотворным Твоим образом возносимаго, не отвержи, да в умилении сердец зовем Ти: Радуйся, Похвало Почаевская и всего мира Надеждо и Утешение.

Икос 1

Архангел Гавриил первее радуйся тебе приношаше, Владычице, егда зачатие Сына Божия благовествоваше, по преславнем же Успении Твоем вся Небесныя силы туюжде хвалу на Небеси Тебе непрестанно приносят; како убо мы, грешнии, своя гласы с гласы Безплотных совокупити дерзнем? Обаче милосердие Твое ко всем кающимся поминающе, устне наша со страхом и любовию отверзаем, глаголюще сице:

Радуйся, милости бездно;

радуйся, любве неистощимое море.

Радуйся, рода христианскаго Благая Предстательнице;

радуйся, обители Почаевския стено нерушимая.

Радуйся, православныя люди на гору Почаевскую узами любве привлекающая;

радуйся, всякую печаль от душ их отгоняющая.

Радуйся, Еяже чудотворный образ, яко звезда, от горы Почаевския нас путеводствует;

радуйся, Ейже возносимыя молитвы страстныя прилоги вскоре отражают.

Радуйся, явлением Своим на горе сей люди утешившая;

радуйся, след стопы Твоея на ней нам оставившая.

Радуйся, верных присное дерзновение;

радуйся, сумнящихся доброе утверждение.

Радуйся, Похвало Почаевская и всего мира Надеждо и Утешение.

Кондак 2

Видевше пустынницы почаевстии и простец Иоанн босый Пресвятую Богородицу на скале, во огненном столпе явльшуюся, след стопы Ея налобызаху и водою, зде камени истекшею, окропляяся, вопияху Богу: Аллилуиа.

Икос 2

Разум недоразумеваемый о явлении Твоем, Владычице, ищуще, в сицевом уповании утверждается, яко первее от агарян, послежде от еретиков оплот Православия на горе Почаевстей утвердити благоволила еси, сего ради в Твой святый храм приходяще, теплою верою сердца наша исполняем, глаголющи:

Радуйся, истинныя веры утверждение;

радуйся, зловерия явное обличение.

Радуйся, древле в Неопалимей Купине Синайстей известившаяся;

радуйся, христианом в столпе огненном зде явившаяся.

Радуйся, яко в пещи горящей, росою спасеннии, Авраамстии отроцы Тя предвозвестиша;

радуйся, яко водою от следа стопы Твоея исцеленнии благодать Твою проповедаша.

Радуйся, землю нашу, древле от агарян разоренную, явлением Твоим тогда утешившая;

радуйся, и ныне многими знаменьми молящияся зде ободряющая.

Радуйся, кающихся скорое услышание;

радуйся, подвизающимся помощь и прибежище.

Радуйся, и неведущих вразумление;

радуйся, и малодушных укрепление.

Радуйся, Похвало Почаевская и всего мира Надеждо и Утешение.

Кондак 3

Силу сугубыя благодати явила еси, Владычице, на горе Почаевстей, егда место явления Твоего по триех стех летех чудотворною иконою Своею обогатила еси, юже рукою святителя Неофита Еллина, из Москвы грядущаго, первее боярыне Анне даровала еси, потом же от нея во обитель Почаевскую прияла еси, радующимся людем и поющим Богу: Аллилуиа.

Икос 3

Имущи в дому своем икону Твою, Владычице, боярыня Анна, и исцеление от нея слепорожденному брату своему Филиппу бывшее уведевши, абие духом ревности о славе Твоей возгоре и обитель из камене во имя Пречестнаго Успения Твоего пустынником почаевским устрояет, в ней же, чудотворному образу Твоему поклоняющися, взывает сице:

Радуйся, сокровище богатное в Твоей святей иконе нам преподавшая;

радуйся, святителя рукою дарованным образом Твоим землю нашу освятившая.

Радуйся, души наша от земнаго богатства отвращающая;

радуйся, Славу Божию пети нас научающая.

Радуйся, яко чудеса Твоя зряще, к Небеси сердцы своими восхищаемся;

радуйся, яко во обители Твоей, аки в преддверии рая обретаемся.

Радуйся, православныя люди иконою Твоею утешившая;

радуйся, от всех стран молящияся люди во обитель Почаевскую призывающая.

Радуйся, еюже вера умножается;

радуйся, еюже уныние отгонится.

Радуйся, иноков почаевских присное Радование;

радуйся, мирских людей непостыдное Упование.

Радуйся, Похвало Почаевская и всего мира Надеждо и Утешение.

Кондак 4

Буря еретическаго неистовства на святую обитель Твою устремившися, Владычице, святую икону Твою рукою злых иконоборцев пленивши и на злохуление тех подвигши, вскоре гневом Божиим удержана бысть, егда невидимая сила безстудне пиршествующия хульники, аки Артаксеркса и Ирода, сляче и в недуг вверже, над святынею Твоею ругавшихся и не уведевших пети: Аллилуиа.

Икос 4

Слышаша иноцы почаевстии и вси православнии людие, яко святая икона Твоя по седминадесятих летех еретическаго пленения во святую обитель от посрамленных хулителей возвращается, абие на сретение ея изыдоша и плач свой на радость преложше, вопияху Тебе:

Радуйся, христианом прибежище;

радуйся, еретиков обличение.

Радуйся, обитель Почаевскую иконы Твоея до конца не лишившая;

радуйся, злохуление иконоборцев посрамившая.

Радуйся, яко в бедах не унывати и нас научаеши;

радуйся, яко Правосудию Божию веровати нам повелеваеши.

Радуйся, Еюже Православие во стране нашей утвердися;

радуйся, Еюже и вся вселенная воплощенную истину прияти сподобися.

Радуйся, долготерпение Божие подражающая;

радуйся, в терпении люди Твоя утверждающая.

Радуйся, яко смиреннии Тобою утешение приемлют;

Радуйся, яко горделивии Тобою смиряются.

Радуйся, Похвало Почаевская и всего мира Надеждо и Утешение.

Кондак 5

Боготечная звезда ищущим спасения явилася еси, Владычице, к Солнцу Правды сих приводящая, якоже бо в земнем житии Твоем о людех Предстательница к Сыну Твоему в Кане Галилейстей показалася еси, тако и по преславном Твоем на Небеса отшествии, моления о верных, от конец земли приносимая, к Сыну Твоему возносиши и зде, на горе Почаевстей, исцеления многоразличная от Него людем подаеши, вопиющим Богу: Аллилуиа.

Икос 5

Видеша людие, на гору Почаевскую, якоже в древняя, тако и в последняя лета притекающии, множества исцелений, Тобою подаваемая, в желании спасения души своя утверждаху и о гресех своих покаяние теплое приношаху, вопиюще Тебе:

Радуйся, слепых прозрение и хромых исцеление;

радуйся, бесных от демонов избавление.

Радуйся, плененнаго инока во обитель Твою на воздусе чудесне возвратившая;

радуйся, младенца Симеона предумерша по молитве старицы воскресившая.

Радуйся, яко в сих знамениих сила древних чудес Твоих людем паки явися;

радуйся, яко исцеления от святыя иконы Твоея и в последняя дни не оскудеша.

Радуйся, во всем мире источник исцелений от святых икон Твоих подающая;

радуйся, паче сих духовными дарованьми молящияся обогащающая.

Радуйся, Еюже православнии роди хвалятся;

радуйся, к Еяже помощи и маловернии притекают.

Радуйся, земнородных упование;

радуйся, Небесных чинов радование.

Радуйся, Похвало Почаевская и всего мира Надеждо и Утешение.

Кондак 6

Проповедницы славы Пречистыя Девы явишася агаряне, на обитель Почаевскую нашедшии и видения Пречистыя Богородицы с преподобным Иовом первее не уразумевшии; егда бо стрелы, от них пущаемыя, паки на ня устремишася, абие силу Владычицы проразумевше и покаяние о безумии своем принесше, верою возопиша: Аллилуиа.

Икос 6

Возсия видение Твое, Владычице, на горе Почаевстей, егда братия обители, зело от агарян осаждаема, с велиим воплем моление пред святою Твоею иконою и пред ракою преподобнаго Иова возношаше, егда же братия агаряны, видением сим смятенныя и бежащия, виде, абие с веселием воспе Тебе сице:

Радуйся, Избавительнице наша и спасение;

радуйся, рода христианскаго присное вспоможение.

Радуйся, нечестивыя враги от Твоея святыни отгнавшая;

радуйся, в покаяние их приводящая.

Радуйся, Еяже и невидимии спасения нашего врази трепещут;

радуйся, Ейже Святии Ангели и преставльшиися праведницы на Небеси поклоняются.

Радуйся, преподобнаго Иова в молитву с Собою приемшая;

радуйся, агаряны ко Святому Крещению видением Своим приведшая.

Радуйся, яко Тобою вернии страх смертный в конец отложиша;

радуйся, яко Тебе ради нецыи от агарян богобоязненнии иноцы зде явишася.

Радуйся, истины присное изъявление;

радуйся, заблуждающимся доброе вразумление.

Радуйся, Похвало Почаевская и всего мира Надеждо и Утешение.

Кондак 7

Хотящи желание Вечнаго Живота возгрети в сердцах христианских, Пресвятая Богородица болящия чудесы Своими исцеляет, бесы изгоняет, плененныя свобождает, мертвыя воскрешает, да мы вси, силу Божию уразумевше, земная возненавидим и о душах своих попечение приложим, непрестанно вопиюще Богу: Аллилуиа.

Икос 7

Новыя и тягчайшия беды претерпе обитель Почаевская, егда вкупе со всею страною, от Православия лестию отторженная, во обладание еретиков вдадеся, обаче прошедшим стом и десятим летом паки православным христианом вдана бысть, в нюже православнии иноцы, пришедше и святыя мощи преподобнаго Иова из-под спуда изъемше, к чудотворному образу Владычицы припадаху, глаголюще:

Радуйся, Православия защитнице;

радуйся, еретиков обличительнице.

Радуйся, обитель Твою до конца не оставившая;

радуйся, страху Божию нас научающая.

Радуйся, яко предстательством Твоим страна Волынская паки ко Православию возвратися;

радуйся, яко от лет древних мнозии еретицы Твоим вразумлением исправишася.

Радуйся, во святую Лавру Твою верных на молитву паки призывающая;

радуйся, и неверныя зде поклонятися православней святыне научающая.

Радуйся, Юже праведницы и праведнии непрестанно воспевают;

радуйся, в Нейже и падшии в покаянии притекают.

Радуйся, отступников к вере возвращение;

радуйся, прельщаемых к свету истины возведение.

Радуйся, Похвало Почаевская и всего мира Надеждо и Утешение.

Кондак 8

Странное чудо зрим о Тебе, Богомати, елико бо телеснии недузи святыя Твоея иконы целованием и воды почаевския кроплением исцеляются, тако и душевныя страсти видением святыни Твоея отъемлются, вера утверждается и умиления сердца наша исполняются, поющих Богу: Аллилуиа.

Икос 8

Весь аз недостойный грехами исполнился, мирскому рассеянию вдався и о души своей вознерадев, обаче на святую икону Твою, Владычице, взирая, и просвещение от нея безчисленным людем, зде приходящим, видя, паки на путь спасения устремляюся и в радости сердца воспеваю Ти сице:

Радуйся, чистоты сокровище;

радуйся, милостей бездно.

Радуйся, к Сыну Твоему о верных моления выну приносящая;

радуйся, моления грешных не отвергающая.

Радуйся, яко Тобою мнози отчаяния греховнаго избегоша;

радуйся, яко призывающии имя Твое от падения страннаго возсташа.

Радуйся, Еюже иконоборная ересь во вселенней посрамися;

радуйся, Еюже истинная вера Волынской стране возвратися.

Радуйся, к подвигу целомудрия души возводящая;

радуйся, обидящим прощати научающая.

Радуйся сердец наших умиление;

радуйся, душ наших упование.

Радуйся, Похвало Почаевская и всего мира Надеждо и Утешение.

Кондак 9

Всякия отступства и еретическая блуждания покаявшемуся народу земли Волынския отпустила еси, Владычице, и паки источник исцелений от чудотворныя Твоея иконы от следа стопы Твоея на горе Почаевстей в православной Лавре Твоей людем открыла еси, токмо аще покаяние о гресех своих принесут Богу и о Твоей помощи не сумнящеся, возопиют ему: Аллилуиа.

Икос 9

Ветия славы Твоея явишася, Владычице, слепии и хромии исцеление от Твоея иконы, православным людем возвращенныя, приявшии, яко и еретической жене некоей болящей Тя в помощь призвати и по исцелении истинную веру исповедати и облобызати, нам же вопити Тебе сице:

Радуйся, Царя Небеснаго умоление;

радуйся, земных присное предстательство.

Радуйся, от лютерских заблуждений жену некую недуга исцелением отвратившая;

радуйся, вся люди во истине Православия уверившая.

Радуйся, яко Тебе ради православнии людие столькраты прельщения агарянская победиша;

радуйся, яко Тебе ради и совращеннии от латын паки Православную веру облобызаша.

Радуйся, к Нейже вси живущии молитвенно очи воздвизают;

радуйся, Юже и молящиися о упокоении умерших в помощь призывают.

Радуйся, и от житейских нужд притекающия к Тебе изъемлющая;

радуйся, паче сих всякия нужды претерпевающим крепость дарствующая.

Радуйся, христолюбивому воинству во бранех вспоможение;

радуйся, на демоны воинствующим благое наставление.

Радуйся, Похвало Почаевская и всего мира Надеждо и Утешение.

Кондак 10

Спасти хотяше, Пречистая Богородица, препростую некую старицу, во ослеплении латынстем бывшую и внуку малую имущую, Православием убо просвещенную, но телесными очесы слепотствующу, темже сима обема благое желание влагает, еже на горе Почаевстей чудотворному Ея образу поклонитися, идеже абие слепую отроковицу чудесне исцеляет и старицу Православную веру исповедати научает, вопиющую Богу: Аллилуиа.

Икос 10

Стена нерушимая истинныя веры явилася еси, Владычице, зане якоже нечестивии еретицы от прославления Тебе, яко Истинныя Богородицы, со упорством отвергошася, тако и православнии в вере Твоей тверди пребыша, и от молитв непрестанно Тебе приносимых николиже отвратитися восхощут, и сих ради еретических глагол во ушеса своя приимати не дерзнут, но сердцем благодарным восхваляти Тя не престанут, глаголюще:

Радуйся, христианом отрадо и утешение;

радуйся, ангельским чином славо и поклонение.

Радуйся, от льстивых глагол еретических нас отвращающая;

радуйся, памятованием милостей Твоих умы наша к Богу возносящая.

Радуйся, святыя апостолы ко Успению Твоему на облацех воздушных призвавшая;

радуйся, и грешныя люди в той день на гору Почаевскую в тысящах и тмах на всяко лето собирающая.

Радуйся, Еяже ради христиане трудность пути, аки сладкое упокоение, подъемлют;

радуйся, Еяже ради и ленивии подражати им тщатся.

Радуйся, иноком сладость мирскую забыти благодатию Твоею пособствующая;

радуйся, вспять озирающияся сновиденьми грозными устрашающая.

Радуйся, Церкве Христовы лучшая диадимо;

радуйся, страны нашея щите неодолимый.

Радуйся, Похвало Почаевская и всего мира Надеждо и Утешение.

Кондак 11

Пение благодарное о Твоих, Владычице, благодеяниях во всем мире от христиан возносимое, аки фимиам к Небеси непрестанно восходящий помышляюще; и наша убогая хваления не отвратити Тебе просим, еще же и благодать покаяния даровати Тебе молим, со упованием поюще Богу: Аллилуиа.

Икос 11

Свет живота временнаго и Вечныя Жизни упование явилася еси, Владычице, человеку некоему в Бессарабии умрети имущему, но внезапу, по вкушении воды от святыни Почаевския, здраву бывшему, еже сродницы его видевше, со страхом и умилением Тебе воззваша:

Радуйся, болящих исцеление;

радуйся, скорбящих слышание.

Радуйся, Тобою бо смерть пришедшая отгнася;

радуйся, Тобою бо вера несумненная нам даровася.

Радуйся, яко предвещание Гавриила пред очию нашею сбывается;

радуйся, яко от всех родов, по глаголу Твоему, ныне и присно ублажаешися.

Радуйся, гору Почаевскую, яко место пребывания Твоего освятившая;

радуйся, аки вторый Назарет тую явившая.

Радуйся, яже никогоже упования отвратившая;

радуйся, всех молитвы тепле приемлющая.

Радуйся, здравие нам подавающая;

радуйся, ко спасению нас возводящая.

Радуйся, Похвало Почаевская и всего мира Надеждо и Утешение.

Кондак 12

Благодать исцелений и умиления молитвеннаго от Твоея, Владычице, иконы источаемая, да не вотще душам нашим будет, аще бо грех ради во окамененное бесчувствие впадохом; обаче, яко имущая власть мертвыя воскрешати, и наше пробуди душевное омертвение, и помыслом лучшим сердца наша озари, да греховную прелесть возненавидевше, воспоем Богу: Аллилуиа.

Икос 12

Поюще Твоя чудеса, во обители Почаевстей явленная, молим Тя, Владычице, лица Твоего от страны нашея не отврати, но и всем, приходящим на святую гору Твою и милости от Тебе ищущим, во благое прошение исполни, да вси воспоют Ти сице:

Радуйся, всеправеднаго Бога умилостивление;

радуйся, христиан ко Христу дерзновение.

Радуйся, торжество веры в Лавре Твоей являющая;

радуйся, сердца человеков любовию распаляющая.

Радуйся, яко древним чудесем подобное зде видети людие сподобишася;

радуйся, яко гора сия, аки вторый Синай, в странах христианских прославися.

Радуйся, Бога на земли явльшагося во чреве Твоем понесшая;

радуйся, человеки молитвою Твоею к Богу возносящая.

Радуйся, икону Твою яко проповедницу спасения во обители Твоей оставившая;

радуйся, след стопы Твоея, целебною водою исполняемый, чудесы прославившая.

Радуйся, с Небесных высот на рабы Твоя призирающая;

радуйся, на благия деяния верныя наставляющая.

Радуйся, Похвало Почаевская и всего мира Надеждо и Утешение.

Кондак 13

О всепетая Мати Христа Бога, вся роды христианския любовию Себе всыновившая, достойныя похвалы воспети Тебе недоумеем мы, грешнии, обаче любовию Твоею побеждаемии и к Твоему чудотворному образу очи своя возносяше, молим Тя: в борении и нуждах наших не остави чад Твоих, заступлению Твоему тепле верующих и Сыну Твоему вопиющих: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Почаевская»

Тропарь, глас 4

Пред святою Твоею иконою, Владычице, молящиися исцелений сподобляются, веры истинныя познание приемлют и агарянская нашествия отражают. Темже и нам, к Тебе припадающим, грехов оставление испроси, помыслы благочестия сердца наша просвети и к Сыну Твоему молитву вознеси о спасении душ наших.

Молитва

К Тебе, о Богомати, молитвенно притекаем мы, грешнии, чудеса Твоя во святей лавре Почаевстей явленная поминающе и о своих сокрушающеся прегрешениих. Вемы, Владычице, вемы, яко не подобаше нам, грешным, чесого просити, токмо о еже Праведному Судии беззакония наша оставити нам. Вся бо нами в житии претерпенная, скорби же и нужды, и болезни, яко плоды падений наших, прозябоша нам, Богу сия на исправление наше попущающу. Темже вся сия истиною и судом Своим наведе Господь на грешныя рабы Своя, иже в печалех своих к заступлению Твоему, Пречистая, притекоша и во умилении сердец к Тебе взывают сице: грехов и беззаконий наших, Благая, не помяни, но паче всечестныя руцы Твоя воздвигши к Сыну Твоему и Богу предстани, да люте содеянная нами отпустит нам, да за премногия неисполненная обещания наша лица Своего от рабов Своих не отвратит, да благодати Своея, спасению нашему пособствующия, от душ наших не отымет. Ей, Владычице, буди спасению нашему Ходатаица и, малодушия нашего не возгнушавшися, призри на стенания наша, яже в бедах и скорбех наших пред чудотворным Твоим образом возносим. Просвети умиленными помыслы умы наша, веру нашу укрепи, надежду утверди, любве сладчайший дар сподоби нас прияти. Сими убо, Пречистая, дарованьми, а не болезньми и скорбьми живот наш ко спасению да возводится, но от уныния и отчаяния души наша ограждающи, избави нас, маломощных, от находящих на ны бед и нужд, и клеветы человеческия, и болезней нестерпимых. Даруй мир и благоустроение жительству христианскому предстательством Твоим, Владычице, утверди Православную веру в стране нашей, во всем мире. Церковь Апостольскую и Соборную умалению не предаждь, уставы святых отец на веки непоколебимы сохрани, всех к Тебе притекающих от рова погибельнаго спаси. Еще же и ересию прельщенных братий наших или веру спасительную в греховных страстех погубивших паки ко истинней вере и покаянию приведи, да вкупе с нами Твоему чудотворному образу покланяющеся, Твое предстательство исповедят. Сподоби убо нас, Пречистая Госпоже Богородице, еще в животе сем победу истины Твоим заступлением узрети, сподоби нас благодатную радость прежде кончины нашея восприяти, якоже древле насельники почаевстии Твоим явлением победители и просветители агарян показала еси, да вси мы благодарным сердцем вкупе со Ангелы, и пророки, и апостолы, и со всеми святыми Твое милосердие прославляюще, воздадим славу, честь и поклонение в Троице певаемому Богу Отцу и Сыну, и Святому Духу, во веки веков. Аминь.

Акафист Пресвятой Богородице перед иконой Ея, именуемой «Всецарица»

Кондак 1

Новоявленней Твоей иконе предстояще, верни, умильно воспеваем Ти, Всецарице, раби Твои: низпосли цельбы к Тебе притекающим ныне рабом Твоим, да вси радостно зовем Ти: Радуйся, Всецарице, недуги наша благодатию исцеляющая.

Икос 1

Ангел предстатель с небесе сшед, рече Всецарице: радуйся! И боговещанным гласом воплощаема Тя зря, Господи, возопи к Ней таковая:

Радуйся, Главизно нашего спасения;

радуйся, Исполнение Зиждителева смотрения.

Радуйся, яко Тобою Бог воплотися;

радуйся, яко Невидимый в Тебе изобразися.

Радуйся, Милость мира внутрь приявшая;

радуйся, одеяние плоти Слову соткавшая.

Радуйся, уму непостижная Горняя Славо;

радуйся, сердца оживившая Небесная Манно.

Радуйся, Звездо, благодати сияние;

радуйся, Источниче, живыя воды излияние.

Радуйся, Богородице, в Женах благословенная;

радуйся, рождшая Спаса, Дево нетленная.

Радуйся, Всецарице, недуги наша благодатию исцеляющая.

Кондак 2

Безначальное Слово Отроча младо Тобою бысть, исцеления подая Тя, Дево, чтущим и неизреченное Его Рождество воспевающим: Аллилуиа.

Икос 2

Разум недоразумеваемый разумети Дева ищущи, возопи к служащему: Яко Отроковица чистая, како буду Вышняго Матерь – изъясни; к Нейже Гавриил рече со страхом, зовый таковая:

Радуйся, Совета Вышняго Избраннице;

радуйся, гласа молящихся Скоропослушнице.

Радуйся, Сокровище Христова мира;

радуйся, людей Твоих Надеждо и Сило.

Радуйся, раковыя язвы дивная Губительнице;

радуйся, прочих болезней Исцелительнице.

Радуйся, единое миру Заступление;

радуйся, верное в скорбех Избавление.

Радуйся, плач и слезы присно утоляющая;

радуйся, спасения входы всем отверзающая.

Радуйся, Скиптре и Державо Афон населяющих;

радуйся, Жезле монахов и мирян.

Радуйся, Всецарице, недуги наша благодатию исцеляющая.

Кондак 3

Сила Вышняго осенивши Тя, Отроковице, плоть прият неизреченно, показа Тя село сладкое, хотящим жати спасение и поющим: Аллилуиа.

Икос 3

Прославися дивно святая икона Твоя, Всецарица именуемая, егда цельбоносно явися Богоматери изображение; вопиющим же пред нею с верою исцеления подаеши, да умножаются песни сицевыя:

Радуйся, Мати незаходимаго Света;

радуйся претерпевших до конца Победо.

Радуйся, в болезнех и скорбех сущим Врачевание;

радуйся, сирот и вдовиц Нерушимая Стено.

Радуйся, двери райския отверзающая;

радуйся, труждающихся и обремененных заступающая.

Радуйся, о спасении верных Ходатаице;

радуйся, за род человеческий Молитвеннице.

Радуйся, Лествице небесная, возводящая от земли к небеси;

радуйся, Водо живая, омывающая смертныя грехи.

Радуйся, Агнице, сердца незлобивых хранящая;

радуйся, Покрове, чад Церкви осеняющий.

Радуйся, Всецарице, недуги наша благодатию исцеляющая.

Кондак 4

Живот мирови даруя, Владыка мира вселися во утробу Твою неискусомужно; Матерь верных Тя показав, в мире тех воспевати призва: Аллилуиа.

Икос 4

Преславная содеяшася о Тебе, Граде Божий, исцелениям бывающим от святыя иконы Твоея; цельбоносныя струи врачеваний приемлюще, благодарственно, о Всецарице, вопием:

Радуйся, Снадобие, боль утоляющее;

радуйся, Прохладо, жар недужных остужающая.

Радуйся, прижигающая раковыя язвы аки пламенем;

радуйся, подымающая со одра оставленных врачьми.

Радуйся, лик Свой Пречистый избранным являющая;

радуйся, от греховных уз разрешающая.

Радуйся, яко Тобою избавление от смерти даровася;

радуйся, яко Тобою безсчетный сонм верных оправдася.

Радуйся, Высото, человеческими помыслы неизследованная;

радуйся, Глубино, единым Словом изведанная.

Радуйся, Пророчествие прежде Тебе бывших патриархов;

радуйся, Наставнице Тебе молившихся иерархов.

Радуйся, Всецарице, недуги наша благодатию исцеляющая.

Кондак 5

Пречистый Храм Спасов познахом Тя, Отроковице; к Тебе припадаем, Чистая, да нас соделаеши храмы Божества, вопиющих Ему: Аллилуиа.

Икос 5

Видеша чини ангельстии на руку Твоею Создавшаго рукою человеки, и яко Владычицу разумевающе Тя едину, аще и Рабою Себе нарекла еси, потщашася песньми послужити Ти, Благословенней, сицевыми:

Радуйся, Богом поставленная превыше Небесных Сил;

радуйся, чудесными исцеленьми исполняющая мир.

Радуйся, хвалу и славу от небес слышащая;

радуйся, благодарение от земли приемлющая.

Радуйся, яко семя тли в сердцах потребила еси;

радуйся, яко козней диавольских ярем сокрушила еси.

Радуйся, юдоль плачевную исполнившая радостию;

радуйся скорби изменяющая в небесную сладость.

Радуйся, Благоухание Богу приятное;

радуйся, кающихся грешников Веселие изрядное.

Радуйся, Броне правды от искушений;

радуйся, Щите ограждения от вражды и нестроений.

Радуйся, Всецарице, недуги наша благодатию исцеляющая.

Кондак 6

Проповедницы богоглаголивии, Спасовы ученицы, предсташа Ти, Дево, чудно, внегда от земли к небеси восходила еси, да единым сердцем и усты воспоют Богови: Аллилуиа.

Икос 6

Возсия дивная благодать от иконы Твоея, Всецарице, егда юноша, ученьми сатанинскими омраченный, пред нею паде и недвижим бысть; паче чаяния же от уз мрачных свобожденный, со страхом и радостию взываше Ти сице:

Радуйся, Исправление нечестиваго жития;

радуйся, Утешение страждущих люте.

Радуйся, бесовских полчищ от Церкве Отгнание;

радуйся, мглы греховныя Разсеяние.

Радуйся, козней невидимых Упразднение;

радуйся, демонских чар всемощное Одоление.

Радуйся, Светильниче, прельщенных наставляяй;

радуйся, Облаче, невинных от зла покрываяй.

Радуйся, Холме, небесною манною питающий;

радуйся, Долино, смирением Христовым насыщающая.

Радуйся, Каменю Небесного Царствия;

радуйся, Зерцало превечнаго Света.

Радуйся, Всецарице, недуги наша благодатию исцеляющая.

Кондак 7

Хотящу дати Себе в снедь верным, благоволил еси от Девы воплотитися, да приемлюще Пречистое Тело и Кровь Твою, познают Тя, Бога совершеннаго; темже, дивящеся неизреченней премудрости сей, зовем: Аллилуиа.

Икос 7

Новое показа таинство явлься Зиждитель, со ученики свершивый Тайную Свою Вечерю; мы же, моляще Всецарицу удостоити нас Божественныя Святыни, восписуем Ей сицевая:

Радуйся, Подательнице Небеснаго Хлеба;

радуйся, Родительнице Вечнаго Живота.

Радуйся, Чаше, Христу приобщающая;

радуйся, душу и тело с Богом сочетавающая.

Радуйся, Лжице златая, исполнь Божественных Таин;

радуйся, драгий Кивоте, вместилище великия Святыни.

Радуйся, Персте, на святую Евхаристию указуяй;

радуйся, Трапезо, предлагающая нам Пищу Святую.

Радуйся, достойных причастников одесную поставляющая;

радуйся, ревнителей Божественныя Литургии от ада избавляющая.

Радуйся, приводящая смертных к Источнику безсмертия;

радуйся, ограждающая чад Своих миром и крепостию.

Радуйся, Всецарице, недуги наша благодатию исцеляющая.

Кондак 8

Странное Рождество видевше, житейское всякое отложше попечение, горе имеим сердца; на сие бо Вышний явися, во еже привлещи Тому вопиющия: Аллилуиа.

Икос 8

Неотступно в недрах Отеческих пребывая, Слово неописанное на земли плоть бысть; Бог Велий сотвори величие Деве и призре на смирение Рабы Своея, слышащия сицевая:

Радуйся, невместимаго Бога вместившая;

радуйся, надмирнаго Творца миру явившая.

Радуйся, яко сокрушися смерти держава;

радуйся, яко исцелися Адамова рана.

Радуйся, Пластырю, струпы душевныя заживляяй;

радуйся, Елее, язвы телесныя умащаяй.

Радуйся, Утоление болезней раждающих;

радуйся, Облегчение мук умирающих.

Радуйся, нанесшая поражение аду;

радуйся, притупившая смерти жало.

Радуйся, Чаяние всеобщаго воскресения;

радуйся, православных несумненное спасение.

Радуйся, Всецарице, недуги наша благодатию исцеляющая.

Кондак 9

Всякое естество ангельское и человеческое удивися величию непостижимаго Твоего воплощения, Слове; недоумевающе же о сей велией тайне благочестия, со страхом и трепетом благодарственно зовем Ти: Аллилуиа.

Икос 10

Многоразличными недуги одержимии, о Всецарице, от святыя иконы Твоея паче чаяния исцеления получают, да приимше верою благодать, велегласно взывают Ти:

Радуйся, здравых чад присное Сохранение;

радуйся, болящих ко здравию Преложение.

Радуйся, детей недугующих Исцеление;

радуйся, юных страдальцев Мати.

Радуйся, Восстание на одр болезни поверженных;

радуйся, Отрадо страхом смертным одержимых.

Радуйся, яко внемлеши человеков рыданиям;

радуйся, призревающая на наша стенания.

Радуйся, болей земных небесною радостию Растворение;

радуйся, люте обуреваемых пачеестественное Терпение.

Радуйся, яко уготовляеши плачущим радость;

радуйся, яко снабдеваеши кротких крылома молитвы.

Радуйся, Всецарице, недуги наша благодатию исцеляющая.

Кондак 10

Спасти хотя Зиждитель истлевшее грехом человеческое естество, сниде на Тя, яко дождь на руно, и купину Тя соделав неопалимую, Бог сый бысть человек, да воспеваем Ему: Аллилуиа.

Икос 10

Стена еси девам, Отроковице чистая, и всем о чистоте радящим: в Тя бо вселися Бог, очищаяй разумныя создания Своя, да избывше всякия скверны, предлагаем Ти сицевая:

Радуйся, молчания взыскующих Собеседнице;

радуйся, Венче хранящих девство.

Радуйся, Начало и Конец духовнаго совершения;

радуйся, Хранилище Божественнаго Откровения.

Радуйся, Троическаго Совета Таиннице;

радуйся, спасения человеков Виновнице.

Радуйся, Вершино, гордым умам неприступная;

радуйся, Убежище, смиренным сердцам доступное.

Радуйся, Чистая, небесе чистейшая;

радуйся, Херувимов и Серафимов честнейшая.

Радуйся, Обрадованная, яко прияла еси от Архангела радование;

радуйся, Утешенная, яко руце Твои осязасте воскресшаго Христа.

Радуйся, Всецарице, недуги наша благодатию исцеляющая.

Кондак 11

Пение тщашеся разумное Спасу приносити, всегда неключими, Владычице, остаемся раби Твои; кто бо может достойно воспети Бога, Егоже имя, яко миро излиянное; сего ради вопием Ему: Аллилуиа.

Икос 11

Свет велий возсияв во тьме седящим, посети нас, о Дево, Восток свыше, Сын и Бог Твой; Тя соделав свещею на свещнице, светоносным чадом церковным наказует приносити Ти сицевая:

Радуйся, Заре Умнаго Солнца;

радуйся, Вместилище Божественнаго Огня.

Радуйся, Свете, яко одеяние святых соткала еси;

радуйся, Свеще, яко тьму бесовскую отгнала еси.

Радуйся, косных умов Просвещение;

радуйся, грешных сердец Озарение.

Радуйся, Деснице, из моря суетствий изводящая;

радуйся, Луче, путеводящая к Царствию спасающихся.

Радуйся, Молние, нераскаянных поражающая;

радуйся, Громе, губителей устрашающий.

Радуйся, лукавыя совести Просветление;

радуйся, Умилостивление Божия Суда.

Радуйся, Всецарице, недуги наша благодатию исцеляющая.

Кондак 12

Благодать дати восхотев, Завета Ветхаго Податель Новый нам дарова; мы же, благодать приимше, не делы закона, но единою верою спасение улучивше, восписуем вси: Аллилуиа.

Икос 12

Поюще Твое рождество, якоже древле Израиль в кимвалех сеновную скинию воспеваше, тако мы ныне Тя, Скинию истинну, добродетельми прославляем, да слышиши от всех сицевая:

Радуйся, Песне, воспеваемая горе;

радуйся, Псалме, слышимый низу.

Радуйся, Единому Богу достойно послужившая;

радуйся, Божественней Троице смирением угодившая.

Радуйся, веки Носящаго носившая в Себе;

радуйся, Престоле Содержащаго Вселенную в руце.

Радуйся, Тайно неизреченная веков и времен;

радуйся, Упование твердое народов и племен.

Радуйся, сердечное радование иереев благоговейных;

радуйся, быстрое Слышание молитв церковных и келейных.

Радуйся, Премудрости Доме богозданный;

радуйся, Милости Сосуде, Богом избранный.

Радуйся, Всецарице, недуги наша благодатию исцеляющая.

Кондак 13

О Всецарице Мати, рождшая всех святых Святейшее Слово, нынешнее наше приявши песнопение, от всякия смертныя болезни исцели ны и будущаго избави осуждения вопиющих: Аллилуиа.

Этот кондак читается трижды; затем икос 1 и кондак 1.

Тропарь и молитва перед иконой Пресвятой Богородицы «Пантанасса» («Всецарица»)

Тропарь, глас 4

Образом радостотворным честныя Всецарицы, желанием теплым взыскающих благодати Твоея спаси, Владычице; избави от обстояний к Тебе прибегающих; от всякия напасти огради стадо Твое, к заступлению Твоему взывающее присно.

Молитва первая

О Всеблагая, досточудная Богородице, Пантанасса, Всецарице! Несмь достоин, да внидеши под кров мой! Но яко милостиваго Бога любоблагоутробная Мати, рцы слово, да исцелится душа моя и укрепится немощствующее тело мое. Имаши бо державу непобедимую, и не изнеможет у Тебе всяк глагол, о Всецарице! Ты за мя упроси, Ты за мя умоли, да прославляю преславное имя Твое всегда, ныне и в безконечные веки. Аминь.

Молитва вторая

О Пречистая Богомати, Всецарице! Услыши многоболезненное воздыхание наше пред чудотворною иконою Твоею, из Афонскаго удела в Россию пренесенною, призри на чад Твоих, неисцельными недуги страждущих, ко святому образу Твоему с верою припадающих! Якоже птица крылома покрывает птенцы своя, тако и Ты ныне, присно жива сущи, покрый нас многоцелебным Твоим омофором. Тамо, идеже надежда исчезает, несумненною Надеждою буди. Тамо, идеже лютыя скорби превозмогают, Терпением и Ослабою явися. Тамо, идеже мрак отчаяния в души вселися, да возсияет неизреченный свет Божества! Малодушныя утеши, немощныя укрепи, ожесточенным сердцам умягчение и просвещение даруй. Исцели болящия люди Твоя, о Всемилостивая Царице! Ум и руки врачующих нас благослови, да послужат орудием Всемощнаго Врача, Христа Спаса нашего. Яко живей Ти, сущей с нами, молимся пред иконою Твоею, о Владычице! Простри руце Твои, исполненныя исцеления и врачбы, Радосте скорбящих, в печалех Утешение, да чудотворную помощь скоро получив, прославляем Живоначальную и Нераздельную Троицу, Отца и Сына, и Святаго Духа, во веки веков. Аминь.

Акафист святому великомученику и целителю Пантелеимону

Кондак 1

Избранный страстотерпче Христов и врачу благодатный, туне подаяй недугующим исцеления, песньми восхваляем тя, заступника нашего. Ты же, яко имеяй дерзновение ко Господу, от всяких бед и болезней свобождай нас, любовию тебе зовущих:

Радуйся, великомучениче и целителю Пантелеимоне.

Икос 1

Ангела земнаго и небеснаго человека вемы тя, славный Пантелеимоне: ангельскою бо непорочностию и мученичеством украшен, преселился еси от земли на Небо, идеже со Ангелы и всеми святыми предстоя Престолу Господа славы, молися о нас, земных, почитающих тя звании сими:

Радуйся; светлосте благочестия;

радуйся, преславный светильниче Церкве.

Радуйся, мучеников пречестных украшение;

радуйся, верных в непоколебимом терпении утверждение.

Радуйся, юности преизрядная похвало;

радуйся, поборниче Христов, в мужестве неодоленный.

Радуйся, произрастший в мире, премирен явивыйся;

радуйся, ангеле во плоти, превосходяй смертных.

Радуйся, небожителю всеблаженный;

радуйся, Божественнаго разума вместилище.

Радуйся, имже вера возвысися;

радуйся, имже прелесть низложися.

Радуйся, великомучениче и целителю Пантелеимоне.

Кондак 2

Видя тя Владыка сосуд избран, возлюби души твоея доброту. Ты бо земную всякую сладость и славу презрев, венцем мученическим возжелел еси украситися, уязвлен Божественною любовию, и вдохновенно поя: Аллилуиа.

Икос 2

Разум богодухновен имея, о доблий воителю Пантелеимоне, изумил еси царя Максимиана мужеством души твоея и словесы, имиже дерзновенно проповедал еси Христа. Тем похваляюще дерзновение твое, глаголем сице:

Радуйся, угрозы Максимиана презревый;

радуйся, советом нечестивых не покоривыйся.

Радуйся, насаждение истиннаго Богопочитания;

радуйся, искоренение демонскаго служения.

Радуйся, неистовства мучителей изобличителю;

радуйся, идольския прелести низложителю.

Радуйся, разгнавый нечестивых соборища;

радуйся, пременивый тленная на Небесная.

Радуйся, собеседниче невещественных Ангелов;

радуйся, сликовствователю многострадальных святых.

Радуйся, имже сатана посрамися;

радуйся, имже Христос прославися.

Радуйся, великомучениче и целителю Пантелеимоне.

Кондак 3

Силою Вышняго, дарованною тебе, и крепким терпением твоим обезсилил еси мучителеву дерзость, мужественный победоносче: огня, зверей, колеса не убоявся и мечем усечен во главу, венец победы приял еси от Христа Бога, взывая Ему: Аллилуиа.

Икос 3

Имущи обитель твоя вседрагую главу твою, богомудрый страстотерпче, яко превеликое сокровище, радости исполняется о сем и, любовию воспевающи данную тебе от Бога благодать исцелений, благодарно зовет ти:

Радуйся, Никомидии светильниче всесветлый;

радуйся, чтущей тя обители страже неусыпный.

Радуйся, имже охладе безбожие;

радуйся, имже возрасте богопознание.

Радуйся, светлая страстотерпцев славо;

радуйся, радостное православных слышание.

Радуйся, исцелений благодатный источниче;

радуйся, дарований великих вместилище.

Радуйся, благовонное миро, облагоухающее души;

радуйся, яко помогаеши призывающим тя.

Радуйся, слепым зрение даровавый;

радуйся, хромым благошествие устроивый.

Радуйся, великомучениче и целителю Пантелеимоне.

Кондак 4

Бурею помышлений многобожия одержим, нечестивый царь смутися, уведев от завиствовавших тебе врачев, яко всякия неисцельныя недуги целиши ты именем Христа. Мы же, веселием славяще дивнаго в тебе Бога, вопием Ему: Аллилуиа.

Икос 4

Слышавше никомидийстии людие о великом сострадании твоем к страждущим и о безмездном врачевании от всяких болезней, устремишася вси к тебе, с верою во врачующую благодать, в тебе сущую, и, приемлюще скорая исцеления от всяких болезней, прославляху и тебе величаху, всемилостиваго целителя своего, зовуще ти:

Радуйся, помазанный миром благодати;

радуйся, храме Бога освященный.

Радуйся, великая благочестивых славо;

радуйся, твердая озлобляемых стено.

Радуйся, мудрых превосходяй разумом;

радуйся, верных осияваяй мысли.

Радуйся, Божественных даров приятелище и многообразных нам милостей Господних источниче;

радуйся, скорый помощниче страждущим.

Радуйся, обуреваемых пристанище;

радуйся, заблуждших наставниче.

Радуйся, болящих туне врачуяй;

радуйся, обильно исцеления источаяй.

Радуйся, великомучениче и целителю Пантелеимоне.

Кондак 5

Чудо преславное сотвори тобою Господь, егда чрез служителя Своего Ермолая призва тя в чудный Свой свет. Ехидною бо велиею угрызено умершее отроча по молитве твоей ко Христу абие оживе и воста здраво. Познав убо Жизнодавца всех Истиннаго Бога, с твердою верою воззвал еси Ему: Аллилуиа.

Икос 5

Узре свет слепый, емуже с призыванием имене Христова прикоснулся еси ты, славне. Ермолаем бо пресвитером просвещен, отринув отеческое многобожие, восприял еси матернее благочестие, имже и отца просветил еси. Сего ради тебе, славному угоднику Божию и чудному врачу, взываем:

Радуйся, к Богу велие рачение имеяй;

радуйся, присногорящий огню Божественныя любве.

Радуйся, деятельный послушателю священных поучений Ермолая;

радуйся, последовавый советам матере твоей Еввулы.

Радуйся, яко вся раздал еси, да Христа приобрящеши;

радуйся, любовь к миру любовию Божиею победивый.

Радуйся, яко вместо сладких мира за Христа лютая страдания приял еси;

радуйся, яко общник сотворился еси Страстем Христовым.

Радуйся, восторжествовавый над всеми страстьми;

радуйся, украсивыйся благодатным безстрастием.

Радуйся, исполняяй радости притекающия к тебе;

радуйся, туне исцеляяй всех благодатию Христовою.

Радуйся, великомучениче и целителю Пантелеимоне.

Кондак 6

Проповедник истины явися просвещенный тобою телесне и душевне слепец: подобно бо евангельскому слепцу, дерзновенно пред всеми исповеда Света Истиннаго, Христа, просвещающа всякаго человека; нечестиваго же царя и боги языческия укорив, чрез мечное усечение взыде к немерцающему свету на Небеси пети Богу: Аллилуиа.

Икос 6

С светлым лицем представ судилищу цареву, дерзновенно взывал еси, преблаженне, во услышание всех: всецелебная сила моя и слава Христос есть, Истинный Бог, Владыка всех, мертвыя воскрешаяй и всяк недуг отгоняяй. За таковое исповедание ублажающе тя, глаголем:

Радуйся, уста громогласная Божества Христова;

радуйся, языче медоточный, вещаяй Его домостроительство.

Радуйся, ветие превысшаго Богословия;

радуйся, сеятелю мудрый благочестия.

Радуйся, сладкозвучная веры свирель;

радуйся, славный проповедниче Православия.

Радуйся, прежде смерти явивый дивная;

радуйся, по смерти совершаяй чудная.

Радуйся, зрителю славы Христовой;

радуйся, послушателю молящихся тебе.

Радуйся, подателю милости тоя требующим;

радуйся, ходатаю благ почитающим память твою.

Радуйся, великомучениче и целителю Пантелеимоне.

Кондак 7

Миро излияся на душу твою, богомудрый Целебниче, от Утешителя Духа, темже по смерти честныя останки твоя, благоуханием своим страстей злосмрадие отгоняя, исцеление подают вопиющим верою Богу: Аллилуиа.

Икос 7

Егда узреша идольстии чтители многолетна разслабленна, молитвою твоею, святе, воздвигнута и ходяща, мнози увероваша во Христа; жрецы же бесовстии, завистию снедаеми, подвигоша царя на ярость. Тебе убо, нещадно за Христа стружему и опаляему бывшу, со умилением зовем:

Радуйся, наслаждения земная презревый;

радуйся, благ вещественных превысший.

Радуйся, яко вся красная мира сего ни во что же вменил еси;

радуйся, яко славу скоротекущую с себе отрясл еси.

Радуйся, неуловим пребывый ловлении Велиара;

радуйся, победивый мучителей коварства.

Радуйся, не пощадивый за Христа жизни своея;

радуйся, враг явивыйся враждебныя плоти.

Радуйся, многобожия широту утеснивый;

радуйся, Божественною силою идолы поправый.

Радуйся, острейшая стрело, язвящая враги;

радуйся, предстателю, заступаяй верующия.

Радуйся, великомучениче и целителю Пантелеимоне.

Кондак 8

Страннолепно являшеся тебе Господь, ободряя и соблюдая в мучениих за имя Его: во образе бо пресвитера Ермолая, клокочущее олово, в неже ввержен был еси, охлади и в мори отрешив велий камень от выи твоей, изведе неврежденна на землю. Ты же, паки представ пред царя, торжественне пел еси Христу Богу: Аллилуиа.

Икос 8

Весь умне на Небеси водворялся, и низу на земли сущих не оставляеши, сопребывая с нами всечестною главою твоею, великий страстотерпче Христов, приемля от Господа и подая просвещение и освящение вопиющим тебе таковая:

Радуйся, премудросте Божественныя исполненный;

радуйся, промышления Божия о нас таинниче.

Радуйся, богомудренных умов услаждение;

радуйся, боголюбивых душ увеселение.

Радуйся, пресветлый Христов бисере;

радуйся, освященный душею и телом.

Радуйся, во дворех перворожденных на Небеси вселивыйся;

радуйся, в присноблаженных обитаяй чертозех.

Радуйся, света Троическаго зрителю;

радуйся, в молитвах к Богу теплый о нас предстателю.

Радуйся, просвещение душам подаваяй;

радуйся, скорбящим утешение низпосылаяй.

Радуйся, великомучениче и целителю Пантелеимоне.

Кондак 9

Всякое естество удивися, Пантелеимоне, сиянию в тебе благодати и богатству добродетелей: ангелоподобней чистоте твоей, великому мужеству в лютых страданиих, крепкой любве ко Христу и многому состраданию к людем, в нихже твориши преславная, во еже пети: Аллилуиа.

Икос 9

Ветии многовещаннии не возмогут по достоянию восхвалити борения твоя, славный добропобедниче, како непобедимою силою Божиею, юный леты, победи древняго исконнаго врага и посрами идольскую прелесть. Мы же, удивления исполненнии, зовем ти:

Радуйся, радостное зрелище Ангелов;

радуйся, благоговейное удивление человеков.

Радуйся, кровь за Христа излиявый и в смерти млеко источивый;

радуйся, тело за Него мученической смерти предавый.

Радуйся, исповедничества правило;

радуйся, доблий воине Царя царей.

Радуйся, тьмы державца победивый;

радуйся, победою твоею небесных и земных обвеселивый.

Радуйся, горняго мира обитателю блаженный;

радуйся, дольняго мира мудрый странниче.

Радуйся, древо, украшенное плодами благодатных дарований;

радуйся, носяй добропобедныя ветви.

Радуйся, великомучениче и целителю Пантелеимоне.

Кондак 10

Сострадания исполнен, яко истинный подражатель Подателя милости Господа, честный страдальче, Пантелеимоном (си есть, всемилостивым) от Него преименован еси, на вся притекающия к тебе милость изливая, юже и нам неоскудно источай, о тебе вопиющим Богу: Аллилуиа.

Икос 10

Стену тя тверду обрет мучитель, никиими же муками победиму, покусися сокрушити крепость твою зубы зверей и остриями мучилищнаго колеса, обаче и в сем ничтоже успе: сила бо Христова лютость зверей укроти, а страшное коло, на немже обращаемо бе тело твое, абие сокрушися. Тебе убо, непобедимому страстотерпцу, зовем:

Радуйся, честное Христово избрание;

радуйся, непорочное Богови благоухание.

Радуйся, твердый адаманте Церкве;

радуйся, непоколебимый столпе, досязаяй небесе.

Радуйся, звери видимыя укрощаяй;

радуйся, драконов невидимых сокрушаяй.

Радуйся, обагренный твоею за Христа кровию, срастворенною млеком;

радуйся, неувядаемыя приемый венцы.

Радуйся, радость причинивый Ангелом и человеком;

радуйся, прославленный Богом на Небеси и на земли.

Радуйся, небожителю, ликовствуяй с мученики;

радуйся, насыщаяйся лицезрением Христа пресладким.

Радуйся, великомучениче и целителю Пантелеимоне.

Кондак 11

Песнь исходную приносим твоему за Xриста заколению священному, в немже вместе с кровию млеко истече от тебе, великомучениче, и масличина, под неюже усечен был еси, исполнися целительных плодов. Темже Христу, дивно прославляющему славящия Его, тепле вопием: Аллилуиа.

Икос 11

Светозарная луча был еси, богомудре, во тьме многобожия седящим, путеводящая к Солнцу Правды Христу Богу, Емуже молися, во свете заповедей Его присно пребывати и нам, сицевая радостная тебе приносящим:

Радуйся, пресветлая звездо, на мысленней тверди блистающая;

радуйся, луча, христоименитым людем светящая.

Радуйся, таинственно облиставаемый от Солнца Христа;

радуйся, умне землю обтекаяй.

Радуйся, селение красное Пресвятаго Духа;

радуйся, сосуде пречестный, изливаяй исцеления.

Радуйся, чистоты сокровище;

радуйся, милости тезоимените.

Радуйся, Царствия Небеснаго наследниче;

радуйся, вечныя славы сопричастниче.

Радуйся, предстателю бедствующим в мори житейстем;

радуйся, безсребрениче, помогаяй призывающим тя с верою.

Радуйся, великомучениче и целителю Пантелеимоне.

Кондак 12

Благодати обилие приял еси, преблаженне, по обилию любве твоея ко Христу Богу, Иже и яви тя многоцелебным источником, безмездно врачующим душевныя и телесныя болезни притекающих к тебе с верою и Богу вопиющих: Аллилуиа.

Икос 12

Поюще многострадальныя подвиги твоя за Христа, славный страстотерпче, хвалим долготерпение твое, ублажаем мученическую кончину, почитаем и священную память твою, заступниче наш и целителю, и в похвалу сицевая тебе зовем:

Радуйся, благочестия трубо благозвучная;

радуйся, мечу, посекаяй нечестие.

Радуйся, строганный на древе за Распростершаго руце Свои на древе Крестнем;

радуйся, яко опаляем за Него, прелести пещь погасил еси.

Радуйся, язвами твоими враги уязвивый;

радуйся, кровию твоею токи идольския крове изсушивый.

Радуйся, в кипящее олово вверженный за Xриста;

радуйся, погруженный за имя Его в водах морских.

Радуйся, промышлением Божиим неврежден в сих пребывый;

радуйся, яко через огнь и воду мучений вшел еси в покой Небесный.

Радуйся, изливаяй неизсякаемыя струи милости верным;

радуйся, благосострадательный врачу, исцеления благодать подаваяй.

Радуйся, великомучениче и целителю Пантелеимоне.

Кондак 13

О многострадальный и предивный страстотерпче Христов и целителю наш Пантелеимоне! Милостиво прием сие малое от нас приношение, от многообразных недугов исцели ны и предстательством твоим сохрани от враг видимых и невидимых и вечнаго мучения избавитися нам Господа умоли, да во Царствии Его выну воспеваем: Аллилуиа.

Этот кондак читается трижды; затем икос 1 и кондак 1.

Тропарь и молитвы святому великомученику и целителю Пантелеимону

Тропарь, глас 3

Страстотерпче святый и целебниче Пантелеимоне, моли милостиваго Бога, да прегрешений оставление подаст душам нашим.

Молитва

О преславный мучениче и доблий воине Небеснаго Царя, Пантелеимоне всеблаженне, Милостиваго Бога преизрядный подражателю, иже Христа на земли дерзновенно исповедав, и многообразныя за Него муки претерпев, неувядаемый приял еси венец на небеси, идеже вечнаго наслаждаешися блаженства, и со дерзновением Престолу трисолнечнаго Божества предстоиши! К твоему христоподражательному состраданию по Бозе прибегаем вси мы, грешнии, и всеусердно молим тя, теплаго заступника и предстателя нашего: не престай призирати на нас, сущих в нуждах и скорбных обстояниих, и твоею молитвенною помощию и цельбоподательною силою избавляй нас присно от лютых зол, всегубительства и всякия иныя беды и болезни. Ты бо приял еси, святе, неоскудную благодать исцелений от Спаса нашего Иисуса Христа за твердую твою к Нему веру, при чистом и непорочном житии запечатленную муничеством и многопобедною твоею кончиною, в нейже по данной ти благодати и наименован от Христа Пантелеимоном, милости тезоименитым, милующим всех, притекающих к тебе в скорбех и болезнех. Сего ради, ведуще тя милостиваго ко всем помощника и целителя, с верою взываем к тебе: услыши нас, и богоприятным ходатайством твоим подавай нам вся благопотребная в житии сем и нужная к вечному спасению. Мученическим же дерзновением твоим умоли милостиваго Бога, да помилует нас, грешных и недостойных, по велицей милости Своей, да избавит от труса, потопа, огня, меча и всякаго праведнаго гнева и прещения, благовременне подвизая нас к очистительному и умилостивительному во гресех наших покаянию, ради множества щедрот Своих, да подаст всем нам безбедное, тихое и богоугодное житие, православным же властем и воинству нашему на вся враги победу и одоление, и всех нас от враг видимых и невидимых да сохранит благодатию Своею и непобедимым ополчением Ангел Своих, имиже ограждаеми и наставляеми, да поживем в веце сем в покаянии, чистоте и в творении богоугодных дел; да сподобимся же твоим теплым предстательством христианскую кончину улучити безболезненну, мирну, непостыдну, и избавитися от козней воздушных князей тьмы и вечныя муки, и тако быти наследниками безконечнаго, всеблаженнаго Царствия. Ей, угодниче Божий! Не престай молитися за ны, грешныя, да твоим ходатайством временных и вечных бед избавлени, величаем тебе, заступника нашего и молитвенника, и вечно прославляем общаго Владыку и Господа нашего Иисуса Христа, Емуже подобает всякая слава, честь и поклонение со Безначальным Его Отцем и Пресвятым Духом, ныне и присно, и во веки веков. Аминь.

Другая молитва

О великий Христов угодниче и преславный целебниче, великомучениче Пантелеимоне! Душею на Небеси Престолу Божию предстояй и триипостасныя Его славы наслаждаяйся, телом же и ликом святым на земли в Божественных храмех почиваяй и данною ти свыше благодатию различная чудеса источаяй! Призри милостивным твоим оком на предстоящия люди, честней твоей иконе умильно молящияся и просящия от тебе целебныя помощи и заступления: простри ко Господу Богу нашему теплыя твоя молитвы и испроси душам нашим оставление согрешений. Се бо мы, за беззакония наша не смеюще возвести очеса наша к высоте небесней, ниже вознести глас молебный к Его в Божестве неприступней славе, сердцем сокрушенным и духом смиренным тебе, ходатая милостива ко Владьще и молитвенника за ны, грешныя, призываем, яко ты приял еси благодать от Него недуги отгоняти и страсти исцеляти. Тебе убо просим: не презри нас, недостойных, молящихся тебе и твоей помощи требующих. Буди нам в печалех утешитель, в недузех страждущим врач, напаствуемым скорый покровитель, очесем недугующим прозрения датель, ссущим и младенцем в скорбех готовейший предстатель и исцелитель; исходатайствуй всем вся, яже ко спасению полезная, яко да твоими ко Господу Богу молитвами получивше благодать и милость, прославим всех благих Источника и Дароподателя Бога, Единаго в Троице Святей славимаго Отца и Сына, и Святаго Духа, ныне и присно, и во веки веков. Аминь.

Акафист святителю и чудотворцу Николаю

Кондак 1

Возбранный Чудотворче и изрядный угодниче Христов, миру всему источаяй многоценное милости миро и неисчерпаемое чудес море, восхваляю тя любовию, Святителю Николае: ты же, яко имеяй дерзновение ко Господу, от всяких мя бед свободи, да зову ти: Радуйся, Николае, великий Чудотворче.

Икос 1

Ангела образом, земнаго суща естеством, яви тебе всея твари Создатель, благоплодную бо доброту души твоея провидев, преблаженне Николае, научи всех вопити тебе сице:

Радуйся, от утробы матерния очищенный;

радуйся, даже до конца освященный.

Радуйся, рождением своим родителей удививый;

радуйся, силу душевную абие по рождестве явивый.

Радуйся, саде земли обетования;

радуйся, цвете Божественнаго саждения.

Радуйся, лозо добродетельная винограда Христова;

радуйся, древо чудоточное рая Иисусова.

Радуйся, крине райскаго прозябения;

радуйся, миро Христова благоухания.

Радуйся, яко тобою отгонится рыдание;

радуйся, яко тобою приносится радование.

Радуйся, Николае, великий Чудотворче.

Кондак 2

Видяще твоих мир излияние, Богомудре, просвещаемся душами и телесы, дивнаго тя мироточца живоносна, Николае, разумеюще: чудесы бо, яко водами, благодатию Божиею изливаюшимися, напаяеши верно вопиющих к Богу: Аллилуиа.

Икос 2

Разум неуразуменный вразумляя о Святей Троице, был еси в Никеи со святыми отцы поборник исповедания православныя веры: равна бо Отцу Сына исповедал еси, соприсносущна и сопрестольна, Ариа же безумнаго обличил еси. Сего ради вернии научишася воспевати тебе:

Радуйся, великий благочестия столпе;

радуйся, верных прибежища граде.

Радуйся, твердое православия укрепление;

радуйся, честное Пресвятыя Троицы носило и похваление.

Радуйся, Отцу равночестна Сына проповедавый;

радуйся, Ариа возбесившагося от Собора святых отгнавый.

Радуйся, отче, отцев славная красото;

радуйся, всех богомудрых премудрая доброто.

Радуйся, огненная словеса испущаяй;

радуйся, добре стадо свое наставляяй.

Радуйся, яко тобою вера утверждается;

радуйся, яко тобою ересь низлагается.

Радуйся, Николае, великий Чудотворче.

Кондак 3

Силою, данною ти свыше, слезу всяку отъял еси от лица люте страждущих, богоносе отче Николае: алчущим бо явился еси кормитель, в пучине морстей сущим изрядный правитель, недугующим исцеление, и всем всяк помощник показался еси, вопиющим Богу: Аллилуиа.

Икос 3

Имеяше воистинну, отче Николае, с Небесе песнь тебе воспеваема быти, а не от земли: како бо кто от человек возможет твоея святыни величия проповедати, но мы, любовию твоею побеждаеми, вопием ти сице:

Радуйся, образе агнцев и пастырей;

радуйся, святое очистилище нравов.

Радуйся, добродетелей великих вместилище;

радуйся, святыни чистое и честное жилище.

Радуйся, светильниче всесветлый и вселюбимый;

радуйся свете златозарный и непорочный.

Радуйся, достойный Ангелов собеседниче;

радуйся, добрый человеков наставниче.

Радуйся, правило веры благочестивыя;

радуйся, образе кротости духовныя.

Радуйся, яко тобою от страстей телесных избавляемся;

радуйся, яко тобою сладостей духовных исполняемся.

Радуйся, Николае, великий Чудотворче.

Кондак 4

Буря недоумения смущает ми ум, како достойно есть пети чудеса твоя, блаженне Николае, никтоже бо может я исчести, аще бы и многи языки имел и глаголати восхотел, но мы, дивно Богу в тебе прославляющемуся, дерзаем воспевати: Аллилуиа.

Икос 4

Слышаша, богомудре Николае, ближнии и дальнии величие чудес твоих, яко по воздуху легкими благодатными крилами навыкл еси сущих в бедах предваряти, скоро от тех избавляя всех, вопиющих к тебе таковая:

Радуйся, избавление от печали;

радуйся, подаяние благодати.

Радуйся, нечаемых зол прогонителю;

радуйся, желаемых благих насадителю.

Радуйся, скорый утешителю в беде сущих;

радуйся, страшный наказателю обидящих.

Радуйся, чудес пучино, Богом излиянная;

радуйся, закона Христова скрижали, Богом писанныя.

Радуйся, крепкое падающих возведение;

радуйся, право стоящих утверждение.

Радуйся, яко тобою всякая лесть обнажается;

радуйся, яко тобою всякая истина сбывается.

Радуйся, Николае, великий Чудотворче.

Кондак 5

Боготечная звезда явился еси, наставляя по морю плавающих люте, имже смерть предстояше вскоре иногда, аще не бы ты предстал еси призывающим тя в помощь, Чудотворче святый Николае, уже бо нестыдно бесом летающим и погрузити корабли хотящим запретив, отгнал еси их, верныя же научил еси спасающему тобою Богу взывати: Аллилуиа.

Икос 5

Видеша отроковицы, на брак скверный нищеты ради уготованныя, великое твое к нищим милосердие, преблаженне отче Николае, егда старцу родителю их нощию узельцы три злата таяся подал еси, самаго со дщерьми избавляя от падения греховнаго. Того ради слышиши от всех сице:

Радуйся, милости превеликия сокровище;

радуйся, промышления о людех приятелище.

Радуйся, пище и отрадо к тебе прибегающих;

радуйся, хлебе неснедаемый алчущих.

Радуйся, богатство бедне живущим на земли Богом данное;

радуйся, воздвижение скорое убогих.

Радуйся, быстрое нищих услышание;

радуйся, скорбящих приятное попечение.

Радуйся, триех дев непорочный невестителю;

радуйся, чистоты усердный хранителю.

Радуйся, ненадежных надеяние;

радуйся, всего мира наслаждение.

Радуйся, Николае, великий Чудотворче.

Кондак 6

Проповедует мир весь тебе, преблаженне Николае, скораго в бедах заступника: яко многажды во едином часе, по земли путешествующим и по морю плавающим, предваряя, пособствуеши, купно всех от злых сохраняя, вопиющих к Богу: Аллилуиа.

Икос 6

Возсиял еси свет животный, избавление нося воеводам, неправедную смерть прияти имущим, тебе, добрый пастырю Николае, призывающим, егда вскоре явлься во сне цареви, устрашил еси его, сих же неврежденных отпустити повелел еси. Сего ради с ними купно и мы благодарственно вопием ти:

Радуйся, усердно призывающим тя помогаяй;

радуйся, от неправеднаго убиения избавляяй.

Радуйся, от лестныя сохраняяй клеветы;

радуйся, неправедныя разрушаяй советы.

Радуйся, растерзаяй лжу яко паучину;

радуйся, возношаяй славно истину.

Радуйся, неповинных от уз разрешение;

радуйся, и мертвецев оживление.

Радуйся, проявителю правды;

радуйся, помрачителю неправды.

Радуйся, яко тобою неповиннии избавлени от меча;

радуйся, яко тобою насладишася света.

Радуйся, Николае, великий Чудотворче.

Кондак 7

Хотя богохульное еретическое отгнати злосмрадие, миро воистину благовонное таинственное явился еси, Николае: люди мирейския упасл еси, и весь мир своим благодатным миром исполнил еси. И от нас убо богомерзкое греховное злосмрадие отжени, да благоприятно Богу вопием: Аллилуиа.

Икос 7

Новаго тя Ноя, наставника ковчега спасительнаго разумеем, отче святый Николае, бурю всех лютых разгоняющаго направлением своим, тишину же Божественную приносящаго вопиющим таковая:

Радуйся, обуреваемых тихое пристанище;

радуйся, утопающих известное хранилище.

Радуйся, плавающих посреде пучин добрый кормчий;

радуйся, треволнения морская уставляющий.

Радуйся, превождение сущих в вихрех;

радуйся, согреяние сущих во мразех.

Радуйся, сияние, скорбный мрак разгоняющее;

радуйся, светило, вся концы земли просвещающее.

Радуйся, от бездны греховныя человеки избавляяй;

радуйся, в бездну адскую сатану ввергаяй.

Радуйся, яко тобою дерзновенно бездну милосердия Божия призываем;

радуйся, яко тобою от потопа гнева избавльшеся, мир с Богом обретаем.

Радуйся, Николае, великий Чудотворче.

Кондак 8

Странное чудо является притекающим к тебе, блаженне Николае, священная твоя церковь: в ней бо и малое моление приносяще, велиих недугов приемлем исцеление, аще токмо по Бозе упование на тя возложим, верно вопиюще: Аллилуиа.

Икос 8

Весь еси всем воистину помощник, богоносе Николае, и собрал еси вкупе вся прибегающия к тебе, яко свободитель, питатель и врач скорый всем земным, на похвалу всех подвизая вопити к тебе сице:

Радуйся, всяких исцелений источниче;

радуйся, люте страждущим помощниче.

Радуйся, заре, сияющая в нощи греховной блуждающим;

радуйся, росо неботочная в знои трудов сущим.

Радуйся, подаваяй требующим благостроение;

радуйся, уготовляяй просящим изобилие.

Радуйся, многажды прошение предваряяй;

радуйся, старым сединам силу обновляяй.

Радуйся, многих заблуждений от пути истиннаго обличителю;

радуйся, таин Божиих верный служителю.

Радуйся, яко тобою зависть попираем;

радуйся, яко тобою благонравное житие исправляем.

Радуйся, Николае, великий Чудотворче.

Кондак 9

Всякия утоли болезни, великий наш заступниче Николае: растворяя благодатная врачевания, услаждающая души наша, сердца же веселящая всех, усердно к помощи твоей притекающих, Богу же вопиющих: Аллилуиа.

Икос 9

Ветия суемудренныя нечестивых видим тобою посрамленныя, богомудре отче Николае: Ариа бо хульника, разделяюща Божество, и Савеллиа, смешающа Святую Троицу, препрел, нас же во православии укрепил еси. Сего ради вопием ти сице:

Радуйся, щите, защищаяй благочестие;

радуйся, мечу, посецаяй злочестие.

Радуйся, учителю Божественных велений;

радуйся, губителю богопротивных учений.

Радуйся, лествице, Богом утвержденная, еюже восходим к Небеси;

радуйся, покрове, Богом зданный, имже покрываются мнози.

Радуйся, немудрых умудривый твоими словесы;

радуйся, ленивых подвигнувый твоими нравы.

Радуйся, светлосте заповедей Божиих неугасимая;

радуйся, луче оправданий Господних пресветлая.

Радуйся, яко учением твоим сокрушаются еретическия главы,

радуйся, яко тобою вернии сподобляются славы.

Радуйся, Николае, великий Чудотворче.

Кондак 10

Спасти хотя душу, плоть твою духови покорил еси воистину, отче наш Николае: молчаньми бо прежде и бореньми с помыслы, деянию богомыслие приложил еси, богомыслием же разум совершен стяжал еси, имже дерзновенно с Богом и Ангелы беседовал еси, всегда вопиющи: Аллилуиа.

Икос 10

Стена еси похваляющим, преблаженне, чудеса твоя, и всем к заступлению твоему прибегающим, темже и нас, в добродетели убогих, от нищеты, напасти, недугов и нужд различных свобождай, вопиющих ти с любовию таковая:

Радуйся, от убожества вечнаго изымаяй;

радуйся, богатство нетленное подаваяй.

Радуйся, брашно негиблющее алчущим правды;

радуйся, питие неисчерпаемое жаждущим жизни.

Радуйся, от мятежа и брани соблюдаяй;

радуйся, от уз и пленения свобождаяй.

Радуйся, преславный в бедах заступниче;

радуйся, превеликий в напастех защитниче.

Радуйся, многих от погибели исхитивый;

радуйся, безчисленных неврежденно сохранивый.

Радуйся, яко тобою лютыя смерти грешнии избегают;

радуйся, яко тобою жизнь вечную кающиися получают.

Радуйся, Николае, великий Чудотворче.

Кондак 11

Пение Пресвятей Троице паче иных принесл еси, преблаженне Николае, умом, словом и делом: многим бо испытанием правоверная повеления уяснил еси, верою, надеждою и любовию наставляя нас в Троице Единому Богу воспевати: Аллилуиа.

Икос 11

Светозарную лучу, во мраце жития сущим неугасимую, видим тя, Богом избранне отче Николае: с невещественными бо ангельскими светы беседуеши о несозданном Троическом Свете, верных же души просвещаеши, вопиющих ти таковая:

Радуйся, озарение Трисолнечнаго света;

радуйся, деннице незаходимаго солнца.

Радуйся, свеще, Божественным пламенем возжженная;

радуйся, яко угасил еси бесовский пламень нечестия.

Радуйся, светлое правоверия проповедание;

радуйся, доброзрачное света Евангельскаго сияние.

Радуйся, молние, ереси пожигающая;

радуйся, громе, устрашающий соблазняющия.

Радуйся, истиннаго научителю разума;

радуйся, таинственнаго изъявителю ума.

Радуйся, яко тобою попрася поклонение твари;

радуйся, яко тобою научихомся покланятися Творцу в Троице.

Радуйся, Николае, великий Чудотворче.

Кондак 12

Благодать, данную ти от Бога, сведущии, радующеся, твою память празднуем по долгу, преславный отче Николае, и к чудному заступлению твоему вседушно притекаем, преславных же твоих деяний, яко песка морскаго и множества звезднаго исчести не могуще, недоумением объяти бывше, вопием к Богу: Аллилуиа.

Икос 12

Поюще твоя чудеса, восхваляем тя, всехвальне Николае: в тебе бо Бог, в Троице прославляемый, дивно прославися. Но аще и попремногу составленныя от души псалмы и песни приносим ти, Чудотворче святый, ничтоже творим равно дарованию чудес твоих, имже удивляющеся, вопием к тебе таковая:

Радуйся, Царя царствующих и Господа господствующих служителю;

радуйся, служителей Его Небесных сожителю.

Радуйся, людем верным поможение;

радуйся, рода христианскаго возвышение.

Радуйся, победы тезоименитый;

радуйся, венценосче нарочитый.

Радуйся, всех добродетелей зерцало;

радуйся, всех притекающих к тебе крепкое забрало.

Радуйся, по Бозе и Богородице, все наше упование;

радуйся, телес наших здравие и душ спасение.

Радуйся, яко тобою от вечныя смерти свобождаемся;

радуйся, яко тобою безконечныя жизни сподобляемся.

Радуйся, Николае, великий Чудотворче.

Кондак 13

О пресвятый и пречудный отче Николае, утешение всех скорбящих, нынешнее наше приими приношение, и от геенны избавитися нам Господа умоли богоприятным Твоим ходатайством, да с тобою воспеваем: Аллилуиа.

Этот кондак читается трижды; затем икос 1 и кондак 1.

Тропарь и молитвы святителю Николаю

Тропарь, глас 4

Правило веры и образ кротости, воздержания учителя яви тя стаду твоему, яже вещей истина: сего ради стяжал еси смирением высокая, нищетою богатая, отче священноначальниче Николае, моли Христа Бога спастися душам нашим.

Молитва

О всеблагий отче Николае, пастырю и учителю всех, верою притекающих ко твоему заступлению и теплою молитвою тебе призывающих, скоро потщися и избави Христово стадо от волков, губящих е, и всяку страну христианскую огради и сохрани святыми твоими молитвами от мирскаго мятежа, труса, нашествия иноплеменников и междоусобныя брани, от глада, потопа, огня, меча и напрасныя смерти. И якоже помиловал еси триех мужей, в темнице седящих, и избавил еси их царева гнева и посечения мечнаго, тако помилуй и мене, умом, словом и делом во тьме грехов суща, и избави мя гнева Божия и вечныя казни, яко да твоим ходатайством и помощию, Своим же милосердием и благодатию Христос Бог тихое и безгрешное житие даст ми пожити в веце сем и избавит мя шуияго стояния, сподобит же деснаго со всеми святыми. Аминь.

Другая молитва

О всесвятый Николае, угодниче преизрядный Господень, теплый наш заступниче и везде в скорбех скорый помощниче! Помози мне, грешному и унылому, в настоящем сем житии, умоли Господа Бога даровати ми оставление всех моих грехов, елико согреших от юности моея во всем житии моем, делом, словом, помышлением и всеми моими чувствы; и во исходе души моея помози ми, окаянному, умоли Господа Бога, всея твари Содетеля, избавити мя воздушных мытарств и вечнаго мучения: да всегда прославляю Отца и Сына, и Святаго Духа, и твое милостивное предстательство, ныне и присно, и во веки веков. Аминь.

Чудеса святителя Николая

Снисхождение к детским слезам

Дело было в Киеве при немецкой оккупации. В одной семье умирает мать. Остаются трое детей, мал мала меньше, а отец – на фронте. Дети кладут маму на стол. Что дальше делать – не знают. Родни никого, помочь некому. Знали дети, что по покойникам читать псалмы надо. Псалтыри под руками нет, так они взяли акафист Николаю, стали рядышком у мамы в ногах и читают: «Радуйся, добродетелей великих вместилище. Радуйся, достойный Ангелов собеседниче. Радуйся, добрый человеком наставниче». Конечно, какая тут радость. Один страх и горе. Но читают они дальше и доходят до слов: «Радуйся, неповинных от уз разрешение. Радуйся, и мертвецов оживление…» И на этих словах – Свят! Свят! Свят! – мама открыла глаза и села. Пожалел угодник. Приклонился на детские слезы.

Ткачев А., протоиерей

Помощь старушке

Случилось это в 60-е годы прошлого, XX столетия. Жила на окраине небольшого городка одна старушка. Бедствовала. Долгие годы она работала в колхозе. А какой там был заработок? Работали после войны в колхозах за «палочки». Палочками отмечали трудодни в ведомости по оплате труда. Зачастую они так и оставались всего лишь палочками… Пенсию получала старушка мизерную – 12 рублей. И однажды она пенсию свою потеряла. Что делать?

Пошла в горсовет просить помощи. Только там ей отказали, и ушла бедная ни с чем. Села горемычная на скамеечку в сквере у здания исполкома горсовета и так запечалилась, что не заметила, как к ней подошел старичок.

– Что, голубушка, закручинилась? – спросил он ласково. – Отчего печальна, родненькая?

Поделилась своей бедой старушка, тронутая сердечным участием незнакомого человека. А старичок подал ей узелок и сказал: «Успокойся, милая, этого тебе на всю твою жизнь хватит». И исчез, прежде чем успела старушка даже слово вымолвить, чтобы поблагодарить благодетеля.

Пришла домой, подняла глаза в уголок, где висели иконы. «Да это же был сам Николай, угодник Божий! Как же я сразу не признала в старичке нашего Чудотворца?» – изумилась старушка и пала ниц перед иконой святителя. Благодарные слезы ручейками потекли по ее изрезанным лучиками-морщинками щекам.

Авдюгин А., протоиерей

Монашеский рассказ

Вот что рассказал монах Санаксарского монастыря.

«Николаем зовут моего папу, в родном Саратове я трудился в Никольском храме. Очень почитаю святителя. Сейчас подвизаюсь в Рождество-Богородичном Санаксарском монастыре.

Однажды моей маме задерживали пенсию, она очень расстраивалась, жить было не на что. Я ей сказал: «Давай помолимся святителю Николаю, он поможет». Помолились, и на следующий день мама получила деньги.

Недавно и я просил Николая Чудотворца о помощи, чтобы Господь по его молитвам послал мне немного денег на телефонные звонки домой. Через несколько дней получил перевод на сто рублей от брата Николая, отца моего крестника. Он просил подать записочки в монастыре. Когда я принес их в иконную лавку, денег с меня не взяли.

А на Николу летнего мне было нужно на несколько дней съездить из монастыря домой. Просил Господа, Божию Матерь и, конечно, святителя Николая о благополучной поездке. Но когда после службы собрались ехать, оказалось, что нет ключей зажигания от машины. Я расстроился, вот мое маловерие. Пошел опять к образу святителя, прошу: «Святителю, отче Николае, как же так, не могу попасть домой в твой праздник, помоги!» И вот чудеса – на монастырской машине едет в Саратов о. Матфей и берет с собой меня.

Святителю, отче Николае, моли о нас грешных».

Авдюгин А., протоиерей

Автобатюшка и помощь святителя Николая

Сегодня, в день памяти святителя Николая Чудотворца, я хотел бы рассказать о двух маленьких чудесах, случившихся со мной не далее как в минувшее воскресенье после молитвенного обращения к этому святому. Первое чудо связано с машиной, а второе… да, второе, в общем-то, тоже связано с машиной. Сейчас все будет понятно.

Дело было так. После литургии мы с нашей прихожанкой Натальей Владимировной должны были ехать на Зеленый проспект, причащать ее подругу, состояние здоровья которой, к сожалению, неуклонно ухудшалось. Сначала все шло по плану: в расчетное время мы сели в машину, я повернул ключ зажигания – и ничего не произошло.

Я повернул ключ еще раз – эффект был таким же. То есть никаким. Наталья Владимировна – вот что значит верующий человек! – сразу же принялась молиться Николаю Чудотворцу (храм-то у нас – Никольский). Ну, а я, по мере своих сил мысленно присоединившись к ее молитвам, попытался что-то сделать с машиной.

Надо сказать, что в отношениях с техникой я – натуральная блондинка: для устранения неисправности могу протереть стекло, попинать колеса, открыть капот – ну и, собственно, все. Так я и сделал: открыл капот, пошевелил на аккумуляторе плюсовую клемму. Точнее, попытался пошевелить: чтобы до нее добраться, нужно что-то там отвинтить, а мне было лень. Поэтому я просто для очистки совести покачал двумя пальцами кожух, под которым скрывалась эта клемма.

А Наталья Владимировна молилась. Я еще немножко покачал кожух, повернул ключ – и, теперь уже не помню, с первого ли раза, но машина завелась.

Она, родимая, завелась и тогда, когда я уезжал с Зеленого проспекта, благополучно исповедав и причастив свою подопечную. И вообще весь этот день она была просто паинькой.

Это первое маленькое чудо. Я понимаю: подобные случаи всегда можно интерпретировать как случайное совпадение; не исключено, что тут все же сыграло роль мое прикосновение к каким-то деталям под капотом. Но все это, согласитесь, не исключает помощи святителя Николая, ведь правда?

А второе чудо было такое. Мне несколько неловко об этом говорить, но уж такова жизнь. Эта самая машинка куплена в кредит на пять лет. А значит, каждый год я должен оформлять каско. И если кредит я выплачиваю относительно безболезненно, то каско в этом году попортило мне немало крови. И когда я через три месяца после окончания срока предыдушего полиса полностью оплатил новую страховку, то оказалось, что в кармане у меня – вошь на аркане. На многочисленных банковских карточках – пусто, зато на шее висят четыре кредита.

Нет, мы, конечно, не голодали, но все же возник вопрос, многим знакомый: как дожить до получки? Занимать – так ведь это отдавать придется. Ну, а вывешивать в Фейсбуке объявление «Помогите, чем можете» как-то странно: не инвалид все-таки, руки-ноги целы, слава Богу, да и голова еще варит. Оставался один выход: молиться. И я стал молиться святителю Николаю. Раз прочел акафист. На следующий день тоже. А в воскресенье мне, можно сказать, с неба упали деньги, на которые я совсем не мог рассчитывать. Не золотые горы, но как раз столько, сколько было нужно, чтобы не оказаться выбитым из колеи.

Какая отсюда мораль? Не знаю. Впрочем, вот что: если Господь через Своего святого помог мне, это не значит, что Его милостей не хватит для вас. Просите – и дано будет вам. Просите – и не забывайте благодарить.

Священник Феодор Людоговский

Помощь в обретении потерянных документов

В нашей семье долго жила домработница – благочестивая женщина. Работа ее была оформлена договором, и мы платили за нее страховые взносы. Когда женщина состарилась, она уехала жить к своим родным. Когда же вышел новый закон о пенсиях, старушка приехала к нам, чтобы взять у нас документы, необходимые для получения пенсии. Я тщательно берегла эти документы, но когда стала их искать, то никак не могла найти.

Три дня искала, перерыла все ящики, все шкафы – и нигде не могла найти. Когда же снова пришла старушка, я с горечью рассказала ей о моей неудаче. Сильно огорчилась старушка, но сказала со смирением: «Давайте помолимся святителю Николаю, чтобы он помог нам, а уж если и тогда не найдете, то, видно, надо мне примириться и забыть о пенсии». Вечером я усердно помолилась святителю Николаю, и в тот же вечер под столом у стены заметила какой-то бумажный сверток. Это были те самые документы, которые я искала. Оказывается, документы завалились за ящик письменного стола и выпали оттуда лишь после того, как мы горячо помолились святителю Николаю. Все обошлось благополучно, и старушка стала получать пенсию. Так услышал нашу молитву и помог в беде скорый на помощь святитель Николай.

Без подписи

«Ты не ангел ли Божий?»

Одна женщина рассказала случай, который с ней произошел в 1991 году. Зовут ее Екатерина и живет она в Солнечногорске. Однажды зимой она прогуливалась по берегу озера Сенеж и решила отдохнуть. Присела на скамейку полюбоваться озером. На этой же скамеечке сидела бабушка, и у них завязался разговор. Разговорились о жизни. Бабушка рассказала, что сын ее не любит, сноха очень обижает, «прохода» ей не дают.

Екатерина – женщина благочестивая, православная, и, естественно, разговор зашел о помощи Божией, о вере, о православии, о жизни по Закону Божьему. Екатерина сказала, что к Богу надо обратиться и у Него искать помощи, поддержки. Бабушка ответила, что никогда в церковь не ходила и молитв не знает. А Екатерина утром, сама не зная зачем, положила Молитвослов в сумку. Она вспомнила об этом, достала Молитвослов из сумки и подарила бабушке.

Старушка на нее удивленно посмотрела: «Ой, а ты, милочка, не исчезнешь сейчас?» «Что с вами?» – спросила Екатерина. «Да ты не Ангел ли Божий?» – испугалась старушка и рассказала, что с ней произошло неделю назад. В доме создалась такая обстановка, что она почувствовала себя совершенно лишней и решила покончить жизнь самоубийством. Пришла к озеру и присела на скамейку, перед тем как броситься в прорубь. Подсел к ней старичок очень благообразного вида, седой, с вьющимися волосами, с очень добрым лицом, и спрашивает: «Куда это ты собралась? Топиться? Ты не знаешь, насколько там страшно, куда ты собралась! Там в тысячу раз страшнее, чем твоя жизнь сейчас». Помолчал немного и снова спросил: «А почему ты в храм не ходишь, почему не молишься Богу?» Она ответила, что никогда в храм не ходила и молиться ее никто не учил. Старичок спрашивает: «А грехи у тебя есть?» Она отвечает: «Какие у меня грехи? Грехов у меня особых нет». И старичок начал напоминать ей ее грехи, недобрые дела, называл даже те, о которых она забыла, о которых никто не мог знать, кроме нее. Она только и могла, что удивляться и ужасаться. Наконец спросила: «Ну как же я буду молиться, если молитв никаких не знаю?» Старичок ответил: «Приходи сюда через неделю, и будут тебе молитвы. Ходи в церковь и молись». Старушка спросила: «А как вас зовут?», а он ответил: «У вас меня зовут Николаем». В этот момент она отвернулась зачем-то, а когда обернулась – рядом никого не было.

Без подписи

«Скорый помощник в беде сущим»

В благочестивой семье рабочего было семеро детей. Жили они под Москвой. Дело было в начале Великой Отечественной войны, когда хлеб выдавался по карточкам и в очень ограниченном количестве. При этом месячные карточки при утрате не возобновлялись. За хлебом в этой семье ходил в магазин старший из детей, Коля, тринадцати лет.

Зимой, в день Святителя Николая, встал он пораньше и пошел за хлебом, которого хватало лишь для первых покупателей. Пришел он первым и стал ждать у дверей магазина. Видит – идут четыре парня. Заметив Колю, они направились прямо к нему. Как молния, пронеслась в голове мысль: «Сейчас отнимут хлебные карточки». А это обрекало на голодную смерть всю семью. В ужасе он мысленно возопил: «Святитель Николай, спаси меня». Вдруг появился рядом старичок, который подошел к нему и говорит: «Пойдем со мной». Берет Колю за руку и на глазах у ошеломленных и оцепеневших от удивления парней уводит его к дому. Около дома он исчез. Святитель Николай остается все тем же «скорым помощником в беде сущим».

Без подписи

«Что ты спишь?»

Вот что рассказал одному священнику участник Великой Отечественной войны по имени Николай. «Мне удалось бежать из немецкого плена. Я пробирался через оккупированную Украину по ночам, а днем где-нибудь прятался. Однажды, пробродив ночь, я заснул под утро во ржи. Вдруг кто-то будит меня. Вижу перед собой старичка в священническом одеянии. Старичок говорит:

– Что ты спишь? Сейчас придут сюда немцы.

Я испугался и спрашиваю:

– Куда же мне бежать?

Священник говорит:

– Вон, видишь, там кустарник, беги скорее туда. Я повернулся, чтобы бежать, но тут же спохватился, что не поблагодарил своего спасителя, обернулся… а его уже нет.

Понял я, что сам святитель Николай – мой святой – был моим спасителем. Изо всех сил я бросился бежать к кустарнику. Перед кустарником, вижу, река течет, но неширокая. Бросился я в воду, выбрался на другой берег и спрятался в кустах. Гляжу из кустов – идут по ржи немцы с собакой. Собака ведет их прямо к тому месту, где я спал. Покружила она там и повела немцев к реке. Тут я потихоньку по кустам стал уходить все дальше и дальше. Река скрыла мой след от собаки, и я благополучно избежал погони.

Без подписи

Крест-накрест

Эта история произошла в самом начале Великой Отечественной войны. Ее рассказал один московский священник. Случилась она с одной его близкой родственницей. Она жила в Москве. Муж был на фронте, и она осталась одна с маленькими детьми. Жили они очень бедно. Тогда в Москве был голод. Жить в тяжелых условиях пришлось очень долго. Мать не знала, как быть с детьми, она не могла спокойно смотреть на их страдания. В какой-то момент она стала приходить в состояние полного отчаяния и собиралась свести счеты с жизнью. У нее была старенькая иконочка святителя Николая, хотя она особенно и не почитала его, никогда не молилась. В храм она не ходила. Иконка, возможно, досталась ей в наследство от матери.

И вот она подошла к этой иконочке и стала упрекать святителя Николая, крича: «Как ты можешь смотреть на все эти страдания, на то, как я мучаюсь, бьюсь одна? Видишь, мои дети умирают от голода? А ты абсолютно ничего не делаешь, чтобы мне помочь!» В отчаянии женщина выбежала на лестничную площадку, возможно, уже направляясь к ближайшей речке или еще что-то собираясь сделать с собой. И вдруг она споткнулась, упала и увидела перед собой две десятирублевые купюры, сложенные крест-накрест. Женщина была потрясена, стала искать: может, кто-то уронил, нет ли кого рядом, но видит: никого нет. И она поняла, что Господь помиловал ее и святитель Николай послал ей эти деньги.

Это произвело на нее настолько сильное впечатление, что стало началом ее обращения к Богу, к Церкви. Конечно, все мысли нехорошие она оставила, вернулась домой к своей иконочке, стала молиться, плакать, благодарить. На посланные ей деньги она купила продукты. Но самое главное, она обрела веру в то, что Господь рядом, что Он не оставляет человека и что в такие тяжелые моменты, когда человеку необходима помощь, Господь обязательно подаст ее.

Потом она стала ходить в храм. Все ее дети стали церковными православными людьми, а один сын даже стал священником.

Без подписи

Спасение матери и младенца

Вдоль всего села, где жила моя бабушка, протекает река Велетьма. Сейчас река стала мелкой и узкой, самые глубокие места детям по колено, а раньше Велетьма была глубокой, полноводной. И берега реки были топкие, болотистые. И надо же было такому случиться – соскользнул с бревна в это болото на глазах матери ее трехлетний сынишка Ванечка и сразу пошел ко дну. Бросилась к нему Елизавета, прыгнула в болото, схватила сына. А сама плавать не умеет. Опомнилась, да поздно. И стали они оба тонуть. Взмолилась она к Николаю Чудотворцу, прося о спасении. И произошло чудо. Словно волна, большой сильный поток приподнял мать с младенцем над болотом и опустил их на сухое поваленное дерево, перегородившее топкое место, словно мост. Мой дядя Ваня жив до сих пор, ему сейчас за семьдесят.

Без подписи

Окаменевшая девушка

Эта история случилась в простой советской семье в городе Куйбышеве, ныне Самаре, в конце 50-х годов. Мать и дочь собирались встречать Новый год. Дочь Зоя, пригласила семь своих подруг и молодых людей на вечеринку с танцами. Шел Рождественский пост, и верующая мать просила Зою не устраивать вечеринки, но дочь настояла на своем. Вечером мать ушла в церковь помолиться.

Гости собрались, а Зоин жених по имени Николай еще не пришел. Его не стали ждать, начались танцы. Девушки и молодые люди соединились в пары, а Зоя осталась одна. С досады она взяла образ святителя Николая Чудотворца и сказала: «Возьму этого Николая и пойду с ним танцевать», – не слушая своих подруг, которые советовали ей не совершать такого кощунства. «Если Бог есть, Он меня накажет», – бросила она.

Начались танцы, прошли круга два, и вдруг в комнате поднялся невообразимый шум, вихрь, засверкал ослепительный свет.

Веселье обратилось в ужас. Все в страхе выбежали из комнаты. Одна Зоя осталась стоять с иконой святителя, прижав ее к груди, – окаменевшая, холодная, как мрамор. Никакие усилия прибывших врачей не могли привести ее в себя. Иглы при уколе ломались и гнулись, как будто встречая каменное препятствие. Хотели взять девушку в больницу для наблюдения, но не могли сдвинуть ее с места: ее ноги были как бы прикованы к полу. Но сердце билось – Зоя жила. С этого времени она не могла ни пить, ни есть.

Когда вернулась мать и увидела случившееся, она потеряла сознание и была увезена в больницу, откуда возвратилась через несколько дней: вера в милосердие Божие, горячие молитвы о помиловании своей дочери восстановили ее силы. Она пришла в себя и слезно молилась о прощении и помощи.

Первые дни дом был окружен множеством народа: приходили и приезжали издалека духовные лица, верующие, медики, просто любопытные. Но скоро по распоряжению властей помещение было закрыто для посетителей. В нем дежурили посменно по 8 часов два милиционера. Некоторые из дежурных, еще совсем молодые (28–32-х лет), поседели от ужаса, когда в полночь Зоя страшно кричала. По ночам около нее молилась мать.

«Мама! Молись! – кричала Зоя. – Молись! В грехах погибаем! Молись!» Обо всем случившемся известили патриарха и просили его помолиться о помиловании Зои. Патриарх ответил: «Кто наказал, Тот и помилует».

Из посетителей к Зое были допущены следующие лица:

1. Приехавший из Москвы известный профессор медицины. Он подтвердил, что биение сердца у Зои не прекращалось, несмотря на внешнюю окаменелость.

2. По просьбе матери были приглашены священники, чтобы взять из окаменевших рук Зои икону святителя Николая. Но и они не могли этого сделать.

3. В праздник Рождества Христова приехал иеромонах Серафим (вероятно, из Глинской пустыни), отслужил водосвятный молебен и освятил всю комнату. После этого он сумел взять икону из рук Зои и, воздав образу святителя должные почести, возвратил его на прежнее место. Он сказал: «Теперь надо ждать знамения в Великий день (то есть на Пасху)! Если же оно не последует, недалек конец мира».

4. Посетил Зою и митрополит Крутицкий и Коломенский Николай, который также отслужил молебен и сказал, что нового знамения надо ждать в Великий день (то есть на Пасху), повторив слова благочестивого иеромонаха.

5. Перед праздником Благовещения (в тот год оно было в субботу третьей недели Великого поста) приходил благообразный старец и просил допустить его к Зое. Но дежурные милиционеры отказали ему.

Он приходил и на другой день, но и опять, от других дежурных, получил отказ.

В третий раз, в самый день Благовещения дежурные пропустили его. Охрана слышала, как он ласково сказал Зое: «Ну что, устала стоять?»

Прошло некоторое время, и когда дежурные милиционеры хотели выпустить старца, его там не оказалось. Все убеждены, что это был сам святитель Николай.

Так Зоя простояла 4 месяца (128 дней), до самой Пасхи, которая в том году была 23 апреля (6 мая по новому стилю).

В ночь на Светлое Христово Воскресение Зоя стала особенно громко взывать: «Молитесь!»

Жутко стало ночным охранникам, и они стали спрашивать ее: «Что ты так ужасно кричишь?» И последовал ответ: «Страшно, земля горит! Молитесь! Весь мир во грехах гибнет, молитесь!»

С этого времени она вдруг ожила, в мышцах появилась мягкость, жизненность. Ее уложили в постель, но она продолжала взывать и просить всех молиться о мире, гибнущем во грехах, о земле, горящей в беззакониях.

– Как ты жила? – спрашивали ее. – Кто тебя кормил?

– Голуби, голуби меня кормили, – был ответ, в котором ясно возвещается помилование и прощение от Господа. Господь простил ей грехи предстательством святого угодника Божия, милостивого Николая Чудотворца и ради ее великих страданий и стояния в течение 128 дней.

Все случившееся настолько поразило живущих в городе Куйбышеве и его окрестностях, что множество людей, видя чудеса, слыша крики и просьбы молиться за людей, гибнущих во грехах, обратились к вере. Спешили в церковь с покаянием. Некрещеные крестились. Не носившие креста стали его носить. Обращение было так велико, что в церквях недоставало крестов для просящих.

Со страхом и слезами молился народ о прощении грехов, повторяя слова Зои: «Страшно. Земля горит, в грехах погибаем. Молитесь! Люди в беззакониях гибнут».

На третий день Пасхи Зоя отошла ко Господу, пройдя тяжелый путь – 128 дней стояния пред лицем Господним во искупление своего прегрешения. Дух Святый хранил жизнь души, воскресив ее от смертных грехов, чтобы в будущий вечный день Воскресения всех живых и мертвых воскреснуть ей в теле для вечной жизни. Ведь и само имя Зоя означает «жизнь».

Без подписи

Акафист святому великомученику Георгию Победоносцу

Кондак 1

Возбранному воеводе и победоносцу Георгию составим похвалу, яко ходатаю нашему и скорому помощнику: ты же святой великомучениче, яко имеяй дерзновение ко Господу, от всяких нас бед свободи, да зовем ти: Радуйся Георгие, великий победоносче.

Икос 1

Ангелов Творец и всея твари содетель, явивый тя Церкви Своей веры поборника, и за веру непобедимаго страстотерпца, внушает нам, за подвиги страданий твоих восхваляти тя, святе Георгие, сице:

Радуйся, до конца Иисуса Сына Божия возлюбивый;

радуйся, за имя Его с любовию душу свою положивый.

Радуйся, исповедниче, от Бога призванный;

радуйся, подвижниче, Божиею благодатию прославленный.

Радуйся, ангелов сожителю;

радуйся, пророков равностоятелю.

Радуйся, Георгие, великий победоносче.

Кондак 2

Видя гонение нечестивых на христианы, не убоялся еси козни их и мучительства, богомудре, но яко добрый воин Христов, вся своя нищим раздав, волею потекл еси на совет их неправедный, Христу вождю и Богу своему поя: Аллилуиа.

Икос 2

Разумно уразумев единаго Бога, в триех Ипостасех боголепно покланяемаго, твердым умом исповедал еси Его на соборищи нечестивых, и тако обличил еси безумнаго царя безумное поклонение твари. Сего ради, за твое высокое любомудрие, приими от нас, Георгие, усердныя похвалы:

Радуйся, единаго истиннаго Бога проповедниче;

радуйся, Пресвятыя Троицы верный защитниче.

Радуйся, велию православного исповедания тайну неверным показавый;

радуйся, идольскаго служения прелесть обличивый.

Радуйся, риторе божественный;

радуйся, витие премудрости исполненный.

Радуйся, Георгие, великий победоносче.

Кондак 3

Сила Божия, просвещающая всякаго человека, грядущаго в мир, и в темнице тя страждущаго посетила есть, смиренномудре Георгие: понеже ты вся жития сего тленная яко уметы презрев, единому Христу прилепился еси, да за имя Его добре воинствовав, сподобишися тому со ангелы вечно воспевати: Аллилуиа.

Икос 3

Имея ум и сердце Духом Святым озаренныя, ты, по внушению Его, поревновал еси подвизатися за имя Христово, до крове стоя бо мужественно в вере, обличил еси вознесенную нечестиваго соборища гордыню. Сего ради хвалим тя, всемудре Георгие, сице:

Радуйся, щите, воздвигнутый на охранение благочестия;

радуйся, мечу, подъятый на посечение нечестия.

Радуйся, столпе веры;

радуйся, стено и утверждение Христовы Церкви.

Радуйся, верных удобрение;

радуйся, неверных страх и посрамление.

Радуйся, Георгие, великий победоносче.

Кондак 4

Безумный мучитель, дышущий на тя убийством, страстотерпче Георгие, жаждал бо крове твоея, яко пес алчный, повелевая распяти на колесе тело твое, и злейшим мукам предати: ты же, возмогая о Господе, с твердым упованием к Богу взывал еси: Аллилуиа.

Икос 4

Слышавше от тебе Диоклитиан и жрецы идольстии словеса премудрости, распыхахуся на тя злобою, паче же егда рекл еси: «О царю мучителю! Почто мя всуе истязуеши, мне бо, еже житии – Христос, и еже умрети – приобретение. Трудно ти есть против рожна прати». Сего ради мы взываем ти, великоимените Георгие, сице:

Радуйся, за мужественное исповедание веры на колесе кровь свою пролиявый;

радуйся, кровию своею торжество веры возвеличивый.

Радуйся, апостолов соревнителю;

радуйся, вольным Христовым страстем подражателю.

Радуйся, поборниче веры непоколебимый;

радуйся, страстотерпче адаманта твердейший.

Радуйся, Георгие, великий победоносче.

Кондак 5

Боготечной звезде подобен был еси, Георгие, чудесным бо от ангела исцелением и видимым от колеса отрешением научил еси неверных веровати в Троицу Единосущную, и Той купно с тобою воспевати: Аллилуиа.

Икос 5

Видеша народи чудеса силы Божия, яве на тебе бываемыя, с кротостию учение Христово от тебе прияша и возопиша глаголюще: воистину велик Бог христианский! Сего ради и мы, восхваляя тя, достославне Георгие, взываем сице:

Радуйся, светоносным спасения словом тьму неверия разгнавый;

радуйся, мученическим веры исповеданием неверныя ко Христу обративый.

Радуйся, легионы воин земных в небесное воинство преводяй;

радуйся, яко воин Христов, с небесными вои пребываяй.

Радуйся, ратоборцев славо;

радуйся, пресветлаго мученическаго лика красото.

Радуйся, Георгие, великий победоносче.

Кондак 6

Проповедником истины, духоносным апостолом поревновав, крестом миру распялся еси, страстотерпче: се бо, яко Иона во чрево китово, в пещь нерастворенныя извести стремглав ввержен был еси, да прославится тебе ради дивный во святых Господь, Емуже ты и в рове известнем, яко во храме славы, умно взывал еси: Аллилуиа.

Икос 6

Воссиявый в тридневном Своем от гроба восстании, всесильный ада и смерти Победитель Иисус, спасе тя от адова истления, страстотерпче Георгие: по триех бо днех обретоша тя в извести жива, и в воздеянии рук поюща Бога; сего ради вельми пристрашни быша и ужасошася. Мы же, радующеся, восписуем ти победную песнь:

Радуйся, позорным в известный ров низвержением вознесенную диавола гордыню низложивый;

радуйся, дивным от Бога спасением зверство мучителя победивый.

Радуйся, яко незлобив сый, за творивших ти напасть молился еси, яко за благотворцев;

радуйся, яко о обращении их, якоже Павел о евреех, болезновал еси.

Радуйся, мужу желанный;

радуйся, сосуде избранный.

Радуйся, Георгие, великий победоносче.

Кондак 7

Хотя всячески уловити сердце твое к прелести идол, нечестивый мучитель умышляет прельстити тя волшебными чаровании: ты же, богоизбранне, с Давидом восклицая: о Бозе спасение мое и слава моя, верно Тому пел еси: Аллилуиа.

Икос 7

Новое показа зло лукавый оный сатаны служитель Диоклитиан, егда в безумной своей ко идолом ревности, повеле напоити тя, Георгие, ядом: ты же исполнен сый веры и упования, аще и смертное испил, обаче без вреда пребыл еси, богохвальне, темже и мы вопием ти:

Радуйся, яко в уповании на Бога жива не посрамился еси;

радуйся, яко мучителя ни во чтоже вменил еси.

Радуйся, бесов отгнателю;

радуйся, волшебныя козни разрушителю.

Радуйся, яко тобою дивен Бог во святых своих является;

радуйся, яко тобою благочестно имя Христово прославляется.

Радуйся Георгие, великий победоносче.

Кондак 8

Странный и страшный совет бысть от некоего волхва нечестивому царю, да повелит ти, в доказательство правости веры Христовой, словом воскресити мертваго: ты же, Георгие, ничтоже сумняся, воспевал еси Тому, Иже несть Бог мертвых, но Бог живых: Аллилуиа.

Икос 8

Всежеланный и Сладчайший Иисус, Егоже ты всею душею и всем сердцем возлюбил еси, всеблаженне Георгие, слыша теплое веры твоея моление, вскоре повеле по слову твоему, воскреснути мертвому, прославления ради имени Своего, и верных утверждения, неверным же и ослепленным на удивление и богопознание. Сего ради по долгу вопием ти:

Радуйся, яко Господь Сил дивная на тебе явил есть;

радуйся, яко тобою мертваго от гроба воскресил есть.

Радуйся, ослепленному волхву умное веры прозрение даровавый;

радуйся, многим, Христа ради пострадавшим, во святая святых путь показавый.

Радуйся, Рима удивление;

радуйся, христианскаго рода возвышение.

Радуйся, Георгие, великий победоносче.

Кондак 9

Вси ангели восхвалиша Бога, даровавшаго ти таковое мужество, Георгие, яко и в темничном заточении не преставал еси молитвенно бодрствовать. Сего ради яко великий таинник Божия благодати, удостоился еси видети в видении Господа, венцем нетления главу твою венчающа, да и мы с тобою вопием: Аллилуиа.

Икос 9

Ветии многовещаннии риторскими своими языки не возмогут изрещи тебе достойныя хвалы, Георгие, многих ради твоих подвигов и болезней, ихже за Христа и Церковь подъял еси волею. Сего ради и мы, недоумея восхваляти тя по достоянию, воспеваем сице:

Радуйся, вольным за Христа и Церковь страданием ветхаго в себе Адама распявый;

радуйся, за доблестное страдание венец правды от руки Господни приявый.

Радуйся, правило ревности благочестивыя;

радуйся, образе нищеты духовныя.

Радуйся, яко не себе, но единому Христу добре угодил еси;

радуйся, яко за Христа на многообразныя смерти готов был еси.

Радуйся, Георгие, великий победоносче.

Кондак 10

Спасти хотя души во тьме идолослуждения погибающих, боголюбче Георгие, ты, ревнуя, поревновал еси, яко Илия, по Бозе: вшед бо во храм идольский, силою Божиею разгнал еси бесы, сокрушил идолы, посрамил жрецы, и, яко победитель, не с человеки, но со ангелы пел еси Богу: Аллилуиа.

Икос 10

Стены безчувственнее окамененный сердцем мучитель твой, Георгие, не уразуме Бога, яве тобою чудодействующа, но до конца пребыл есть, яко аспид, затыкаяй уши свои. Сего ради повеле усещи тя на позорищи во главу, яко злодея: ты же, болезнуя о погибели души его, радостно приял еси кончину, за нюже мы тя ублажаем любовию сице:

Радуйся, веру, надежду и любы до конца сохранивый;

радуйся, во успении твоем многия и великия чудеса сотворивый.

Радуйся, оружием благоволения Божия венчанный на земли;

радуйся, славою и велелепием украшенный на Небеси.

Радуйся, человече Божий;

радуйся, добрый воине Христов.

Радуйся, Георгие, великий победоносче.

Кондак 11

Пение Пресвятой Троице паче иных воздал еси, святый великомучениче Георгие, не словом точию и умом, но живым всего себя в жертву принесением: подражая бо распятому за ны, непорочному Агнцу Христу, положил еси душу свою за други своя волею. Темже убо, аще и недовольни есмы к похвалению таковыя твоея доблести, больше бо сея любве никтоже имать, обаче благодарни суще, поем дивному во святых: Аллилуиа.

Икос 11

Светоприемный светильник истиннаго Света, сущим на земли являешися, богоизбранне Георгие, просвещаеши бо сердца верных, и к разуму Божественному вся наставляеши, поучая и нас весело взывати:

Радуйся, яко в пресветлых ангельских чертозех вселяешися;

радуйся, яко не в гадании, но лицем к лицу невечерняго Троическаго Света причащаешися.

Радуйся, нищих питателю и обидимых защитниче;

радуйся, немощных врачу и царей поборниче.

Радуйся, православным воином во бранех поборниче;

радуйся, о спасении грешников теплый ходатаю.

Радуйся, Георгие, великий победоносче.

Кондак 12

Благодать, данную ти от Бога, ведуще, память твою празднуем, великомучениче Георгие, и с усердным молением к чудотворному образу твоему притекающе, твоею всесильною о Господе помощию, яко необоримою стеною, ограждаемся. Сего ради, восхваляя тя, усердно зовем Богу: Аллилуиа.

Икос 12

Славную кончину твою поюще, еюже возвеличился еси, яко добрый воин Христов, молим тя, страстотерпче Георгие: буди нам во всем ко благу помощниче и услыши ны, усердно взывающих ти:

Радуйся, яко тобою Церковь верных просвещается;

радуйся, яко имя твое и между неверными прославляется.

Радуйся, дивная исповедников славо;

радуйся, высокая мучеников похвало.

Радуйся, телес наших целебниче;

радуйся, о душах наших молитвенниче.

Радуйся, Георгие, великий победоносче.

Кондак 13

О всеблаженный и святый великомучениче Георгие, приими сие наше хвалебное пение и избави нас от всякаго зла твоим теплым к Богу ходатайством, да с тобою воспеваем: Аллилуиа.

Этот кондак читается трижды; затем икос 1 и кондак 1.

Тропарь и молитвы великомученику Георгию Победоносцу

Тропарь, глас 4

Яко пленных свободитель и нищих защититель, немощствующих врач, Победоносче великомучениче Георгие, моли Христа Бога спастися душам нашим.

Молитва

О всехвальный, святый великомучениче и чудотворче Георгие! Призри на ны скорою твоею помощию, и умоли Человеколюбца Бога, да не осудит нас, грешных, по беззакониям нашим, но да сотворит с нами по велицей Своей милости. Не презри моления нашего, но испроси нам у Христа Бога нашего тихое и богоугодное житие, здравие же душевное и телесное, земли плодородие, и во всем изобилие, и да не во зло обратим благая, даруемая нам тобою от Всещедраго Бога, но во славу святаго имени Его и в прославление крепкаго твоего заступления, да подаст Он стране нашей и всему боголюбивому воинству на супостаты одоление и да укрепит непременяемым миром и благословением. Изряднее же да оградит нас святых ангел Своих ополчением, во еже избавитися нам, по исходе нашем из жития сего, от козней лукаваго и тяжких воздушных мытарств его, и неосужденным предстати Престолу Господа Славы. Услыши ны, страстотерпче Христов Георгие, и моли за ны непрестанно Триипостаснаго Владыку всех Бога, да благодатию Его и человеколюбием, твоею же помощию и заступлением обрящем милость со ангелы и архангелы и всеми святыми одесную Правосудного Судии стати и Того выну славити со Отцем и Святым Духом, ныне и присно, и во веки веков. Аминь.

Другая молитва

Святый, славный и всехвальный великомучениче Георгие! Собраннии во храме твоем и пред иконою твоею святою поклоняющиися людие, молим тя, известный желания нашего ходатаю: моли с нами и о нас умоляемаго от своего благоутробия Бога, да милостивно услышит нас, просящих Его благостыню, и не оставит вся наша ко спасению и житию нуждная прошения, и дарует стране нашей победу на сопротивныя; и паки, припадающе, молим тя, святый победоносче: укрепи данною тебе благодатию во бранех православное воинство, разруши силы восстающих врагов, да постыдятся и посрамятся, и дерзость их да сокрушится, и да уведят, яко мы имеем Божественную помощь, и всем, в скорби и обстоянии сущим, многомощное яви свое заступление. Умоли Господа Бога, всея твари Создателя, избавити нас от вечнаго мучения, да прославляем Отца и Сына, и Святаго Духа, и твое исповедуем предстательство ныне и присно, и во веки веков. Аминь.

Акафист великомученику Димитрию Солунскому, Мироточивому

Кондак 1

Дивный воеводо града Солуня, великий угодниче Христов и славный страстотерпче, святый Димитрие, источаяй мирови милости миро, похвальная восписуем ти, чтущии святую память твою. Ты же, имеяй дерзновение ко Господу, от всяких бед избавляй нас, верно зовущих ти: Радуйся, святый Димитрие, славный великомучениче и чудотворче.

Икос 1

Ангелов Творец и Господь сил яви тя, досточудне, Ангела во плоти, мученика тверда и сильнаго предстателя верных. Прибегающе убо к заступлению твоему, сицевая радостная тебе приносим:

Радуйся, звездо, блистающая на тверди церковней;

радуйся, светильниче, чудесы мир озаряяй.

Радуйся, веры непоколебимый столпе;

радуйся, христиан несокрушимый щите.

Радуйся, Фессалии светлое украшение;

радуйся, Солуня похвало преславная.

Радуйся, апостолов согражданине;

радуйся, мучеников совсельниче.

Радуйся, молящихся к тебе прошения приемляй;

радуйся, о всех нас Богу моляйся.

Радуйся, святый Димитрие, славный великомучениче и чудотворче.

Кондак 2

Видяще себе безчадна, благочестивая родителя твоя прилежно моляста Бога о даровании чада. Прием же Всевышний молитвы ею, и помянув милостыни, яже творяста убогим, дарова им тебе, блаженне. Сего ради с веселием возописта Богу: Аллилуиа.

Икос 2

Разум Божественный имея, яко отроча богодарованное, возгнушался еси языческия прелести, мудре. Родительское же благочестие возлюбль, добродетельми аки лествицею от силы в силу восходяй, благодать Божию приобрел еси, юже испроси получити и нам, почитающим тя звании сими:

Радуйся, благочестивым родителем молитвенное прозябение;

радуйся, благочестия их наследниче.

Радуйся, рождением своим возвеселивый многих;

радуйся, от утробы матерния благодатию свыше осененный.

Радуйся, благоуханный крине девства и нетления;

радуйся, освещенный душею же и телом.

Радуйся, вместилище дарований Божиих;

радуйся, от юности идолослужение презревый.

Радуйся, истинное богопочитание, даже до смерти возлюбивый;

радуйся, яко благочестием твоим угодил еси Христу.

Радуйся, яко благодатию Его мног плод сотворил еси.

Радуйся, святый Димитрие, славный великомучениче и чудотворче.

Кондак 3

Сила Вышняго сотвори тя, Димитрие, храбра во бранех, врагом страшна, всем людем именита. Темже и злочестивый царь Максимиан вручи тебе град Солунь, повелевая, яко суемудрый, гнати христианы, поющия Богу: Аллилуиа.

Икос 3

Имеяй благоприятную по благочестию ревность, яве пред неверными исповедал еси Христа, прехвальне, и тех веровати и поклонятися Тому научил еси, и яко вторый Павел был еси солуняном, с нимиже вопием ти:

Радуйся, Церкви Христовой драгий бисере;

радуйся, града твоего украшение.

Радуйся, божественную ревность в сердцы своем носивый;

радуйся, мучителей коварства победивый.

Радуйся, идольския прелести обличителю;

радуйся, идольское терние посецаяй.

Радуйся, благочестия учителю;

радуйся, на стези спасения наставителю.

Радуйся, врагом видимым и невидимым неприступне;

радуйся, воине Христов непобедиме.

Радуйся, святый Димитрие, славный великомучениче и чудотворче.

Кондак 4

Бурею одержим помышлений злобных, нечестивый царь смятеся, уведев тя, всечестне, вернаго быти раба Христова, к вере в Того приводяща и идолы низлагающа, солунян же научающа славити Трисвятое имя Божие и пети Тому: Аллилуиа.

Икос 4

Слыша, яко дышащий на тя, Димитрие, яростию Максимиан грядет в Солунь, молитвою и пощении предуготовил еси себе к мучению, повелевая Луппу, верному ти рабу, вся имения твоя и богатства привременная расточити убогим. Темже, восхваляюще тя, с любовию зовем:

Радуйся, прошения мучителева не убоявыйся;

радуйся, да Христа приобрящеши, вся расточивый.

Радуйся, суетную славу мира сего во уметы вменивый;

радуйся, небесную славу у Христа Бога нашего получивый.

Радуйся, яко состраждеши всем, требующим от тебе помощи;

радуйся, сущим в нуждах скорый заступниче.

Радуйся, нищих обогатителю;

радуйся, сирых предстателю.

Радуйся, убогим помощниче;

радуйся, алчущим питателю.

Радуйся, святый Димитрие, славный великомучениче и чудотворче.

Кондак 5

Боготечней звезде уподоблься, Димитрие, дерзновенно Солнце Правды проповедал еси тьмою одержимому царю. В темнице же им заключенный, славословил еси в ней, яко в чертозе светле, Христа Бога нашего, с веселием поя Тому: Аллилуиа.

Икос 5

Видя добра ненавистник диавол течение, достоблаженне, скончатися имущее, завистию снедаем, устремися на тя во образе скорпии. Ты же, поправ того, узрел еси во светлости велицей Ангела Господня, укрепляюща тя и венец райский тебе подающа. Приими убо и от нас, земных, малый венец похвалы сицевая:

Радуйся, трубо, неверным Христа Бога возвестившая;

радуйся, свиреле, услаждающая слышание верным;

радуйся, яко мужеством твоим небожители возвеселил еси.

Радуйся, в темнице мрачней святым Ангелом утешенный;

радуйся, пресветлый на небесех чертог, яко мученик, унаследовавый.

Радуйся, во плоти безплотныя враги победивый;

радуйся, козни их, аки паучину разоривый.

Радуйся, светлый конец победы приемый;

радуйся, венцем от Царя славы венчанный.

Радуйся, сугубыя благодати от него сподобивыйся;

радуйся, велие дерзновение к нему стяжавый.

Радуйся, святый Димитрие, славный великомучениче и чудотворче.

Кондак 6

Проповедник злочестия Максимиан радовашеся, яко прекрепкий борец его Лий убиваше христианы. Блаженный же Нестор, не терпя того безчеловечия, у тебе, мучениче, благословение испроси, и шед, низверже того на копия, поя Богу: Аллилуиа.

Икос 6

Возсиявый в Солуне просвещение истины, святе, предпослал еси ко Господу Нестора, чрез посечение от нечестивых. Таже и сам, повелением царевым, копиями избоден был еси за Христа, пред Нимже помяни и нас, поминающих страдания твоя и вопиющих ти:

Радуйся, на Лиево низложение Нестора молитвами твоими укрепивый;

радуйся, яко по умерщвлении Лия, смерть мученическую купно с Нестором приял еси.

Радуйся, яко за Прободеннаго на кресте нас ради копиями избоден был еси;

радуйся, со славою на небеса по смерти от Ангел провожденный.

Радуйся, в немерцающем свете душею пребываяй;

радуйся, с мученики и со всеми святыми ликовствуяй.

Радуйся, покрове песнословящих тя;

радуйся, молитвенниче о чтущих святую память твою.

Радуйся, святый Димитрие, славный великомучениче и чудотворче.

Кондак 7

Хотя блаженный Лупп благословение от тебе, страстотерпче Христов, получити, взя по кончине твоей перстень твой и ризу, кровию твоею омоченную, и многа чудеса и исцеления теми сотворив, усечен бысть во главу, да поет купно с тобою и Нестором в Троице славимому Богу: Аллилуиа.

Икос 7

Новый храм созидая тебе, досточудне, исцеленный тобою Леонтий, обрете в земли святыя мощи твоя, источающая миро, егоже благоухания исполнися весь град и множество болящих исцеле. Темже уврачуй и облагоухай и нас, вопиющих ти сице:

Радуйся, благоухание добродетелей от юности возлюбивый;

радуйся, нрав Ангельский от младенчества стяжавый.

Радуйся, сосуде благодати;

радуйся, храме непорочности и чистоты.

Радуйся, яко Господь обитель в тебе сотвори со Отцем и Духом;

радуйся, яко Той прослави мощи твоя нетлением благодати.

Радуйся, благовонное миро от тех источаяй;

радуйся, освящение и цельбы теми подаваяй.

Радуйся, яко паче нарда и смирны благоухаеши;

радуйся, яко благоуханием твоим зловоние страстей отгоняеши.

Радуйся, землю и одежды твоя кровию твоею освятивый;

радуйся, язвами своими наша язвы душевныя и телесныя врачуяй.

Радуйся, святый Димитрие, славный великомучениче и чудотворче.

Кондак 8

Странное и дивное чудо сотворил еси, пречудне, возвращавшемуся восвояси храмоздателю твоему, приим бо той плащаницу от святых твоих мощей, волнующуюся и многоводную реку немокренно прейде. Темже прославляемому в тебе Богу сердцем и усты воспевайте: Аллилуиа.

Икос 8

Весь горя любовию и усердием к тебе, Леонтий вторый в честь твою, святе, созда храм во Иллирии, отечестве своем, и тамо, якоже и в Солуне, множество болящих и страждущих от дух нечистых молитвами твоими исцеляшеся, и ина многа совершахуся чудеса. Имже мы, дивящеся тебе, вопием:

Радуйся, любовию прославляющим тя крепкий заступниче;

радуйся, созидающим во имя твое храмы чудный покрове.

Радуйся, здравия подателю;

радуйся, недугов врачевателю.

Радуйся, токи крови уставляяй;

радуйся, епарха Марина от струпов и гноя свободивый.

Радуйся, одеждою твоею, якоже Павел убрусцами, чудодействуяй;

радуйся, имевшему Леонтию немокренный на реце путь показавый.

Радуйся, яко повинуются тебе быстрины речныя;

радуйся, яко дуси злобы бегают от призывающих имя твое.

Радуйся, яко предстательством твоим и мы уповаем от наветов вражиих сохранитися;

радуйся, яко заступлением твоим и мы веруем от потопа иных бед избавитися.

Радуйся, святый Димитрие, славный великомучениче и чудотворче.

Кондак 9

Всякое естество Ангельское удивися, Димитрие святый, великаго твоего дерзновения делу. Хотящу бо Господу врагом предати Солунь, и явлением Ангельским, повелевшу ти оставити град, не оставил еси того, славне. Темже сподобивыйся ужасного видения и слышания, Иллюстрий с трепетом возглашаше: Аллилуиа.

Икос 9

Витии многовещанныя не возмогут разумети, как плененныя иногда девы, образ твой, святе, пленившему и их князю швением уготовавшия, внезапу восхищени быша тобою, и у гроба твоего поставлени, бдению на память твою совершающуся, благословяще убо о тебе Господа, со умилением зовем ти:

Радуйся, за истину на земли, даже до крови пострадавый;

радуйся, на небеси со дерзновением престолу Божию предстояй.

Радуйся, благопотребная оттуду верным посылаяй;

радуйся, от бед призывающия тя свобождаяй.

Радуйся, яко во озлоблении сущим скоро помогаеши;

радуйся, яко Господь молитвами твоими благоутробно внемлет.

Радуйся, чудес неисчерпаемый кладезю;

радуйся, знамений неоскудеваемый источниче.

Радуйся, плененных свободителю;

радуйся, варварския дерзости укротителю.

Радуйся, печальным утешение посылаяй;

радуйся, скорбящим радость подаваяй.

Радуйся, святый Димитрие, славный великомучениче и чудотворче.

Кондак 10

Спасти хотя град твой от глада, являлся еси, Димитрие, во пристанищех морских и отоцех, повелевая имущим пшеницу плыти с тою в Солунь. Темже тобою от смерти избавленнии, благодарственне пояху о тебе Богу: Аллилуиа.

Икос 10

Стена явился еси граду твоему несокрушимая, богомудре, и необоримый защитник всем призывающим тя, зане тако благоволи о тебе небесе и земли Творец. Темже и нас научи приглашати тебе:

Радуйся, милосердия великий любителю;

радуйся, о бедствующих сострадательный попечителю.

Радуйся, от глада верныя спасаяй;

радуйся, от нашествия языков тех изымаяй.

Радуйся, множицею избавивый солунян от уз работы горькия;

радуйся, губительную язву и иный вред от них удаливый.

Радуйся, воеводо, никимже в мужестве одолимый;

радуйся, ратоборче, николиже в силе оскудевающий.

Радуйся, вся на град твой устремляющияся, яко Моисей Амалика, низлагаяй;

радуйся, яко Сампсон, иноплеменники прогоняяй.

Радуйся, царем верным на враги одоление подаваяй;

радуйся, христолюбивым воином на брани помогаяй.

Радуйся, святый Димитрие, славный великомучениче и чудотворче.

Кондак 11

Пение всякое побеждается, прехвальне, пред сиянием славы твоея и величием чудес. Егда бо Иустиниан царь возжеле имети в Софийстем храме часть мощей твоих, огнь изыде от гроба твоего на посланные от него, возбраняюще прикасатися к раце твоей. Темже удивленнии, со страхом возопиша Богу: Аллилуиа.

Икос 11

Светозарную звезду, сущим во тьме неразумия, зрим тя, святе. Служащу бо у гроба твоего Онисифору, тьмою святотатства держиму, двукратным явлением твоим возбранил ему похищати свещи, возжигаемыя верными у мощей твоих. Сего ради со благоговением зовем ти:

Радуйся, прежде мученическия кончины свято поживый;

радуйся, по кончине чудесы прославивыйся.

Радуйся, яко жив во граде мощами твоими почиваеши;

радуйся, яко присноживый чудеса теми содеваеши.

Радуйся, яко правду милостию растворяеши;

радуйся, яко огнем ревности по славе Божией гориши.

Радуйся, святыя мощи твоя неприкосновенны имеяй;

радуйся, касатися им дерзающия, яко молния опаляяй.

Радуйся, согрешающих вразумителю;

радуйся, святотатцев наказателю.

Радуйся, освящение подававаяй благоговеющим к тебе усердно;

радуйся, миром облагоухаяй чтущих тя верно.

Радуйся, святый Димитрие, славный великомучениче и чудотворче.

Кондак 12

Благодать приял еси, Димитрие, целити всяк недуг и всяку язю в людех. Подаждь убо и нашим душам и телесем исцеление, да Богу, даровавшему нам тебе, помощника и врачевателя, благодарственне воспоим: Аллилуиа.

Икос 12

Поюще твоя чудеса, ублажаем тя, досточудне, пред нечестивыми Христа Бога дерзновенно исповедавша, прославляем мученическую кончину твою, почитаем память твою и сицевая радостная тебе приносим:

Радуйся, стопам Христа Спасителя всех ревностный последователю;

радуйся, страстем его мужественный подражателю.

Радуйся, с небесными силами прославляяй Бога;

радуйся, с Царицею небесе и земли моляйся о мире.

Радуйся, многоцелебнаго мира сподобляяй верных;

радуйся, расслабленныя телом и духом исцеляяй.

Радуйся, святый Димитрие, славный великомучениче и чудотворче.

Кондак 13

О святый великомучениче и верный угодниче Христов, Димитрие мироточиве, малое сие песнословие от нас приемше, моли Христа Бога нашего, да вселяется и благоухает в сердцах наших святыня Православной веры, да умножается в житии нашем елей благих дел, да не угаснут светильники наши в полунощный час сретения Небесного Жениха, и да сподобимся вместе с тобою воспевати Ему в вечном Царствии: Аллилуиа.

Этот кондак читается трижды; затем икос 1 и кондак 1.

Тропарь и молитва великомученику Димитрию Солунскому

Тропарь, глас 3

Велика обрете в бедах тя поборника вселенная, страстотерпче, языки побеждающа, якоже убо Лиеву низложил еси гордыню, и на подвиг дерзновенна сотворив Нестора, тако, святе Димитрие, Христу Богу молися даровати нам велию милость.

Молитва

Святый и славный великомучениче Христов Димитрие, скорый помощниче и теплый заступниче с верою притекающих к тебе! Предстоя со дерзновением Небесному Царю, испроси у Него прощение согрешений наших, и еже избавитися нам от всегубительныя язвы, труса, потопа, огня, меча и вечныя казни. Моли благость Его, еже ущедрити град сей и всякую страну христианскую. Исходатайствуй у Царя царствующих на враги победу и одоление благочестивому войску нашему, всей же державе нашей мир, тишину, твердость в вере и преспеяние во благочестии; нам же, чтущим честную память твою, испроси благодатное укрепление на дела благая, да благоугодное Владыце нашему Христу Богу зде творяще, сподобимся молитвами твоими наследовати Царствие Небесное для вечнаго прославления Его со Отцем и Святым Духом. Аминь.

Акафист трем Святителям: Василию Великому, Григорию Богослову и Иоанну Златоусту

Кондак 1

Избраннии светильницы Церкве Христовы, Василие, Григорие и Иоанне, ученьми вашими мир просветившии и вся шатания ересей и хульных смущений угасившии; яко ходатаи спасения нашего суще, молитвами вашими сохраните ны от всяких бед и вечных мук, да с радостию благодаряще вопием вам:

Радуйтеся, трие святителие, велицыи и вселенстии учителие.

Икос 1

Ангели земнии и человецы Небеснии, святителие Христовы и отцы треблаженнии, поборницы Живоначальныя Троицы, от Нея светом трисолнечным осияваемии и молящиися непрестанно у Престола Триипостаснаго Божества о душах наших, услышите ны от сердца к вам взывающия:

Радуйтеся, имущии дерзновение вопити о нас ко Господу;

радуйтеся, велицыи угодницы Святыя Троицы.

Радуйтеся, дарованьми единочестнии;

радуйтеся, апостолом единонравнии.

Радуйтеся, яко вашими ученьми дивно просия благодать Христова;

радуйтеся, разум свой в послушание веры пленившии.

Радуйтеся, блазии делателие винограда Христова;

радуйтеся, от юности Богом благословеннии.

Радуйтеся, скорби жития сего добре претерпевшии и данный вам талант приумножившии;

радуйтеся, волю Божию сильным мира сего со многим дерзновением благовестившии.

Радуйтеся, тьму нечестия отгнавшии;

радуйтеся, всю подсолнечную зарями догматов просветившии.

Радуйтеся, трие святителие, велицыи и вселенстии учителие.

Кондак 2

Видя еретичествующих лютая стремления, мечь острейший противу сетей лжеучений и огнь, плевелы суемудрия поядай, святый Василий явися и, яко пастырь изряднейший, обличив лесть идольскую своим богодухновенным вещанием, научи ны почитати Святую Троицу, разделену убо Ипостасьми, соединену же Существом, и вопити Ей: Аллилуиа.

Икос 2

Разум озарен благодатию Христовою имуще, яко апостолом единонравнии, православных догматов учения уяснисте и трие велицыи светильницы Триипостаснаго Божества явистеся; вашими бо вдохновенными писаньми озаряема, Церковь Христова светло красуется, и верная чада ея в меру возраста исполнения Христова восходят. Темже, взирающе на богатство благодати Христовы, вам дарованныя, яко просветители наша восхваляем вы, вопиюще таковая:

Радуйтеся, богоноснии небеснии таинницы;

радуйтеся, покаяния немолчнии проповедницы.

Радуйтеся, сосуди избраннии;

радуйтеся, премудрии учителие вселенныя.

Радуйтеся, в Божественных учениих Христовых люди наставившии;

радуйтеся, в повелениих Господних всегда усердно ходившии.

Радуйтеся, многоразличных добродетелей обряды в вашем житии явившии;

радуйтеся, столпи непоколебимии, веру Христову Божественными догматы утвердившии.

Радуйтеся, словесное стадо Христово мудре упасшии;

радуйтеся, Православия изряднейшии богослови.

Радуйтеся, светила, вся концы земли просвещающая;

радуйтеся, свирель и цевнице сладкозвучная.

Радуйтеся, трие святителие, велицыи и вселенстии учителие.

Кондак 3

Сила молений отчих понуди святаго Григория Понт оставити и в Назианз ко отцу своему, помощи ради ему, преселитися, идеже славу Божию ученьми и делы вещаше и ересь арианскую посрамляше. Темже и нас, великий святителю Григорие, Божественнаго рая нетленныя проходя пажити, поминай у престола Святыя Троицы, да умилением взываем ей: Аллилуиа.

Икос 3

Имуще в сердцах светоносную благодать Святыя, Единосущныя и Нераздельныя Троицы, трие богопроповедницы, разделеннии телесы и совокупленнии духом, благочестно яве проповедаша Троицу Едину непременную, Существо же и Божество, и сию проповедь страданьми запечатлеша. Темже и мы, подражающе вере их, вопием таковая:

Радуйтеся, сильнии и непреборимии Церкве Христовы споборницы;

радуйтеся, истины Христовы усерднии ревнители.

Радуйтеся, ко Пресвятей Троице молитвенницы теплии;

радуйтеся, Церкве Христовы пастырие добрии.

Радуйтеся, Ария низложившии и православныя утвердившии;

радуйтеся, Троицу Едину Непременную, Существо и Божество, деяньми ученьми прославившии.

Радуйтеся, Отца и Сына, и Святаго Духа, Троицы Ипостаси, дивно уяснившии;

радуйтеся, Трисиятельнаго ради и Единаго Божества величайшия скорби и гонения претерпевшии.

Радуйтеся, тяготу дневную до скончания своего жития неослабно понесшии;

радуйтеся, нощь мрачную злочестивых ересей лучами богомудрых догматов отгнавшии.

Радуйтеся, душы верных благодатно напитавшии;

радуйтеся, Царствия Вечнаго наследницы быти сподобившиися.

Радуйтеся, трие святителие, велицыи и вселенстии учителие.

Кондак 4

Бурю ярости и гнева воздвигоша, о Златоусте, безумнии людие, клевещуще на тя и изгнати от царствующаго града повелевающе. Ты же, Златослове, на камени веры Христовы непоколебимо пребывая и благодатию Святаго Духа укрепляем, бурю гонений и мучений мужественно претерпел еси и страданьми венец нетленный на Небесех себе уготовал еси, научая всех в терпении нести Крест Христов и взывати Богу: Аллилуиа.

Икос 4

Слышаще богодухновенная словеса ваша, запечатленная многими подвиги и страданьми, жаждущии глаголов Жизни Вечныя издалеча к вам прихождаху, и нетленную пищу от вас приемше и Божественнаго пития почерпше, взываху вам сицевая:

Радуйтеся, глубины Слова Божия добре испытавшии;

радуйтеся, непрестанным рачением Бога взыскавшии.

Радуйтеся, алчущих правды питателие;

радуйтеся, нищих духом утешителие.

Радуйтеся, облацы, источающии росу учений благочестивых и напаяющии вселенную;

радуйтеся, приснотекущия реки духовныя, напаяющия верных чад Церкве Христовы.

Радуйтеся, Божественных Таин хранителие и словесныя трубы Божия;

радуйтеся, правыя веры и благочестия христианского насадителие.

Радуйтеся, чудесы многими верныя озаряющии;

радуйтеся, реки врачеваний нам проливающии.

Радуйтеся, усердно притекающия к вам от искушений и напастей молитвами вашими охраняющии;

радуйтеся, всего рода христианскаго похвало.

Радуйтеся, трие святителие, велицыи и вселенстии учителие.

Кондак 5

Боготечную звезду Христос миру показа тя, великий во иерарсех Василие: стяжав бо ведение Божественных Таин и озарение свыше от Престола благодати Божия, умы и сердца верных богодухновенными словесы дивно просветил еси, любовию же к Богу одушевляем, гонения и страдания за Христа добре претерпел еси и сего ради сподобился еси на Небесех молитвеннаго дерзновения у Престола Царя Славы, образ быв верным словом, житием, духом, любовию, верою и чистотою, да вси со умилением вопиют Пресвятей Троице: Аллилуиа.

Икос 5

Видяще вас, святителие Христовы, Небесным ликостоянием присно спребывающия и Престолу Божию всегда предстоящия, со умилением воспеваем возвеличившую вас Живоначальную Троицу, Юже словом и житием вашим прославили есте, вам же, молитвенником изряднейшим, от любве сердечныя вопием:

Радуйтеся, Горним Ликом совокупленнии и Святых Ангел сожителие;

радуйтеся, Престолу Царя Славы предстоящии присно со всеми избранными.

Радуйтеся, Славою Небесною украшеннии;

радуйтеся, плоть и мир возненавидевшии.

Радуйтеся, вся сокровища мира и житейския сласти Христа ради во уметы вменившии;

радуйтеся, на светозарную добродетелей колесницу возшедшии и Небеснаго Царствия достигшии.

Радуйтеся, и нам, грешным, образ добродетелей словом и житием явившии;

радуйтеся, многими скорбьми вшедшии в радость Господа своего.

Радуйтеся, теплии о нас пред Богом ходатаи;

радуйтеся, православнаго богословия светила изряднейшая.

Радуйтеся, веры христианския похвало;

радуйтеся, святителей славо и Церкве украшение.

Радуйтеся, трие святителие, велицыи и вселенстии учителие.

Кондак 6

Проповедуя истину боговещанными твоими глаголы, сокрушил еси, богослове Григорие, еллинская суемудрия и ересей соблазны, вселенней же всей немолчно проповедал еси в Троице славимаго Бога Единосущнаго, Отца и Сына, и Духа Святаго, научая всех вопити Ему: Аллилуиа.

Икос 6

Возсиясте светом добродетельнаго жития и православныя веры исповеданием во всю вселенную и всем языком свет истиннаго богопознания уяснисте, якоже быти вам пастырем и учителем всея Церкве Христовы. Темже и по смерти не престайте призирати на ны, тепле вам молящияся и взывающия:

Радуйтеся, три светила великая, путеводящая нас ко спасению;

радуйтеся, просветителие седящих во тьме неведения.

Радуйтеся, недомысленныя Тайны Триипостаснаго Божества нам уясняющии;

радуйтеся, струями мудрых учений паству свою напаяющии.

Радуйтеся, пастырие изряднейшии, житие свое всякими добродетельми благоукасившии;

радуйтеся, стадо свое от волков хищных соблюдшии.

Радуйтеся, светильницы трисолнечнаго света, умы и сердца верных дивно озаряющии;

радуйтеся, образы целомудрия, ревновати о стяжании сея добродетели нас научающии.

Радуйтеся, церковная кормила, путь православнаго боговедения ясно показующая;

радуйтеся, дванадесяти апостолом единонравнии.

Радуйтеся, Ангельских Ликов сожителие;

радуйтеся, купно со всеми святыми непрестанно молящиися о нас.

Радуйтеся, трие святителие, велицыи и вселенстии учителие.

Кондак 7

Хотя змий лукавый искусити тя, якоже Иова многострадальнаго, воздвиже бурю злобы нечестивых, изгнавших тя в заточение. Обаче благодатию Христовою укрепляем, всякая злострадания и болезни добре претерпел еси, отче Иоанне Златоусте, и блаженныя кончины сподобился еси. Ныне же пребывая в невечернем дни Царствия Христова, не престай молитися за ны у Престола Триипостаснаго Бога, да со умилением вопием: Аллилуиа.

Икос 7

Новии светильницы светозарнии и Церкве непоколебимии столпы явистеся, святителие велицыи: святостию бо жития вашего, еще во плоти суще на земли, бесте яко безплотнии. Сего ради Церковь Христова, присно прославляющи вас, благодарственная пения восписует светодавцу Христу Богу, Егоже благодатию укрепляеми, велия болезни претерпесте и труды понесосте во благовестии Христове. Темже, прославляюще Христа, непрестанно благодеющаго Церкви Своей Святей, восхваляем и вас, яко верных слуг Христовых и строителей Таин Божиих, вопиюще сицевая:

Радуйтеся, вернии Троицы поборницы;

радуйтеся, Православия непобедимии исповедницы.

Радуйтеся, иерархов священноначальницы;

радуйтеся, лучами богословия вашего ересей неистовство разрушившии.

Радуйтеся, пресветлии благочестия образи;

радуйтеся, верныя в боговедении утвердившии.

Радуйтеся, слова Божия богодухновеннии изъяснителие;

радуйтеся, Владыки Христа раби блазии и вернии.

Радуйтеся, кротость Моисееву и ревность Илиину в подвизех своих воплотившии;

радуйтеся, терпением скорбей и гонений древнему Иову подражавшии.

Радуйтеся, Иосифа целомудрием и чистотою украшеннии;

радуйтеся, Петрово исповедание и Иоанново богословие показавшии.

Радуйтеся, трие святителие, велицыи и вселенстии учителие.

Кондак 8

Станное чудо благодати, дарованныя тебе, святителю Василие, уведе на себе Ефрем Сирианин, егда восхотевшу ему видети тя, отче, послал еси архидиакона своего привести его к тебе, и молитвою твоею Ефрем уразуме язык еллинский и чудеси дивяся, прослави Бога, поя Ему: Аллилуиа.

Икос 8

Всю веру во Сятую Троицу непорочну сохранисте и многи ко Христу приведосте, святителие Христовы, подвигом добрым подвизавшеся. Сего ради, взирающе на дивный подвиг ваш и на чистое житие ваше, со умилением вопием вам таковая:

Радуйтеся, Православия одеждою, свыше истканною, Церковь украсившии;

радуйтеся, еретическая суесловия ясно обличившии.

Радуйтеся, писаньми и словесы вашими духовное сокровище Церкви Христове собравшии;

радуйтеся, мудрость Божию и вся красная мира Христа ради отвергшии.

Радуйтеся, сокровищ Небесных паче всего взыскавшии;

радуйтеся, Пастыреначальника Христа, яко служителие вернии, живоносным стопам последовавшии.

Радуйтеся, высокий образ добродетелей в житии вашем явившии;

радуйтеся, душевныя страсти, вкупе же и телесныя, духовным мечем посекшии.

Радуйтеся, Живоначальней Троице в жертву живу, святу и благоугодну себе самих принесшии;

радуйтеся, грешников предстателие.

Радуйтеся, нищих заступницы;

радуйтеся, пастырей учителие и образы.

Радуйтеся, трие святителие, велицыи и вселенстии учителие.

Кондак 9

Всею душею твоею возлюбив Бога, отче Григорие, боговидную чистоту и целомудрие паче всех благ избрал еси и богослов великий и таинник явился еси. Ныне предстоя Престолу Святыя Троицы, испроси мирови мир и спасение всем нам, восхваляющим тя и поющым Богу: Аллилуиа.

Икос 9

Витийством богодухновенным триех вселенских святителей еритичестии соблазны престаша, православная же вера паче и паче превозможе. Сего ради от усердия нашего со умилением и любовию взываем к ним таковая:

Радуйтеся, любовию Православия все житие ваше озарившии;

радуйтеся, Единаго Бога в трех лицах чествовати научившии.

Радуйтеся, Ариево злочестие и хуления иных еретиков низложившии;

радуйтеся, лжеучителей пребеззаконная уста светлостию словес ваших заградившии.

Радуйтеся, небесныя трубы, проповедавшия мирови Христово Евангелие;

радуйтеся, во иерарсех светила три великая.

Радуйтеся, учителие кротости, воздержания, вкупе же и покаяния;

радуйтеся, монашествующих добрии учителие и наставницы.

Радуйтеся, Церкве ограждение и Православия поборницы;

радуйтеся, в труды апостолов вшедшии и клас добраго исповедания пожавшии.

Радуйтеся, за веру и подвиги венцы нетленныя от Пастыреначальника Христа приемшии;

радуйтеся, великия труды и подвиги во благоустроении Церкве Христовы подъемшии.

Радуйтеся, трие святителие, велицыи и вселенстии учителие.

Кондак 10

Спаса Христа умоляти не престай о чтущих память твою, всехвальне Иоанне Златоусте: тебе бо дадеся благодать молитися за ны. Темже и мы, яко ко благоуханнаго мира сосуду, точащему исцеления всем, с верою притекающим, со умилением и любовию припадающе, вопием прославльшему тя Богу: Аллилуиа.

Икос 10

Стена есте необоримая празднующим святую память вашу и всем притекающим к молитвенному покрову вашему, непостыдная надежда и крепкое заступление. Темже и нам, святии трие святителие, со умилением припадающим к вам, испросите у Престола Святыя Троицы милость и благодать во благовременную помощь, да с радостию и благодарением взываем вам:

Радуйтеся, милость и утешение всем верным являющии;

радуйтеся, кающияся грешники от сетей диавола избавляющии.

Радуйтеся, благодатных даров усерднии раздаятелие;

радуйтеся, всех человек предстательство и покрове.

Радуйтеся, сирых отцев и вдов заступницы;

радуйтеся, убогих богатство и болящих исцеление.

Радуйтеся, милосердия ко страждущим немолчнии проповедницы и юных наставницы;

радуйтеся, старец питателие.

Радуйтеся, сущих в скорбех утешителие;

радуйтеся, странных сопутницы.

Радуйтеся, изнемогающим поможение;

радуйтеся, чтущим память вашу радость и спасение низпосылающии.

Радуйтеся, трие святителие, велицыи и вселенстии учителие.

Кондак 11

Пение Пресвятей Троице паче иных принесли есте, святителие Божии, умом, словом, делом и богословным витийством вашим сплетения риторская разрушили есте, наставляюще ны почитати Троицу во Единице и воспевати Ей: Аллилуиа.

Икос 11

Светозарную троицу святых иерархов, Василия, царствия тезоименитаго, Григория, Богослова наименованнаго, Иоанна Златоустаго, учителя вселенныя, глубины Божия испытавших, восхваляюще и светлую память их благоговейно торжествующе, похвальная пения приносим таковая:

Радуйтеся, благознаменитыя трубы Божественных глаголов;

радуйтеся, цевницы богодухновенныя.

Радуйтеся, апостольских богодухновений изъяснителие;

радуйтеся, апостольских преданий ревнителие.

Радуйтеся, дивная величия Божия всем земнородным поведающии;

радуйтеся, Славу Божию вашим житием и словом проповедавшии всей вселенней.

Радуйтеся, ко спасению добрии путеводителие и наставницы;

радуйтеся, растленных обычаев искоренителие, благих же нравов насадителие.

Радуйтеся, отрицатися плотских похотей и страстей научающии;

радуйтеся, врачеве премудрии недугов душевных и телесных.

Радуйтеся, церковная светила, от Трисолнечнаго Света возжженныя;

радуйтеся, цветы благовоннии райскаго прозябения.

Радуйтеся, трие святителие, велицыи и вселенстии учителие.

Кондак 12

Благодать Божия обильно излияся во устах ваших, треблаженнии: вера православная вами укрепися, и мгла еретических шатаний и лжеучений светом богодухновенных писаний отгнася. Темже, святителие, молитеся ко Христу Богу, да дух ревности вашея о вере и благочестии почиет и на нас, да сподобимся купно с вами пети Святей Троице: Аллилуиа.

Икос 12

Поюще и светло празднующе священную вашу память, треблаженнии Василие, Богослове Григорие и Златоустый Иоанне, смиренно молим вас, не престайте молитися Христу о всех, верою призывающих вас и с любовию вопиющих таковая:

Радуйтеся, православных догматов хранителие;

радуйтеся, богословия живоноснии источницы.

Радуйтеся, верных сердца Божественне веселящии;

радуйтеся, яко неослабными подвиги вашими Арий низложися.

Радуйтеся, яко огнем богодухновенных вещаний ваших Евномиева ересь попалися;

радуйтеся, яко вашими богодухновенными глаголы Савеллиа ересь отгнася.

Радуйтеся, яко мудрование Нестора вами упразднися;

радуйтеся, о мире молитвенницы изряднейшии.

Радуйтеся, к Царствию Небесному верныя возводящии;

радуйтеся, Божии гласи, пречудно нам возгремевшии.

Радуйтеся, пастырей Церкве достоподражательнии образи;

радуйтеся, по апостолу всем вся бывшии.

Радуйтеся, трие святителие, велицыи и вселенстии учителие.

Кондак 13

О святителие Христовы и отцы треблаженнии, Василие Великий, церковное светило и столпе непоколебимый, Богослове Григорие, уме богопросвещенный, архиерею превеликий, вкупе же и Златоусте Иоанне, покаяния твердый проповедниче, небесным спребывающе ликом и Ангельским совокупльшеся Силам, нынешнее приемше малое моление наше, испросите нам у Всещедраго Бога вышняя мыслити и деяти, да вечныя муки избегше, небесную жизнь наследим с вами, вопиюще Богу: Аллилуиа.

Этот кондак читается трижды; затем икос 1 и кондак 1.

Тропарь и молитва трем Святителям: Василию Великому, Григорию Богослову и Иоанну Златоусту

Тропарь, глас 4

Яко апостолов единонравнии и вселенныя учителие, Владыку всех молите, мир вселенней даровати и душам нашим велию милость.

Молитва

О пресветлии светильницы Церкве Христовы, Василие, Григорие и Иоанне, светом православных догматов вся концы земли озарившии и мечем слова Божия хульных смущения и шатания ересей угасившии; припадающе к вашему милосердию, с верою и любовию из глубины души вопием: предстояще Престолу Пресвятыя, Единосущныя, Животворящия и Нераздельныя Троицы, за Нюже словом, писанием и житием добре подвизастеся и душы своя полагасте, всегда молитеся Ей, да укрепит и ны в Православии и единомыслии, и непоколебимем даже до смерти исповедании веры Христовы, и во вседушевнем послушании его Церкви Святей; да препояшет ны с высоты силою на вся невидимыя и видимыя враги наша; да соблюдет Церковь свою незыблему от неверия, суеверия, ересей и раскола; да дарует архипастырем нашим здравие, долгоденствие и во всем благое поспешение; пастырем нашим да подаст духовное трезвение и ревность о спасении пасомых, правителем суд и правду, воином терпение, мужество и одоление на враги, сирым и вдовицам заступление, болящим исцеление, юным благое в вере возрастание, старцам утешение, обидимым заступление, и всем вся ко временней и вечней жизни потребная, яко да в мире и покаянии, желанием спасения горяще, Господеви работающе, добрым подвигом подвизающеся, течение наше скончаем и сподобимся в Небеснем Царствии купно с вами всегда пети и славити Пресвятое и Великолепое Имя Отца и Сына, и Святаго Духа, во веки веков. Аминь.

Акафист святителю Спиридону, Тримифунтскому чудотворцу

Кондак 1

Препрославленный от Господа святителю и чудотворче Спиридоне! Ныне всечестную память твою празднующе, яко много могущему споспешествовати нам о прославльшем тя Христе, умильно вопием ти: избави нас от всяких бед и зол, да с благодарением зовем ти:

Радуйся, Спиридоне, предивный чудотворче!

Икос 1

От юности украшенный всеми добродетельми, житием своим Ангелом подражавый, ты, святителю Спиридоне, воистину показался еси друг Христов; мы же, зряще тя, небеснаго человека и земнаго ангела, со благоговением умильно вопием ти:

Радуйся, уме, созерцаяй тайны Пресвятыя Троицы;

радуйся, обогативыйся Духа пресветлым осиянием.

Радуйся, светильниче многосветлый;

радуйся, ум твой безстрастием просветивый.

Радуйся, измлада истинную простоту и безмолвие возлюбивый;

радуйся, украшение целомудрия.

Радуйся, любве неистощимая струя;

радуйся, яко страннолюбию Авраама подражал еси.

Радуйся, яко всем любвеобильно входы дома своего отверзал еси;

радуйся, нищих предстателю.

Радуйся, пред нимже благоговеют людие;

радуйся, яко ты еси обиталище Пресвятаго Духа.

Радуйся, Спиридоне, предивный чудотворче!

Кондак 2

Видяще остров Кипр и вся христианския страны нетленныя мощи твоя, святителю, от нихже истекают обильная исцеления, возрадовашася; и мы, почитающе тя яко преобильнаго источника благодати, низпосланнаго свыше нам, вопием к Верховному Подателю Небесных и земных благ: Аллилуия.

Икос 2

Разум Божественный имый, аще сый пастырь безсловесных овец, ты произволением Пастыреначальника Христа избран был еси в пастыря овец словесных. Вернии же, разумевше тя добраго пастыря, неусыпно о стаде своем пекущагося, воспеваху:

Радуйся, архиерее Бога Вышняго, в хиротонии восприявый обильно Божественную благодать;

радуйся, светильниче многосветлый, горяй и светяй.

Радуйся, верный делателю в вертограде Христовом;

радуйся, пастырю, на пажити веры и благочестия паству свою воспитавый.

Радуйся, сияньми добродетелей твоих мир просвещавый;

радуйся, Престолу Христову Божественную Жертву приносивый.

Радуйся, иерарше, разумением Православия украшенный;

радуйся, апостольскаго учения исполненный, верных струями спасительнаго учения напаяяй.

Радуйся, яко и мудрых озарил еси;

радуйся, яко и простых сердца обновил еси.

Радуйся, славо православных и Церкве непоколебимое утверждение;

радуйся, украшение отцев, славо и похвала иереев благоговейных.

Радуйся, Спиридоне, предивный чудотворче.

Кондак 3

Силою Вышняго, осенившею тя, святителю Спиридоне, богомудр ты показался еси и, сжавши дланию глину, троичность Лиц всем очевидно уяснил еси: темже лжемудрии философи, собравшиися на Соборе, ужасошася, вернии же непостижимаго прославиша Бога, умудрившаго тя во спасение, вопиюще Ему: Аллилуия.

Икос 3

Имеюще тя в помышлениих своих вси отцы Собора проста, неискусна в книжнем учении, молиша тя, отче Спиридоне, не препиратися словесы с витиею, мнящимся мудр быти. Ты же, святителю, ревностию по Бозе распаляемый, веруя, яко проповедь Христова не в препретельных мудрости человеческая словесех, но в явлении духа и силы, премудре того обличив, вразумил и на путь истинный наставил еси. Вси, видевше чудо сие, взываху:

Радуйся, свете православныя мудрости;

радуйся, яко глаголемых быти мудрых совопросников посрамил еси.

Радуйся, источниче, благодатию обильный;

радуйся, непоколебимый столпе, твердо содержащий сущих в вере.

Радуйся, омрачаяй всепагубную ересь;

радуйся, чрез негоже попрано бысть безумие.

Радуйся, яко персть земная проповеда твоима рукама Святую Троицу;

радуйся, яко из глины извел еси огнь и воду во утверждение догмата Святыя Троицы.

Радуйся, яко просветил еси люди славити Слово, воистину Единосущное Пребезначальному Отцу;

радуйся, яко змиеву главу пагубныя Ариевы ереси поразил еси.

Радуйся, яко тобою пожерта бысть злоба;

радуйся, невернаго мудреца совопросника к истинней вере обративый.

Радуйся, Спиридоне, предивный чудотворче!

Кондак 4

Жизнь проводя в убожестве и нищете, нищим и бедным был еси питатель и помощник и, любве ради к нищим, змия в злато преложил еси и дал еси оное требующему твоея помощи. Дивящеся о чудеси сем, благодарственно вопием к Богу: Аллилуия.

Икос 4

Слышано бысть всем и всюду, яко святитель Спиридон воистину есть жилище Святыя Троицы: вселися бо в нем Бог Отец, Бог Слово и Бог Дух Святый. Сего ради ты словесы и деяньми проповедал еси всем христианом воплощеннаго истиннаго Бога, вопиющим:

Радуйся, словес Божиих таинниче;

радуйся, Домостроительство Божие о спасении мира уяснивый.

Радуйся, яко научил еси не испытовати еже есть превыше разума и мудрости человеческия;

радуйся, непостижимую действующую в тебе силу Божию явивый.

Радуйся, яко устами твоими провеща Сам Бог;

радуйся, яко вси послушаху тебе в сладость.

Радуйся, мглу идолослужения разгнавый;

радуйся, яко многих к истиней вере привел еси.

Радуйся, яко главы невидимых змиев поразил еси;

радуйся, яко тобою прославляется вера христианская.

Радуйся, яко светло озаряеши всех ублажающих тя;

радуйся, поборниче христианския веры и Православия.

Радуйся, Спиридоне, предивный чудотворче!

Кондак 5

Божественнаго Духа преисполнен был еси, святителю Спиридоне, ради добродетельнаго жития твоего, зане кроток, милостив, чист сердцем, терпелив, непамятозлобив, страннолюбец был еси: сего ради Творец и в чудесех преславна показа тя. Мы же, прославляя Бога, прославльшаго тя, вопием Ему: Аллилуия.

Икос 5

Равноангельна Спиридона зрим, великаго чудотворца. Некогда страна от бездожия и засухи вельми пострада: бысть глад и язва, и многое множество людей умроша, молитвами же святителя сниде с небесе на землю дождь; людие же, избавльшеся от бедствия, благодарственно взываху:

Радуйся, великому пророку Илии уподобивыйся;

радуйся, яко дождь, отъемлющий глад и недуги, благовременне низвел еси.

Радуйся, паки молитвами своими небо заключивый;

радуйся, яко немилосердаго купца лишением имения наказал еси.

Радуйся, яко требующим пищу обильно даровал еси;

радуйся, яко любоблагоутробие Бога к людем подвизаеши.

Радуйся, вземляй немощи немощных;

радуйся, богоблагодатный человеком помощниче.

Радуйся, болящим здравие подаваяй;

радуйся, егоже трепещут демони.

Радуйся, безчисленных чудес источниче.

Радуйся, Спиридоне, предивный чудотворче!

Кондак 6

Завеса ветхозаветной скинии закрываше во Святая Святых ковчег, манну и скрижали. И храм твой, святителю Спиридоне, имеет раку твою, яко ковчег, святыя мощи твоя, яко манну, сердце твое, яко скрижали Божественныя благодати, на нихже зрим начертанную песнь: Аллилуиа.

Икос 6

Народ Кипра некогда за умножение беззаконий наказа Господь безплодием земли; егда же прииде к святому Спиридону знаемый земледелец, прося помощи, даде ему святый злато; минувшу же бедствию, земледелец оный возврати паки злато, и – о чудесе – злато змий бысть. Прославляюще Бога, дивнаго во святых Своих, вопием:

Радуйся, яко Моисею, чудесно преложившему жезл в змия, подражал еси;

радуйся, человеколюбивый пастырю, избавляяй от бед словесныя овцы стада своего.

Радуйся, обильно всех всеми благами обогащаяй;

радуйся, яко Илия, бедных питавый.

Радуйся, немилосердых к милосердию обращаяй;

радуйся, достоподражаемый пример любве для человеков, в мире живущих.

Радуйся, верных и неверных в бедах утешение;

радуйся, древо сеннолиственное, град и страну осеняющее.

Радуйся, славо и похвало керкирян;

радуйся, над влагою и сушею, зноем и хладом благодатию Божиею владычествуяй.

Радуйся, уставы земли молитвою пременяяй;

радуйся, будущая, яко настоящая, провидевый.

Радуйся, Спиридоне, предивный чудотворче!

Кондак 7

Ходатай пред Господем за всех явился еси, святителю Спиридоне: сего ради и мы прибегаем под кров твой, ищуще спасения, вси бо помощника тебе имамы во всех нуждах, во время глада, смертоносныя язвы и во вся годины бед и искушений. Сего ради благодарственно вопием Богу: Аллилуия.

Икос 7

Новое чудо видим боголепное: егда ты, отче, шествовал избавити неповинно осужденнаго на смерть, бурный поток прегради путь тебе; ты же именем Всемогущаго Бога повелел ему стати и прешел еси со спутники чрез реку, яко по суху. Слава о сем чудеси распространися всюду, и вси прославиша Бога, вопиюще к тебе:

Радуйся, яко иногда Иисус Навин чрез Иордан реку по суху прешедый;

радуйся, речная устремления гласом своим укротивый.

Радуйся, яко трудный путь предпринял еси, движимый милосердием;

радуйся, яко клевету разрушил еси и неповиннаго от уз темницы и напрасныя смерти избавил еси.

Радуйся, жизни по Бозе благий поспешниче;

радуйся, неповинно угнетенных защитителю.

Радуйся, уставов естества воднаго пременителю;

радуйся, яко судию вразумил еси и от убийства спасл еси.

Радуйся, истинное исправление душ;

радуйся, дивное сило, потоки удержавающая.

Радуйся, услаждающий сердца человеков, к тебе притекающих;

радуйся, человеколюбию Авраама подражателю.

Радуйся, Спиридоне, предивный чудотворче.

Кондак 8

Странник и пришлец был еси на земли, якоже и прочии человецы. Обаче из чрева матере Всеведущий великаго угодника и чудотворца показа тя, святителю Спиридоне: бесы бо изгоняеши, всякую болезнь и язву исцеляеши, помышления людей зриши, темже и дивен во святых показался еси. Мы же, возсылающе молитву ко Благодателю всех Богу, вопием Ему: Аллилуиа.

Икос 8

Весь мир ужасом многим содрогнуся, егда услыша, яко смерть, по гласу твоему, возвращает из гробов мертвецы своя, и возопи:

Радуйся, умершую дщерь свою, да явит врученное ей сокровище, к жизни воззвавый;

радуйся, скорбную вдовицу, на сохранение злато вдавшую, утешивый.

Радуйся, умершее отроча из мертвых воскресивый;

радуйся, яко матерь его, внезапно от радости умершую, ожививый.

Радуйся, яко уподобился еси Илии, молитвами сыну Сарептския жены жизнь возвратившему;

радуйся, яко и Елисею, возбудившему от смерти отроча, подражал еси.

Радуйся, пастырю, преискренне любящий человеки;

радуйся, жене блуднице, слезами нозе твои омывшей, грехи именем Бога отпустивый.

Радуйся, святую ревность верховнаго апостола стяжавый;

радуйся, яко нераскаянная грешница, по глаголу твоему, в тяжких болезнех умре.

Радуйся, земли плодоносие молитвами твоими испросивый;

радуйся, непреложное воскресения человеков уверение.

Радуйся, Спиридоне, предивный чудотворче.

Кондак 9

Духа Божественнаго осияньми озарен был еси, святителю Спиридоне, имел бо еси духа премудрости, яко мудрыми словесы безумных обуил еси и посреде отцев веру утвердил еси, духа разума, яко умы омраченныя озарил еси; духа страха Божия, яко выну делании богоугодными душу очистил еси. Темже, представ Престолу Вышняго, с сонмом Ангелов воспеваеши Ему: Аллилуиа.

Икос 9

Жезл пастыря словесных овец от Пастыреначальника Господа Иисуса приемый, святый Спиридон не премени жития своего: нестяжателен, кроток, любве ради вся терпяй, не постыдеся пещися и о стаде безсловесных овец. Вся сия возбуждают нас славити Бога и взывати тебе:

Радуйся, славу мира сего яко суетную презревый;

радуйся, мзду многу на Небесех стяжавый.

Радуйся, красная мира сего в уметы вменивый;

радуйся, сосуде Небесных благ.

Радуйся, святейшая пажите киприотов;

радуйся, яко тебе ради Бог хищников овец твоих невидимыми узами связа.

Радуйся, татем отеческое вразумление преподавый;

радуйся, по милосердию твоему за проведенную без сна нощь овна им даровавый.

Радуйся, непослушанием козлища, якобы разум имущаго, купца, утаившаго цену его, обличивый;

радуйся, утаившаго сребренники твоя к покаянию приведый.

Радуйся, яко страсти корыстолюбия увещанием своим исцелил еси его.

Радуйся, Спиридоне, предивный чудотворче.

Кондак 10

Спасаяй души паствы, Богом тебе вверенныя, ты, святителю Спиридоне, произволением Божиим зван был еси явити славу твою, паче же славу Истиннаго Бога, и в иныя страны, да всюду славят имя Божие, вопиюще: Аллилуиа.

Икос 10

Скорый помощник и заступник во всяких нуждах и скорбех, святый Спиридон, по повелению цареву, якоже и прочии пастыри, прииде во град Антиохию, идеже бе одержимый болезнию царь Константин; святитель главы его коснуся и сотвори здрава. Сему чудеси дивящеся, вопием ти:

Радуйся, егоже в сонном видении Ангел, яко целителя, яви царю;

радуйся, Божественныя ради любве трудный путь в старости восприявый.

Радуйся, цареву рабу, ударившему тя в ланиту, по заповеди Спасителя, другую подставивый;

радуйся, столпе смирения.

Радуйся, молитвами своими слезно просящему царю здравие даровавый;

радуйся, яко уничижением своим раба вразумил еси и немилостивый нрав его пременил еси.

Радуйся, яко благочестию и милосердию царя научил еси;

радуйся, яко, ненавидяй земная сокровища, злато царя отвергл еси.

Радуйся, яко ученика своего Трифиллиа от пристрастия к земным благам отвратил еси и сосудом благодати Божия соделал еси;

радуйся, яко пришедшу тебе в Александрию идоли падоша.

Радуйся, емуже и беси повинуются;

радуйся, яко от идолослужения многих отвратил еси.

Радуйся, Спиридоне, предивный чудотворче.

Кондак 11

Пение ангельское бысть, егда во храме приносил еси, святителю Спиридоне, вечерния молитвы Твоя, и не беша сослужащие тебе. Жителие же града, дивное пение слышавше, внидоша в храм и, никогоже видевше, с Горними силами воспеваху: Аллилуиа.

Икос 11

Светозарное солнце мирови, собеседник Ангелов был еси на земли, святителю Спиридоне; предав же дух твой в руце Божии, преселился еси в Горняя селения, моляся за мир пред Престолом Владыки. Мы же, живущии на земли, вопием ти:

Радуйся, яко тебе, еще живу сущу, сослужаху Ангели;

радуйся, псалмопение Архангелов слышавый.

Радуйся, видимый образе нашего преображения;

радуйся, яко недоставшу елею в храме Бог тебе ради с избытком лампады наполни тем.

Радуйся, лампадо Божественнаго сияния;

радуйся, сосуде благодати Божией, обильно, подобно елею, наполняющей душу твою.

Радуйся, неиссякаемый источниче, присно источающий всем токи благодати;

радуйся, о немже изумляются Ангели.

Радуйся, преслушание диакона в храме наказавый;

радуйся, тщеславившагося своим гласом, и гласа и языка лишивый.

Радуйся, яко во время зноя внезапу роса, снизшедшая свыше, священную твою главу прохлади;

радуйся, в знамении сем близость преставления своего провидевый.

Радуйся, Спиридоне, предивный чудотворче.

Кондак 12

Покров и прибежище бывый всем к тебе притекающим верным еще в житии твоем, ты, святителю, не оставил еси нас, сирых, и по твоем успении; Бог, побеждающий естества чин, сохрани святые мощи твоя нетленными во укрепление Православныя веры и благочестия, в знамение безсмертия, Егоже прославляюще, вопием: Аллилуиа.

Икос 12

Воспеваем тя, святителю Божий, яко удивил еси мир чудесы, истекающими от святых мощей твоих. Вси бо, с верою приходящии и лобызающии их, получают вся благопотребная просимая. И мы, давшаго тебе крепость, венчавшаго тя венцем нетления и действующаго тобою Бога прославляюще, вопием ти:

Радуйся, во время глада корабельником явивыйся и пищу доставити повелевый;

радуйся, слепым, с верою притекшим к святым мощем твоим, зрение даровавый.

Радуйся, от неисцельныя болезни отрока исцеливый;

радуйся, беса из жены изгнавый и здраву ю сотворивый.

Радуйся, возбранный воеводо Керкиры;

радуйся, яко полчища злочестивых агарян изгнал еси и корабли их в пучине потопил еси.

Радуйся, егоже видеша окруженнаго сонмом Ангелов, в деснице меч державша и в трепет врагов приведша;

радуйся, создати себе храм, во еже совершати в нем литургию на пресном хлебе, воеводе возбранивый.

Радуйся, воеводу латинскаго лютою смертию поразивый;

радуйся, молниею изображение его в доме в Венеции сожегший.

Радуйся, отступльства и лжемудрования Запада посрамивый;

радуйся, единую Православную веру быти истинную и спасительную для человеков утвердивый.

Радуйся, Спиридоне, предивный чудотворче.

Кондак 13

О пречудный святителю Христов, отче Спиридоне! Нынешнее наше моление прием, избави нас от всех бед и напастей, укрепи на враги страну нашу, даруй нам оставление прегрешений и изми от вечныя смерти всех, вопиющих о тебе к Богу: Аллилуиа.

Этот кондак читается трижды; затем икос 1 и кондак 1.

Тропарь и молитва святителю Спиридону Тримифунтскому

Тропарь, глас 1-й

Собора Перваго показался еси поборник и чудотворец, Богоносе Спиридоне, отче наш. Темже мертву ты во гробе возгласив, и змию в злато претворил еси, и внегда пети тебе святыя молитвы Ангелы, сослужащия тебе, имел еси, священнейший. Слава Давшему тебе крепость, слава Венчавшему тя, слава Действующему тобою всем исцеления.

Молитва

О великий и пречудный святителю Христов и чудотворче Спиридоне, Керкирская похвало, всея вселенныя светильниче пресветлый, теплый к Богу молитвенниче и всем к тебе прибегающим и с верою молящимся скоропредстательный заступниче! Ты веру православную на Никейстем Соборе посреде отцев преславно изъяснил еси, ты Единство Святыя Троицы чудесною силою показал еси и еретиков до конца посрамил еси. Услыши нас, грешных, святителю Христов, молящихся тебе, и сильным твоим предстательством у Господа избави нас от всякаго злаго обстояния: от глада, потопа, огня и смертоносныя язвы. Ты бо во временней жизни своей от всех сих бедствий избавлял еси людей твоих: от нашествия агарян и от глада страну твою сохранил еси, царя от неисцельнаго недуга избавил и многия грешники к покаянию привел еси, мертвых преславно воскрешал еси, за святость жития твоего Ангелы, невидимо в церкви поющия и сослужащия тебе, имел еси. Сице убо прослави тебе, вернаго Своего раба, Владыко Христос, яко вся тайная человеческая деяния дарова тебе разумети и обличати неправедно живущия. Многим, в скудости и недостаточестве живущим, ты усердно помогал еси, люди убогия изобильно во время глада напитал еси и ина многа знамения силою в тебе живущаго Духа Божия сотворил еси. Сице и нас не остави, святителю Христов, поминай нас, чад своих, у Престола Вседержителя и умоли Господа, да подаст многих наших грехов прощение, безбедное и мирное житие да дарует нам, кончины же живота непостыдныя и мирныя, и блаженства вечнаго в будущем веце сподобит нас, да выну возсылаем славу и благодарение Отцу и Сыну, и Духу Святому, ныне и присно, и во веки веков. Аминь.

Другая молитва ко святому Спиридону Тримифунтскому, читаемая в Санкт-Петербургском Адмиралтейском соборе

О всеблаженный святителю Спиридоне, великий угодниче Христов и преславный чудотворче! Предстояй на Небеси Престолу Божию с лики Ангел, призри милостивым оком на предстоящия зде люди и просящии сильныя твоей помощи. Умоли благоутробие Человеколюбца Бога, да не осудит нас по беззакониим нашим, но да сотворит и с нами по милости Своей! Испроси нам у Христа и Бога нашего мирное и безмятежное житие, здравие душевное и телесное, земли благоплодие и во всем всякое изобилие и благоденствие, и да не во зло обратим благая, даруемая нам от щедраго Бога, но во славу Его и прославление твоего заступления! Избави всех, верою несумненною к Богу приходящих, от всяких бед душевных и телесных, от всех томлений и диавольских наветов! Буди печальным утешитель, недугующим врач, в напастех помощник, нагим покровитель, вдовицам заступник, сирым защитник, младенцем питатель, старым укрепитель, странствующим путевождь, плавающим кормчий и исходатайствуй всем, крепкия помощи твоея требующим, вся, яже ко спасению, полезная! Яко да, твоими молитвами наставляеми и соблюдаеми, достигнем в вечный покой и купно с тобой прославим Бога, в Троице Святей славимаго, Отца и Сына, и Святаго Духа, ныне и присно, и во веки веков. Аминь.

Акафист преподобной Марии Египетской

Кондак 1

Избранной Богом от падшаго рода, подвигом тяжким стяжавшей велию славу на небеси, мы, земнороднии, смиренно взываем ти, святая Марие, моли за нас Господа Бога, да исхитит нас из рова страстей похвальная ти воспевающих: Радуйся, Преподобная Мати Марие, Ангелы подвигом своим удивившая.

Икос 1

Ангели изумившася внезапной перемене в тебе, Преподобная Мати, как ты во единем часе оставила еси широкий путь, ведущий в пагубу, и вступила на узкую стезю спасения. Приими от нас, Христова Угоднице, радостное сие пение:

Радуйся, Божию Матерь молившая, да удостоит припасть у Креста;

радуйся, чистую Деву просившая, да прощения вымолит у Христа.

Радуйся, Деве святей обещавшая не возвратитися на пагубный путь;

радуйся, горькие слезы лиявшая на больную, Преподобная, грудь.

Радуйся, яко Заступницей скоро в молитве была услышана ты;

радуйся, яко в том же часе свободно могла ко Кресту подойти.

Радуйся, древо умильно лобзавшая, на немже распят был Христос;

радуйся, всем существом трепетавшая, потоки излившая слез.

Радуйся, тут же решение приявшая не возвратитися вспять;

радуйся, иго Христово и бремя Его избравшая взяти себе.

Радуйся, сим ты решением твердым во главу сатану поразила еси;

радуйся, яко об одном решении радость велия бысть на небеси.

Радуйся, Преподобная Мати Марие, Ангелы подвигом своим удивившая.

Кондак 2

Видя неизреченную любовь к тебе Божией Матери, Преподобная, яко по слезной молитве твоей сотвори в той же час невозбранный вход твой к Пречистому Древу Креста в праздник честнаго его Воздвижения, и сподоби облобызати оное, ты же в радостном трепете о милости Божией воспевала Ему: Аллилуиа.

Икос 2

Разумом и сердцем своим прияла еси, Святая Марие, неуклонное решение отныне не возвратитися на путь страстей, в умилении сердца моливши Пресвятую Деву Богородицу указати ти место спасения, и внезапу услышала еси таинственный глас, указующий таковым местом пустыню Иорданскую. Приими от нас, Преподобная, похвалу сицевую:

Радуйся, благодарившая Заступницу Мира за вход невозбранный ко Кресту;

радуйся, Споручницей Деву избравшая отныне служить токмо Христу.

Радуйся, чистую Деву молившая спасения ти путь указати;

радуйся, от иконы приемшая местом подвига пустыню избрати.

Радуйся, в тот час отрешившая мира сего суету;

радуйся, тут же на кораблице отплывшая по Иорданову сторону ту.

Радуйся, в земли пустынней Божией Матерью хранимая ты;

радуйся, миром греховным незримая, избегшая его суеты.

Радуйся, яко наветы диавола Крестом отражавшая;

радуйся, в подвизе тяжцем избранная, радовавшаяся со Христом.

Радуйся, страхи и глад терпевшая ради Него;

радуйся, прелести мира презревшая ради Единаго Христа.

Радуйся, Преподобная Мати Марие, Ангелы подвигом своим удивившая.

Кондак 3

Силою свыше укрепляема пребывала еси в пустыне, Преподобная Мати, помощию Господа хранимая, выну воспевая Ему: Аллилуиа.

Икос 3

Имея воистину велие хотети преподобный Зосима видети избранницу, Божией высотою жития своего его превозсшедшей, егда наступиша дни святыя Четыредесятницы, отъиде в пустыню Заиорданскую и обрете волею Божиею тебе, Преподобная, ты же, смирения ради, не хотяще явитися людем, прежде бежала еси от него, последе же, умолена быша преподобным, удостоила еси его беседы с тобою: не возгнушайся и нашей беседы смиренныя, угоднице Божия, но приими похвалу сицевую:

Радуйся, в пустыне покаяние приносившая;

радуйся, дни и ночи в ней плакавшая.

Радуйся, слезами всю землю оросившая;

радуйся, достигшая небесной высоты.

Радуйся, от смрада житейскаго бежавшая;

радуйся, притекшая в пустынный покой.

Радуйся, под ношею крестною страдавшая;

радуйся, яко всегда Господь с тобою.

Радуйся, за подвиги Христом возвеличенная;

радуйся, прославленная еще на земле.

Радуйся, прозорливостью Господом отличена;

радуйся, яко по имени Зосиму назвала еси.

Радуйся, Преподобная Мати Марие, Ангелы подвигом своим удивившая.

Кондак 4

Бурею священнаго ужаса объят бысть преподобный Зосима, яко ты, николиже знавшая его по имени, умолиши рассказати ему житие твое дивное. Ты же, смиренная угоднице, не утаила еси пред ним прежней своей греховной жизни, да прославится в тебе Господь, щедро награждающий кающихся. Мы благодарим Создателя, моляще Его, да не отринет Он и нашего покаяния, и в радостном уповании поем Ему: Аллилуиа.

Икос 4

Слышаще преподобный Зосима, како ты с мужеством перенесла еси вся тяжести пустыннаго жития в борьбе с искушениями и диаволом, удивишася и с умилением к тебе взываше:

Радуйся, в пустыне только питавшая кореньями тело твое;

радуйся, на Господа всю печаль возлагавшая, да не покинет создание свое.

Радуйся, мнозех превозшедшая в подвизе тяжцем своем;

радуйся, в рай за сие ты возшедшая и увенчана светлым венцем.

Радуйся, Божиим Духом научена в пустыне писанию;

радуйся, Им, Всеблагим, вручены ти дары святой красоты.

Радуйся, Духа Святаго сосудом, Марие, сподобилась быти;

радуйся, яко на пути твоем трудном, стремилась для Господа пожити.

Радуйся, руку на плуг положившая не возвратитися вспять;

радуйся, всем существом Христа полюбившая, приявшая Его благодать.

Радуйся, крином в пустыне прекраснейшим все житие ты цвела;

радуйся, смиренною, благоухающею для Господа Бога была еси.

Радуйся, Преподобная Мати Марие, Ангелы подвигом своим удивившая.

Кондак 5

Боготочною кровию искупивый ны, Господи, не призвал еси праведныя, но грешныя на покаяние, сподоби и нас подражати житию твоея угодницы Марии, и во веки благодарным сердцем славословити Тя райскою песнею: Аллилуиа.

Икос 5

Видев тя Зосима, Преподобная, стоящую на воздусе и молящуюся, трепетом объят бысть, недоумевая, како в падении пребывающей ранее, человеце, толицей благодати сподобися, умиленно возблагодаря Господа и воспета сице:

Радуйся, святостью жизни достигшая дара предвидения;

радуйся, монастырские тайны раскрывшая пред Зосимой своими усты.

Радуйся, Ангелом уподобилась блистанием своей чистоты;

радуйся, яко стояти сподобилась на воздусе, блаженная.

Радуйся, пред Зосимой строгия подвиги скрыла еси;

радуйся, с неба явления многия утаила еси.

Радуйся, ради святаго спасения хранила лишь в сердце своем;

радуйся, Зосиме молчать повелевшая о себе до кончины твоей.

Радуйся, прославленной не восхотевшая быть на земли от людей;

радуйся, яко сорок семь лет неизвестною пребывала в пустынном житии.

Радуйся, такожде со стези крестной хотяще неведомой всем отойти.

Радуйся, Преподобная Мати Марие, Ангелы подвигом своим удивившая.

Кондак 6

Проповедуют Ангелы на небеси чудное твое житие, блаженная пустыннице, яко ты в немощнем телеси стяжала велию силу духа и сокрушила еси козни сатанинския. Мы вкупе с Ангелы прославляем Господа, давшаго тебе крепость Своею благодатию, и поем Ему: Аллилуиа.

Икос 6

Воссиявше в ти, Божия Угоднице, великая жажда вкушания Пречистых Христовых тайн, просиша Зосиму явитися в будущее лето, в день святаго Великаго Четверга со святыми Дарами на берег реки Иордана, да сподобишися ты сего святейшаго Дара. Мы, прославляя в тебе ревность теснейшаго соединения с Господом нашим Иисусом Христом, похвальная ти зовем:

Радуйся, жаждою святою томимая причащения ради святых Даров;

радуйся, в сердце твоем бысть хранимая ко Господу Богу любовь.

Радуйся, всю себе ты уневестила, Преподобная, Спасу Христу;

радуйся, кротость, смирение стяжавшая в Ангельскую чистоту.

Радуйся, скоро с Зосимой простилася, жено святой красоты;

радуйся, тут же от глаз его скрылася, Марие, вглубь пустыни.

Радуйся, в сердце Зосимы оставила умиления восторг;

радуйся, ум сего старца направила на размышленный поток.

Радуйся, яко драгую жемчужину, мысль о тебе он унес;

радуйся, яко весь путь до обители омочен от радостных слез.

Радуйся, яко долго в очах его старческих образ твой чудный стоял;

радуйся, токмо чрез лето свиданием старец себя утешал.

Радуйся, Преподобная Мати Марие, Ангелы подвигом своим удивившая.

Кондак 7

Хотяще соблюсти устав святыя обители, отпустиша игумен иноцы своя на подвиг молчания и наивящей молитвы в пустыни дальния. Преподобный же Зосима не можаще отправиться болезни ради, о нейже предрекала ему ты, Святая Марие, с радостным трепетом ожидавше Великаго Четверга, в оньже день условия ради, обещавши причаститися, преклоняшеся пред непостижимыми судьбами Божиими, воспеша Богу: Аллилуиа.

Икос 7

Новым священным трепетом объята душа преподобнаго старца, когда насташа Великий день совершения тайныя Вечери нашим Господом, взяше с собою святейшия Дары, идоша на берег реки, святая, причастити тя, Мати блаженная: мы же вкупе со святым старцем благоговеем пред Господом, идущим к тебе в Тайнах Своих Пречистых. И тебе, достойней невесте Сладчайшаго Жениха, с любовию шествующей на брак Агнчий, умильно взываем:

Радуйся, яко святым Иереем исполнена просьба твоя;

радуйся, яко со святыми Дарами прииде на берег трепеща.

Радуйся, яко в ночь страсти Христовой хотяще причастницей быти;

радуйся, яко тех в страданиях участница будеши на небеси с ним жити.

Радуйся, яко смути преподобнаго отсутствием долгой порой;

радуйся, яко смущение подобная бысть твоя переправа рекой.

Радуйся, яко при сиянии месяца ты показалася вдали;

радуйся, стопами идущая к противоположному берегу реки.

Радуйся, знамением крестным спасительным Иордан осенила рукой;

радуйся, яко по суху, без всякаго смущения пошла рекой.

Радуйся, яко видения ради сего в страхе бысть Иерей;

радуйся, яко его ты успокоила речью святой своей.

Радуйся, Преподобная Мати Марие, Ангелы подвигом своим удивившая.

Кондак 8

Странницы и пришельцы вси есмы на земли, по глаголу апостола, странницей пребывала и ты в пустыне своей до дне своего преставления, Агнице Христова Марие, да от Иерусалима земнаго переселившаяся в Иерусалим Горний славословити Творцу святою райскою песнею: Аллилуиа.

Икос 8

Весь сладость, все твое желание бысть Господь Иисус, Егоже ты принимаше с трепетом в Тайнах Пречистых из рук блаженнаго старца. Мы же, взирая на тя, поистине на достойную причастницу сего святейшаго Дара, с любовию тебе зовем:

Радуйся, в Тайнах Святых обрученная с Безсмертным твоим Женихом;

радуйся, Им за сие украшенная райским нетленным венцем.

Радуйся, тя по приятию Божиих Даров окружи дивный свет;

радуйся, яко на тя не можаше Зосима без страха смотрети.

Радуйся, с веселием тихим Симеона молитву прочла;

радуйся, взор свой умиленный на руце к небу сейчас вознесла.

Радуйся, пищи небесной вкусившая, земной не хотяще приняти;

радуйся, дары любве у Зосимы зерна три решила взяти.

Радуйся, яко после своего причастия не долго на бреге пребыла еси.

Радуйся, Преподобная Мати Марие, Ангелы подвигом своим удивившая.

Кондак 9

Всякий чин ангельский и человецы благословляюще Господа, како Он совершаше силу в немощных людех, укрепляше и тя, многопобедная угоднице, в подвизе своем пустынном терпяще убо в обнаженнем твоем телеси хлад и зной нестерпимый, к тому же и страх, и глад и многия злохитрыя искушения от диавола. Ты же за таковую помощь от Господа выну воспевала Ему: Аллилуиа.

Икос 9

Витийствующий язык не можаше изобразити, яже творишися в душе праведнаго Зосима по уходе твоем, таинственная пустыннице, ты образом своим, исполненным благодати Духа Всесвятаго, вперила духовный взор старца в размышления горняя, како Бог перстнаго человека всемогуществом Своим подымаше до Ангельския высоты, приими вкупе с Зосимою смиренную нашу похвалу:

Радуйся, в ней же свой ум сохранившая, не разсеянными соблазна страстьми;

радуйся, яко тяготилася встречей с земными людьми.

Радуйся, скоро в пустыню стремилася к беседе со Ангелы ты;

радуйся, тамо дни и ночи молилася, незримая миром в тиши.

Радуйся, яко от всех удалилася, спасения ради в глуши;

радуйся, только лишь звезды небесныя быша свидетели слез.

Радуйся, в сии минуты чудесныя, любовию взирал Сам Христос;

радуйся, яко Споручницу дивную ты веселила собой.

Радуйся, помощию Ея сильною в вечный достигла покой;

радуйся, вновь Зосиму просившая, чрез лето в пустыню придти.

Радуйся, вновь его ожидавшая с надеждой тебе обрести.

Радуйся, Преподобная Мати Марие, Ангелы подвигом своим удивившая.

Кондак 10

Спастися хотящим нам буди молитвенницей у Престола Всевышняго, Преподобная Мати, да и мы, избегши искушений всяческих, сподобимся вкупе с тобою выну славословити Господа и пети Ему: Аллилуиа.

Икос 10

Стена еси всем подвижникам, Пресвятая Богородице, от злохитрых козней диавола, спасла еси избравшую тебя Споручницей, пред Сыном сладчайшим Твоим, не посрамила еси ея упования, Пречистая, и довела до вожделенных врат рая. Сподоби нас, грешных, достойно восхвалити святую угодницу твою Марию песнопениями сими:

Радуйся, яко со трепетом радостным ожидавше Зосима тебя;

радуйся, всей мыслию сладостной он утешал себя.

Радуйся, яко в поста дни великие он в пустыню с любовью ушел;

радуйся, яко до места свидания двадцать дней всего шествовал он.

Радуйся, яко в смущении горестном старец искаше тебя;

радуйся, яко волнений исполненный, старец не помнил себя.

Радуйся, яко на песце озаренную светом небес тебя он обрел;

радуйся, с миром ты сим разлученная, в вечный отъиде покой.

Радуйся, с горьким рыданием старец над телом склонился твоим;

радуйся, яко не верил Зосима очам престарелым своим.

Радуйся, яко ты уже давно пересилилася в дивный небесный чертог;

радуйся, вечно теперь веселишися, ушла от скорбей и тревог.

Радуйся, Преподобная Мати Марие, Ангелы подвигом своим удивившая.

Кондак 11

Пением ангельским восхваляема и сонмом их окруженная, вознесеся душа твоя праведная ко престолу Всевышняго во гласе радования воспевати Господа Богокрасною песнею: Аллилуиа.

Икос 11

Святым Духом Божиим озаренный бысть лик твой преподобный, старец же Зосима в велие смущение прииде, яко не уведе имени твоего, блаженная, абие узре надпись у главы твоея, начертанную бысть на земле:

Радуйся, яко уведе Зосима о преставлении дни;

радуйся, яко смиренной Марией названной была ты в словах.

Радуйся, яко преставилась Богу еще лето прошлое ты;

радуйся, в день своего святаго причастия сподобилась отойти.

Радуйся, вдруг из пустыни сей жгучей к страху два льва подошли;

радуйся, яко ногами могучими вырыв могилу, ушли.

Радуйся, яко с молитвой горячей предал земле он твой прах;

радуйся, яко долго стоял над могилою старец в умильных слезах.

Радуйся, тихо устами дрожащими старец молитву совершал;

радуйся, в судьбах Непостижимаго с любовию он прославлял.

Радуйся, Преподобная Мати Марие, Ангелы подвигом своим удивившая.

Кондак 12

Благодать испроси нам у Бога, чистая Христова невеста Марие, да помилует он нас в день страшнаго суда Своего и да причислит к избранному своему стаду, и да сподобит выну воспевати Ему: Аллилуиа.

Икос 12

Поюще твое покаяние, емуже удивишася Ангелы на небеси, и вси страдания твоя безпримерныя, ихже не можеши изобразити некий язык человеческий, с любовию и радостию ти вопием:

Радуйся, яко за плоть обнаженную ныне чудною ризою покрыта в раю;

радуйся, зноем в пустыне сожженная, на небеси прохлады вкушаеши струю.

Радуйся, глад постоянный терпевшая, ныне в небе насыщена хлебом Христа;

радуйся, всякия скорби понесшая, ныне в радости глас произносят уста.

Радуйся, яко в тяжцей борьбе со диаволем пребывала семнадцать ты лет;

радуйся, яко ты за победу прославлена, окружи тя за то дивный свет.

Радуйся, яко премудрая Дево не погасила светильник свой;

радуйся, яко от Крестнаго Древа неуклонный ко спасению подвиг был твой.

Радуйся, Деве Святой обещавшая Ея помощию не сбиться с пути;

радуйся, много в пустыне страдавшая, не попустила в уклон отойти.

Радуйся, знамением крестным разрушила козни врагов;

радуйся, яко ты ныне вкушаеши от Божиих щедрот и даров.

Радуйся, Преподобная Мати Марие. Ангелы подвигом своим удивившая.

Кондак 13

О Святая, всехвальная и многопобедная угоднице Христова, Марие, покаяния образ преизящнейший! Молим Тя: испроси нам у Господа Бога силу Его благодати загладити и нам тьму грехов наших, с сокрушенными слезами о них, и да сподобимся в обители покаявшихся получити утешения вечнаго, по неложному обещанию, и с лики Ангельскими воспевати Пресвятую Троицу ангельскою песнею: Аллилуиа.

Этот кондак читается трижды; затем икос 1 и кондак 1.

Тропарь и молитвы преподобной Марии Египетской

Тропарь, глас 8

В тебе, мати, известно спасеся еже по образу: приимши бо крест, последовала еси Христу, и деющи учила еси презирати убо плоть, преходит бо, прилежати же о душе, вещи безсмертней: темже и со Ангелы срадуется, преподобная Марие, дух твой.

Молитва первая

О великая Христова угодница, преподобная мати Марие! Услыши недостойную молитву нас, грешных (имена), избави нас, преподобная мати, от страстей, воюющих на души наша, от всякия печали и находяшия напасти, от внезапныя смерти и от всякаго зла, в час же разлучения души от тела отжени, святая угодница, всякую лукавую мысль и лукавые бесы, яко да приимет души наша с миром в место светло Христос, Господь Бог наш, яко от Него очищение грехов и Той есть спасение душ наших, Емуже подобает всякая слава, честь и поклонение, со Отцем и Святым Духом, ныне и присно, и во веки веков. Аминь.

Молитва вторая

О великая Христова угоднице преподобная Марие! На Небеси Престолу Божию предстоящи, на земли же духом любве с нами пребывающи, имеющи дерзновение ко Господу, моли спасти рабы Его, к тебе с любовию притекающия. Испроси нам у Великомилостиваго Владыки и Господа веры непорочное соблюдение, градов и весей наших утверждение, от глада и пагубы избавление, скорбящым утешение, недугующым исцеление, падшим возстание, заблуждшым укрепление, в делах благих преспеяние и благословение, сиротам и вдовицам – заступление, и отшедшим от сего жития – вечное упокоение, всем же нам в день Страшного Суда одесную страны общники быти и блаженный глас Судии Моего услышати: приидите, благословеннии Отца Моего, наследуйте уготованное вам Царствие от сложения мира, и тамо пребывания во веки получити. Аминь.

Акафист преподобному Сергию, игумену Радонежскому, чудотворцу

Кондак 1

Возбранный от Царя сил Господа Иисуса, данный России воеводо и чудотворче предивный, преподобне отче Сергие! Прославляюще мы прославльшаго тя славы Господа, благодарственное пение воспеваем ти, ибо молитвами твоими от нашествия иноплеменных и скорбных обстояний нас присно избавляеши: яко имея дерзновение ко Господу, от всяких нас бед свободи, да зовем ти: Радуйся, Сергие, скорый помощниче и преславный чудотворче.

Икос 1

Ангелов Творец, предуведевый, по самовластному чистаго сердца твоего изволению, всеусердствующее Его воли исполнение, еще во чреве матери трикратным возглашением показа тя миру истиннаго служителя быти Святыя Троицы, и научи всех вопити тебе сице:

Радуйся, прежде век, яко имаши верный раб Христов быти, предусмотренный;

радуйся, во оноже время во блаженное и небесное жилище предуставленный.

Радуйся, от чрева матерня на службу Небеснаго Царя, яко воин, хотящий верен Ему быти, призванный;

радуйся, яко благодатию Божиею оправданный.

Радуйся, не точию Россиею, но и всей вселенной прославленный;

радуйся, трикратным твоим во чреве возглашением родителей и всех слышащих удививый.

Радуйся, по рождении своем постное иноческое житие показавый;

радуйся, от сосца матери воздержание чудное явивый.

Радуйся, яко в среду и пяток млека никакоже вкусивый;

радуйся, родителей благих добрый и избранный плод.

Радуйся, радости скорбящим и милости с верою у тебе просящим подателю;

радуйся, печалей злых во всяких приключениих отгонителю.

Радуйся, Сергие, скорый помощниче и преславный чудотворче.

Кондак 2

Видящи вся Россия и иныя страны данною тебе, Преподобне отче Сергие, благодатию Божиею с верою к святым твоим мощем приходящим и скорое вспоможение, и присное преславное чудес творение, удивляются. И мы вси, веселящеся, яко имеем таковаго милостиваго помощника, Прославльшаго тя, благаго раба и вернаго слугу Господня, восхваляюще, вопием Ему: Аллилуиа.

Икос 2

Разум, еще сущу ти во чреве матерни, Святую Троицу прославити Иисус Христос даровавый, и веру крепкую, надежду несумненную, любовь истинную к Нему имети утвердивый, сподоби тя во имя Святыя Троицы преславный храм и обитель чудную устроити, и во ону множество иноков собрати. Сего ради вернии научишася воспевати тебе тако:

Радуйся, честное Пресвятыя Троицы носило и похваление;

радуйся, добре стадо, тобою собранное, во спасение наставляяй.

Радуйся, честный образе агнцем и пастырем;

радуйся, правило веры и образе кротости духовныя.

Радуйся, святыням чистое и непорочное жилище;

радуйся, еще в жизни сподобивыйся видети Пресвятую Богородицу со двема апостолома.

Радуйся, удостоивыйся во время совершения литургии сослужения ангельскаго;

радуйся, во святую литургию в благодати Божией весь аки во огни стоящий.

Радуйся, оным Божественным огнем, в потир вшедым, причастивыйся;

радуйся, достоин бывый ангельскаго собеседования.

Радуйся, преисполненный всякия благостыни;

радуйся, чистоты душевныя и телесныя усердный хранителю.

Радуйся, Сергие, скорый помощниче и преславный чудотворче.

Кондак 3

Силою, данною ти свыше, будущая яко настоящая созерцая, возвещал еси и великому князю Димитрию о победе многочисленных прегордых агарян, хотящих Россию огнем и мечем опустошити, прорекл еси, и от своего иноческаго лика двух монахов на противных в помощь дал еси, и молитвою твоею святою к Богу выну вопия, на агаряны победу сотворил еси. За еже тя прославляюще, и о таковой же твоей на сопротивных православному воинству помощи просяще, Богу вопием: Аллилуиа.

Икос 3

Имуще помышление родителие твои и людие о трикратном твоем во чреве матернем в церкви глашении и удивльшеся, разумеша нечто преславное и чудное быти: и по сих уведевше твое радостное рождение, радовахуся и радостная тебе приношаху, глаголюще:

Радуйся, отроча добродушевное и благонадежное;

радуйся, детище, всякия благодати Божия исполненное.

Радуйся, пречудное в младенчестве постничество нам являяй;

радуйся, оным многих приводяй во удивление и увеселяяй.

Радуйся, яко с тобою всегда бе благодать Господня;

радуйся, от юности твоея всем сердцем и мыслию Бога возлюбивый.

Радуйся, кротость, смирение и бдение имевый;

радуйся, вся мира сего красная, яко скоро исчезающая, презревый.

Радуйся, вся плотския похоти Бога ради умертвивый;

радуйся, многообразныя козни лукаваго силою Божиею победивый.

Радуйся, многая люди от греховнаго пути ко Господу обративый и спасый;

радуйся, яко тобою сладостей духовных исполняемся.

Радуйся, Сергие, скорый помощниче и преславный чудотворче.

Кондак 4

Бури жития мира сего, присно внутренними и внешними злострадании волнующагося, преподобне отче Сергие, избавився, пришел еси во пристанище немятежное небесное, на места злачна и прохладна, идеже потоцы сладости неисповедимые, пища славы Божия нетленная, пения и гласы празднующих. Тамо почиваеши и веселишися, со всеми ангельскими силами поя Богу: Аллилуиа.

Икос 4

Слышаша, преподобне отче Сергие, ближнии и дальнии ангелоподобное твое житие и благодати чудес струю выну текущую, яко молитвою твоею прокаженнии очищаются, слепии прозирают, хромии ходят и разнообразных недуг с верою притекающии здравие улучают, сих избавльшеся, вопияху к тебе таковая:

Радуйся, мироварнице, на вся недуги врачевание подавающая;

радуйся, безмездно паче естества врачу скоромилостивый.

Радуйся, милости превеликия и скорбным сострадания сокровище;

радуйся, всеусерднаго о людех промышления приятелище.

Радуйся, душу свою за человеки положити готовый;

радуйся, увеселение и отрада к тебе прибегающим.

Радуйся, мертвеца преславно молитвою твоею ожививый;

радуйся, оскудение монастырское в пищи исполнивый.

Радуйся, на сусе месте поток водный тещи у Бога испросивый;

радуйся, яко таяжде вода, молитвою твоею исцеляющи недуги, чудодействует.

Радуйся, чудес пучино, Богом излиянная;

радуйся, желаемых благ пришедшим к тебе подателю.

Радуйся, Сергие, скорый помощниче и преславный чудотворче.

Кондак 5

Боготечная пресветлая звезда явился еси, преподобне отче Сергие, небо церковное украшаяй и всех, блудящих по морю страстнаго жития сего, данною тебе от Солнца Правды, Христа Иисуса, истиннаго Бога, благодатию озаряяй, мрак печалей и мглу всяких недуг и скорбей прогоняяй, наставляеши всех, к тебе с верою притекающих, на путь спасенный, к вечному Небесному Отечеству ведущий, поющих Богу: Аллилуиа.

Икос 5

Видев преподобный Сергий, яко в мире сем всяческая суета и тлению причастна, потщася вседушно Превечному Богу благоугодити, и воистинну не вотще потрудися: премени бо тленная на нетленная, наипаче же предстояния сподобися у страшнаго Престола Владычня в славе вечней. Темже вопием ему:

Радуйся, яко идеже Христос в телеси, таможде и ты пребываеши;

радуйся, тамо, яко в зерцале, в Бозе вся Ему любезная созерцаеши.

Радуйся, яко созерцая в Нем молящихся ти о помощи, молитвою твоею им полезное ходатайствуеши;

радуйся, скорый помощниче призывающим тя во бранех православным.

Радуйся, молитвою твоею Российстей стране победы на противныя подаваяй;

радуйся, скорбящим скоропредстательный утешителю.

Радуйся, немощей телесных и душевных немздоприемный исцелителю;

радуйся, многая чудеса благодатию Духа Святаго содеваяй.

Радуйся, хромым хождение и слепым прозрение подаваяй;

радуйся, грозд винный, питающий нас и веселящий.

Радуйся, розго Христа, лозы истинныя, мног плод в пособие православным творящая;

радуйся, благий рабе и верный, и добрый, делателю винограда Христова.

Радуйся, Сергие, скорый помощниче и преславный чудотворче.

Кондак 6

Проповедует держава Российская, богомудре Сергие, труды твоя и болезни, бдение же и сухоядение, ради душевнаго твоего спасения подъятыя, егоже ради прослави тя Господь славою Своею Божественною. Темже, яко рай насажденный, в Церкви явился еси, имущи древо жизни Самаго Господа, от Негоже вкусившии вся, скоро гибнущая в мире сем, презирают и радостно в прекрасный виноград вышний входят, идеже ты, предстоя Ему, вопиеши: Аллилуиа.

Икос 6

Возсия Церкви и стране нашей Российстей просвещение совершенных твоих добродетелей, преподобне отче Сергие, о нихже благодаряще Отца Небеснаго, давшаго тебе толикую благодать величия Своего, к тебе, яко к теплому о нас молитвеннику, радостная воспеваем тако:

Радуйся, ангельское житие нам являяй;

радуйся, страсти греховныя уставляяй.

Радуйся, образе истиннаго смирения,

радуйся, зерцало совершеннаго терпения.

Радуйся, наставниче великий спасению;

радуйся, приводяй грешных ко исправлению.

Радуйся, известный исполнителю заповедей Христовых;

радуйся, душ немощных исцеление.

Радуйся, милостыню творити научаяй;

радуйся, ризы и брашна немощным подавати повелеваяй.

Радуйся, пустынниче, мирскую честь и богатство возненавидевый;

радуйся, постниче, от юности Богу послуживый.

Радуйся, Сергие, скорый помощниче и преславный чудотворче.

Кондак 7

Хотя избран дом Духу Святому себе сотворити, потщался еси тесным и прискорбным путем, ведущим в Жизнь Вечную, взем на рамо свое Крест Христов, шествовати, еже благодатию Божиею от юности твоея непорочно в творениих заповедей Господних совершив, достигл еси уготованнаго тебе в небесном всевеселом пребывании воздаяния, и тамо благодарственно поеши Богу: Аллилуиа.

Икос 7

Новую благодать показа всех Творец и Владыка тебе, богомудре Сергие: аще бо и умерл еси на земли плотию, но душею в вышнем селении всегда жив сый, многая и преславная чудеса в мире живущим людем действуеши и теплым твоим ходатайством пособствуеши вопиющим к тебе таковая:

Радуйся, девственниче душею и телом;

радуйся, иноком наставниче предивный.

Радуйся, душ наших радование;

радуйся, быстрое нищим услышание.

Радуйся, скорбящим приятное попечение;

радуйся, чистоты усердный хранителю.

Радуйся, ненадежным надеяние;

радуйся, всея России увеселение.

Радуйся, древо чудоточное рая Иисусова;

радуйся, крине райскаго прозябения.

Радуйся, миро Христова благоухания;

радуйся, яко тобою приносится радование.

Радуйся, Сергие, скорый помощниче и преславный чудотворче.

Кондак 8

Страшное и преславное чудо является притекающим к тебе, Богомудре Сергие: ибо данною тебе с верою просящим Божиею благодатию немедленно от всяких многообразных телесных и душевных скорбей исцеляеши, от бед избавляеши, от напастей охраняеши, и всем всяко благополезное прошение исполняеши, и вопиеши Богу: Аллилуиа.

Икос 8

Весь еси, преподобне отче Сергие, в вышних, но и нижних не оставляеши: присно со Христом, Царем Вечным, царствуеши и нас, грешных и недостойных, пред Ним воспоминаеши, моляся о спасении нашем. Темже от усердия нашего вопием к тебе сице:

Радуйся, оставльший имение и возлюбивый нищету Христову;

радуйся, достигший к неистощимому богатству.

Радуйся, Духу Святому подклонивыйся со всяким смирением;

радуйся, воине Христов, непобедимый явльшийся.

Радуйся, крылома богомыслия сети вражия сокрушивый;

радуйся, смирением возвышаемый, в вечныя кровы возлетевый.

Радуйся, просвещенный внутрь благодатию;

радуйся, истребивый страстей мглу душевредную.

Радуйся, в подвизех дневных и нощных течение совершивый;

радуйся, в невечернем дни Царствия Божия присно почиваяй.

Радуйся, тамо снедения пищи разумныя сподобльшийся;

радуйся, яко того блаженства от Бога вечно удостоивыйся.

Радуйся, Сергие, скорый помощниче и преславный чудотворче.

Кондак 9

Всякое естество ангельское удивися великому свыше тебе дарованию, яко на земли невещественное житие показал еси, и во плоти, аки безплотен, явился еси. Сего ради многих чудес творения от Господа прием, чистою и боголюбезною душею твоею Того благостию к Небесным причтен еси силам, в Небесех ныне поеши всесильному Богу: Аллилуиа.

Икос 9

Ветия многовещанныя недоумеют достойно славити тя, достойный всякия славы, славне преподобне отче Сергие, ибо пачеестественная многая преславная чудодействия, еще жив сущь, показал еси, но и по смерти тая благодатию Божиею творити не престаеши. Мы же, любовию понуждаеми, дерзаем пети тебе сице:

Радуйся, земный ангеле и небесный человече;

радуйся, во плоти живый духовно, на земли небесно.

Радуйся, в человечестве пребываяй ангельски, в мире премирно;

радуйся, душевныма своима очима выну Господа созерцавый.

Радуйся, пред лицем Божиим, яко раб пред Господем, ходивый;

радуйся, пред Оным, яко сын пред Отцем, яко ученик пред Учителем, шествовавый.

Радуйся, яко воин пред Воеводою готов сый вся повеленная Им творити;

радуйся, добрый стада своего иночествующих наставниче и правителю.

Радуйся, шествовавый от силы в силу, дондеже явися тебе Бог богов в Сионе;

радуйся, Единаго Господа возлюбивый, и к Нему очеса своя выну имевый.

Радуйся, во вся дни живота своего Его искавый и в Нем намерение полагавый;

радуйся, ничесого на Небеси и на земли, разве Христа Иисуса, видети желавый.

Радуйся, Сергие, скорый помощниче и преславный чудотворче.

Кондак 10

Спасти хотя душу твою, в юности возраста своего отреклся еси воли своея и во знамение отсечения ея постригл еси власы главы своея и был еси монах, покоривый себе воли Божией и начальником, от Него поставленным, ихже веления тако слушал еси, яко Самаго Господа, никогда же прекословя, но слову веления исполнением дела отвещавая. Всяческая же приключения благодарно, яко верный раб, от Господа приимал еси, Емуже на Небесех предстоя, ныне вопиеши: Аллилуиа.

Икос 10

Стена еси всем человеком, к заступлению твоему прибегающим, преподобне Богомудре Сергие. Темже и нам, к тебе приходящим и милостиваго твоего во всяких нуждах заступления у Царя Небеснаго просящим, буди стена крепкая и ограждение непреоборимое, от всяких нас бед и напастей застеняя и ограждая, за еже мы вопием тебе таковая:

Радуйся, воине Царя Небеснаго, не обязавыйся куплями житейскими, да Ему угоден будеши;

радуйся, не восхотевый двема господинома, Богу и миру, работати, но Единому Богу точию.

Радуйся, от юности на тело свое, на мир сей и диавола вооруживыйся;

радуйся, постом, поклоны, стоянием на молитве, бдением умертвивый плоть свою.

Радуйся, умертвивый оную прежде, нежели она жива страстем бяше;

радуйся, мертву содеявый гортань противу приимания сластей.

Радуйся, мертв сотворивый язык противу глаголания скверных, клеветных и ложных;

радуйся, мертвы устроивый ушеса противу слышания душевредных.

Радуйся, мертвы содеявый руце противу грабления и всяких зол творения;

радуйся, мертво сотворивый чрево противу объядения и пиянства.

Радуйся, мертва соделавый трудами чресла своя противу нечистоты;

радуйся, мертвы сотворивый нозе противу течения в путь грешников и на совет нечестивых.

Радуйся, Сергие, скорый помощниче и преславный чудотворче.

Кондак 11

Пение благодарственное благотворителю Христу Иисусу, тя, преподобне отче, прославляюще, вси православнии взывают, яко даровал ти многих чудес силу творения: слепыя просвещати, прокаженныя очищати, больныя врачевати, бесныя от демонскаго дручения свобождати, толико сильне, якоже и не у приведенным к тебе бывшим бесным, еще на пути демони от них отбегаху и ктому не возвращахуся, боящеся в тебе силы Божия, юже выну в Небесех прославляя, вопиеши Богу: Аллилуиа.

Икос 11

Светозарное светило в православной Российстей державе и во всей вселенней благодатию немерцающаго Солнца, Христа Иисуса, просвещающею, возсиявше, зрим тя, Богомудре отче: с невещественными бо в вышних предстоя Престолу Троицы Пресвятыя, радости превеликия исполнен еси и Божественными лучами Трисолнечнаго Света осияваемь, облистаеши верныя, вопиющия к тебе таковая:

Радуйся, возшедый на гору превысоку добродетелей Божественных;

радуйся, яко от тоя удобь возшел еси на гору небесную.

Радуйся, яко от обители земныя во обитель небесную водворился еси;

радуйся, яко восходя тамо душею, нам мощи твоя святыя оставил еси.

Радуйся, яко мощи твоя исцелевают всякия скорби и болезни;

радуйся, яко мощей твоих демони трепещут.

Радуйся, яко твоя мощи комуждо в приключьшихся печалех бывают увеселение;

радуйся, душею востекий в Сион Горний к Царю Небесному.

Радуйся, яко, тамо предстоя, о всех нас к Нему тепле ходатайствуеши;

радуйся, яко благоутробие Его о всех, чтущих память твою, умилостивляеши.

Радуйся, стране нашей на противных победу молитвою твоею содевающий;

радуйся, яко всем верным всякое прошение во их пользу исполняеши.

Радуйся, Сергие, скорый помощниче и преславный чудотворче.

Кондак 12

Благодать, данную ти от Бога, сведуще, тебе, приснаго нашего милостиваго отца, прилежно просим: пролей ныне теплую твою молитву о нас, грешных, ко Господу, яко да презрев вся наша согрешения, дарует победы на враги, яко царю Константину на Максентиа, яко Давиду на Голиафа; державу Российскую да укрепит, Церковь Свою Святую от распрей и расколов незыблему да сохранит, обилие всяких плодов земли да дарует и вся православныя христианы да спасет и помилует, чесого от Него твоими молитвами улучити ожидающе, вопием Ему: Аллилуиа.

Икос 12

Поюще дивнаго во святых Своих Царя Небеснаго, прославльшаго тя, вернаго Своего раба, преподобнаго отца Сергия, милостивое твое, скорое нам во всяких нуждах и печалех поможение прославляем, ибо в тебе в Троице прославляемый Бог наш преславным многим чудодействием дивно прославися, о чесом удивляющеся, вопием к тебе сице:

Радуйся, великославный Российский наш заступниче, отче Сергие;

радуйся, совершенный в добродетелех человече.

Радуйся, дивный подражателю совершенства Отца нашего Небеснаго;

радуйся, преблагий и добрый наставниче иноков.

Радуйся, образе пустынножителей и устроителю общаго жития;

радуйся, всех православных скорый помощниче и заступниче.

Радуйся, Царя Небеснаго и Бога известный умилостивителю;

радуйся, многажды заступлением твоим прошения предваряяй.

Радуйся, покрове, Богом зданный, имже покрываются мнози;

радуйся, ленивых подвигнувый твоими христоподражательными нравы.

Радуйся, доброзрачное света евангельскаго всесветлое сияние;

радуйся, Трисолнечнаго Святыя Троицы Света выну просвещающее озарение.

Радуйся, Сергие, скорый помощниче и преславный чудотворче.

Кондак 13

О чудотворче преславный и заступниче всем нам во всяких бедах и скорбех скорый и пречудный, Богомудре отче Сергие! Нынешнее наше приими приношение и Богоприятным твоим ходатайством умоли Господа сил силу свыше православному нашему воинству на сопротивныя подати, и нам всем, Того благодатию очистившимся, от геенны избавитися и грядущая в Небесех благая улучити, вопиющим Ему: Аллилуиа.

Этот кондак читается трижды; затем икос 1 и кондак 1.

Тропари и молитвы преподобному Сергию Радонежскому, чудотворцу

Тропарь, глас 4 (Обретение мощей)

Днесь пресветло красуется царствующий град Москва, яко светолучными зарями, молниями чудес твоих осияемь, всю вселенную созывает похвалити тя, Богомудре Сергие; пречестная же и славная обитель твоя, юже во имя Святыя Троицы многими труды твоими создал еси, отче, имущи в себе стада ученик твоих, веселия и радости исполняется. Мы же, празднующе преславное обретение честных мощей твоих, в земли сокровенных, яко цвет благоуханен и кадило благовонно, любезно я лобызающе, различная исцеления приемлем и твоими молитвами грехов прощения сподобляемся, отче преподобне Сергие, моли Святую Троицу спасти души наша.

Тропарь, глас 8

От юности восприял еси Христа в души твоей, преподобне, и паче всего возжелал еси мирскаго мятежа уклонитися: мужески в пустыню вселился еси, и чада послушания в ней, плоды смирения возрастил еси. Тем быв Троице вселение, чудесы твоими всех просветил еси, приходящих к тебе с верою, исцеления всем подавал обильно, отче наш Сергие, моли Христа Бога, да спасет души наша.

Ин тропарь, глас 4

Иже добродетелей подвижник, яко истинный воин Христа Бога, на страсти вельми подвизался еси в жизни временней, в пениих, бдениих же и пощениих образ быв твоим учеником: темже и вселися в тя Пресвятый Дух, Егоже действием светло украшен еси: но яко имея дерзновение ко Святей Троице, поминай стадо, еже собрал еси мудре, и не забуди, якоже обещался еси, посещай чад твоих, Сергие преподобне, отче наш.

Молитва первая

О священная главо, преподобне и Богоносне отче наш Сергие! Молитвою твоею, и верою, и любовию, яже к Богу, и чистотою сердца, еще на земли во обитель Пресвятыя Троицы душу твою устроивый, и ангельскаго общения и Пресвятыя Богородицы посещения сподобивыйся, и дар чудодейственныя благодати приемый, по отшествии же твоем от земных наипаче к Богу приближивыйся, и Небесныя Силы приобщивыйся, но и от нас духом любве своея не отступивый и честныя твоя мощи, яко сосуд благодати полный и преизливающийся, нам оставивый! Велие имея дерзновение ко Всемилостивому Владыце, моли спасти рабы Его, сущей в тебе благодати Его верующия и к тебе с любовию притекающия. Испроси нам от великодаровитаго Бога нашего всякий дар, всем и коемуждо благопотребен, веры непорочны соблюдение, градов наших утверждение, мира умирение, а от глада и пагубы избавление, от нашествия иноплеменных сохранение, скорбящим утешение, недугующим исцеление, падшим возставление, заблуждающим на путь истины и спасения возвращение, подвизающимся укрепление, благоделающим в делах благих преуспеяние и благословение, младенцам воспитание, юным наставление, неведущим вразумление, сиротам и вдовицам заступление, отходящим от сего временнаго жития к вечному благое уготовление и напутствие, отшедшим блаженное упокоение, и вся ны споспешествующими твоими молитвами сподоби в день Страшнаго Суда шуия части избавитися, десныя же страны общники быти и блаженный оный глас Владыки Христа услышати: приидите, благословеннии Отца Моего, наследуйте уготованное вам Царствие от сложения мира. Аминь.

Молитва вторая

О священная главо, преподобне отче, преблаженне Авво, Сергие великий! Не забуди убогих своих до конца, но поминай нас во святых своих и благоприятных молитвах к Богу. Помяни стадо твое, еже сам упасл еси, и не забуди посещати чад твоих. Моли за ны, отче священный, за дети твоя духовныя, яко имея дерзновение к Небесному Царю, не премолчи за ны ко Господу и не презри нас, верою и любовию чтущих тя. Поминай нас, недостойных, у Престола Вседержителева и не престай моляся о нас ко Христу Богу, ибо дана тебе бысть благодать за ны молитися. Не мним бо тя суща мертва, аще бо и телом преставился еси от нас, но и по смерти жив сый пребываеши. Не отступай от нас духом, сохраняя нас от стрел вражиих, и всякия прелести бесовския, и козней диавольских, пастырю наш добрый; аще бо и мощей твоих рака пред очами нашима видима есть всегда, но святая твоя душа со ангельскими воинствы, со безплотными лики, с Небесными Силами, у Престола Вседержителя предстоящи, достойно веселится. Ведуще бо тя воистину и по смерти жива суща, тебе припадаем и тебе молимся: еже молитися о нас Всесильному Богу о пользе душ наших, и испросити время на покаяние, и о невозбранном преитии от земли на Небо, мытарств же горьких, бесов, воздушных князей и вечныя муки избавитися, и Небесному Царствию наследником быти со всеми праведными, от века угодившими Господу нашему Иисусу Христу, Емуже подобает всякая слава, честь и поклонение со Безначальным Его Отцем и с Пресвятым, и Благим, и Животворящим Его Духом, ныне и присно, и во веки веков. Аминь.

Молитва третья

О небеснаго гражданине Иерусалима, преподобне отче Сергие! Воззри на нас милостиво и, к земли приверженных, возведи к высоте небесней. Ты горе, на Небеси; мы на земли, низу, удалены от тебе не толико местом, елико грехами своими и беззакониями; но к тебе, яко нам сродному, прибегаем и взываем: настави нас ходити путем твоим, вразуми и руководствуй. Свойственно есть тебе, отче наш, благоутробие и человеколюбие: на земли живущу, не о своем токмо спасении бысть тебе попечение, но и о всех, к тебе притекающих. Наставления твоя быша трость книжника скорописца, на сердце каждаго глаголы жизни начертавающая. Не телесныя токмо врачевал еси болезни, но паче душевных врач изящный явился еси, и вся твоя святая жизнь бысть зерцало всякия добродетели. Аще толик был еси, святче Божий, на земли: колик ныне еси, на Небеси! Ты днесь предстоиши Престолу Света Неприступнаго, и в нем, яко в зерцале, зриши вся наша нужды и прошения; ты водворяешися вкупе со Ангелы, о единем грешнице кающемся радующимися. И человеколюбие Божие есть неистощимо, и твое к Нему дерзновение много: не престани о нас вопия ко Господу. Испроси предстательством твоим у Всемилостиваго Бога нашего мир Церкви Его, под знамением Креста воинствующей, согласие в вере и единомудрие, суемудрия же и расколов истребление, утверждение во благих делех, больным исцеление, печальным утешение, обиженным заступление, бедствующим помощь. Не посрами нас, к тебе с верою притекающих. Аще бо и недостойни есмы толикаго отца и ходатая, но ты, подражатель быв человеколюбия Божия, сотвори ны достойны чрез обращение от злых дел к благому житию. Вся Богопросвещенная Россия, твоими чудесы исполненная и милостями облагодетельствованная, исповедает тя быти своего покровителя и заступника. Яви древния милости твоя, и ихже отцем вспомоществовал еси, не отрини и нас, чад их, стопами их к тебе шествующих. Веруем, яко духом нам соприсутствуеши. Идеже бо есть Господь, якоже слово Его учит нас, тамо и слуга Его будет. Ты верный еси раб Господень, и Богу везде сущу, ты в Нем еси, и Он в тебе есть, паче же и телом с нами еси. Се нетленныя и живоносныя твоя мощи, яко сокровище безценное, вручи нам чудес Бог. Предстояще им, яко тебе живу сущу, припадаем и молимся: приими моления наша и вознеси их на жертвенник благоутробия Божия, да приимем тобою благодать и благовременну в нуждах наших помощь. Укрепи нас, малодушных, и утверди нас в вере, да несомненно уповаем получити вся благая от благосердия Владыки молитвами твоими. Паству же твою духовную, тобою собранную, не престани управляти жезлом духовныя мудросте: подвизающимся помоги, разслабленныя возстави, споспеши иго Христово несть во благодушии и терпении, и всех нас управи в мире и покаянии скончати живот наш и преселитися со упованием в блаженная недра Авраамова, идеже ты радостно по трудех и подвизех ныне почиваеши, прославляя со всеми святыми Бога, в Троице славимаго, Отца и Сына, и Святого Духа. Аминь.

Молитва четвертая

О преподобне и богоносне отче наш Сергие! Воззри на нас (имена) милостивно и, к земли приверженных, возведи к высоте небесней. Укрепи наше малодушие и утверди нас в вере, да несомненно уповаем получити вся благая от благосердия Владыки Бога молитвами твоими. Испроси предстательством твоим всякий дар всем и коемуждо благопотребен и вся ны споспешествующими твоими молитвами сподоби в день Страшнаго суда шуия части избавитися, десныя же страны общники быти и блаженный оный глас Владыки Христа услышати: приидите, благословеннии Отца Моего, наследуйте уготованное вам Царствие от сложения мира. Аминь.

Акафист преподобному Серафиму, Саровскому чудотворцу

Кондак 1

Избранный чудотворче и предивный угодниче Христов, скорый помощниче и молитвенниче наш, преподобне отче Серафиме! Величающе прославльшаго тя Господа, воспеваем ти похвальная. Ты же, имеяй велие дерзновение ко Господу, от всяких нас бед свободи, зовущих: Радуйся, преподобне Серафиме, Саровский чудотворче.

Икос 1

Ангелов Творец избра тя изначала, да прославиши житием твоим пречудное имя Святыя Троицы: явился бо еси воистину ангел на земли и во плоти серафим; яко луч пресветлый Вечнаго Солнца Правды, просветися житие твое. Мы же, зряще прехвальныя труды твоя, с благоговением и радостию глаголем ти сицевая:

Радуйся, правило веры и благочестия;

радуйся, образе кротости и смирения.

Радуйся, преславное верных величание;

радуйся, претихое скорбным утешение.

Радуйся, прелюбимое иноков похваление;

радуйся, живущим в мире предивное поможение.

Радуйся, Российския державы славо и ограждение;

радуйся, тамбовския страны священное украшение.

Радуйся, преподобне Серафиме, Саровский чудотворче.

Кондак 2

Видящи мати твоя, преподобне отче Серафиме, теплую любовь твою ко иноческому житию, позна святую волю Господню о тебе, и Богу, яко дар совершен приносящи, благослови тя на тесный путь иноческий святым крестом своим, егоже до конца жития твоего на персех носил еси, знаменуя велию любовь твою к распеншемуся за ны Христу Богу нашему, Емуже вси со умилением зовем: Аллилуиа.

Икос 2

Разум небесный тебе даровася, святче Божий: от юности твоея не престая помышляти о Небеснем, оставил еси дом отчий Царствия Божия ради и правды Его. Сего ради приими от нас похвалы сия:

Радуйся, града Курска чадо богоизбранное;

радуйся, родителей благочестивых отрасль пречестная.

Радуйся, добродетели матере своея унаследивый;

радуйся, благочестию и молитве ею наученный.

Радуйся, на подвиги от матере крестом благословенный;

радуйся, благословение сие, яко святыню, до смерти соблюдый.

Радуйся, любве ради Господа дом отеческий оставивый;

радуйся, вся красная мира сего ни во что же вменивый.

Радуйся, преподобне Серафиме, Саровский чудотворче.

Кондак 3

Сила Вышняго от юности твоея воистину храняше тя, преподобне: с высоты бо храма спадша, сохрани тя Господь неврежденна, и страждущу ти люте Сама Владычица мира явися, с Небес исцеление принесши, зане измлада верно служил еси Богу, выну взывая Ему: Аллилуиа.

Икос 3

Имея тщание о подвизе иноческаго равноангельнаго жития, во град святый Киев поклонения ради преподобным Печерским притекл еси, и от уст преподобнаго Досифея повеление приим в пустыню Саровскую путь свой управити, верою издалеча облобызал еси место святое сие, и тамо вселився, житие твое богоугодное скончал еси. Мы же, дивящеся таковому о тебе Божию промышлению, со умилением вопием ти:

Радуйся, мирския суеты отрешивыйся;

радуйся, Небеснаго Отечества пламенно возжелевый.

Радуйся, Христа всем сердцем возлюбивый;

радуйся, благое иго Христово на себе восприемый.

Радуйся, совершеннаго послушания исполненный;

радуйся, святых заповедей Господних блюстителю верный.

Радуйся, ум твой и сердце в Бозе молитвенно утвердивый;

радуйся, столпе благочестия непоколебимый.

Радуйся, преподобне Серафиме, Саровский чудотворче.

Кондак 4

Бурю злых напастей утишая, прошел еси весь путь тесный и скорбный подвига иноческаго, несый ярем пустыннаго жития, затвора и молчания, многонощнаго бдения, и тако, благодатию Божиею восходя от силы в силу, от деяния к боговидению, преселился еси во Обители Горния, идеже со Ангелы поеши Богу: Аллилуиа.

Икос 4

Слышаще и видяще святое житие твое, преподобне отче Серафиме, вся братия твоя удивляхуся тебе и, приходяще к тебе, поучахуся о словесех твоих и подвизех, славяще Господа, дивнаго во святых Своих. И мы вси с верою и любовию восхваляем тя, преподобне отче, и вопием ти сице:

Радуйся, всего себе в жертву Господеви принесый;

радуйся, на высоту безстрастия возшедый.

Радуйся, воине Христов добропобедный;

радуйся, Небеснаго Домовладыки рабе благий и верный.

Радуйся, предстателю о нас пред Господем непостыдный;

радуйся, к Богородице молитвенниче наш неусыпный.

Радуйся, пречуднаго благоухания крине пустынный;

радуйся, благодати Божия сосуде непорочный.

Радуйся, преподобне Серафиме, Саровский чудотворче.

Кондак 5

Божественный свет осия жилище твое, преподобне, егда болящу ти и на одре смертнем лежащу, Сама Пречистая Дева, пришедши к тебе со святыми апостолы Петром и Иоанном, рече: «Сей есть от рода нашего», – и главе твоей коснуся. Абие же исцелев, воспел еси благодарне Господеви: Аллилуиа.

Икос 5

Видя враг рода человеча чистое и святое житие твое, преподобне Серафиме, восхоте погубити тя: наведе бо на тя люди злы, иже беззаконно истязаху тя и еле жива суща оставиша; ты же, отче святый, яко агнец кроток, вся претерпел еси, за обидящих тя Господеви моляся. Темже мы вси, таковому твоему незлобию дивящеся, вопием ти:

Радуйся, в кротости и смирении твоем Христу Богу подражавый;

радуйся, незлобием твоим духа злобы победивый.

Радуйся, чистоты душевныя и телесныя хранителю усердный;

радуйся, пустынниче, дарами благодатными преисполненный.

Радуйся, подвижниче богопрославленный и прозорливый;

радуйся, наставниче монахов предивный и богомудрый.

Радуйся, Святыя Церкве похвало и радование;

радуйся, обители Саровския славо и удобрение.

Радуйся, преподобне Серафиме, Саровский чудотворче.

Кондак 6

Проповедует пустыня Саровская подвиги и труды твоя, богоносне угодниче Христов: дебри бо и леса ея молитвою облагоухал еси, пророку Божию Илии и Крестителю Господню Иоанну подражая, и явился еси пустыни прозябение многоплодное дарами Духа Святаго, Егоже действием многая и преславная совершил еси, подвизая верных воспевати благих Подателю Богу: Аллилуиа.

Икос 6

Возсия в тебе новый боговидец, Моисею подобный, Серафиме блаженне: непорочно бо служение олтарю Господню совершая, сподобился еси зрети Христа, во храме со Безплотными Силами грядуща. Сему Божию о тебе благоволению дивящеся, воспеваем ти сице:

Радуйся, боговидче преславный;

радуйся, Светом Трисиянным озаренный.

Радуйся, Пресвятыя Троицы служителю верный;

радуйся, Духа Святаго жилище украшенное.

Радуйся, Христа со Ангелы телесныма очима лицезревый;

радуйся, в бреннем телеси райскую сладость предвкусивый.

Радуйся, Хлебом Жизни насыщенный;

радуйся, питием безсмертия напоенный.

Радуйся, преподобне Серафиме, Саровский чудотворче.

Кондак 7

Хотя Человеколюбец Господь явити в тебе, преподобне, Свое неизреченное к людем милосердие, показа тя яко воистину светило богосветлое: делы бо и словесы твоими всех приводил еси ко благочестию и любви Божией. Темже сиянием подвигов твоих просвещени и хлебом учения твоего насыщени, тебе усердно величаем и прославльшему тя Христу вопием: Аллилуиа.

Икос 7

Новаго видяще тя избранника Божия, издалеча притекаху к тебе вернии в скорбех и болезнех; и сих, бедами отягченных, не отринул еси, источая целения, даруя утешение, предстательствуя в молитвах. Темже исхождаше во всю землю Российскую вещание чудес твоих, и сице тя славляху духовная чада твоя:

Радуйся, пастырю наш добрый;

радуйся, отче милостивый и кроткий.

Радуйся, врачу наш скорый и благодатный;

радуйся, немощей наших целителю милосердый.

Радуйся, в бедах и обстояниих помощниче скорый;

радуйся, душ смятенных умирителю пресладостный.

Радуйся, грядущая яко настоящая провидевый;

радуйся, прегрешений сокровенных обличителю прозорливый.

Радуйся, преподобне Серафиме, Саровский чудотворче.

Кондак 8

Странное чудо видим на тебе, преподобне: яко старец сый немощный и притрудный, тысящу дний и тысящу нощий на камени в молитве пребывал еси. Кто доволен изрещи болезни и борения твоя, блаженне отче, яже претерпел еси, воздея преподобнии руце твои к Богу, Амалика мысленнаго побеждая и Господеви поя: Аллилуиа.

Икос 8

Весь еси желание, весь сладость, Сладчайший Иисусе! – тако в молитвах взывал еси, отче, в пустыннем безмолвии твоем. Мы же, суетою помраченнии и во гресех все житие иждившии, восхваляюще любовь твою ко Господу, сице вопием ти:

Радуйся, любящим и чтущим тя ходатаю спасения;

радуйся, приводяй грешников ко исправлению.

Радуйся, молчальниче и затворниче предивный;

радуйся, молитвенниче о нас усердный.

Радуйся, пламенную любовь ко Господу показавый;

радуйся, огнем молитвы стрелы вражия попаливый.

Радуйся, свеще неугасимая, молитвою в пустыни пламенеющая;

радуйся, светильниче, горяй и светяй даровании духовными.

Радуйся, преподобне Серафиме, Саровский чудотворче.

Кондак 9

Все естество ангельское удивися странному зрению: старцу бо, сущу в затворе, Небесе и земли Царица явися, повелевающи, да открыет затвор свой и да не возбранит людем православным внити к себе, но да всех пети научит Христу Богу: Аллилуиа.

Икос 9

Ветии многовещаннии не возмогут изрещи крепость любве твоея, блаженне: предал бо еси себе на служение всем приходящим к тебе, повеление Богоматере исполняя, и был еси недоумевающим советник благий, унывающим утешитель, заблуждающихся кроткое вразумление, болящих врач и целитель. Сего ради вопием ти:

Радуйся, от мира в пустыню вселивыйся, да добродетели приобрящеши;

радуйся, из пустыни во обитель возвративыйся, во еже добродетели семена сеяти.

Радуйся, Духа Святаго благодатию осиянный;

радуйся, кротосте и смирения исполненный.

Радуйся, притекавшим к тебе отец чадолюбивый;

радуйся, в словесех любве ободрение и утешение им подававый.

Радуйся, приходящия к тебе радостию и сокровищем именовавый;

радуйся, за любовь твою святую радостей Небеснаго Царствия сподобивыйся.

Радуйся, преподобне Серафиме, Саровский чудотворче.

Кондак 10

Спасительнаго твоего подвига, преподобне, достиг скончания, на молитве коленопреклоненно святую душу твою в руце Божии предал еси, юже Ангели святии вознесоша горе ко Престолу Вседержителя, да со всеми святыми предстоиши во славе невечерней, воспевая песнь хвалебную святых Святейшему Слову: Аллилуиа.

Икос 10

Стена всем святым и иноком отрада, Пресвятая Дева пред кончиною твоею явися ти, провозвестивши близкое твое к Богу отшествие. Мы же, дивящеся таковому посещению Богоматере, вопием ти:

Радуйся, Небеси и земли Царицу лицезревый;

радуйся, явлением Божия Матере обрадованный.

Радуйся, весть от Нея преселению Небесному приемый;

радуйся, праведною кончиною святость жития твоего показавый.

Радуйся, в молитве пред иконою Богоматере умиленный дух твой Богу предавый;

радуйся, неболезненным исходом проречения твоя исполнивый.

Радуйся, венцем безсмертия от руки Вседержителя увенчанный;

радуйся, блаженство райское со всеми святыми унаследовавый.

Радуйся, преподобне Серафиме, Саровский чудотворче.

Кондак 11

Пение непрестанное Пресвятей Троице вознося, преподобне, всем житием твоим подвижник великий благочестия явился еси, заблуждшим на вразумление, болящим душею и телом на исцеление. Мы же, благодарни суще Господеви за таковую милость Его к нам, выну зовем Ему: Аллилуиа.

Икос 11

Светоподательный светильник быв в житии, богоблаженне отче, и по смерти твоей возсиял еси, яко светозарное светило Российския земли: источаеши бо от честных мощей твоих токи чудес всем, с верою и любовию к тебе притекающим. Темже мы, яко молитвеннику о нас теплому и чудотворцу, вопием ти:

Радуйся, множеством чудес от Господа прославленный;

радуйся, любовию твоею всему миру возсиявый.

Радуйся, любве Христовы верный последователю;

радуйся, утешение всем, требующим твоея помощи.

Радуйся, источниче чудес неоскудеваемый;

радуйся, болящих и недужных исцелителю.

Радуйся, воды многоцелебныя кладезю неисчерпаемый;

радуйся, яко вся концы земли нашея любовию твоею объял еси.

Радуйся, преподобне Серафиме, Саровский чудотворче.

Кондак 12

Благодать и велие твое дерзновение пред Богом ведуще, тебе, преподобне отче, молимся: молися тепле ко Господу, да хранит Церковь Свою Святую от неверия и раскола, от бед и напастей, да поем тобою благодеющему нам Богу: Аллилуиа.

Икос 12

Поюще твое прославление, ублажаем тя, преподобне, яко многомощна молитвенника о нас пред Господом, утешителя и заступника, и с любовию возглашаем ти сице:

Радуйся, Церкве Православныя похвало;

радуйся, Отечеству нашему щит и ограждение.

Радуйся, путеводителю, всех к Небеси направляяй;

радуйся, защитниче наш и покровителю.

Радуйся, силою Божиею многая чудеса содеявый;

радуйся, ризою твоею многия недужныя исцеливый.

Радуйся, вся козни диавольския победивый;

радуйся, звери дикия кротостию твоею покоривый.

Радуйся, преподобне Серафиме, Саровский чудотворче.

Кондак 13

О предивный угодниче и великий чудотворче, преподобне отче Серафиме, приими малое сие моление наше, в похвалу тебе возносимое, и, предстоя ныне Престолу Царя царствующих, Господа нашего Иисуса Христа, молися о всех нас, да обрящем милосердие Его в День Судный, в радости поюще Ему: Аллилуиа.

Этот кондак читается трижды; затем икос 1 и кондак 1.

Тропарь и молитва преподобному Серафиму Саровскому

Тропарь, глас 4

От юности Христа возлюбил еси, блаженне, и Тому единому работати пламенне вожделев, непрестанною молитвою и трудом в пустыни подвизался еси, умиленным же сердцем любовь Христову стяжав, избранник возлюблен Божия Матере явился еси. Сего ради вопием ти: спасай нас молитвами твоими, Серафиме, преподобне отче наш.

Молитва

О великий угодниче Божий, преподобне и Богоносне отче наш Серафиме! Призри от Горния славы на нас, смиренных и немощных, обремененных грехми многими, твоея помощи и утешения просящих. Приникни к нам благосердием твоим и помози нам заповеди Господни непорочно сохраняти, веру Православную крепко содержати, покаяние во гресех наших усердно Богу приносити, во благочестии христианстем благодатно преуспевати и достойным быти твоего о нас молитвеннаго к Богу предстательства. Ей, святче Божий, услыши нас, молящихся тебе с верою и любовию, и не презри нас, требующих твоего заступления; ныне и в час кончины нашея помози нам и заступи нас молитвами твоими от злобных наветов диавольских, да не обладает нами тех сила, но да сподобимся помощию твоею наследовати блаженство обители райския. На тя бо упование наше ныне возлагаем, отче благосердый, буди нам воистину ко спасению путевождь и приведи нас к невечернему свету жизни вечныя богоприятным предстательством твоим у Престола Пресвятыя Троицы, да славим и поем со всеми святыми достопоклоняемое Имя Отца и Сына, и Святаго Духа, во веки веков. Аминь.

Чудеса преподобного Серафима Саровского

Исцеление на источнике преподобного Серафима и удивительное обращение мужа к Богу

Дорогие сестры Дивеевской обители! Разрешите мне сообщить об исцелении, которое я получила после купания в источнике батюшки Серафима. В начале октября 1991 года я была в вашем монастыре. 4 декабря мы исповедались и причастились, 5-го мы поехали на источник. Я в течение 25 лет перед поездкой страдала воспалением левой почки. При обострении боли были нестерпимые. Ехала я как раз в период обострения и, по своему маловерию, решила не купаться. Но в последний момент побежала, купила рубашку и искупалась. Боли прошли сразу же и до сих пор не возобновлялись. Кроме того, я усердно молилась за мужа. Он почти не верил в Бога и в церковь почти не ходил. Я очень просила за него батюшку Серафима. Когда я приехала домой, пришли друзья, и я стала рассказывать о поездке. А муж смотрит в потолок и как будто не слушает. Я его спрашиваю, почему он меня не слушает, а он говорит, что думает и удивляется, почему не ходит в церковь. С тех пор он постепенно начал поститься, читать духовную литературу и ходить в церковь. Уверена, что все это произошло по молитвам батюшки Серафима.

Раба Божия Людмила, г. Жуков Калужской области

Излечение от опухоли

Еще один случай исцеления на источнике преп. Серафима произошел с молодым человеком – Олегом Кудрявцевым, проживающим в Чебоксарах. Он мучился головной болью. Врачи через УЗИ обнаружили опухоль в голове и предложили ему операцию. Но старший брат Игорь привез его в Дивеево на источник преп. Серафима. После купания головные боли прошли уже к вечеру, а через неделю не стало и опухоли.

Без подписи

Облегчение страданий

Из чудес Серафима Саровского упомяну об облегчении предсмертных страданий моего отца, Алексея Федоровича. Мой отец с марта 1989 года болел раком мочевого пузыря. Трижды оперировался, но болезнь не отступала. Опухоль прорастала в лимфатические узлы, в результате чего сильно распухла левая нога, появились очень сильные боли. Летом 1991 года св. мощи преп. Серафима находились в Богоявленском соборе в Москве. Для поклонения им в храм отправилась живущая в Москве моя сестра с тремя детьми. Все они горячо просили чудотворца о помощи отцу и дедушке. И он помог. В те самые минуты, когда они были у мощей, отец почувствовал, что боль в ноге внезапно исчезла. Он смог вставать с постели и стал ходить без палочки и посторонней помощи. Впоследствии боли повторились снова, но терпимые, и он мог пользоваться пораженной ногой до самой своей кончины. Велик преподобный Серафим!

Врач Алексей Юрков, Одесса

«Дочь осталась жива»

Написать это письмо меня побудили и горе, и радость. 24 января 2001 года мою дочь Валентину увезла «скорая помощь» в тяжелейшем состоянии. Ночью ей была сделана сложная операция. Больше месяца врачи боролись за ее жизнь. Надежды на выздоровление не было, организм был подведен под искусственный аппарат. Встретив рабу Божию Галину, я рассказала ей о своем тяжком горе. Она дала мне платок, освященный на мощах преп. Серафима, и посоветовала повязать его на голову больной дочери. В этот же день с верой и облегчением в душе пошла я в больницу и повязала платок дочери. На второй день ее отправили в краевую больницу, и я убедительно попросила сопровождающего врача платок не снимать. Врач оказалась верующая, просьбу мою охотно приняла и тоже сказала: «Шансов мало на ее выздоровление, но будем надеяться на Господа, все в Его руках». Все вместе помолились, и я полностью была уверена, что дочь моя будет жить. Через неделю она начала подавать признаки жизни, а через полтора месяца ее выписали из больницы, хотя еще слабую и беспомощную. И это только благодаря милосердию Господа, благодаря помощи преп. Серафима Саровского моя дочь осталась жива.

Р. Б. Кузьменкова, Краснодарский край

«Я бачу!»

23 сентября 1991 года узнали случай чудесного исцеления на источнике преп. Серафима в Цыгановке. Смешивая русский и украинский языки, счастливая Неонила из города Луцка рассказывала, что они пришли на источник и стали читать акафист преп. Серафиму. Кружились осенние листья на воде речки Саровки, воздух был свежий и по-осеннему ароматный. Неонила почти решила не купаться – холодно, но подумала: «А как же я пойду на исповедь и к Причастию, если даже купаться грехи не позволяют?» – и вошла в воду. «Купайся с головой», – советовали ей. «Когда вышла, – вспоминала она, – было сiро, так сiро в глазах, будто полные воды. И вдруг как пелена спала – так ярко, так чудно все вокруг увидела, как никогда, так все дивно и красиво!» «Я бачу, слышите, я бачу (по-украински – вижу)», – закричала Неонила в восторге. У нее была высокая степень близорукости, так что она не могла читать. И вдруг исцелилась и увидела все так ясно и четко, что смогла прочитать даже мелким шрифтом написанный акафист преподобному Серафиму. «Я кричала от радости на весь Саровский лес», – сказала она. Когда читали благодарственные молитвы, еще одна женщина стала лучше видеть – та, которая читала, она и не купалась, а только пила воду из источника. Эти простые глубоко верующие женщины, плача, прощались с сестрами в Троицком Соборе.

Без подписи

Исцеление семинариста

25 января 1996 года на зимний праздник преп. Серафима во время молебна с акафистом преп. Серафиму исцелился семинарист П. из Троице-Сергиевой лавры. От боли в желудке он не мог двигаться. Ему предложили выпить теплого масла из горящей лампады у святых мощей преп. Серафима, что он и сделал, после чего боль сразу прошла – он пообедал, как обычно, и уехал в Москву здоровым. Приехав снова в Дивеево, П. сказал, что боли в желудке с тех пор никогда не повторялись.

Без подписи

Рождение сына по молитвам преподобного

Елена из города Самары очень переживала, что у них с мужем не было детей. В июле 1999 года она с подругой отправилась в Дивеево помолиться преп. Серафиму о рождении ребенка, подобно тому, как в начале века, в 1903 году, во время пребывания на Саровских торжествах, усердно молилась преп. Серафиму Царская Чета о даровании Наследника. И как через год в Царской Семье появился долгожданный младенец, так и искренняя вера Елены в благодатную помощь преп. Серафима не осталась тщетной – у нее в следующем году родился сын. Вот что она написала: «Подруга моя – удивительный человек, глубоко верующий, может быть, именно ее молитвы дошли до Неба. В Дивееве я причастилась Святых Христовых Таин, искупалась в нескольких источниках, горячо молилась о даровании мне дитяти. После приезда домой мы с моими родителями и мужем ездили на святой источник в Ташлу. И через девять месяцев у нас родился сын Павел. Слава Богу за все. Пусть мой рассказ послужит людям на пользу и во славу Божию.

Без подписи

Помощь в поступлении в университет

Военнослужащий Александр, семья которого проживает в Смоленске, сообщил о чудесной помощи Божией Матери и преп. Серафима его сыну Константину при поступлении в университет. «На подготовительных курсах Константин набрал хорошие баллы, и экзамены можно было не сдавать. Смущала «4» по химии, и для улучшения результата он решил сдавать на общих основаниях. Но сдал еще хуже, получил «3». Три дня всей семьей стали усердно молиться и дома, и в кафедральном соборе. Константин заметно приуныл и расстроился. Два раза заказывали молебен Божией Матери и преп. Серафиму. Александр пишет: «Сам же я поехал в собор. Молился перед иконой батюшки Серафима, кланялся чудотворной Смоленской иконе Божией Матери. Просил за сына, часа полтора вообще не вставал с колен. Отстоял вечернюю службу. В последний день молились все. На следующий день поехали в университет и узнали, что Костя зачислен в студенты и бесплатно. А денег на платное образование у нас нет. Вот такая радость. Вот так явно по молитвам и помощи Божией Матери и преп. Серафима нам, грешным, наш сын стал студентом. Мы пошли в собор и заказали два благодарственных молебна всем святым.

Без подписи

«Все прошло!»

На левой ноге у меня образовался тромб, жизнь висела на волоске. На работе предложили поездку в Дивеево, но я не успела заказать место, а душа рвалась к преп. Серафиму, удержаться не могла. С компрессом на ноге одела я ребячьи ботинки и отправилась к автобусу. Мне говорят: «Одно место есть». Слава Тебе Господи! Приехали. Жили в гостинице, за источником Казанской иконы Божией Матери, на службу ходили пешком. 4 ноября 1995 года приложилась я к святым мощам преп. Серафима. Вернулась домой, разбинтовала ногу – и о чудо! – все прошло! Благодарю тебя, преподобный Серафим! Прости меня за грехи и немощи мои и будь с нами всегда.

Романова Валентина Васильевна

«Не может быть!»

У Екатерины Павловны Миенковой, жительницы поселка Сатис Нижегородской области после перенесения тяжелой формы гриппа было осложнение – закрылся глаз. Ничего не помогало. Обращалась в областную нижегородскую больницу – и там не смогли вылечить. Тогда она поехала в Дивеево. Приложилась к мощам преп. Серафима – и тут же получила полное исцеление. Позвонила врачу в Нижний Новгород. Он засмеялся: «Не может быть!» – не поверил.

Без подписи

Помощь детям

А вот какую весть из Москвы о дивной помощи батюшки Серафима детям передали прихожане храма Живоначальной Троицы в Воронцове. 26 мая 2001 года в Дивеево отправилась группа детей поклониться мощам преп. Серафима. Путешествие было благополучно, и дети с нетерпением ожидали встречи с обителью. Но вдруг перед Арзамасом автобус сломался. И сколько машин не останавливалось – помочь никто никак не мог. Время шло, простояли уже два с половиною часа. Измученный шофер не знал что делать. Тогда все вместе стали молиться и читать акафист преп. Серафиму. «Радуйся, в бедах и обстояниях помошниче скорый… Радуйся, множеством чудес от Господа прославленный; Радуйся, любовию твоею всему миру возсиявый… Радуйся, преподобне Серафиме, Саровский Чудотворче», – горячо молились маленькие паломники. И мгновенно у шофера словно глаза открылись – обнаружилась причина поломки, которая оказалась совсем незначительной. Вскоре радостные дети, завидев колокольню и величественные соборы, воскликнули: «Дивеево, Дивеево! Вот и мы приехали к батюшке Серафиму»! Так скоро помогает преп. Серафим всем, с теплою верою его призывающим.

Без подписи

Акафист святой блаженной матери нашей Ксении Петербургской

Кондак 1

Избранная угодница и Христа ради юродивая святая блаженная мати Ксения, избравшая подвиг терпения и злострадания, хвалебное пение приносим ти, чтущия святую память твою. Ты же заступи нас от враг видимых и невидимых, да зовем ти: Радуйся, Ксения блаженная, молитвенница о душах наших.

Икос 1

Равноангельского жития взыскала еси, блаженная мати, по успении мужа твоего отвергла еси мира сего красоту и вся яже в нем: похоть очес, похоть плоти и гордость житейскую, юродством разум Христов стяжала еси. Того ради услыши от нас похвалы, тебе возносимые:

Радуйся, житием твоим Андрею, Христа ради юродивому равная;

радуйся, имени своего отрекшаяся, себя же умершей именовавшая.

Радуйся, в юродстве имя мужа твоего Андрея принявшая;

радуйся, именем мужеским назвавшись, немощи женской отрешившаяся.

Радуйся, все имение твое добрым людям и нищим раздавшая;

радуйся, нищету добровольную Христа ради приявшая.

Радуйся, века сего суемудрия юродством твоим отвергатися нас научившая;

радуйся, благая утешительнице всех, в молитве к тебе прибегающих.

Радуйся, Ксения блаженная, молитвенница о душах наших.

Кондак 2

Видя странное твое житие, яко ты презрела еси дом свой и всякое мирское богатство, родные по плоти безумной тя полагаху, людие же града Петрова, видя смирение твое, нестяжание и вольную нищету, воспели Богу: Аллилуиа.

Икос 2

Разум, от Бога тебе данный, ты, Ксения блаженная, в мнимом безумии скрыла еси; в суете града великого аки пустынница жила еси, молитвы Богу свои вознося непрестанно. Мы же, дивящеся таковому житию твоему, взываем тебе хвалебно:

Радуйся, крест тяжкий юродства, от Бога тебе данный, на рама своя принявшая;

радуйся мнимым безумием сияние благодати скрывавшая.

Радуйся, дар прозорливости смирением крайним и подвигом молитвы стяжавшая;

радуйся, дар сей на пользу и спасение страждущих являвшая.

Радуйся, страдания людския прозорливо в дали необозримей зревшая;

радуйся, жене доброй о рождении сына прорекшая.

Радуйся, яко жене той у Бога чадо испросившая;

радуйся, всех к Богу в молитве прибегати научившая.

Радуйся, Ксения блаженная, молитвенница о душах наших.

Кондак 3

Силою свыше, от Бога тебе дарованной, зной и люту стужу мужественно претерпевала еси, распиная плоть свою со страстьми и похотьми. Тем же, Духом Святым просвещаемая, взывала непрестанно Богу: Аллилуия.

Икос 3

Имея, о блаженная, небо покровом себе, землю же ложем своим, отвергла еси плотоугодие Царства Божия ради. Мы же, зряще таковое твое житие, со умилением зовем ти:

Радуйся, жилище свое земное людям отдавшая;

радуйся, Небесного крова взыскавшая и получившая.

Радуйся, ничто же земное имущая, а всех духовно богатящая;

радуйся, житием своим терпению нас научающая.

Радуйся, любовь Божию людям показующая;

радуйся, плодами благочестия украшенная.

Радуйся, терпение и незлобие миру явившая;

радуйся, теплая предстательница наша пред Престолом Всевышнего.

Радуйся, Ксения блаженная, молитвенница о душах наших.

Кондак 4

Бурю житейскую, во граде Петрове мятущуюся, кротостию и незлобием преодолела еси, блаженная мати, бесстрастие же к тленному миру стяжала еси. Тем же и поеши Богу: Аллилуиа.

Икос 4

Слыша о тебе, яко ты, злостражда Христа ради, скорбных утешаеши, немощных укрепляеши, заблудших на путь правый наставляеши, людие страждущия к помощи твоей прибегаху, воспевающе тебе:

Радуйся, путь Христов всем сердцем возлюбившая;

радуйся, Крест Христов радостно понесшая.

Радуйся, всякое поношение от мира, плоти и диавола претерпевшая;

радуйся, даров Божиих преисполненная.

Радуйся, любовь к ближним явившая;

радуйся, страждущим людям утешение подававшая.

Радуйся, слезу плачущих отиравшая;

радуйся, благодатию Духа Святаго чудесно согреваемая.

Радуйся, Ксения блаженная, молитвенница о душах наших.

Кондак 5

Боготечной звездой явилася святость твоя, Ксения блаженная, осветившая небосклон града Петрова. Уже бо людем, гибнущим в безумии греха, ты явила путь спасения, всех к покаянию призывая, во еже вопити Богу: Аллилуиа.

Икос 5

Видя подвиги твоя в молитве, терпении хлада и зноя, благочестивые люди пытахуся умалити страдания твоя, одежду тебе и пищу приносяще. Ты же вся сия нищим раздавала еси, желая в тайне подвиг свой сохранити. Мы же, дивяся вольней нищете твоей, взываем ти сице:

Радуйся, зной и стужу Христа ради добровольно терпевшая;

радуйся, в молитве непрестанно пребывавшая.

Радуйся, град Петров всенощным бдением от бед ограждавшая;

радуйся, гнев Божий многажды от него отвращавшая.

Радуйся, во все дни года ночами в поле молившаяся;

радуйся, сладость райскую в нищете духовной вкусившая.

Радуйся, яко в сладости сей вся земная оставившая;

радуйся, яко вся в Боге пребывавшая.

Радуйся, Ксения блаженная, молитвенница о душах наших.

Кондак 6

Проповедуют святость жития твоего, богоблаженная, вси избавленнии тобой от многоразличных болезней, бед и скорбей, богатии и убозии, старцы и юныя. Тем же и мы, прославляюще тя, Богу вопием: Аллилуиа.

Икос 6

Воссияла слава подвигов твоих, блаженная мати, егда ты нощию строителям церкви Смоленской камни тайно носила еси, облегчая труды делателей церковных. Сия ведуще и мы грешнии зовем ти таковая:

Радуйся, тайно творити добродетели нас научающая;

радуйся, к подвигам благочестия всех призывающая.

Радуйся, строителям храмов Божиих помогающая;

радуйся, святость церковную возлюбившая.

Радуйся, труды наша на пути спасения облегчающая;

радуйся, к тебе прибегающих скорая помощница.

Радуйся, всем скорбящим благая утешительница;

радуйся, града Петрова небесная заступница.

Радуйся, Ксения блаженная, молитвенница о душах наших.

Кондак 7

Хотя избавити от скорби плачущаго врача, жену хоронившего, ты повелела некоей девице на Охту бежати и тамо мужа себе обрести и утешити. И совершишася тако, якоже ты рекла еси. Они же в радости воспеша Богу: Аллилуиа.

Икос 7

Новое чудо в молитве своей показала еси ты, блаженная мати, егда рекла еси жене благочестивой: «Возьми пятак, потухнет». Сим прорекла ей о пожаре дома ея. И по молитве твоей пламень огня угасе. Мы же, видяще сия, вопием ти похвальная:

Радуйся, скорби людские угашающая;

радуйся, дерзновение пред Богом за страждущих явившая.

Радуйся, свеча неугасимая, в молитвах к Богу ярко горящая;

радуйся, предстательница наша в бедах и напастях.

Радуйся, страстьми одержимые от гибели спасающая;

радуйся, благочестивых дев от брака неверного отвращающая.

Радуйся, клеветою уязвленных от отчаяния избавляющая;

радуйся, на суде неправедном скорая защитница.

Радуйся, Ксения блаженная, молитвенница о душах наших.

Кондак 8

Странницей бездомной прошла еси путь жизни твоей в стольном граде отечества нашего, в велицем терпении скорби и поношения неся. Ныне же в горнем Иерусалиме пребывая, в радости поеши Богу: Аллилуиа.

Икос 8

Всем вся была еси, Ксения блаженная: скорбящим утешение, немощным покрове и защищение, печальным радование, нищим одеяние, болящим исцеление. Сего ради и вопием тебе:

Радуйся, в горних обителях пребывающая;

радуйся, о нас грешных тамо молящаяся.

Радуйся, благий образ служения Богу явившая;

радуйся, униженных и гонимых покровительница.

Радуйся, православный люд молитвами твоими заступающая;

радуйся, обидимых и молящихся тебе защищающая.

Радуйся, обидящих вразумляющая;

радуйся, неверных и глумителей посрамляющая.

Радуйся, Ксения блаженная, молитвенница о душах наших.

Кондак 9

Всякия претерпела еси болезни, блаженная мати, нищету телесную, глад и жажду, еще же и поношение от людей беззаконных, иже мняху тя безумной быти. Ты же, Господу моляся, выну взывала Ему: Аллилуиа.

Икос 9

Вития многовещанныя не могут разумети, како ты безумием своим безумие мира сего обличила еси и немощию своею посрамила еси крепкия и мудрыя. Не ведают бо в тебе Божией силы и Божией премудрости. Мы же, помощь твою получившия, поем ти таковая:

Радуйся, Божественного Духа носительница;

радуйся, со апостолом Павлом немощию своею хвалившаяся.

Радуйся, мнимым безумием своим мир обличившая;

радуйся, красоту века сего спасения ради отвергшая.

Радуйся, небесная блага всем сердцем возлюбившая;

радуйся, на путь спасения нас призывающая.

Радуйся, во грехе пьянства грозная обличительница;

радуйся, безмездным врачом и милостивым всем бывшая.

Радуйся, Ксения блаженная, молитвенница о душах наших.

Кондак 10

Хотя спасти душу ты плоть свою со страстьми и похотьми распяла еси и, невозвратно себе отвергши, крест свой на рама своя возложила еси и Христу всем сердцем последовала еси, поя Ему: Аллилуиа.

Икос 10

Стена еси твердая и прибежище необоримое явилась молящимся тебе, мати Ксения. Тем же заступай и нас от враг видимых и невидимых молитвами твоими, да зо-вем ти:

Радуйся, на труд духовный нас воздвигающая;

радуйся, от сетей вражиих нас избавляющая.

Радуйся, фимиам кадильный Богу приносимый;

радуйся, мир Божий в сердца людей приносящая.

Радуйся, дух злобы в сердцах озлобленных угашающая;

радуйся, детям благим благословение подающая.

Радуйся, тайною молитвою их от болезней исцеляющая;

радуйся, миру озлобленному мудрость Божию явившая.

Радуйся, Ксения блаженная, молитвенница о душах наших.

Кондак 11

Пение хвалебное приносят ти, Ксения блаженная, спасшиеся твоими молитвами от бед и скорбей и всяких напастей и купно с тобою радостно поют Богу: Аллилуиа.

Икос 11

Светозарным светом явилось житие твое, святая мати, во мраке жития сего освещающим люди. Ты бо падших из тины греха избавила еси, и к свету Христову направила путь их. Тем же и зовем ти:

Радуйся, православных людей Божиим светом просвещающая;

радуйся, Христова угодница, в мире надмирно пожившая.

Радуйся, труды многими великую благодать стяжавшая;

радуйся, во тьме греха благодатию Божиею сиявшая.

Радуйся, отчаявшимся на пути спасения руку помощи подающая;

радуйся, немощных в вере укрепляющая.

Радуйся, духов злобы посрамляющая;

радуйся, житием своим ангелов удивившая.

Радуйся, Ксения блаженная, молитвенница о душах наших.

Кондак 12

Благодать обильно источаеши, Ксения блаженная, на чтущих память твою и прибегающих к покрову твоему. Тем же и нам, тебе молящимся, источи от Бога струи исцеления, да зовем Ему: Аллилуиа.

Икос 12

Поюще многая чудеса твоя, блаженная мати, восхваляем тя и всеусердно молим: не остави нас, грешных, в скорбных обстояниях, но умоли Господа сил, да не отпадем от веры нашея Православныя, в Нем же тобою утверждаеми, зовем ти:

Радуйся, сострадати страждущим нас научающая;

радуйся, немощи наша всеусердно врачующая.

Радуйся, распинати плоть со страстьми и похотьми научающая;

радуйся, о чтущих память твою ходатаице и покровительнице.

Радуйся, скорбный путь прошедшая;

радуйся, спасение вечное сим улучившая.

Радуйся, ко гробу твоему притекающим отраду подающая;

радуйся, о спасении Отечества нашего присно ходатайствующая.

Радуйся, Ксения блаженная, молитвенница о душах наших.

Кондак 13

О святая блаженная мати Ксение, в житии твоем крест тяжкий понесшая. Приими от нас, грешных, моление сие, к тебе приносимое. Огради нас молитвами твоими от наветов духов тьмы и всех мыслящих нам злая. Умоли Всещедрого Бога подати нам силу и крепость, да кийждо от нас возмет крест свой и во след Христу грядет, поя Ему с тобою: Аллилуиа.

Этот кондак читается трижды; затем икос 1 и кондак 1.

Тропарь и молитва святой блаженной Ксении Петербургской

Тропарь, глас 7

Нищету Христову возлюбивши, безсмертныя трапезы ныне наслаждаешися, безумием мнимым безумие мира обличивши, смирением крестным силу Божию восприяла еси, сего ради дар чудодейственныя помощи стяжавшая, Ксение блаженная, моли Христа Бога избавитися нам от всякаго зла покаянием.

Молитва

О святая всеблаженная мати Ксение! Под кровом Всевышняго жившая, ведомая и укрепляемая Богоматерью, голод и жажду, холод и зной, поношения и гонения претерпевшая, дар прозорливости и чудотворения от Бога получила еси и под сенью Всемогущего покоишися. Ныне святая Церковь, яко благоуханный цвет, прославляет тя. Предстояще на месте твоего погребения пред образом твоим святым, яко живей ти, сущей с нами, молимся ти: приими прошения наша и принеси их ко Престолу Милосерднаго Отца Небесного, яко дерзновение к Нему имущая, испроси притекающим к тебе вечное спасение, на благая дела и начинания наша щедрое благословение, от всяких бед и скорбей избавление. Предстани святыми твоими молитвам и пред Всемилостивым Спасителем нашим о нас, недостойных и грешных. Помози, святая блаженная мати Ксение, младенцы светом Святаго Крещения озарити и печатию дара Духа Святаго залечатлети, отроки и отроковицы в вере, честности, богобоязненности воспитати и успехи в учении им даровати, болящия и недугующия исцели, семейным любовь и согласие ниспосли, монашествующих подвигом добрым подвизатися удостой и от поношений огради, пастыри в крепости Духа Святаго утверди, народ и страну нашу в мире и безмятежии сохрани, о лишенных в предсмертный час причащения Святых Христовых Таин умоли. Ты наша надежда и упование, скорое услышание и избавление, тебе благодарение воссылаем и с тобою славим Отца и Сына, и Святаго Духа, ныне и присно, и во веки веков. Аминь.

Благодатная помощь по молитвам блаженной Ксении Петербургской

Чудесное исцеление тяжко больной Ксении по молитвам святой Ксении Блаженной[1]

В городе Новороссийске в 1911 году была тяжко больная женщина по имени Ксения: у нее образовался рак груди. Несмотря на помощь различных докторов, болезнь быстро шла вперед. Страдания усиливались с каждым днем. Не видя облегчения от медицины, больная попросила свою знакомую О. В. К. написать настоятелю храма на Смоленском кладбище письмо и попросить его отслужить панихиду по рабе Божией Ксении и помянуть в своих молитвах болящую Ксению, а после панихиды прислать масла из лампады над могилой Блаженной.

Между тем болезнь так усилилась, что надежды на выздоровление, по словам докторов, не оставалось никакой. Мало того – доктора отказались даже как-нибудь облегчить тяжкие страдания. Больная лежала как пласт, не могла ни говорить, ни шевельнуть рукой. Ей давали лишь, поднимая голову вместе с подушкой, глотать лед. По-видимому, наступили ее последние минуты. Так дело и тянулось до 21 июля, когда со Смоленского кладбища получено было письмо с уведомлением, что панихида по рабе Божией Ксении отслужена, и посылка с двумя флаконами масла и горсточкой песку с могилы. Знакомая больной О. тотчас же песок и один из пузырьков с маслом передала больной, а другой пузырек оставила себе для лечения своей больной ноги. Песок положила она больной под подушку, а маслом из пузырька натерла ей больную грудь. К вечеру натирание маслом повторили и положили больную в постель. И, странное дело, всю ночь больная проспала удивительно спокойно, чего уже давно, давно не было. Утром 22 июля больная попросила у О. пузырек с маслом и сама уже, сидя в постели, растерла себе грудь. Прошло после этого времени еще дня два-три, и на глазах у всех присутствующих совершилось настоящее чудо: больная встала с постели, прошла спальную, часть коридора и остановилась в дверях столовой, чувствуя еще слабость. А на другой день она уже свободно пришла в столовую, не чувствуя никакой боли в груди…

Все, видевшие Ксению умирающею, никак не могут понять, отчего произошла с ней такая перемена?! В их глазах она является как бы воскресшей мертвых.

Сообщая об этом, О. просила от имени исцеленной отслужить панихиду и еще прислать им и масла, и образков, и крестиков с могилы Блаженной.

Без подписи

Помощь пришла незамедлительно[2]

Я знаю о великой помощи, которую оказывает блаженная матушка Ксения, когда у могилки ее молятся или оставляют записочки, она особенно помогает сохраняться семьям. А у меня, превеликой грешницы, проблемы с детьми. Я год назад писала к Вам одно прошение – младшая дочь ушла от мужа, жили в разводе почти пять лет, и уже так мир закрутил ее, что совсем погибала… Страдал и муж ее, и сынишка (пять годиков ему). Мне посоветовали написать в часовню матушке Ксении, к Вам, я написала и помощь пришла незамедлительно!!! Дочь моя сейчас сошлась с мужем. Живут в деревне, счастливы они и их сынок.

Раба Божия Мария, г. Торез, Донецкой обл. 20.12.2000 г.

Исчезла опухоль

В 1997 году у Татьяны Т. из г. Упеча Брянской обл. обнаружили опухоль; предстояла операция, так как болезнь прогрессировала. От верующих людей она услышала о великой молитвеннице о нас, грешных, святой блаженной Ксении Петербургской. Татьяна стала регулярно читать акафист угоднице Божией. В июне 1997 года смогла приехать в Петербург и поклониться святой Ксеньюшке. Татьяна заказала молебен. Взяв земли и масла из часовни, уехала домой. Осенью врач на контрольной проверке опухоли не обнаружил, снял с учета, и на карточке появилась надпись «Выздоровела». Татьяна прислала письмо с просьбой отслужить благодарственный молебен.

Татьяна Т., г. Упеча, Брянской обл., июль 1998 г.

Акафист честному и славному иерею Божию Иоанну Кронштадтскому

Кондак 1

Избранному во иереях, дивному угоднику Божию Иоанну, пастырю и учителю, Царей любителю, скорбных утешителю, земли Российския светлому светильнику, все житие свое на служение Богу и ближним посвятившему, и множество грешников на покаяние обратившему, многим же болящим исцеление у Бога испросившему, составим похвалу, яко ходатаю нашему и скорому помощнику. Ты же, отче, яко имеяй дерзновение ко Господу, от всяких нас бед свобождай, да зовем ти хвалебно:

Радуйся, Иоанне, новый Российский светильниче и теплый о нас к Богу молитвенниче.

Икос 1

Ангела хранителя своего, еще шестолетен сый, в светлости неизреченней яве узрел еси, Иоанне, иже и рече тебе, яко по повелению Господню всегда невидимо соприсутствует и хранит тя от всех зол. Темже, от юности избранника Божия тя ведуще, взываем сице:

Радуйся, от младенства по предуведению Богом избранный;

радуйся, от юности в служение Ему Того благодатию призванный.

Радуйся, Ангела-хранителя твоего из детства добрыми нравы веселивый;

радуйся, яко николиже того чем опечаливый.

Радуйся, яко незримый хранитель твой яве тебе явися;

радуйся, яко той всегда хранити тя обещася.

Радуйся, благочестивых родителей чадо возлюбленное;

радуйся, теми издетска в страсе Божии воспитанный.

Радуйся, воздержанию от юности себе обучивый;

радуйся, во убожестве и нищете младые дни своя препроводивый.

Радуйся, яко благонравия твоего ради благодать Божия яве на тебе почиваше;

радуйся, яко та лице твое всегда благоумильно творяше.

Радуйся, Иоанне, новый Российский светильниче и теплый о нас к Богу молитвенниче.

Кондак 2

Видим тя, богомудре Иоанне, от юна возраста благодатию Божиею осенена бывша, и ею таинственно на добродетельное житие наставляема и руководима. Темже, имуще тя себе во образе подражание, умильно вопием Христу Богу: Аллилуиа.

Икос 2

Разум твой измлада в чтение и разумение священнаго и святоотеческаго Писания углубил еси, Иоанне, и из него, яко губа, воспринимал еси воду живу, от источника Святаго Духа проистекающую. Темже молим тя: умоли благаго Господа, да сподобит причастниками быти сея живительныя струи и нас, взывающих ти сице:

Радуйся, от младенства чиста себе от страстей соблюдый;

радуйся, благодать святаго крещения целу и невредиму сохранивый.

Радуйся, чтение Божественных писаний усердно возлюбивый;

радуйся, сокровенный в них смысл право и добре уразумевый.

Радуйся, во учении книжнем прилежание примерное показавый;

радуйся, в любомудрии естественнем и духовнем славно преуспевый.

Радуйся, любомудрием твоим мира прелести скоро распознавый;

радуйся, тех сетей, яко орел высокопарный, мудре избежавый.

Радуйся, северныя Российския страны чудное и светлое воспитание;

радуйся, мрака греховнаго в людех разгнание.

Радуйся, всем притекающим к тебе скорое вспоможение подаваяй;

радуйся, многомощное нам пред Богом заступление являяй.

Радуйся, Иоанне, новый Российский светильниче и теплый о нас к Богу молитвенниче.

Кондак 3

Сила благодати Божия, недостающая восполняющая, обильно излияся на тя, Иоанне приснопамятне, егда от святителя Христофора во иерея рукоположен был еси, и граду Кронштадту пастырь учинен: оттоле бо начал еси учити люди верно служити Святей Троице и пети Ей: Аллилуиа.

Икос 3

Имея любовь Божественную в сердце своем, мудре Иоанне, и устав поста строго соблюдая, удобь поборал еси страстей двизания, николиже теми запявся. Темже, яко муж силен, изшел еси на делание нивы Господни: словом, яко ралом, разрыхляя отвердевшая и оляденевшая сердца человеческая, согревая же та молитвою и теплотою любве твоея и насевая в них семена искренняго покаяния и живыя веры. Сего ради восписуем ти таковыя похвалы:

Радуйся, избранный сосуде Божия благодати;

радуйся, даров небесных вместилище.

Радуйся, всем сердцем и всем помышлением твоим Бога возлюбивый;

радуйся, сего ради и чада твоя духовная искренне Того любити учивый.

Радуйся, заповеди Божия и уставы Церкве о постах опасно хранивый;

радуйся, таковым хранением любовь твою к Богу и ближним делы проявивый.

Радуйся, от юности над страстьми воцаривыйся;

радуйся, славен победитель на теми явивыйся.

Радуйся, в мире поживый премирно;

радуйся, на земли мудрствовавый небесно.

Радуйся, царства православно-российскаго столпе неподвижимый;

радуйся, православия и добрых обычаев блюстителю непозыблемый.

Радуйся, Иоанне, новый Российский светильниче и теплый о нас к Богу молитвенниче.

Кондак 4

Бурею многих бед и волнений житейских одержимым нам, помогай, отче Иоанне, якоже и в животе твоем помогал еси всем, с верою к тебе притекавшим, да вси тобою вспомоществуеми, благодарно о тебе поем Богу: Аллилуиа.

Икос 4

Слышав апостола глаголюща: «наше житие на небесех есть» и хотя е наследовати, маловременное сие житие не во угождении плоти и работе страстем иждил еси, Иоанне, но во очищении души от скверн греховных (с ними же никтоже может внити в Царствие Небесное). Темже, имуще тя во образе богоугоднаго жития и помощника всем, взываем сице:

Радуйся, света евангельскаго в наши дни светлое блистание;

радуйся, омраченных душ вседейственное просвещение.

Радуйся, яко в Божественная писания весь ум твой углубил еси;

радуйся, в них стезю правую в Царствие Небесное обрел еси.

Радуйся, яко вся деяния твоя свет миру быша;

радуйся, яко тобою Отец небесный дивно прославися.

Радуйся, яко слово твое не бе, якоже кимвал бряцаяй, мертво, нечувственно;

радуйся, яко тое бяше воистину живо и действенно.

Радуйся, яко тобою мертвии духом верою оживляются;

радуйся, яко тобою падшии в бездну греховную к покаянию возбуждаются.

Радуйся, яко тебе во дни наши яви Господь земли Российстей яко пророка и апостола;

радуйся, яко в тебе врази истины обретоша неустрашимаго обличителя и крепкаго противоборца.

Радуйся, Иоанне, новый Российский светильниче и теплый о нас к Богу молитвенниче.

Кондак 5

Звезда многосветлая земли Российския явился еси, священне Иоанне, мрак греховный просвещающая. Темже и ныне подаждь просвещение сыном Российским, тьмою заблуждения объятым и во власть нечестивых предавшихся, да познают свое окаянство, и обратившеся ко Господу, в покаянии возопиют Ему: Аллилуиа.

Икос 5

Видевше Российстии народи великаго тя благочестия проповедника и многомощна пред Богом молитвенника и предстателя, во множестве отовсюду к тебе притекаху, инии же писания своя тебе, отче, посылаху, исцеления в болезнях, совета в недоумениях и утешения в скорбех просяще, и улучивше желаемое, благодарственно тебе взываху:

Радуйся, Иоанне, новый миру светильниче;

радуйся, непосредственный в молитвах Богу собебеседниче.

Радуйся, яко твоя молитвы сильны и многомощны Владыку умилостивляти;

радуйся, яко твое к Нему предстательство многодейственно благость Его на щедродательство подвизати.

Радуйся яко тобою, по мере веры, подаются благодатная исцеления;

радуйся, яко тобою недугующии приемлют скорое недугов своих в здравии пременение.

Радуйся, яко тобою грешнии на покаяние обращаются;

радуйся, яко тобою безчиннии крамольницы вразумляются.

Радуйся, яко тобою безумнии глумителие над тайнами веры посрамляются;

радуйся, яко тобою посмеятелие чудесных твоих деяний подобающее вразумление приемлют.

Радуйся, скорбящих благодатный утешителю;

радуйся, в недоумении сущих благостный вразумителю.

Радуйся, Иоанне, новый Российский светильниче и теплый о нас к Богу молитвенниче.

Кондак 6

Проповедником истины, Богоносным отцем подражая, всего себе на служение Богу и ближним вдал еси, и сан священства нося, покоя не познал еси, службы Божия в храме присно совершая, и в домех верных молебные пения воспевая, нуждающимся же щедро благотворя, наименование благотворца и безсребренника стяжал еси, Иоанне. Темже и по успении твоем Российстии людие прославляют имя твое, и вечную память тебе возглашающе, поют Богу: Аллилуиа.

Икос 6

Возсиявый от Девы Христос Бог наш, и тму идолобесия светом Евангелия разгнавый, яви тя, отче Иоанне, верна и ревностна проповедника Своея истины, клевретами лукаваго извращаемыя. Темже, яко имеяй дерзновение ко Господу, избави от тех злобы и коварства всех, воспевающих ти таковая:

Радуйся служителю Христов изрядный;

радуйся, во иереех угодниче Того преизящный.

Радуйся, на стражи дома Божия недремленно стоявый;

радуйся, татей духовных мечем слова Божия и молитвою отгонявый.

Радуйся, писаньми твоими многих от любве мирския к любви Христове подвигнувый;

радуйся, вещаньми твоими любовь Божию к человеком, во искуплении и промышлении нам явленную, изъявивый.

Радуйся, действие Духа Божия на сердца человеческая удопостижно сказавый;

радуйся, тайну молитвеннаго с Богом собеседования яве указавый.

Радуйся, целомудрие в законном супружестве твоем чудесно сохранивый;

радуйся, многая чада духовная покаянием породивый.

Радуйся, в сердцах верных благую память по себе оставивый;

радуйся, яко память сия, яко праведника, незабвенна пребудет во веки.

Радуйся, Иоанне, новый Российский светильниче и теплый о нас к Богу молитвенниче.

Кондак 7

Хотя Всеблагий Господь утешити верныя люди своя и отвратити беззаконныя от злых дел их, воздвиже тя Иоанне, якоже пророка Иону Ниневии граду великому, да проповеси Россияном гнев Божий, грядущий на ня вскоре, еже и собыстся уже по твоему вещанию, ибо непокаяни в гордыни пребыхом и не восхотехом с тобою смиренно пети Христу Богу: Аллилуиа.

Икос 7

Нова беда и гнев Божий постиже нас, не восхотевших внимати богодухновенным твоим глаголом: держава бо царства нашего разрушися, и слугам сатаны во власть предадеся, иже честны обители иноческия разориша, святые храмы оскверниша, и вся благочестивыя люди люте озлобиша, и множество духовнаго и мирского чина мученической смерти предаша. Темже к тебе, отче Иоанне, в покаянии прибегаем и умильно взываем: умоли Владыку Христа, да преложит гнев Свой на милость, и да услышит нас, взывающих ти сице:

Радуйся, покаяния велегласный проповедниче;

радуйся, грядущаго гнева Божия на люди согрешившыя неложный провозвестниче.

Радуйся, нечестия людскаго громогласный обличителю;

радуйся, о исправлении тех ревностный рачителю.

Радуйся, Царства Православно-Российскаго при животе твоем крепкий оплот бывый;

радуйся, от крамол во дни оны тое сохранивый.

Радуйся, Царей благочестивых присный любимиче;

радуйся, мудрый тех советниче и наставниче.

Радуйся о власти Царстей, яко богоуставленной, многая словеса провещавый;

радуйся, к послушанию и верности законной той власти люди тщаливо приводяй.

Радуйся, молитвами твоими престолы Царей благочестивых ограждаяй;

радуйся, суды правы в людех творити тех поучаяй.

Радуйся, Иоанне, новый Российский светильниче и теплый о нас к Богу молитвенниче.

Кондак 8

Странный и необычный путь жития совершил еси, отче Иоанне: в мире бо пожив премирно и на земли небесно, в воздержании и целомудрии, и во всегдашнем Бога славословии великим отцем подражал еси. С ними же ныне на небеси Христу в веселии предстоя, и молитвы о мире принося, выну поеши: Аллилуиа.

Икос 8

Вси православнии людие, якоже в животе, тако и по преставлении твоем к Богу, вельми чтут тя, отче Иоанне, верующе, яко велие дерзновение к Богу имаши, и молиши благость Его о всех, к тебе притекающих и тако взывающих:

Радуйся, благаго корене доброе прозябение;

радуйся, отца клирика и матере благочестивыя рождение и воспитание.

Радуйся, яко малая весь Сура, твоего ради в ней рождения и воспитания, всей земли Российстей ведома сотворися;

радуйся, яко град Кронштадт твоим в нем служением прославися.

Радуйся, яко милосердыми делы твоими вся земля Российская наполнися;

радуйся, яко весть о чуднем и святем житии твоем и за пределы ея распространися.

Радуйся, яко писаньми твоими тайна благодатнаго с Богом общения изъясняется;

радуйся, яко сими писаньми свет духовнаго озарения в сердца, чтущих я, изливается.

Радуйся, яко в писаниих твоих чистота души твоея яве прозревается;

радуйся, яко в них, якоже в зерцале, богоподобие души человеческия отображается.

Радуйся, яко писаниями твоими не токмо Россиане, но инороднии народы во спасение свое назидаются;

радуйся, яко ими истинная вера возсиявает и мраки ересей разгоняются.

Радуйся, Иоанне, новый Российский светильниче и теплый о нас к Богу молитвениче.

Кондак 9

Всякое слово не довлеет к похвале твоей, отче Иоанне, ты бо Духом Святым движим, от юности Богу усердно послужил еси: первее в изучении священных писаний многа лета усердно труждаяся и разум глубок стяжевая, таже о научении отроков и о пастве твоей прилежно пекийся, всех поучал еси разумно пети Богу: Аллилуиа.

Икос 9

Вития суемудрый, Лев безумный и единомысленницы его, тобою, отче Иоанне, яве посрамишася в злочестии своем, православии же в вере утвердишася, боговещанными твоими глаголы наставляеми. Темже, восхваляюще тя, взываем сице:

Радуйся, цевнице боговещания;

радуйся, гусль Духа сладкозвучная.

Радуйся, словесы и писаньми твоими догматы веры уяснивый;

радуйся, вещаньми твоими верных смыслы в православии утвердивый.

Радуйся, яко тобою полки богоборцев победишася;

радуйся, яко тобою яснополянский богоотступник и клевреты его мудро изобличишася.

Радуйся, яко тобою душепагубное того учение о душе человечестей, аки бы не имеющей личнаго бытия, низложися;

радуйся, яко тобою истинное учение о безсмертии и лично безконечном пребывании ея утвердися.

Радуйся, разума Божественнаго мудрый изъявителю;

радуйся, таинств церковных благоговейный совершителю.

Радуйся, благонадежный в Царствие Небесное руководителю;

радуйся, пути спасительнаго истинный учителю.

Радуйся, Иоанне, новый Российский светильниче и тепный о нас к Богу молитвенниче.

Кондак 10

Спасти хотя душу твою, многих святых добродетели в себе совокупил еси, отче Иоанне: апостольское и святоотеческое веры исповедание, мученическую в благочестии твердость, всегдашнее в молитвах бодрствование, воздержание и смирение, вкупе же и подвиги преподобных. Темже, ныне со святыми на небеси водворяяся и непрестанно Бога славословя, поминай нас, славную память твою почитающих и поющих Богу: Аллилуиа.

Икос 10

Царя небеснаго усердный священнослужителю и земных благочестивых царей верный чтителю и любителю, отче Иоанне: обоим праведно благоугодивый, воздая кесарево кесареви и Божия Богови, и вся люди тому же поучал еси. Сего ради восхваляем тя и глаголем сице:

Радуйся, рабе Божий, благий и верный;

радуйся, служителю Того усердный.

Радуйся, вся повеленная от Господа тщаливо творивый;

радуйся, заповедей Его искусный делатель бывый.

Радуйся, о вездесущии Божии всегда помышлявый;

радуйся, умным очесем твоим Того выну представлявый.

Радуйся, благочестивых Царей Российских яко слуг Божиих почитавый;

радуйся, благими советы и молитвами твоими в трудном их подвиге народоправления помогавый.

Радуйся, к попечению о благе Церкве и народа своего Тех подвизавый;

радуйся, от крамол и мятежей в животе твоем Тех защищавый.

Радуйся, и ныне о Царстве Православно-Российском Бога умоляяй;

радуйся, скиптры царей православных утверждаяй.

Радуйся, Иоанне, новый Российский светильниче и теплый о нас к Богу молитвенниче.

Кондак 11

Песней похвалою невозможно есть изобразити множество о Бозе исправлений твоих, о пречудне отче Иоанне, яже совершил еси во всем житии твоем: немощныя молитвами твоими исцеляя, бесы от человек изгоняя, пьянством и иными страстьми недуговавшыя врачуя, в нищете же и убожестве сущыя обильно ущедряя и всем по коегождо потребе помогая и благотворя, яко всем благодарно о тебе пети Богу: Аллилуиа.

Икос 11

Светильника светла и прозорливца дивна яви тя Господь во днех наших, провозвестивша грядущий гнев Его на Царство Православно-Российское, зане не покаяхомся проповедию твоею. Темже, яко пророка Божия и провозвестника Того судеб, ублажаем тя и в покаянии взываем:

Радуйся, провидче дивный;

радуйся, будущих событий предсказателю неложный.

Радуйся, древним покаяния проповедником равный;

радуйся, новым провидцем равночестный.

Радуйся, сокровенных судеб Божиих яснозрителю;

радуйся, грядущаго гнева Божия на нераскаянныя грешники возвестителю.

Радуйся, покаяния сладкогласный глашателю;

радуйся, смятенных сердец умирителю.

Радуйся, многомощный наш пред Богом ходатаю;

радуйся, благонадежный наш пред Ним предстателю.

Радуйся, добрый словесных овец пастырю, множество заблуждших душ взыскавый;

радуйся, от уз темничных и смерти многих свободивый.

Радуйся, Иоанне, новый Российский светильниче и теплый о нас к Богу молитвенниче.

Кондак 12

Благодать Божия, юже приял еси сугубо во святом крещении и во иерейском рукоположении, не вотще в тебе бысть, отче Иоанне, рачением бо твоим употребил еси сию на пользу многим и во славу Дародателя ея: светлостию бо жития твоего и делы милосердными вельми прославися Отец небесный, и от множества уст, тобою духовно и телесно облагодетельствованных, возносится Тому великая песнь: Аллилуиа.

Икос 12

Поюще богоугодное твое от юности житие и духовное от силы в силу восхождение, ублажаем праведную твою кончину и славное погребение благодатных твоих мощей, обретших вечный покой в созданней тобою девичей обители. Веруем же, яко и святая душа твоя упокоися в пресветлых райских селениях, ихже наследовати помози нам, возглашающим ти похвалы сицевыя:

Радуйся, течение временныя жизни равно и богоугодно скончавый;

радуйся, веру правую непорочно сохранивый.

Радуйся, мирною христианскою кончиною праведность твою известивый;

радуйся, покой вечный на небеси со святыми получивый.

Радуйся, радости праведных во обителех райских причастивыйся;

радуйся, со множеством душ, тобою спасение улучивших, блаженства вечнаго сподобивыйся.

Радуйся, с царственными новомученики Царство небесное наследивый;

радуйся, с ними Царю славы предстояй, и о избавлении отечества нашего от безбожных враг молитвы возносяй.

Радуйся, великий православия поборниче;

радуйся, непреодолимый благочестия защитниче.

Радуйся, сонными явленьми преславно чудотворяй;

радуйся, инославныя в православие приводяй.

Радуйся, Иоанне, новый Российский светильниче и теплый о нас к Богу молитвенниче.

Кондак 13

О всечестный отче Иоанне, не Кронштадтский токмо, но и всероссийский, паче же – всемирный светильниче и великий Христов угодниче! Приими от нас недостойных хвалебное сие пение, и благоприятными твоими к Богу молитвами избави нас от бед временных и вечных; да сподобимся с тобою в царствии небеснем вечно воспевати: Аллилуиа.

Этот кондак читается трижды; затем икос 1 и кондак 1.

Тропарь и молитвы святому праведному Иоанну Кронштадтскому

Тропарь, глас 1

Православныя веры поборниче, земли Российския печальниче, пастырем правило и образе верным, покаяния и жизни во Христе проповедниче, Божественных Таин благоговейный служителю и дерзновенный о людех молитвенниче, отче праведный Иоанне, целителю и предивный чудотворче, граду Кронштадту похвало и Церкве нашея украшение, моли всеблагаго Бога умирити мир и спасти души наша.

Молитва

О великий чудотворче и предивный угодниче Божий, богоносне отче Иоанне! Призри на нас и внемли благосердно молению нашему, яко великих дарований сподоби тя Господь, да ходатай и присный молитвенник за нас будеши. Се бо, страстьми греховными обуреваеми и злобою снедаеми, заповеди Божия пренебрегохом, покаяния сердечнаго и слез воздыхания не принесохом, сего ради многим скорбем и печалем достойни явихомся. Ты же, отче праведне, велие дерзновение ко Господу и сострадание к ближним своим имея, умоли Всещедраго Владыку мира, да пробавит милость Свою на нас и потерпит неправдам нашим, не погубит нас грех ради наших, но время на покаяние милостивно нам дарует. О святче Божий, помози нам веру Православную непорочно соблюсти и заповеди Божии благочестно сохранити, да не обладает нами всякое беззаконие, ниже посрамится правда Божия в неправдах наших, но да сподобимся достигнути кончины христианския, безболезненныя, непостыдныя, мирныя и Таин Божиих причастныя. Еще молим тя, отче праведне, о еже Церкви нашей Святей до скончания века утвержденней быти, Отечеству же нашему мир и пребывание в правде Божией испроси и от всех зол сохрани, да тако народи наши, Богом храними, в единомыслии веры и во всяком благочестии и чистоте, в лепоте духовнаго братства, трезвении и согласии свидетельствуют: яко с нами Бог! В Немже живем, и движемся, и есмы, и пребудем во веки. Аминь.

Другая молитва

Отче Иоанне досточудне! Ты добродетельми многими к Богу приблизился еси, и дарований духовных от Него сподобился еси: недуги врачевати, страсти прогоняти и скорби утоляти. Темже смиренно молим тя: подаждь недугом нашим исцеление и страстем врачевание, находящыя же на нас скорби утоли, и радость духовную в сердца наша всели. И помози нам подражательми быти святого твоего жития и всех благих твоих деяний, яко да сподобимся с тобою наследия Царствия Небеснаго. Аминь.

Акафист святой блаженной Матроне Московской

Кондак 1

Избранной Богом от младенческих пелен и даром прозорливости, чудотворения и исцеления благодатию Духа Святаго одаренной, блаженной старице Матроне, нетленным венцем от Господа на небеси увенчанной, соплетем и мы, православные, на земли венец похвальный из песней духовных, ты же, блаженная мати, прими сие от наших сердец благодарных и, яко имущая дерзновение пред Господом, от всяких нас бед, скорбей, болезней и козней вражиих избави, да с любовию поем ти: Радуйся, блаженная старице Матроно, предивная чудотворице.

Икос 1

Ангелом во плоти в рождестве твоем явилася еси на земли, аще и без телесных очес узрелася еси от всех, но Господь, умудрящий слепцы и праведных любящий, просвети духовные очеса твоя, да явишися предвидящая будущая, яко настоящая и от всяких многообразных болезней страждущих исцеляющая. Мы же за сие зовем ти, мати, таковая:

Радуйся, от младенчества Богом избранная;

радуйся, благодатию Духа Святаго от пелен осиянная.

Радуйся, дарованием чудотворения из млада наделенная;

радуйся, премудростию от Бога свыше одаренная.

Радуйся, телесных очес лишенная, очесами душевными просвещенная;

радуйся, паче зрячих и мудрецов века сего Богом умудренная.

Радуйся, блаженная старице Матроно, предивная чудотворице.

Кондак 2

Видяще иерей и людие предстоящие при крещении Твоем исшедший из Святой купели столп аки пара и обоняше благоухание велие в храмине при сем, познавше тя праведницу, дарованную от Бога на землю, прославили Бога, творящего дивная и преславная в людех своих, ангельскою песнею: Аллилуия.

Икос 2

Разум имея свыше просвещенный, крестивший тя иерей Божий позна, яко чадо, крещаемое от него, есть сосуд Божия благодати и тя младенцем Святым нарече. От нашего же усердия приносим ти похвалы сия:

Радуйся, чадо, Богом дарованное;

радуйся, от Святой купели благодатию Святаго Духа облагоуханная.

Радуйся, крестившим тя священнослужителем Божиим от рождения твоего Святою нареченная;

радуйся, крестом святым на теле своем Богом запечатленная.

Радуйся, даром чудотворения от Бога прославленная на земли;

радуйся, венцем неувядаемым от Господа увенчанная на небеси.

Радуйся, блаженная старице Матроно, предивная чудотворице.

Кондак 3

Силою Вышняго в младенчестве, святая, со одра своего к иконам святым переносилася еси, радуяся, яко со други своя, лепетом уст своих славила Бога, навыкшаго из уст младенец совершати хвалу Себе, чистым сердцем поя Ему: Аллилуия.

Икос 3

Имуще от Бога дар прозорливости, еще в раннем отрочестве лишенная телесных очес, духовными открытыми очесами предсказывала людям будущия яко настоящая, терпя за сие насмешки и поругания от родных и близких слышащи, от верных же приими сицевая:

Радуйся, дивная прозорливице;

радуйся, невидимых и далече сущих неложная предсказательнице.

Радуйся, пророческим дарованием от Бога наделенная;

радуйся, даром сим многия утешавшая.

Радуйся, за исцеление болящих нечесого же от них взымавшая;

радуйся, насмешки и укорение за сие без ропота терпевшая.

Радуйся, блаженная старице Матроно, предивная чудотворице.

Кондак 4

Буря недоумения и смятения обыде мя, како возмогу восхвалити и прославити житие святой праведницы, аще не Господь, дивный во святых своих, молитвами блаженной старицы вразумит мя, да воспою Ему и аз за сие хвалебную песнь: Аллилуия.

Икос 4

Слышавше людие от тебе, мати Матроно, предсказания о имеющих с ними в житии быти, стекаху к тебе с недоумениями, скорбями и печалями своими и утешение и совет благоразумен приимше, благодарим тя, зовуще:

Радуйся, заблуждений и неразумений наших добрая вразумительнице;

радуйся, печалей наших утолительнице.

Радуйся, скорбей наших утешительнице;

радуйся, благочестия учительнице.

Радуйся, благая безсеребренице;

радуйся, недугов всяческих прогонительнице.

Радуйся, блаженная старице Матроно, предивная чудотворице.

Кондак 5

Боготечной звездочкой явилася еси, мати блаженная Матроно, в стольном граде Москве, яко странница не имущая зде пребывающаго града, с места на место иное переселялася еси, неся недоумевающим вразумление, страждущим ослабу, больным исцеление, да благодарственно зовут за сие Богу: Аллилуия.

Икос 5

Видевше обильную реку чудес и исцелений, от тебе истекающую Божиею благодатию: хромым хождение дарующую, расслабленным и на одре лежащим – исцеление, от бесноватых – духов злобы прогнание, устремишися к тебе, мати, яко к источнику чудес неисчерпаемому, страждущие и болящия и, напоившись обильно, утешенные и исцеленныя, умиленным сердцем возопиша Тебе:

Радуйся, праведница, от Бога нам ниспосланная;

радуйся, целительнице, вся недуги наши исцеляющая.

Радуйся, душеполезными советами нам помогающая;

радуйся, вся наша сомнения и недоумения скоро разрешающая.

Радуйся, бесов от человек страждущих изгоняющая;

радуйся, на путь правый, к Богу ведущий, нас наставляющая.

Радуйся, блаженная старице Матроно, предивная чудотворице.

Кондак 6

Проповедником святости и праведности жития твоего, блаженная старице, явился еси святый отец Иоанн Кронштадтский, повелевая верующим людем в храме расступитися и пропустити к нему юную отроковицу Матрону, именуя ее своей сменой и восьмым столпом России. И прославиша слышавшие Господа о сем, возглашающе Ему небесную песнь: Аллилуия.

Икос 6

Возсия в сердцах, неведующих Бога и грехи многими прогневляющих Его, молитвами твоими, свет благодати Божия, и видя чудеса, тобою совершаемые, обращахуся ко Господу, ублажающе блаженную старицу сими славословиями:

Радуйся, чудесы твоими Бога прославляющая;

радуйся, познание Бога, величие Его и славу в них нам открывающая.

Радуйся, души неверующих к Богу обращающая;

радуйся, сердца, неверием помраченныя, светом Божиим просвещающая.

Радуйся, покаянию и заповедем Божиим нас научающая;

радуйся, прославляти и благодарити за все Господа нас вразумляющая.

Радуйся, блаженная старице Матроно, предивная чудотворице.

Кондак 7

Хотя милосердный Господь в последния сия времена спасти творение свое, егда вся сила вражия за отступление от Бога и нераскаянность во многочисленных грехах и пороках восстала на творение Божие, посылает в грешный мир угодников Своих. Таковою подвижницею и молитвенницею и явилася еси, блаженная старица Матрона. Прославим же милосердие Божие к нам, грешным, благодарно поюще Ему: Аллилуия.

Икос 7

Новую и дивную дарова Господь людям российстем заступницу, молитвенницу, целительницу и ходатаицу за них к Богу по отшедших от мира сего отцах святых Оптиной пустыни Льве, Макарии, Амвросии и Иоанне Кронштадтском, подвизаяй угоднице Своей блаженной старице Матроне воспевати сице:

Радуйся, спасения нашего к Богу ходатаице;

радуйся, о прощении грехов наших Судии праведнаго умилостивительнице.

Радуйся, святых храмов и монастырей усердная посетительнице;

радуйся, беспомощных и безнадежных больных и обидимых ниспосланная Богом покровительнице.

Радуйся, с силами бесовскими и кознями их непрестанная воительнице;

радуйся, бескровная мученица Христова, над злейшим мучителем, диаволом, победительнице.

Радуйся, блаженная старице Матроно, предивная чудотворице.

Кондак 8

Странное чудо бысть неверующим и неразумным, како слепая может видити и знати не точию настоящая, но и будущая, не ведуще силы Божией в немощи человеческой совершаемой, ни еже пети Богу: Аллилуия.

Икос 8

Вся быше святая в Бозе, аще телом и в мире сем грешном многими верными и неверными, благочестивыми и нечестивыми бяше всегда окружаема, никого же без участия и утешения не отринула от себя, терпя от многих досаждения и обиды, изгнание, скорби и укорение, не сетуя о сем, но за все благодаря Бога, понуждая нас терпеливо нести крест свой, блаженной же приносити благохваления таковая:

Радуйся, многие скорби и болезни за исцеление недужных претерпевшая;

радуйся, в борьбе с духи нечистыми все житие свое проводившая.

Радуйся, от злых людей за сие хождения лишившаяся;

радуйся, в молитве усердной непрестанно пребывавшая.

Радуйся, сидя на кулачке, склонившись, почивавшая;

радуйся, бодрствуя духом, вся ночи в молитве проводившая.

Радуйся, блаженная старице Матроно, предивная чудотворице.

Кондак 9

Всякия скорби и болезни претерпела еси, мати Матроно, непрестанно боряся с силами тьмы, изгоняя их от одержимых нечистыми духами, изобличая козни и коварства их и никогда же не пороптала на сие, продолжая до самой смерти помогать страждущим, болящим и скорбящим, выну поя Господу Богу, укрепляющему тя силою Своею: Аллилуия.

Икос 9

Вития многовещанные не возмогут достодолжно постигнути данных Богом тебе свыше даров благодати Духа Святаго и описати и прославити всю святость жития твоего и чудес силою Божиею тобою совершаемых, тем паче наше малоумие како может постигнути судьбы Божии, на тебе совершаемыя, и грешными устами нашими воспети и прославити тя, блаженная мати, но хотя по слову псалмопевца хвалити Бога во святых Его, подвизаемые сердечною любовию к тебе, дерзаем на сие похваление и зовем ти:

Радуйся, нищая духом, яко таковых есть Царство Небесное;

радуйся, узким и тернистым путем шествовшая.

Радуйся, яко птица небесная с места на место перелетавшая;

радуйся, аще и птицы небесныя гнезда имут, ты же ни храмины, ни сокровищ себе на земле не стяжавшая.

Радуйся, Сыну Божию, не имевшему где главу преклонити, уподобилася еси на земли;

радуйся, яко с Ним ныне в обителях райских вселилася на небеси.

Радуйся, блаженная старице Матроно, предивная чудотворице.

Кондак 10

Спасти хотя многия людие от страданий телесных и душевных недуг, вся ночи проводила еси, праведница Божия, коленопреклоняяся в молитве, прося помощи и силы укрепления у Господа нашего Иисуса Христа, в земном странствии Своем преклонявшему колена в молитве пред Отцем Небесным, поюще со ангелы Ему: Аллилуия.

Икос 10

Стена и покров была еси при жизни, блаженная мати, всем, к тебе в нуждах и скорбех прибегающим, но и по смерти не престала еси ходатайствовати пред Богом о людех, с верою приходящих на могилку твою. Услыши, благая мати, ныне и нас, многогрешных, скорьбми, болезнями и многими печалями одержимых, и потщися на помощь к нам святыми своими молитвами, умилостивляя благоутробного Господа о всех, к тебе вопиющих:

Радуйся, теплая за нас Богу молитвеннице;

радуйся, усердная о нас, грешных, к Богу предстательнице.

Радуйся, болезни и скорби терпети благодарно нас вразумляющая;

радуйся, мысли благия в недоумениях наших на сердце нам полагающая.

Радуйся, молитвою твоею спастися нам помогающая;

радуйся, далече телом от тебе сущих, но от души усердно тебе призывающих, не оставляющая.

Радуйся, блаженная старице Матроно, предивная чудотворице.

Кондак 11

Пение неземное, ангельское слышиши ныне, мати честная Матроно, еще на земли живущая, сподобившаяся, невидима для окружающих, беседовати со ангелы небесными; научи и нас, недостойных, како подобает славити Бога в Троице почитаемого: Отца и Сына, и Святаго Духа, Ему же непрестанно на небеси воинства небесная велегласно поют: Аллилуия.

Икос 11

Светозарным светом сияет житие твое, блаженная старица Матроно, освещая мрак многосуетнаго мира сего, и влечет к себе души наша, да озарятся и они хотя малою лучею благодати Божией и возмогут пройти богоугодно скорбный и тесный жизненный путь и достигнути до врат Царствия Божия, идеже ты, мати, ныне, веруем, вселилася еси, услыши глас к тебе зовущих:

Радуйся, светильниче Божий, нас и по смерти просвещающий;

радуйся, бисере честный, блистанием святыни твоея нас озаряющий.

Радуйся, светом дел твоих добрых в Православии нас укрепляющая;

радуйся, цвете благовонный, Духом Святым души наша облагоухающий.

Радуйся, все житие твое свято и праведно;

радуйся, и смерть твоя перед Богом честная.

Радуйся, блаженная старице Матроно, предивная чудотворице.

Кондак 12

Благодать Божию обильно еще от пелен восприяла еси, мати блаженная, яже выну пребывала еси с тобою по вся дни жизни, недуги исцеляя, бесов изгоняя, невидимое и далече сущая предсказуя и на спасение всех наставляя. Веруем несомненно, яко и по смерти благодать сия наипаче пребывает с тобою, сего ради припадая молимся: не лиши и нас, еще странствующих на земли, помощи твоея и заступления, прося Господа помиловати и спасти всех, усердно Ему возносящих во святых храмах наших торжественное пение: Аллилуия.

Икос 12

Поюще чудеса твоя, мати Матроно, восхваляем Бога, даровавшего тебе благодать таковую, и с пророком Давидом псаломски вопием тебе:

Радуйся, яко правым подобает похвала;

радуйся, яко Господь любит праведники.

Радуйся, яко Господь умудряет слепцы;

радуйся, яко хранит Господь вся любящия Его.

Радуйся, яко Господь благоволит в людях своих;

радуйся, яко Господь волю боящихся Его сотворит и молитву их услышит и спасет я.

Радуйся, яко восхвалятся преподобнии во славе и возрадуются на ложах своих.

Радуйся, блаженная старице Матроно, предивная чудотворице.

Кондак 13

О блаженная мати, услыши ныне воспеваемое наше тебе хвалебное пение и моление, обещавшая и по смерти слышати вопиющих к тебе, и испроси у Спасителя нашего Господа Иисуса Христа грехов наших прощения, христианския кончины жизни нашея и доброго ответа на страшном судище Его, дабы и мы со всеми помилованными Богом сподобились в селениях райских славити Святую Троицу красным пением: Аллилуия.

Этот кондак читается трижды; затем икос 1 и кондак 1.

Тропарь и молитвы святой блаженной Матроне Московской

Тропарь, глас 2

Богом умудренную блаженную старицу Матрону, земли Тульския процветение и града Москвы преславное украшение, восхвалим днесь, вернии. Сия бо, света дневнаго не познавши, светом Христовым просветися и даром прозрения и исцеления обогатися. Пресельница же и странница на земли бывши, ныне в чертозех Небесных Престолу Божию предстоит и молится о душах наших.

Молитва

О блаженная мати Матроно, душею на Небеси пред Престолом Божиим предстоящи, телом же на земли почивающи и данною ти свыше благодатию различная чудеса источающи! Призри ныне милостивным твоим оком на ны, грешныя, в скорбех, болезнех и греховных искушениих дни своя иждивающия, утеши ны, отчаянныя, исцели недуги наша лютыя, от Бога нам по грехом нашим попущаемыя, избави нас от многих бед и обстояний, умоли Господа нашего Иисуса Христа простити нам вся наша согрешения, беззакония и грехопадения, имиже мы от юности нашея даже до настоящаго дне и часа согрешихом, да твоими молитвами получивше благодать и велию милость, прославим в Троице Единаго Бога, Отца и Сына, и Святаго Духа, ныне и присно, и во веки веков. Аминь.

Другая молитва

О блаженная мати Матроно! Услыши и приими ныне нас, грешных, молящихся к тебе, навыкшая во всем житии твоем приимати и выслушивати всех страждущих и скорбящих, с верою и надеждою к твоему заступлению и помощи прибегающих; скорое поможение и чудесное исцеление всем подавая, да не оскудеет и ныне милосердие твое к нам, недостойным, мятущимся в многосуетном мире сем и нигде не обретающим утешения и сострадания в скорбех душевных и помощи в болезнех телесных, исцели болезни наша, избави от искушений и мучительства дьявольского, страстно воюющаго, помоги донести житейский свой Крест, снести вся тяготы жития и не потерять в нем образ Божий, веру православную до конца дней наших сохранити, упование и надежду на Бога крепкую имети и нелицемерную любовь к ближним; помоги и нам по отшествии из жития сего достигнути Царствия Небесного со всеми угодившими Богу, прославляя милосердие и благость Отца Небесного, в Троице славимаго: Отца и Сына, и Святаго Духа, во веки веков. Аминь.

Чудеса блаженной матушки Матроны

Помощь в операции

Восемь лет назад я очень серьезно заболела, диагноз – хроническая почечная недостаточность, терминальная стадия. Мне требовалась операция по пересадке почки. Но врачи сказали, что операция невозможна, так как после многочисленных переливаний крови у меня был очень высокий уровень антител. Я съездила в монастырь к Матронушке, попросила ее о помощи и спустя две недели мне сделали операцию. Потом врачи говорили, что совпадения уникальные, такого в их практике еще не было и послеоперационный период прошел легко.

Не отчаивайтесь, какой бы сложной ситуация не была, верьте в чудо и оно произойдет.

Спасибо, Матронушка, за помощь твою!

Без подписи

«Я уже готовился к смерти»

В августе 2008 года я приехал в Москву после отпуска совсем больным – у меня были настолько серьезные проблемы с сердцем, что я уже готовился к смерти. Во время отпуска я прошел месячный курс лечения у кардиолога, но облегчения это не принесло. Придя на могилу святой Матроны на Даниловском кладбище, я приложил песок с ее могилы к области сердца, попросил святую Матрону помочь мне. Идя домой, я подумал, как бы хуже не стало – ведь песок с могилы. Одновременно с этой мыслью я понял, что мне стало значительно лучше, а идти гораздо легче, чем раньше.

Через несколько дней я опять пришел на могилу Матроны. Там мне дали обожженную восковую свечу. Придя домой, я положил свечу рядом с иконами. Через некоторое время я почувствовал сильное благоухание, исходящее от свечи и заполнившее всю комнату. В это время я лежал на кровати и было такое чувство, словно кто-то осторожно проник в мое сердце и что-то там с ним делает, при этом никакой боли не было. К вечеру того дня благоухание от свечи пропало, а мне с каждым днем становилось все лучше и лучше.

Месяц спустя я на работе сдавал зачеты по физподготовке и единственный из своего отдела сдал их все. Сейчас я чувствую себя почти здоровым.

Благодарю тебя, Матушка Матрона, что не дала мне умереть, грешному, заступилась за меня, недостойного.

Раб Божий Алексей

«Просите помощи у святых и Бога»

Я сдавала анализы на ВИЧ в разных клиниках, и результат был положительный. Но при повторном исследовании в Мониках, анализ был отрицательный. Я за это время (пока ожидала результат) жила в кошмаре. Я переосмыслила всю свою жизнь и, конечно, просила о помощи Матронушку. Я пила ее водичку, заваривала лепестки. И как-то во сне она как бы прошла через меня (я не думаю, что это был сон, я ее чувствовала). Наутро я подумала, что должно быть все хорошо. Но разве это возможно, когда уже два результата были положительными?! Ведь до конца веры не было. Я оттягивала поход за результатами, ведь это был приговор.

Идти все равно пришлось. Матронушка услышала мои молитвы. Она дала мне шанс в жизни: исправиться, раскаяться. Я думаю, что это было чудо. Спасибо тебе, милая св. Матронушка. Теперь во всех сложных ситуациях я обращаюсь к ней с молитвой. Она всегда поможет, если просят искренне, от души. И чудеса происходят почти каждый день.

Пишу с благодарностью от всей души за помощь св. Матроны. Люди! Будьте добрее и терпимее друг к другу. Просите помощи у святых и Бога, и она непременно придет.

Раба Божья Фотинья, 30 лет

«Теперь операцию делать не нужно»

Впервые я была на могилке у матушки Матроны осенью 1995 года. Тогда я помолилась, взяла песочек и уехала домой в Нижневартовск. У нас в храме матушку очень любят, и многие, когда бывают в отпуске в Москве, приходят к ней на могилку. Песочек этот пролежал у меня почти полтора года, когда сестра Мария рассказала мне о своей болезни – у нее обнаружили злокачественную опухоль щитовидной железы. Предстояло лечение: операция, облучение, гормональные препараты. Мария читала книгу о жизни матушки и, когда узнала, что у меня есть песочек с ее могилки, то попросила, чтобы я ей дала.

И вот, когда я дала ей песочка, приходит к Марии во сне матушка, гладит ее рукой по шее и говорит: «Знаю я твою болезнь, не переживай, выздоровеешь, все у тебя будет хорошо». Теперь Марии делать операцию уже не нужно. Вот как помогает нам матушка. И через большие расстояния на всех нас, немощных, ее хватает.

Прихожанка храма Рождества Христова, г. Нижневартовск Тюменской обл.

Операция не понадобилась

Свидетельствую о чуде, происшедшем с рабой Божией Ольгой Гарпенко. Она страдала тяжким недугом – раковой опухолью. Должна была ложиться на операцию. Перед операцией пошла на могилку и просила о помощи у блаженной Матроны. В больнице проводили предоперационное обследование, которое показало, что опухоль полностью исчезла. Из больницы ее выписали без операции.

Иерей Сергий Соколов, Москва

Отделалась испугом и синяками

Была я на могилке у блаженной Матроны, и потом мне надо было идти за ребенком в детский сад. Перехожу дорогу – и меня сбивает машина, три раза перевернуло от удара. Я только мысленно успела вспомнить о блаженной Матроне, при этом у меня было чувство, что меня кто-то поднял на руках. Я встала, отделавшись испугом и синяками – меня спасла блаженная Матрона.

Тетеркина Е., Москва

Спасение невинно осужденного

До тридцати лет была атеисткой, жила без Бога, пока не грянула в моей жизни беда. Моего мужа оклеветали, и попал он за решетку. Я сама давно служу в милиции, и никто в нашей семье не нарушал законов.

Арест мужа был для меня страшным ударом. Я сразу начала борьбу за него, будучи уверенной в своих силах и надеясь также на помощь друзей. Но неудачи преследовали меня одна за другой, друзья меня предали, и наконец, после шести месяцев заключения, дело по обвинению моего мужа попадает в руки непорядочного судьи, который потребовал от меня такие деньги, которых мне не заработать и за десять лет службы.

Видя безвыходность положения, я обратилась к одной своей знакомой, верующей девушке, и она посоветовала мне съездить на Даниловское кладбище к могилке блаженной Матроны и молить ее о помощи.

31 декабря 1996 года я приехала на Даниловское кладбище к мощам Матронушки и молила ее о чуде. Людей в тот день на могилке почти не было, а послушница, которая дежурила там, дала мне свечей, песку с могилки и листок с молитвой к блаженной Матронушке. Все отнеслись ко мне с сочувствием и доброжелательностью, я была очень тронута, так как у меня почти не осталось друзей. Каждый вечер перед сном я читала молитву Матронушке, и свершилось чудо. Дело у судьи-взяточника забрали вышестоящие инстанции, и оно попало через два месяца к судье честному и принципиальному.

А 4 апреля 1997 года мой муж вышел на свободу. Вскоре он принял крещение.

Елена, Москва

Излечила Матронушка

В 1994 году на обследовании методом компьютерной диагностики у меня обнаружили очень серьезное заболевание. Я страшилась приговора врача и месяца четыре не шла в поликлинику.

Дочь прислала мне из Мурманска книжечку о Матронушке. Прочитала со слезами залпом. Ложась спать, попросила матушку о помощи. Вижу сон: я на операционном столе, рядом стоит женщина, пожилая, полноватая, в белом халате, с какими-то инструментами в руках. Рядом с нею столик со множеством всяких инструментов, она их часто меняет. Женщина очень ласково гладит меня по ноге, руке, едва-едва касаясь, и говорит очень тихим, спокойным, ласковым голосом: «Потерпи, миленькая, потерпи еще маленько! Сейчас все пройдет, все будет хорошо». И мне так спокойно около нее, а она все свои инструменты меняет.

На следующий день я пошла к врачу. Признаков болезни врач не обнаружил. Перед отъездом в Москву еще раз специально сходила к врачу. Он подтвердил: я здорова.

Я точно знаю, что меня излечила Матронушка.

Ярочкина Л., Екатеринбург

Работа для мужа

У меня муж не работал два года. Дочь Ольга была в Москве, и я через нее передала записку для Матронушки, и через 10 дней мой муж нашел две работы: возить инженера и возить батюшку. Мы выбрали второе. Спасибо Матронушке. По ее молитве муж получил работу.

Каня В. А., Молдова

Возвращение к жизни

Когда-то давно моя семья была тесно связана со всякими экстрасенсами и т. п. Потом мы кое-как отстранились от них и стали ходить в церковь, хотя тогда еще не были воцерковленными. А через некоторое время (приблизительно через год) со мной (мне тогда было 20 лет) стало происходить нечто ужасное.

Я совершенно не могла есть, похудела где-то на 10 кг, когда утром просыпалась, возникало ощущение, что взваливаю на себя мешок с кирпичами (так тяжело мне было утром начинать жить). К этому прибавились постоянный страх сойти с ума и уныние. Я умирала на глазах у своей матери.

В отчаянии мы обратились к знакомому священнику (о. Александр – дай Бог ему здоровья), который и рассказал мне о матушке Матроне. Батюшка дал мне маслица с ее могилки и сказал каждый вечер крестообразно мазать маслом лоб и говорить: «Святая Матрона, моли Бога о мне!» Машинально я стала это делать. По совету батюшки я стала через силу есть. А потом (где-то через месяц) я вдруг начала понимать, что все нормализуется.

И тут у меня у меня перед глазами буквально на две секунды встала картинка: будто у меня в груди, в области солнечного сплетения, механизм, точно такой же, как в часах, и чья-то рука «подкручивает» шестеренки, которые затем начинают нормально работать.

Святая блаженная Мати Матрона, моли Бога о нас!

Без подписи

Примечания

1

Житие святой блаженной Ксении Петербургской и ее чудеса / Сост. А. Худошин. М., 2009. С. 80–81.

2

Житие святой блаженной Ксении Петербургской и ее чудеса / Сост. А. Худошин. М., 2009. С. 118–119.

Content

Чудодейственная сила материнской молитвы
Составитель Павел Евгеньевич Михалицын

Введение

Молитвы о детях ежедневные

Утренние молитвы о чадах

Материнская молитва за чадо свое

Молитвенное воздыхание матери о чадах своих

Молитва ко святому Ангелу-хранителю

Молитвы в продолжении дня

Ежедневная молитва о чадах

Молитва матери

Молитва о детях преподобного Амвросия Оптинского

Вечерние молитвы о детях

Молитва первая

Молитва вторая

Молитва третья

Молитва четвертая

Молитва пятая

Молитвы о детях в трудных обстоятельствах

Молитвы о болящих детях

Тропарь и молитва святому великомученику и целителю Пантелеимону

Тропарь, глас 3

Молитва

Молитвы об успехах в учебе

Молитва о плохо обучающемся отроке

Тропарь и молитва преподобному Сергию, игумену Радонежскому, чудотворцу

Тропарь, глас 4

Молитва

Молитвенное обращение к святому праведному Иоанну Кронштадтскому

Тропарь, глас 1

Кондак, глас 3

Молитва

Молитвенное обращение к святым равноапостольным Кириллу и Мефодию, первоучителем Словенским

Тропарь, глас 4

Молитва первая

Молитва вторая

Молитвы о путешествующих

Молитвенное обращение к Божией Матери перед иконой Ея «Смоленская», именуемой «Одигитрия»

Молитва

Молитвенное обращение к святому праведному Иосифу Обручнику

Молитва святому праведному Иосифу, обручнику Пресвятыя Девы Марии

Молитвы о работе и занятии для детей

Молитвенное обращение к святителю Митрофану, в схиме Макарию, Воронежскому

Тропарь, глас 4

Молитва первая

Молитва вторая

Молитвы в случае, когда от детей нет известий

Молитвенное обращение к преподобным Ксенофонту и супруге его Марии

Тропарь, глас 8

Кондак, глас 4

Ин кондак, глас 4

Молитва преподобному Ксенофонту

Молитвы о счастии в браке

Молитвенное обращение к Божией Матери

Молитва первая

Молитва вторая

Молитва третья

Молитвенное обращение к Апостолу Симону Зилоту

Тропарь, глас 3

Молитва

Молитвенное обращение к мученику Трифону

Молитва

Молитвенное обращение к Благоверному князю Петру, в иночестве Давиду, и княгине Февронии, в иночестве Евфросинии, Муромским чудотворцам

Тропарь, глас 8

Молитва

Молитвы в печали о пропавших и заблудших детях

Молитвенное обращение к Божией Матери перед иконой Ея «Взыскание погибших»

Тропарь, глас 4

Молитва первая

Молитва вторая

Молитва третья

Молитвенное обращение к Божией Матери перед иконой Ея «Нечаянная радость»

Тропарь, глас 4

Молитва

Молитвы о даровании младенца и беременным

Молитвенное воздыхание христианской супруги во время беременности (чтобы благополучно разрешиться)

Молитвенное обращение к праведным Захарии и Елисавете, родителям святого Иоанна Предтечи

Тропарь первый святому пророку Захарии, глас 4

Ин тропарь, глас 2

Кондак, глас 3

Молитвенное обращение к великомученице Анастасии Узорешительнице

Тропарь, глас 4

Молитва святей великомученице Анастасии, именуемой Узорешительница

Молитвенное обращение к преподобной Мелании Римляныни

Кондак, глас 3

Молитвенное обращение к великомученице Екатерине

Тропарь, глас 4

Молитва первая

Молитва вторая|

Молитвы в трудных родах

Молитвенное обращение к Божией Матери перед иконой Ея «Феодоровская»

Тропарь, глас 4

Молитва первая

Молитва вторая

Молитва третья

Заупокойные молитвы

Молитва родителей за детей

Молитва детей за родителей

Акафисты и молитвы перед чтимыми иконами Пресвятой Богородицы и святых угодников Божиих

Акафист Пресвятой Владычице нашей Богородице и Приснодеве Марии

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Молитвы ко Пресвятой Богородице

Молитва первая

Молитва вторая

Акафист Пресвятой Богородице перед иконой Ея, именуемой «Владимирская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Владимирская»

Тропарь, глас 4

Молитва

Акафист Пресвятой Богородице перед иконой Ея, именуемой «Казанская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Казанская»

Тропарь, глас 4

Молитва первая

Молитва вторая

Акафист Пресвятой Богородице перед иконой Ея, именуемой «Тихвинская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь, кондак и молитва перед иконой Пресвятой Богородицы «Тихвинская»

Тропарь, глас 4

Кондак, глас 8

Молитва перед иконой Пресвятой Богородицы «Тихвинская»

Акафист Пресвятой Богородице перед иконой Ея, именуемой «Целительница»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Молитвы перед иконой Пресвятой Богородицы «Целительница»

Молитва перед иконой Пресвятой Богородицы «Целительница»

Молитва другая

Акафист Пресвятой Богородице перед иконой Ея, именуемой «Иверская»

Кондак 1

Икос 1

Кондак 2й

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы перед иконой Пресвятой Богородицы «Иверская»

Тропарь, глас 1

Молитва

Молитва, чтомая в часовне Иверской иконы Божией Матери перед Ея образом на молебне

Акафист Пресвятой Богородице, перед иконой Ея, именуемой «Озерянская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Озерянская»

Тропарь, глас 3

Молитва

Акафист Пресвятой Богородице перед иконой Ея, именуемой «Песчанская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Песчанская»

Тропарь, глас 4

Молитва

Акафист Пресвятой Богородице перед иконой Ея, именуемой «Ахтырская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Ахтырская»

Тропарь, глас 4

Молитва

Акафист Пресвятой Богородице перед иконой Ея, именуемой «Почаевская»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Почаевская»

Тропарь, глас 4

Молитва

Акафист Пресвятой Богородице перед иконой Ея, именуемой «Всецарица»

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 10

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва перед иконой Пресвятой Богородицы «Пантанасса» («Всецарица»)

Тропарь, глас 4

Молитва первая

Молитва вторая

Акафист святому великомученику и целителю Пантелеимону

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы святому великомученику и целителю Пантелеимону

Тропарь, глас 3

Молитва

Другая молитва

Акафист святителю и чудотворцу Николаю

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы святителю Николаю

Тропарь, глас 4

Молитва

Другая молитва

Чудеса святителя Николая

Снисхождение к детским слезам

Помощь старушке

Монашеский рассказ

Автобатюшка и помощь святителя Николая

Помощь в обретении потерянных документов

«Ты не ангел ли Божий?»

«Скорый помощник в беде сущим»

«Что ты спишь?»

Крест-накрест

Спасение матери и младенца

Окаменевшая девушка

Акафист святому великомученику Георгию Победоносцу

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы великомученику Георгию Победоносцу

Тропарь, глас 4

Молитва

Другая молитва

Акафист великомученику Димитрию Солунскому, Мироточивому

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва великомученику Димитрию Солунскому

Тропарь, глас 3

Молитва

Акафист трем Святителям: Василию Великому, Григорию Богослову и Иоанну Златоусту

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва трем Святителям: Василию Великому, Григорию Богослову и Иоанну Златоусту

Тропарь, глас 4

Молитва

Акафист святителю Спиридону, Тримифунтскому чудотворцу

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва святителю Спиридону Тримифунтскому

Тропарь, глас 1-й

Молитва

Другая молитва ко святому Спиридону Тримифунтскому, читаемая в Санкт-Петербургском Адмиралтейском соборе

Акафист преподобной Марии Египетской

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы преподобной Марии Египетской

Тропарь, глас 8

Молитва первая

Молитва вторая

Акафист преподобному Сергию, игумену Радонежскому, чудотворцу

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропари и молитвы преподобному Сергию Радонежскому, чудотворцу

Тропарь, глас 4 (Обретение мощей)

Тропарь, глас 8

Ин тропарь, глас 4

Молитва первая

Молитва вторая

Молитва третья

Молитва четвертая

Акафист преподобному Серафиму, Саровскому чудотворцу

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва преподобному Серафиму Саровскому

Тропарь, глас 4

Молитва

Чудеса преподобного Серафима Саровского

Исцеление на источнике преподобного Серафима и удивительное обращение мужа к Богу

Излечение от опухоли

Облегчение страданий

«Дочь осталась жива»

«Я бачу!»

Исцеление семинариста

Рождение сына по молитвам преподобного

Помощь в поступлении в университет

«Все прошло!»

«Не может быть!»

Помощь детям

Акафист святой блаженной матери нашей Ксении Петербургской

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитва святой блаженной Ксении Петербургской

Тропарь, глас 7

Молитва

Благодатная помощь по молитвам блаженной Ксении Петербургской

Чудесное исцеление тяжко больной Ксении по молитвам святой Ксении Блаженной

Помощь пришла незамедлительно

Исчезла опухоль

Акафист честному и славному иерею Божию Иоанну Кронштадтскому

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы святому праведному Иоанну Кронштадтскому

Тропарь, глас 1

Молитва

Другая молитва

Акафист святой блаженной Матроне Московской

Кондак 1

Икос 1

Кондак 2

Икос 2

Кондак 3

Икос 3

Кондак 4

Икос 4

Кондак 5

Икос 5

Кондак 6

Икос 6

Кондак 7

Икос 7

Кондак 8

Икос 8

Кондак 9

Икос 9

Кондак 10

Икос 10

Кондак 11

Икос 11

Кондак 12

Икос 12

Кондак 13

Тропарь и молитвы святой блаженной Матроне Московской

Тропарь, глас 2

Молитва

Другая молитва

Чудеса блаженной матушки Матроны

Помощь в операции

«Я уже готовился к смерти»

«Просите помощи у святых и Бога»

«Теперь операцию делать не нужно»

Операция не понадобилась

Отделалась испугом и синяками

Спасение невинно осужденного

Излечила Матронушка

Работа для мужа

Возвращение к жизни

Примечания